
MILOST 


PLODOVI OTKUPLJENJA 

Isus Krist je otkupio cijelo čovječanstvo i pribavio obilno 
milosti da se svaki čovjek može spasiti. Plodove otkupljenja 
dijeli pojedinom čovjeku Duh Sveti, treća božanska osoba. 
To nas uči sam Isus Krist kad veli: »Ako se tko ne preporodi 
vodom i Duhom Svetim, ne može ući u kraljevstvo nebesko« 
(Iv 3, 5). »Primite Duha Svetoga! Kojima oprostite grijehe, 
oprostit će im se, i kojima zadržite, zadržat će se« (Iv 20, 
22—23). Kad su se apostoli napunili Duha Svetoga, reče Petar, 
prvak apostolski: »Ovo je ono što je kazao prorok Joel: »I 
bit će u posljednje dane, veli Gospod, i izlit ću od Duha Tvo¬ 
jega na svako tijelo« (Dap 2, 16—17). 

Tako djeluju oko našega spasenja sve tri božanske osobe: 
Bog Otac poslao je Sina svojega na svijet, Bog Sin se žrtvo¬ 
vao za nas, Bog Duh Sveti dijeli plodove otkupljenja i time 
dovršuje naše spasenje. 

Duh Sveti dijeli plodove otkupljenja kako i gdje hoće. 
Međutim, redovno ih daje u katoličkoj Crkvi. Isus Krist je 
osnovao Crkvu i predao joj trostruku svoju službu: učitelj¬ 
sku, svećeničku i upravnu. Zato Crkva treba da Kristovu 
nauku nepogrješivo čuva i naučava. Da plodove Kristova 
otkupa, a to su milosti Božje, pojedincima pribavlja po sv. 
misi i sakramentima. Da zakonodavnom i sudačkom vlasti 
vjernike upravlja putem spasenja i otkupljenja. Ovo djelo 
otkupljenja zapravo nastavlja nevidljivim načinom sam Duh 
Sveti. O Duhu Svetom veli Isus Krist: »Ja ću moliti Oca i dat 
će vam drugoga utješitelja da ostane s vama navijek. Duha 
istine ... A utješitelj Duh Sveti, kojega će Otac poslati u moje 
ime, on će vas svemu naučiti i napomenut će vam sve što sam 
vam god rekao« (Iv 14, 16—26). 

Duh Sveti katoličku Crkvu naučava, posvećuje i upravlja 
nevidljivim načinom do svršetka svijeta. 

Duh Sveti prosvjetljuje i pojedinog čovjeka, dovodi ga u 
katoličku Crkvu, posvećuje ga, krijepi i tješi. 

Zato se Duh Sveti zove posvetitelj i tješitelj. Kao Bog je 
Duh Sveti svagdje, a kao djelitelj milosti jest osobito u kato¬ 
ličkoj Crkvi i u duši pravednika. 

Bog je spasenje pojedinaca tako uredio da svaki čovjek 
i sam sudjeluje u svom posvećenju. Svaki je čovjek slobodan 
plodove Kristova otkupa ubirati i tako napokon sebe spasiti. 
Ali može Kristove zasluge i odbiti, prezreti svoju vrhunarav- 
sku svrhu i konačno zauvijek propasti. 

Plodovi Kristova otkupljenja jesu milosti Božje. Redovno 
se te milosti dijele u svetim sakramentima. Čovjek može te 
milosti primati i svojim sudjelovanjem sebe opravdati. Mi- 
lošću Božjom opravdan može čovjek vršiti za nebo zaslužna 
djela i njima sebi pribaviti spasenje. Međutim čovjek može 
i prezreti Božju milost ili pomoć i tako, pored svih Kristovih 
zasluga, izgubiti posvećenje. Sv. Augustin duhovito primje¬ 
ćuje: »Koji te je stvorio bez tebe, ne opravdava te bez tebe; 
stvorio te je bez tvoga znanja, opravdava te samo ako ti 
hoćeš«. 

Mala djeca mogu postati dionici Kristovih zasluga po sv. 
krstu i bez svoga ličnog sudjelovanja. Na djecu je prešla kriv¬ 
nja prvog Adama bez osobnog sudjelovanja. Može dakle na 
njih prijeći i zasluga drugog Adama — Krista bez osobnog 
sudjelovanja. 

Krist je za sve ljude umro. Svi se mogu spasiti. Nitko 
nije isključen. Nema grijeha tako teška koga Bog ne bi mo¬ 
gao oprostiti, ni grešnika tako velikog koga Bog ne bi mogao 
pomilovati. Zdvajanje nije nikad opravdano, a ufanje u Božje 
milosrđe je uvijek korisno i spasonosno. 


BOŽJA MILOST 

Na svijetu smo zato da Boga spoznamo i ljubimo, njemu 
služimo i tako u nebo dođemo. 

Tako nas uči sam Isus Krist: »A ovo je život vječni da 
spoznaju Tebe, jedinoga istinitoga Boga, i koga si poslao: 

Isusa Krista« (Iv 17, 3). Usmenu predaju o svrsi života na 
zemlji izriče lijepo sv. Augustin: »Za sebe si nas stvorio Ti, 
o Bože, i zato nam je srce nemirno dok ne počine u Tebi«. 

Ako hoćemo da Boga spoznamo, njemu služimo i u nebo 
dođemo, potrebno nam je vjerovati sve što je Bog objavio. 
Sveto Pismo veli: »Bez vjere nije moguće ugoditi Bogu« (žid 
11, 6). Povrh vjere treba da držimo sve što je Bog zapovje¬ 
dio, jer Isus Krist kaže: »Ako želiš ući u život, drži zapo¬ 
vijedi« (Mt 19, 17). 

Sami od sebe, jedino svojim silama, ne možemo mi sve 
vjerovati i sve zapovijedi držati. Spasitelj je naime rekao: 
»Bez mene ne možete ništa činiti« (Iv 15, 5). Sami od sebe 
ne možemo dakle doći u nebo ni iza Kristova otkupljenja. 
Za naše osobno spasenje treba nam milosti ili pomoći Božje. 

Milost Božja je unutrašnja svrhunaravska pomoć ili dar 
što nam Bog poradi zasluga Isusa Krista daje za naše vječno 
spasenje. 

Milost je sve ono što nam tko daje bez naše zasluge. 
Kralj iskazuje »milost« zločincu kad mu oprašta kaznu smrti. 
Narod kaže kad prima što na poklon: »dobio sam milošću«. 
Što se daje za zasluge zove se »plaća« ili »nagrada«. 

»Božja milost« je svaki dar, sve što primamo od Boga: 
stvaranje, uzdržavanje, duševne i tjelesne osobine: razum, 
volja, zdravlje. Ništa od toga nismo mi zaslužili. Takvi Božji 
darovi zovu se »naravske milosti Božje«, jer po Božjoj volji 
pripadaju ljudskoj naravi i u prvom su redu zato da uzdrža¬ 
vaju dostojno življenje čovjeka na zemlji. 

Pogotovo je sasvim nezasluženi dar to što nas je Bog 
odredio za vječno blaženstvo i što nam je pribavio pomagala 
da smo sposobni doći u nebo. Sve što je Bog učinio u to ime 
jest u užem znamenovanju »milost Božja«. Te milosti nadrna- 
šuju svako naravno teženje i sve naravne sile. One u prvom 
redu idu za tim da nam osiguraju blaženo življenje na nebu. 
Zato ih zovemo »svrhunaravske milosti Božje«. 

Nekoje od tih svrhunaravskih milosti djeluju na nas oso¬ 
bito spolja ili izvana. Utjelovljenje — to da je Sin Božji po¬ 
stao čovjekom, njegov uzorni život, njegovi divni primjeri 
Bogu ugodna života, propovijedanje sv. evanđelja, primjer 
Majke Božje i svetaca, misije ili duhovne vježbe, sveti sakra¬ 
menti — sve su to »spoljašnje svrhunaravske milosti Božje«, 

jer nas izvana potiču i pomažu da k Bogu težimo i konačno 
k Bogu dođemo. Druge milosti daje Bog čovjeku tako da ne¬ 
posredno utječu na nj iznutra, na dušu. Te se milosti zovu 
»unutrašnje svrhunaravske Božje milosti«. 

Kad je govor o milosti, razumijevamo mi vazda unutraš¬ 
nju, svrhunaravsku milost Božju, a ne spoljašnju, ili naravnu, 
ili ljudsku kakvu milost. 

Razlog što Božju milost primamo i poslije istočnoga gri¬ 
jeha jesu jedino zasluge Kristove žrtve na križu. Milost smo 
naime u Adamu izgubili, i da se Bog nije smilovao na nas 
mi bismo zauvijek propali. Sve su milosti plodovi Kristova 
otkupa, a nikako naša zasluga. 

Svrha za što nam Bog daje milosti jest: naše vječno spa¬ 
senje. Milost treba da nas učini djecom Božjom, baštinicima 
kraljevstva nebeskoga i napokon valja da nas dovede u nebo. 

Milost je dvovrsna: djelujuća i posvećujuća. Djelujuća 
milost utječe na dušu kao prolazna pomoć Duha Svetoga, od 
časa do časa. Posvećujuća ostaje kao stalno stanje u duši dok 
čovjek smrtno ne sagriješi. Djelujuću milost daje Duh Sveti 
da nas pomogne u svrhunaravnom djelovanju. Posvećujuću 
nam daje da nam dušu ukrasi svrhunaravnim osobinama, da 
bude Bogu mila. 

Duh Sveti dijeli milost različitim prigodama. Sv. Antun 
pustinjak čuo je jednom u propovijedi: »Ako hoćeš savršen 
biti, idi prodaj svoju imovinu i podaj siromasima, i imat ćeš 
blago na nebu, i dođi i idi za mnom« (Mt 19, 21). Sv. Antun 
je savjet poslušao, pošao je kući, prodao imovinu i podijelio 
novac siromasima. Pošao je u pustinju, dao se na strogi pu- 
stinjački život i postao glasoviti svetac i pustinjak. Svetom 
je Augustinu dospjela u ruke knjiga s naslovom »Uzmi i či¬ 
taj!« Lijepu je knjigu pročitao, započeo novi život i aktiv¬ 
nom suradnjom s milošću postao genijalni i sveti biskup. Sv. 
Franju Borgija je potresao pogled na mrtvu caricu Izabelu, 
koja je za života bila lijepa žena, a mrtva je bila toliko od¬ 
vratna da se preplašio. Pomisao na smrt toliko ga je potresla 
da je pošao u redovnike, Ikreposno živio i postao svetac. 

Kadikad je dosta obična riječ ili neznatni događaj da čo¬ 
vjek promijeni svoje mišljenje. Često nas Gospod pohodi s 
bolestima i nevoljama da utre put uspješnom djelovanju mi¬ 
losti i čovjeka digne do visoke svetosti. 

DJELUJUĆA MILOST 


Djelujuća milost je unutrašnja svrhunaravska pomoć ko¬ 
jom Duh Sveti prosvjetljuje razum da možemo spoznati i raz¬ 
likovati dobro od zla, a potiče volju da na zlo mrzimo, a dobro 
ljubimo i činimo. 

Istočni je grijeh ljudsku narav ranio i oslabio. U čovjeku 
je potamnio razum, zagospodovala zla požuda i volja postala 
sklona na zlo. Te su posljedice istočnoga grijeha ostale i po¬ 
slije Kristova otkupljenja. Čovjek čezne za Bogom kao biljka 
za svjetlošću. Ali potamnjeli razum ne spoznaje sam po sebi 
Boga lako, pravo i potpuno. Oslabljena volja teško čini i ono 
što je spoznala kao dobro. Nikako nije čovjek sam po sebi 
sposoban tvoriti djela korisna za nebo, činiti svrhunaravna 
djela. 

Božja Objava uči da je Krist svojim otkupom zaslužio 
obilje milosti da se uklone sve te nevolje što su na putu spa¬ 
senju pojedinca. A to je baš zadaća milosti djelujuće. 

Djelujućom milošću pobuđuje i potiče Duh Sveti čovjeka 
na dobro djelovanje. Prati ga i pomaže za samog djelovanja. 
I ne ostavlja ga dok djelo ne izvrši. 

Prije nego što smo i mislili i htjeli učiniti dobro djelo 
utječe na dušu Duh Sveti. Prvo zamišljanje dobra i prvo nagi¬ 
njanje na dobro, i prije nego smo sebi toga svjesni, jest uči¬ 
nak djelujuće milosti. To je duševni naputak, tajanstveni 
unutrašnji glas, kao neko nadahnuće kojim spoznajemo da je 
nešto dobro i zato ga valja činiti, ili da je nešto zlo i zato ga 
se klonimo. 

Istom milošću kojom Duh Sveti prosvjetljuje razum i 
potiče volju liječi on te duševne osobine od rana istočnoga 
grijeha, jača ih i podiže u svrhunaravni red da budu sposobne 
tvoriti svrhunaravno dobro djelo. Taj Božji utjecaj svladava 
zapreke, odstranjuje neprilike i umanjuje teškoće što smetaju 
čovjeka poslije istočnoga grijeha da ne čini lako ili nikako 
svrhunaravna dobra djela. 

Tako je djelujuća milost učinila čovjeka — njegov um 
i volju — sposobnim da izvede dobro djelo kojeg je čovjek 
sada sebi svjestan. Volja je ljudska slobodna da pristane za 
milošću, za ovim Božjim poticajem, ili da se odupre ovom 
unutrašnjem glasu. I tu Bog čovjeka ne ostavlja već ga nepre- 

stano prati i pomaže da se odluči na dobro i da ga izvede. 
I u samoj odluci i u izvođenju dobrog djela učvršćuje milost 
djelujuća. 

Tako utječe Duh Sveti djelujućom milosti na početak, na¬ 
stavak i svršetak našega svrhunaravskoga djelovanja. Nešto 
slično gledamo i u prirodnom životu. Majka potakne nejako 
dijete da hoda. Kad prohoda, uzme ga za ruku i vodi. Kad 
padne, pomogne mu da se digne. Bdije nad njim i ne ostavlja 
ga dok se sasvim ne osovi na vlastite noge. 

Ovu uzvišenu nauku o djelujućoj milosti izriče katolička 
Crkva u molitvi: »Djela naša molimo Te, Gospodine, milošću 
svojom preteci i pomoću svojom prati da svaka naša molitva 
i djelo po Tebi započne i po Tebi započeto da se dovrši. Po 
Kristu Gospodinu našemu«. 


DJELUJUĆA MILOST JE SVAKOMU POTREBNA 

Djelujuća milost je svakomu tako potrebna da čovjek bez 
nje ne može ništa za spasenje početi, nastaviti i dovršiti. 

To uči Sveto Pismo. Sam Isus Krist kaže: »Bez mene ne 
možete ništa učiniti« (Iv 15, 5). I drugom zgodom: »Bog je, 
naime, onaj koji proizvodi u vama i htijenje i djelovanje da 
mu se možete svidjeti« (Filip 2, 13). 

Sveto Pismo napose ističe kako je djelujuća milost po¬ 
trebna grešnicima da čine spasonosna djela i da se obrate. 
Isus naglašuje: »Nitko ne dolazi k Ocu osim po meni« (Iv 

14, 6). »Nitko ne može doći k meni, ako ga Otac, koji me 
posla, ne povuče« (Iv 6, 44). »Ne da smo vrsni od sebe pomi¬ 
sliti što — spasonosno — kao od sebe, nego je naša vrsnoća 
od Boga« (2 Kor 3, 5). 

I pravednici, u stanju milosti posvećujuće, trebaju milost 
djelujuću. Zašto? Da čine djela za nebo zaslužna i tako da 
umnažaju milost posvećujuću. Isus Krist govori apostolima: 
»Ja sam čokot, vi loze; koji ostane u meni, i ja u njemu, on 
rađa mnogi rod, jer bez mene ne možete ništa činiti« (Iv 

15, 5). Pravednici trebaju djelujuću milost da dulje vrijeme 
ustraju u stanju posvećujuće milosti. Isus Krist veli aposto¬ 
lima: »Bdijte i molite se da ne padnete u napast« (Mt 26, 41). 
»Jer koji misli da stoji, neka gleda da ne padne« (1 Kor 10, 

12). Ta se milost zove: osobita pomoć Božja. Pravednicima 
je potrebna djelujuća milost da ustraju u stanju posvećujuće 
milosti do konca života i u tom stanju da ih smrt zateče. 
Knjiga mudrosti (4, 11) kaže: »Ugrabljen je da mu ne bi pa¬ 
kost obrnula razum i da ne bi himba zavela dušu njegovu«. 
Ta se milost zove: veliki Božji dar ustrajnosti. Tu milost mo¬ 
limo kad od Boga prosimo blaženu smrt. Konačno, djelujuća 
je milost potrebna pravednicima da se kroz sav život očuvaju 
sviju pa i lakih grijeha. Sveto Pismo naime veli: »Uistinu, svi 
često griješimo« (Jak 3, 2). Ovu je izvanrednu milost, po ko¬ 
joj se cijeli život sačuvala od svakoga, pa i najmanjega lakoga 
grijeha, imala BI. Dj. Marija. Ta se milost zove: osobita po¬ 
vlastica Božja. 

Usmena predaja uči jednodušno istu nauku o potrebi dje- 
lujuće nvlosti. Tu se slažu Istok i Zapad, crkveni sabori i 
pape. Nauku o potrebi milosti naročito jasno uči sv. Augustin. 
Njegove su riječi: »Bilo malo, bilo mnogo: bez Onoga ne može 
biti, bez kojega ništa ne biva« ... »Bez Boga i njegova poti¬ 
canja i pomaganja ne možemo ništa«. 

Crkveni učitelji nastoje nauku o potrebi djelujuće milo¬ 
sti protumačiti i poredbama. Sv. Irenej uči: »Kao što suha 
zemlja ne može donijeti ploda bez vlage, tako i mi — suho 
drvo — ne bismo nikada rodili roda života bez višnje dobro¬ 
stive kiše — bez milosti«. Sv. Augustin: »Kao što tjelesno oko 
i najzdravije ne može gledati ako mu ne pomogne svjetlost, 
tako i čovjek, i potpuno opravdan, ne može pobožno živjeti 
ako ne pomogne Bog vječnom svjetlošću pravednosti«. Sv. 
Makarije: »Milost je potrebna kao što je potreban brod da 
prebrodiš more«. »Milost je potrebna čovjeku za spasenje kao 
što je bolesniku potrebna pomoć da ozdravi« — veli Sv. Toma 
Akvinac. Ili: kao što je potrebna duša tijelu da živi, a ruci 
poluga da digne teret i ptici krila da leti — tako je potrebna 
čovjeku milost da sretno dođe u vječni život. 

Pojedina naravna dobra djela može čovjek činiti i bez 
milosti. Talko može čovjek spoznati neke vjerske istine narav¬ 
noga reda, može vršiti lakše dužnosti naravnoga zakona, može 
svladati lakše napasti. Istočni grijeh nije uništio naravne ljud¬ 
ske osobine ako ih i jest oslabio. Ali ta naravna dobra djela 
nijesu po sebi podobna steći ni svrhunaravnih milosti ni 
vječnoga blaženstva. Takva djela pripravljaju čovjeka za svr¬ 
hunaravnu milost i uklanjaju zapreke milosti. 

Bez milosti djelujuće ne može čovjek spoznati sve vjerske 
istine naravnoga reda, ispuniti sav naravni zakon, kroz dulje 
vrijeme svladati i teške napasti. Razlog je tomu istočni grijeh 
koji je potamnio razum, oslabio volju i čovjeka učinio sklo¬ 
nim na zlo. Tu istinu potvrđuje Sveto Pismo i povijest nezna- 
boštva. Ovu su važnu istinu spoznali i neki neznabožački pisci. 
Poganin Ciceron veli: »Velik čovjek ne postade nitko bez ne¬ 
koga božanskoga nadahnuća«. Filozof poganin Seneka je na¬ 
glasio: »Čestita čovjeka nema bez Boga«. 


BOG DAJE SVAKOMU ČOVJEKU DOVOLJNO 
MILOSTI 

Milost je djelujuća potpuno nezasluženi Božji dar koji 
Duh Sveti dijeli kada i komu hoće. Gospod Bog govori: »Ko¬ 
ga hoću pomilovati, pomilovat ću, i komu se hoću smilovati, 
smilovat ću se« (Rimlj 9, 15). Bog nije vezan nikakvim zako¬ 
nom da dijeli milost. On je dijeli po svojoj slobodnoj volji. 
Poziv u Kristovu Crkvu i spasenje po njoj zavisi jedino od 
Božje milosti. Tu milost ne može nitko steći naravnim silama 
ni naravnim djelima. Od nas se traž ; da se pozivu Božjem — 
milosti Božjoj — odazovemo vjerom, nadom, kajanjem za 
grijehe i ljubavlju. 

Unatoč toga što je Božja milost nezasluženi Božji dar, 
Bog daje svakomu čovjeku dovoljno milosti da se može spa¬ 
siti. To izrijekom uči objavljena Božja nauka. Isus Krist veli: 
»Sin čovječji je došao da potraži i spasi što je izgubljeno« 
(Lk 19, 10). Isus Krist je umro na 'križu za sve ljude da se 
svi mogu spasiti. Sv. Pismo uči: »I za sve umrije Krist, da 
i oni koji žive ne žive više sebi, nego onomu koji je za njih 
umro i uskrsnuo« (1 Tim 2, 4). I dalje: »Bog hoće da se svi 
ljudi spase i dođu u poznanje istine« (1 Tim 2, 4). Pravednici 
prije Krista spašavali su se s obzirom na buduću Kristovu 
žrtvu kao što se pravednici poslije Krista spašavaju s obzi¬ 
rom na prikazanu žrtvu na križu. Mora, dakle, da su i svi ljudi 
dionici zasluženih Kristovih milosti i dosljedno tome da svaki 
čovjek dobiva dovoljno milosti, da vjeruje i čini što treba za 
spasenje. 

Pravednicima daje Bog toliko milosti koliko je pojedincu 
dosta da svlada napasti i ustraje u posvećujućoj milosti. »Vje¬ 

ran je Bog koji neće trpjeti da se iskušate većma nego što 
možete, nego će učiniti s iskušenjem kraj da možete podni¬ 
jeti« (1 Kor 10, 13). Grešnicima, pa i najvećim i najgorima, 
daje Duh Sveti dovoljno milosti da prestanu griješiti i da se 
obrate Bogu. Kod proroka Ezekijela kaže Bog: »Tako bio ja 
živ, govori Gospod Bog, neću smrti bezbožnika, nego da se 
obrati bezbožnik s puta svoga i bude živ«. I neznabošce prati 
Božja ljubav. I njima daje milosti da se mogu spasiti. Kad 
Sveto Pismo kaže da Bog hoće da se svi ljudi spase i dođu 
u poznanje istine, tad nitko nije isključen od spasenja makar 
gdje i kada živio, makar bio kako zapušten. Isus, došavši na 
svijet, za vrijeme javnog naučavanja reče i ove utješne riječi: 
»I druge ovce imam koje nisu iz ovoga ovčinjaka, i one mi 
valja dovesti, i čut će glas moj, i bit će jedan ovčinjak i jedan 
pastir« (Iv 10, 16). 

Međutim, Bog ne daje svakomu jednako mnogo milosti. 
»Isti Duh razdjeljuje pojedincima kako hoće« (1 Kor 12, 11). 
Isus Krist kaže da je Bog kao Gospodar koji daje jednomu 
slugi pet talenata, drugomu dva, trećemu jedan talenat, da 
svaki s dobivenim darom radi i da što više privrijedi. Sigur¬ 
no je to da je izraelski narod prinro od Boga više milosti nego 
pogani. Izraelci su bili izabrani Božji narod. Među njima se 
rodio i tri godine javno djelovao sam Bog - Čovjek Isus Krist. 
Majka Božja BI. Dj. Marija primila je više milosti nego mi 
drugi ljudi zajedno. Gradovi Korozain i Betsaida primili su 
više milosti nego gradovi Tir i Sidon. Isus Krist se gorko po¬ 
tužio na Korozain i Betsaidu i tom zgodom rekao: »Jao tebi, 
Korozaine; jao tebi, Betsaido! Jer da su se dogodila u Tiru 
i Sidonu čudesa što su se dogodila u vama, davno bi već u 
vreći i pepelu činili pokoru«. Grad Kafarnaum je primio više 
milosti od grada Sodome. I baš zato što je Kafarnaum pre- 
zreo Božju milost oštro ga je Isus ukorio i teškom mu kaz¬ 
nom zaprijetio. »I ti Kafarnaume, zar ćeš se do neba podići? 
Do pakla ćeš sići, jer da su se dogodila u Sodomi čudesa što 
su se događala u tebi, ostala bi (Sodoma) do danas. Ali vam 
kažem: »Lakše će biti zemlji Sodomskoj na sudnji dan negoli 
tebi (Kafarnaume)« (Mt 11, 21—24). Ima milosti koje pri¬ 
maju svi ljudi bez razlike. Ali ima i osobitih milosti koje Bog 
daje malom broju izabranih duša — kojima je namijenio po¬ 
sebne zadaće u životu. I razumljivo je to što Bog ne daje 
svima jednako milosti jer je milost sasvim nezasluženi Božji 
dar. 

Čovjek ne može steći i zaslužiti milosti ali se može na 
nju pripraviti. Teški grešnik ide u crkvu, moli se Bogu, siro¬ 
mahu pomogne, obitelji je dobar — čini što može — pri¬ 
pravio se da mu Bog dade milost obraćenja i pokajanja pa 
se spasio. Neznabožac — nikad nije ništa čuo o Bogu ni o 
Spasitelju Isusu, ali je pošten, uslužan, pazi da nikomu krivo 
ne učini, pomogne drugomu gdje može. To je priprava. Bog 
mu dade milost da postane kršćanin i dođe u nebo. Ako nije 
došao u vezu s kršćanstvom nego je ostao neznabožac, Bog 
mu je radi dobre volje, kojom je dobro činio i tražio Boga, 
dao milost da se spasio. Čovjek može postojanom molitvom 
izmoliti u Boga za sebe sve milosti koje su mu potrebne za 
spasenje. S toga razloga nas Sveto Pismo neprestano nuka: 
»Molite i dat će vam se« (Mt 1 , 1 ). Mnoge milosti može čovjek 
izmoliti i za drugoga. Sv. Monika je kroz godine i godine mo¬ 
lila i plakala i postila za obraćenje svoga sina Augustina. Bog 
je njezinu molitvu uslišao. Sin se obratio, postao svećenik, 
biskup i veliki crkveni učitelj i svetac. 

Sv. Augustin se moli Bogu ovako: »Ti zapovijedaš, Go¬ 
spode, uzdržijivost, daj što zapovijedaš, pa zapovijedaj što 
hoćeš!« Tridentinski sabor uči: »Bog ne zapovijeda nemogu¬ 
će; ali kad zapovijeda, opominje da činiš što možeš, i da mo¬ 
liš što ne možeš, i pomaže da uzmogneš«. 


KAKO DJELUJE DUH SVETI 

Duh Sveti je djelitelj Božjih milosti. Kad dijeli milosti 
sličan je suncu. Što je sunce svojim svjetlom i toplinom pri¬ 
rodi, to je Duh Sveti rasvjetom našega uma i jačanjem naše 
volje — našoj duši. 

U prirodi nema ljepšega i jačega svjetla od sunčanoga, ni 
topline koja bi bila draža i ugodnija od sunčane topline. Sve 
što je živo u prirodi — bila to sitna trava, nježni cvjetni 
pupoljak ili orijaš hrast; bila to jedva zamjetljiva mušica i 
gmizav crv, ili veličanstveni orao i silni lav, ili kralj prirode 
— razumni čovjek — svi vole sunce i sunce je svima nedo¬ 
kučivi dobročinitelj. Tako Duh Sveti rasvjetljuje i grije čo¬ 
vječju dušu. Rasvijetljeni razum spoznaje brzo i lako istinu 
i dobro, a volja, ojačana milošću, ljubi istinu i čini dobro. 
Kad sunce zasvijetli, nestaje sjaja zvijezda što su sjale u tam¬ 

noj noći. Naša je pažnja tad uperena samo na sunce. Jednako 
je u našoj duši kad je obuzme svjetlo milosti. Milost diže 
dušu k nebu i vječnim vrednotama, a sve zemaljsko — što je 
čovjeku drago dok je u grijehu — postaje bez vrijednosti. I 
hrana i pilo, i stan i odjeća, i društvo i zabava, i kino i kaza¬ 
lište, i ples i muzika, i visoki naslovi i unosni položaji — sve 
to malo vrijedi, jer kratko traje i smrću prestaje i zauvijek 
nestaje, a Bog, vječnost i duša naša u vječnosti, uvijek ostaju. 

Na sunčanom svjetlu jasno se i točno raspoznaje hrast 
od vrbe i mirisava ruža od smrdljive koprive. Razlika je iz¬ 
među bistre, svježe i zdrave izvor-vode i kužne, zarazne ka¬ 
ljuže. čovjek rođen milošću gleda u vječnost, sve u životu 
biva i okreće k Bogu. Riječi su mu časne, izrazi profinjeni, 
djela poštena. Boga stavlja uvijek i svagdje na prvo mjesto. 
Vjera, molitva, vjerske dužnosti — to su svetinje o kojima 
govori s ozbiljnošću i poštovanjem. U čovjeku gleda Božju 
sliku, odsjev Božje savršenosti, čovjeku će pomoći, jer Bog 
to traži. Bog je Otac, mi ljudi smo Božja djeca, a među sobom 
braća. Po veličini dobrih djela što ih ljudi čine jedan drugomu 
bit će odmjerena veličina slave u vječnosti. Nigdje ništa ne 
biva bez dovoljna razloga. Nigdje ništa — ni dobro ni zlo — 
ne ide u zaborav. Sve se bilježi i pamti. Bog sa stanovišta 
vječnosti, a ljudi, koji su daleko od Boga, sa stanovišta svoje 
sitne osobne koristi. Mali čovječe, nisi bez Boga došao na svi¬ 
jet, nećeš bez Boga poći sa svijeta, a ne ćeš se ni u vječnosti 
izgubiti Bogu s vida. I tamo ćeš doći na točno određeno mje¬ 
sto koje nećeš promijeniti a ni zamijeniti s drugim. 

Sunčana toplina topi led i budi prirodu na život. U pri¬ 
rodi sve pupa, lista, cvjeta i donosi plodove. Bez sunca nema 
ni plodova, ni života, sve je mrtvo. Milost Duha Svetoga u čo¬ 
vječjoj duši topi ledenu mržnju iz koje izviru ubojstva, otima¬ 
čine, krađe, klevete, bogumrske kletve. Milost smekšava ljud¬ 
ska srca da postaju plodno tlo za vrline: za čast i ponos, 
pravednost i poštenje, za točnost i savjesnost, za iskreno pri¬ 
jateljstvo i povjerenje, za uslužnost i požrtvovnost, a napose 
za ljubav prema Bogu i čovjeku koja je kraljica svih vrlina, 
svih kreposti u ovom i prekogrobnom životu. Milost Duha 
Svetoga je dobri dar i savršeni poklon koji dolazi čovjeku 
odozgo, od Oca zvijezda, od tro jednoga Boga u koga nema 
promjene, a sve Bog daje samo za čovjekovo dobro. 

Duh Sveti djeluje u različitim životnim okolnostima. Je¬ 
dni se obraćaju k Bogu i mijenjaju život na bolje kad slušaju 

propovijedi. Drugi su se skrušili i zauvijek s Bogom izmirili 
čitajući nabožno štivo. Dobra knjiga, koja istinito, vjerno i 
toplo izlaže Božju nauku, čovjeku je najvjerniji prijatelj, naj¬ 
veći dobročinitelj i nenadoknadivi savjetnik. I obratno: zla 
knjiga, u kojoj se krivo i zlonamjerno piše o Bogu, vjeri i 
vjerskim svetinjama, otrov je koji ubija dušu, čini čovjeka 
nesretnim u zemaljskom i preikogrobnom životu. Ima ljudi 
koje je bolest uozbiljila i ukrotila. Nakon bolesti su postali 
drugi, novi, kreposni ljudi. Mnoge je potresla smrt u bližem 
rodu. Umrla je draga osoba, i mene to čeka! Spremaj se na 
put u vječnost, čini pokoru i dobra djela. Dobri primjeri što 
ih roditelji daju djeci, stariji mlađima, u društvu jedni dru¬ 
gima, milost su Duha Svetoga za preokret života na bolje. Na- 
božni kip ili slika, dobra riječ i pouka poglavara, pametan 
savjet vjerna prijatelja — sve su to sredstva i putovi kojima 
Duh Sveti iznenada preokreće čovječju dušu i diže je k 
Bogu. .. 

Vrlo se često događa da Bog najprije pošalje na čovjeka 
patnje, razna trpljenja, da mu tada govori Duh Sveti. Vosak 
mora najprije postati mekan. Tek kad je mekan može primiti 
sliku pečata u sebe. Tako i životne patnje uozbiljuju čovjeka 
i pripremaju dušu da sluša Božja nadahnuća i surađuje s mi- 
lošću Božjom. Siromaštvo, bijeda, progoni, zapostavljanja, 
uvrede, poniženja — sve to čini vatru koja čisti dušu od rđe 
grijeha, da onda čista duša lakše poleti k Bogu. A baš u ratna 
i poratna vremena imamo more boli i patnja, pa prema tome 
i bezbroj poticaja Duha Svetoga kojima nas vuče sa zemlje 
k nebu. Nemojmo klonuti duhom. Zlato se u vatri kuša, a čo¬ 
vjek u patnjama. 

Duh Sveti djeluje na dušu svakoga čovjeka. Pred Bogom 
nije nitko zaboravljen. Bog je sličan dobrom pastiru koji 
traži zalutalu ovcu i ne miruje dok je ne nađe. Bog čezne za 
dušom svaikoga čovjeka, jer je svaki čovjek po svojoj duši 
slika Božja. Bog kaže za sebe da mu je milina boraviti među 
sinovima ljudskim. 


PORED SVIH MILOSTI ČOVJEK OSTAJE SLOBODAN 

Bog daje svakomu čovjeku milosti koliko mu treba za 
spasenje. Ali Bog ne sili čovjeka da mora milost prihvatiti i 
s milošću surađivati. Čovjek ostaje slobodan; može milost i 

prezreti. Milost je svjetlost Duha Svetoga, ali pred svjetlošću 
može čovjek zatvoriti oči. 

Bog ne djeluje na nas, veli sv. Augustin, kao da smo ka¬ 
menje ili stvorenja bez razuma i volje. Bog ne ruši naše slo¬ 
bode makar je mi i na zlo upotrijebili. Bog pruža milost — 
ruku pomoćnicu — a do nas je hoćemo li je prihvatiti ili 
odbiti. 

Jednom je bogatom mladiću Isus savjetovao: »Ako hoćeš 
biti savršen, hajde prodaj što imaš i podaj novac siromasima, 
pa ćeš imati blago na nebu! Onda dođi i slijedi me. Kad mla¬ 
dić ču te riječi, udalji se žalostan, jer je posjedovao veliko 
imanje« (Mt 19, 21—22). Mladić nije poslušao savjet, odbio 
je milost. Na prve Duhove, kad su apostoli primili Duha Sve¬ 
toga, propovijedali su Božju nauku na različitim jezicima. Bi¬ 
la je izvanredna pojava, pravo čudo. Apostoli — priprosti i 
neuki ljudi — nisu učili stranih jezilka. A sada — na Duhove 
— kad se skupio silan svijet u Jeruzalemu, apostoli govore 
svakom narodu u njegovu jeziku. Ljudi su se divili ovom ne¬ 
običnom Božjem daru. Ali je među slušateljstvom bilo i ta¬ 
kvih ljudi koji su, mjesto oduševljenja, krivo tumačili Božji 
dar stranih jezika, pa su se podrugivali apostolima i govorili 
da su se apostoli napili slatkoga mošta. Drugim riječima: da 
su pijani pa u pijanom stanju svašta govore. Ti su prezreli 
Božju milost i mjesto obraćenja k Bogu pali u još veću ne¬ 
vjeru. Kralj Herod je doznao točno od svetih Kraljeva za ro¬ 
đenje Isusovo. To mu je bila velika milost. Mjesto da i sam 
pođe na poklon Isusu, htio je Isusa ubiti. Pokazao je strašnu 
pakost, odbio je Božju milost. Isus je živio među izraelskim 
narodom 33 godine. Propovijedao je uzvišenu nauku, činio 
divna čudesa. Imali su obilno dokaza da je Isus od Boga do¬ 
šao i da im samo dobro hoće. Ipak ga nisu priznali kao Bož¬ 
jega Sina, nego ga raspeli na križ kao zločinca. Prezreli su 
Božju milost. Ali je došla i kazna. Sedamdesete godine nakon 
Isusova rođenja došli su Rimljani, opkolili Jeruzalem, upo¬ 
korili Palestinu, a mnoštvo Izraelaca pobili ili prodali kao 
roblje. Oni koji preziru i odbacuju Božju milost slični su 
lijenu, beskorisnom slugi za koga kaže Isus: »Nekorisnog slu- 
2 u bacite van, u tamu, gdje će biti jauk i škrgut zubi« (Mt 
25, 30). Tko je primio više milosti imat će i veću odgovornost 
pred Bogom. Isus je jasno i otvoreno rekao: »Komu je god 
mnogo dano, mnogo će se tražiti od njega, i komu je mnogo 
povjereno, više će se iskati od njega« (Lk 12, 48). 

Sretni su svi oni koji se odazivaju milosti i vjerno s njom 
surađuju. Tko je prihvatio prvu milost, uhvatio je prvu ka¬ 
riku lanca i s njom cijeli lanac milosti. Iskoristio si prvu 
milost, za nagradu dobivaš drugu. Prihvatiš drugu, dobit ćeš 
treću i tako svaka iskorišćena izaziva novu dok nisi konačno 
s milošću pošao s ovoga svijeta. Prema Svetom Pismu sluga 
koji je dobio na upravu 5 talenata pa je s njima marljivo i 
savjesno radio, dobiva za nagradu novih 5 talenata. A koji je 
dobio samo jedan talenat i nije s njime radio, nego ga je iz 
nemara zakopao u zemlju, oduzet će mu se i taj jedini talenat 
i bit će predan onomu koji s talentima savjesno radi. »Jer 
svakomu koji ima, dat će se i obilovat će; a od onoga koji 
nema, i ono što ima uzet će se od njega« (Mt 25, 29). 

Spasenje svakoga pojedinoga čovjeka zavisi o milosti, 
ali i o tome kako čovjek surađuje s milošću. Sv. Pismo ističe 
da je nebo plaća za naše zasluge, vijenac slave za našu borbu 
i nagrada za dobra djela. A pakao je kazna za prezrene milo¬ 
sti, za opaka djela kojima je čovjek sam kriv. 

Bog znade odvijeka koji će pojedinci pristati uz Njegovu 
milost i činiti dobra djela. Bog znade i to koji će u milosti 
ustrajati do konca života i koje će smrt zateći u stanju milo¬ 
sti. Dosljedno tome, Bog znade odvijeka tko će se spasiti, a 
tko se neće spasiti. 

Ovo Božje znanje, po kojemu Bog zna tko će se spasiti 
a tko se neće spasiti, zove se predodređen]e. Zove se tako jer 
je Bog odvijeka odredio dati svim ljudima milosti da se spa¬ 
se, i jer je odvijeka odredio uistinu spasiti samo one koji 
dobrim djelima dokažu da su prihvatili milosti spasenja. 
Predodređeni su dakle oni ljudi koji će se doista spasiti. A 
koji su to između ljudi što su još na životu, znade samo Bog. 
Mi ljudi znamo sigurno samo to da nitko neće biti od Boga 
odbačen bez teške vlastite krivnje. A znamo sigurno i to da 
svaki od nas može biti predodređen ako postojano djeluje 
s milošću Božjom. Zato molimo često i svaki dan: Gospode 
Bože, daj mi milost da ustrajem u dobru do konca života. 


POSVEĆUJUĆA MILOST 

Posvećujuća milost je unutrašnji vrhunaravni dar koji 
Duh Sveti ulijeva u našu dušu i po kojem mi od grešnika po¬ 

stajemo pravednici, djeca Božja i baštinici kraljevstva nebe¬ 
skoga. 

Djelujuća milost i sve druge Božje uredbe imaju zadaću 
da čovjeka privedu u stanje milosti posvećujuće, ili da je iz¬ 
nova pribave ako bi je izgubio. Posvećujuća milost je duhov¬ 
ni preporod i duhovno obnovljenje koje je potrebno čovjeku 
da se spasi. Po posvećujućoj milosti postaje čovjek pravedan 
i svet kako je bio Adam prije istočnoga grijeha. Zato se po¬ 
svećujuća milost zove i opravdajuća jer se njom čovjek pred 
Bogom opravdava, to jest postaje od krivca pravednik i pre¬ 
lazi iz nemilosti u milost i pravednost. 

Kad grešnik surađuje s djelujućom milošću, Duh Sveti 
dolazi u njegovu dušu i daje duši sjaj i ljepotu po kojoj duša 
stiče Božje prijateljstvo. Ova trajna ljepota duše koju duša 
dobiva od Duha Svetoga — koji u njoj stanuje — to je po¬ 
svećujuća milost. 

Kako vatra djeluje na željezo kad se ono stavi u vatru? 
Vatra proniče željezo toliko da ono dobiva drugu narav. Že¬ 
ljezo se sjaji, plamti i postaje kao zlato. Slično biva i s dušom 
kad u njoj djeluje Duh Sveti. On proniče svu dušu i sve nje¬ 
zine moći. Duša dobiva djelovanjem Duha Svetoga drugu na¬ 
rav. čovjek u milosti posvećujućoj sličan je čovjeku koji je 
obukao novo odijelo. Zato se u Svetom Pismu ispoređuje po¬ 
svećujuća milost sa svadbenim ruhom. 

Po posvećujućoj se milosti ljubav Božja razlila u našoj 
duši. Sveto Pismo veli: »Ljubav se Božja izlila u srcima na¬ 
šima Duhom Svetim koji nam je dan« (Rimlj 5, 5). Kad je 
Duh Sveti u našoj duši, tad je naše tijelo hram Božji. »Ne zna¬ 
te 1 : — pita sv. Pavao prve kršćane — da ste hram Božji i da 
Duh Božji prebiva u vama? Ako tko razara hram Božji, njega 
će Bog razoriti, jer je svet hram Božji, a taj ste vi« (1 Kor 3, 
16—17). Isus Krist je rekao jednom zgodom: »Tko mene lju¬ 
bi, moju će riječ držati, i Otac će moj ljubiti njega, i k nje¬ 
mu ćemo doći i kod njega ćemo se nastaniti« (Iv 14, 23). 

Bog ima život u sebi. Kamo Bog dolazi, tamo život do¬ 
nosi. Kad po milosti posvećujućoj dolazi Bog u dušu, daje 
duši život kao što duša daje život tijelu. Naša duša ima svoj 
vlastiti život. Ona oživljuje tijelo i omogućuje razumu i volji 
da spoznaju i ljube sve što je istinito, lijepo i dobro. To je 
naravni duševni život. Međutim, naravni je život u odnosu 
prema Božjem životu mrtvi život. Naravni i Božji ili nad- 

naravni život stoje jedan prema drugomu kao mrtvi kip pre¬ 
ma živom čovjeku. A ovim — nadnaravnim životom — živi 
duša kad u njoj prebiva Duh Sveti s milošću. To je novi, 
vrhunaravni Božji život po kojem smo mi ljudi djeca Božja. 
Sv. Pismo veli: »Gledajte koliku nam je ljubav Otac iskazao, 
da se zovemo djeca Božja. A to i jesmo!« (1 Iv 3, 1). 

Po milosti posvetnoj mi smo sugrađani svetih i ukućani 
Božji. Sveto Pismo naglašuje: »Prema tome, niste više tuđinci 
i gosti, nego ste sugrađani svetih i ukućani Božji« (Ef 2, 19). 
Kao ukućani Božji imamo pravo na nebo kao na svoju bašti¬ 
nu. »Ako smo djeca i baštinici smo: baštinici Božji, a subašti- 
nici Kristovi« (Rimlj 8, 17). Kad smo u milosti posvećujućoj, 
onda se odnosimo prema Bogu kao mladice prema trsu. Isus 
Krist — Bog-Ćovjek — veli za sebe: »Ja sam trs, vi loze, koji 
ostaje u meni, i ja u njemu, on rodi mnogi rod« (Iv 15, 5). 
Kad je čovjek u posvećujućoj milosti, tako je usko povezan 
s Bogom da zapravo ne živi više čovjek nego Bog u čovjeku. 
Za čovjeka u milosti vrijedi ona sv. Pavla: »A ja više ne živim 
nego živi u meni Krist« (Gal 2, 20). Milošću je naše duševno 
stanje tako uzvišeno da na neki način postajemo dionici Bož¬ 
je naravi. 


DJELOVANJE POSVEĆUJUĆE MILOSTI 

Milost posvećujuću dobiva grešnik redovno u sakramen¬ 
tu sv. krsta, a ako je već kršten i izgubio milost po grijehu, 
u sakramentu sv. pokore. Drugi sv. sakramenti samo umna¬ 
žaju već postojeću milost. 

Posvećujuća milost čisti čovjeka od svih smrtnih grijeha 
i otpušta vječnu kaznu. To je nauka Svetoga Pisma koja uči 
da se grijesi ispiru u posvećujućoj milosti. Kralj David u teš¬ 
kom grijehu vapi k Bogu da ga pomiluje i opere dušu od gri¬ 
jeha: »Oprat ćeš me, Gospode Bože, i bit ću bjeliji od snijega« 
(Ps 50, 9). Posvećujuću milost uništava grijeh. Sveto Pismo 
zove grešnike: »Pokajte se, dakle, i obratite da se unište gri¬ 
jesi vaši« (Dj Ap 3, 19). Milost oduzima, odnosi grijehe kao 
da ih nije ni bilo. Sv. Ivan Krstitelj veli za Isusa koji je zaslu¬ 
žio milosti i dijeli ih po Duhu Svetomu: »Evo Janje Božje 
što oduzima grijehe svijeta« (Iv 1, 29). Kod Izaije proroka po¬ 
ručuje Duh Sveti grešniku: »Kao maglu rastjerao sam tvoje 

opačine i grijehe tvoje poput oblaka. Meni se obrati, jer ja 
sam te otkupio« (Iz 44, 22). 

Kao što željezo usijano od vatre gubi rđu tako i mi ljudi 
gubimo grijehe kad nam dušu pronikne milost Duha Svetoga. 
Kad se pojavi sunce, nestaje noć i tama. Tako iz duše nestaju 
grijesi kad u nju dođe milost. »Milost je kao neki sjaj i svjet¬ 
lo koje razara sve grijehe u našim dušama i čini duše ljepše 
i sjajnije«. Posvećujuća milost i smrtni grijeh ne mogu zajed¬ 
no postojati kao ni svjetlo i tama. Tko je čist od teških grijeha 
u njemu stanuje Duh Sveti. Tko živi u teškim grijesima u 
njemu je nastanjen zli duh. 

Međutim, i kod pravednika ostaju posljedice istočnoga 
grijeha. Kod čovjeka je nakon istočnoga grijeha potamnio 
razum, pa s mukom spoznaje istinu i stiče znanje. Muče ga 
raznovrsne zle požude ili neuredna sklonost prema osobama 
i raznim predmetima. Volja je postala sklona na zlo. Sve te 
neurednosti ostaju u nama, potomcima Adamovim, i muče 
nas kroz cijeli život. Nakon istočnoga grijeha stižu nas sva¬ 
kojake muke i boli i, napokon, smrt. 

Na sve se ove bolne posljedice gorko tuži sv. Pavao kad 
kaže: »Ja sam tjelesan, prodan u ropstvo grijeha... Ne činim 
ono što hoću, nego činim ono što mrzim... Htjeti dobro jest 
u mojoj moći, ali nije učiniti ga, budući da ne činim dobro 
koje hoću, nego činim zlo koji neću... Moj se nutarnji čo¬ 
vjek slaže u veselju s Božjim zakonom, ali vidim u svojim 
udovima drugi zakon, koji se bori protiv zakona mojega uma, 
te me zarobljava u zakon grijeha, koji je u mojim udovima« 
(Rimlj 7, 14). 

Duša je milošću posvećujućom izliječena, ali je u tijelu 
ostala siklonost na grijeh. Međutim, sklonost na zlo još nije 
zlo. Dok se čovjek bori protiv zlih sklonosti, on je pobjednik, 
nema grijeha. Baš borbom protiv zlih sklonosti čovjek se jača 
u dobru, stiče kreposti i zasluge za nebo. Sv. Augustin primje¬ 
ćuje: Požude u ovom životu možemo umanjiti, ali ih ne mo¬ 
žemo uništiti. 

Zbog velikih i teških posljedica istočnoga grijeha — veli 
Toma Kempenac — »nitko nije bez mane, nitko nije bez tere¬ 
ta, nitko nije sebi dostatan, nitko nije sam za sebe dosta pa- 

metan; nego treba da se međusobno snosimo, jedan drugoga 
da tješimo, isto tako pomažemo, upućujemo i opominjemo. 
Tako je sad Bog odredio da naučimo nositi breme jedan dru¬ 
goga« (Nasljeduj Krista I. knj. 16, 4). 

Velika je utjeha u životu da Bog umije i zlo obratiti na 
dobro. 

BOGOSLOVSKE KREPOSTI 


Zajedno s milošću posvećujućom ulijeva Bog našoj duši 
bogoslovske kreposti: vjeru, ufanje i ljubav. Jednaiko ulijeva 
i ćudoredne kreposti i darove Duha Svetoga. Bogoslovske i 
ćudoredne kreposti kao i darovi Duha Svetoga jesu naravske 
osobine milosti posvećujuće, zato se od nje i ne mogu odi¬ 
jeliti. 

Ulivene kreposti — bogoslovske i ćudoredne — čine čo¬ 
vjeka sposobnim i sklonim tvoriti Bogu mila djela kojima se 
zaslužuje život vječni. 

Kako se razvija opravdanje pred Bogom i postizava vječ¬ 
ni život? Opravdanje počinje is milošću djelujućom. Ona čo¬ 
vjeka prosvjetljuje i potiče da se k Bogu obrati. Pomoću mi¬ 
losti djelujuće pripravlja se čovjek različitim djelima za mi¬ 
lost posvećujuću. 

Čovjek najprije vjeruje »da ima Bog i da plaća onima 
koji ga traže« (Hebr 11, 6). Kad je vjera nikla u duši, nastaje 
odmah pitanje: A što treba vjerovati? Odgovor je: Vjerovati 
treba sve ono što je Bog objavio i što nam katolička Crkva 
nalaže vjerovati, što je Bog objavio i što treba vjerovati sudi 
crkveno učiteljstvo, a ne svaki pojedinac po svom ukusu i 
po svojoj volji. Zato treba u vjerskim pitanjima slušati papu 
i biskupe i svećenike — Božje učitelje istine. Odrasli se čovjek 
može krstiti tek nakon toga što ima vjeru u duši. »Ako vje¬ 
ruješ od svega srca svojega, možeš se krstiti« — veli Sveto 
Pismo. Iz vjere niče spasonosni strah pred pravednim Bogom 
da će nas kazniti budemo li činili zlo, ali se u isto vrijeme 
javlja i ufanje u Božje milosrđe, da će nam oprostiti grijehe, 
ako se budemo za njih kajali. Čovjek se ufa da će mu Bog po 
dobrim djelima, koja je milošću Božjom učinio, oprostiti gri¬ 
jehe i dati nebo. Iz ufanja se rađa ljubav prema Bogu. Kako 
da ne ljubimo Boga ikad je tako dobar da je pripravan opro¬ 
stiti nam sva naša zla djela, pa nam još dati i nebo? Kajemo 
se od svega srca za sve svoje grijehe, jer smo njima uvrijedili 
Boga, najveće, najsvetije i najmilije dobro. Radi Boga, nepro¬ 
cjenjivoga dobra, mrzimo na »svoje grijehe i odlučujemo da 
ćemo s Božjom milošću u buduće provoditi novi duhovni 
život kakvoga Bog hoće. 

Kad su u duši vjera, ufanje i ljubav — to je priprava 
za milost posvećujuću. Sad još treba da čovjek primi sv. krst, 

po njemu posvećujuću milost, i opravdanje je izvršeno. Ako 
je čovjek nakon krštenja pao u teški grijeh, treba mu, za 
opravdanje pred Bogom, da opet ima u duši vjeru, ufanje i 
ljubav i da primi sakramenat sv. pokore — da se ispovijedi. 

Posvećujuća milost ostaje u duši pravednikovoj dotle dok 
smrtno ne sagriješi. Smrtni grijeh — opsovati Boga, Majku 
Božju, ubiti čovjeka, tuđu kuću upaliti, preljub načiniti i dru¬ 
gi teški grijesi — hotimična je teška uvreda Boga. Dok ta 
teška uvreda traje, ne može biti u duši grešnikovoj mjesta 
za kraljevstvo Božje što ga čini posvećujuća milost. Sveto Pi¬ 
smo veli: »Nepravednici neće posjedovati kraljevstva Božje¬ 
ga« (Lk 17, 21). S lakim ili malim grijesima čovjek ne gubi 
posvećujuću milost. Ali laki grijesi jačaju zle sklonosti u čo¬ 
vjeku i pripravljaju na smrtni grijeh. Tko krade male stvari 
s vremenom će ukrasti i velike. Tko je kadar lagati, taj će i 
krivo priseći. Zato se treba čuvati ne samo teških, nego — po 
mogućnosti — i lakih grijeha. 

Milost posvećujuća se može umnažati. Sveto Pismo uči: 
»Tko je pravedan, neka bude još pravedniji, a tko je svet, 
neka bude svetiji« (Otkriv. 22, 11). A umnožava se posveću¬ 
juća milost čestim dostojnim primanjem sv. sakramenata i 
vršenjem zaslužnih djela. Dosljedno tome, nemaju svi pra¬ 
vednici jednako obilne posvećujuće milosti. Nisu svi jednako 
ni primili jer mjera posvećujuće milosti zavisi o volji Božjoj 
i o tomu kako smo se pripravili za nju. 

Bez osobite Božje objave nitko nije posve siguran da je 
u stanju posvećujuće milosti. Zašto nije siguran? Jer milost 
stoji i do naše priprave. Jesam li se pripravio kako treba da 
budem dostojan primiti milost posvećujuću? Zbog toga i kaže 
Sveto Pismo da čovjek ne zna da li je vrijedan ljubavi ili 
mržnje (Prop. 9, 1). Sam sv. Pavao kaže za sebe: »Moja me 
savjest ne prekorava ni zbog čega, ali nisam time opravdan« 
(1 Kor 4,4). Čovjek je krhak kao zemljana posuda koja se 
lako razbije. Radi slabosti ljudske naravi čovjek lako padne 
u teški grijeh, a s grijehom je izgubio milost. Zato je vrlo 
mudro upozorenje Svetoga Pisma: »Gradite spasenje svoje sa 
strahom i drhtanjem« (Filip 2,12). 

Međutim, ima ipak nekih znakova koji, otprilike, očituju 
da bi čovjek mogao biti u stanju milosti. Koji su to znakovi? 

Ako se nama mili što je Bogu milo. Ako ne uživamo preko 
mjere u dobrima ovoga svijeta. Ako sebi nismo svijesni teško¬ 
ga grijeha. Ako smo odani katoličkoj Crkvi i njezinu svećen¬ 
stvu. Ako revno vršimo svoje dužnosti i činimo dobra djela. 
Ako posebno njegujemo pobožnost k Majci Božjoj, Presv. 
Srcu Isusovu ili koju drugu prokušanu i odobrenu pobožnost. 

DAROVI DUHA SVETOGA 


DAR MUDROSTI I RAZUMA 

S posvećujućom milošću ulijeva Bog u našu dušu i sedam 
darova Duha Svetoga. Ti darovi su sposobnosti koje usavrša¬ 
vaju našu dušu da lakše i spremnije prima i slijedi nadahnu¬ 
ća Duha Svetoga. Duh Sveti na mnoge i razne načine rasvjet¬ 
ljuje naš um i potiče volju da dobro činimo, a zla da se 
čuvamo. A darovi Duha Svetoga raspoložuju dušu da je Duh 
Sveti može uspješnije privoditi k dobru i odvraćati od zla. 

Darovi se Duha Svetoga spominju u Svetom Pismu prije 
nego je došao na svijet Spasitelj Isus Krist. Navodi ih u Sta¬ 
rom zavjetu prorok Izaija i naglašuje da će ih posjedovati 
budući Spasitelj. Bog i Čovjek Isus Krist posjedovao ih je u 
najvišem stupnju kao što je i sve kreposti imao u najsavrše- 
nijem oblaku. A mi obični ljudi primamo darove Duha Sveto¬ 
ga u manjoj mjeri — daleko iza Isusa i Majke Božje. Nama 
ih Bog daje prema našoj pripravi — jednomu više, drugomu 
manje. 

Sveto Pismo i Usmena predaja spominju sedam darova 
Duha Svetoga i navode ih ovim redom: dar mudrosti, dar ra¬ 
zuma, dar znanja, dar savjeta, dar jakosti, dar pobožnosti, 
dar straha Božjega. 

Četiri prva dara rasvjetljuju razum, usavršavaju našu 
spoznajnu moć, olakšavaju nam spoznati vjerske istine koje 
su potrebne za spasenje. Tri druga dara jačaju volju i potiču 
je na dobra djela koja nas dovode u nebo. 

Na prvom se mjestu spominje mudrost. Dar mudrosti nas 
pomaže da upoznamo ispraznost i prolaznost svega što je ze¬ 
maljsko, a cijenimo i poštujemo samo Boga, najviše dobro. 
Mudrost nas upućuje da se veselimo svemu što je u vezi s 
Bogom i vodi nas k Bogu. Da sve u svemiru: zemaljsko i ne¬ 
besko, vremenito i vječno, tjelesno i duhovno prosuđujemo 
kako to Bog prosuđuje. To znači: Bog, nebo, duša i duhovne 
vrednote na prvo mjesto, a sve tvarno, zemaljsko i prolazno 
na drugo mjesto. Svrha je života proslaviti Boga i spasiti du¬ 
šu, a sa svim se zemaljskim stvarima služiti samo toliko ko¬ 
liko nam pomažu proslaviti Boga i spasiti dušu. Tako je sudio 
sv. Pavao kad je rekao: »Sve držim za štetu prema prezna- 
menitoj spoznaji Krista Isusa, Gospodina mojega, radi kojega 
sve izgubih i smatram kao blato da Krista stečem« (Filip 

3 8 ). Kralj Salamon, koji je bio na daleko poznat kao silno 
bogat čovjek i živio u obilju i raskoši svake vrsti, nazvao je 
dobra i užitke ovoga svijeta: »Taština nad taštinama i sve je 
taština« (Prop. 1, 2). Sv. Ignacije Lojola često bi uzdisao: 
»Kako mi se gadi zemlja kad mislim na nebo«. Sv. Franjo 
Asiški rado bi ponavljao: Bog moj i sve moje! 

Kad sunce zapada, tada baca veliku sjenu. U sredini dana, 
kad sunce stoji okomito, čini malu ili nikakvu sjenu. Sličan 
je odnos čovjeka prema Duhu Svetom. Kad je Duh Sveti da¬ 
leko od čovjeka, tad se čovjeku zemaljske stvari čine velike i 
dragocjene, a kad je Duh u srcu, tad je sve vremenito i ze¬ 
maljsko malo ili ništa vrijedno. 

Razum je rasudna moć naše duše. Prirodnim razumom 
rasuđujemo što je istinito a što lažno. Što je dobro a što 
zlo. Što je lijepo a što ružno. Darom razuma što nam ga daje 
Duh Sveti lako i brzo prosuđujemo kako je opravdano vjero¬ 
vati tajne vjere makar ih sasvim ne shvaćamo. Bog ih je obja¬ 
vio, Bog jamči da su istinite, pa je razumu jasno da ih treba 
prihvatiti čvršće nego prirođene istine za koje jamči samo 
ljudski um koji se može i prevariti. Po daru razuma čovjek 
lako i bez većih poteškoća luči što je ispravna nauka katoličke 
Crkve, a što je zabluda ili kriva nauka. Čovjek rasvijetljen da¬ 
rom razuma zna temeljito obrazložiti svoju vjeru i s uspjehom 
pobiti neprijatelje kad napadaju vjeru. Mnogo puta se već u 
životu dogodilo da jednostavni i priprosti ljudi s darom razu¬ 
ma daleko bolje i uzvišenije govore o vjerskim svetinjama 
nego visoko obrazovani učenjaci. 

Među svecima se osobito isticala s neobično velikim da¬ 
rom razuma sv. Katarina, djevica i mučenica, koju slavimo 
25. studenoga. Oko 50 najvećih filozofa u Aleksanđriji i okolici 
dolazili su k njoj i raspravljali o vjerskim pitanjima. Oni su 
kršćanstvo napadali, a sv. Katarina je branila. Bila je vrlo 
mlada, imala je tek 18 godina. U raspravama je bila toliko 
oštroumna da su svi filozofi morali zašutjeti i konačno su se 
obratili na kršćanstvo. Isus je obećao apostolima dar razuma 
kad je rekao: »Ja ću vam dati dar govora i mudrost kojoj se 
neće moći oprijeti n ; odoljeti svi protivnici vaši« (Lk 21, 15). 

DAR ZNANJA 

Dar znanja što nam ga Duh Sveti ulijeva u dušu s posve¬ 
ćujućom milošću neobično je velik i važan dar. Isusova je 

nauka namijenjena svima ljudima svih vremena. Nosilac je 
i tumač Kristove ili kršćanske nauke katolička Crkva. Crkve¬ 
no se učiteljstvo od početka kršćanstva mnogo trudi kako će 
kršćanstvo što više proširiti i svijetu što jasnije protumačiti. 
Živa riječ — propovijedi u crkvi, vjerska pouka u školama, 
na vjerskim sastancima, na javnim zborovima; tisak — dnev¬ 
ne novine, povremeni časopisi, knjige, naučna djela; predsta¬ 
ve — kino, kazalište — sredstva su kojima se Crkva služi da 
kršćanstvo prodre do na kraj svijeta. 

Međutim, ova ljudska sredstva, koliko god lijepa i savrše¬ 
na bila, nisu dosta. Kršćanstvo je objavljena vjera, duboka i 
teška, puna tajna. Da se ova vjera lakše shvati i oduševljenije 
prihvati treba pomoć s neba. Bog je daje darom znanja. Ovaj 
Božji dar — dar znanja — pomaže čovjeku da nauku katoli¬ 
čke Crkve lako shvati bez posebnoga proučavanja. 

U povijesti kršćanstva nalazimo divnih primjera, puno 
ljudi koji su dar znanja posjedovali u čudesnoj mjeri. U Fran¬ 
cuskoj, u malom mjestu Arsu, živio je pobožni župnik Ivan 
Vianej. Svetim je proglašen u našem stoljeću. Kroz sve škole 
bio je slab učenik. Bilo je pitanje da li će ga uopće rediti za 
svećenika jer je imao premalo znanja. Kasnije, kad je postao 
svećenik, propovijedao je s tolikim uspjehom da su ga i sami 
biskupi došli slušati i divili se njegovim propovijedima. Sve 
je slušateljstvo ostalo zapanjeno i oduševljeno. Svi su se pi¬ 
tali odakle tomu priprostom svećeniku tako jasne spoznaje, 
tako duboke misli i tako bogato znanje. Jedinstven je odgo¬ 
vor bio: posebni, Božji dar znanja. 

Sv. Toma Akvinac je najjači i najizrazitiji predstavnik 
skolastičke bogoslovske d mudroslovne nauke. On je izgradio 
svoj sustav, svoj način kako je đacima tumačio vjerske istine. 
On je živio u 13. stoljeću. Umro je 1274. Njegova nauka i 
njegov način pouke toliko je cijenjen i koristan da ga i danas 
na visokim crkvenim školama drže za uzor velikoga učenjaka 
i jasnoga tumača. Posebno priznanje odao mu je i II Vati¬ 
kanski sabor. Kako je došao do svoga golemoga znanja? Sam 
kaže da je više naučio na stepenicama pred oltarom nego iz 
knjiga. Drugim riječima: svoje izvanredno veliko znanje je 
dobio od Boga, to je Božji dar znanja, a nije ga naučio iz 
knjiga. Sv. Ignacije Lojola veli za sebe da je više naučio u 
samoći u Manrezi nego što bi mu svi učitelji ovoga svijeta 
mogli dati. U Manrezi je dobio Božje znanje koje dubinom 
misli i jasnoćom spoznaja nadvisuje sve ljudsko znanje. 

Zanimljiva je pojava starca Šimuna u jeruzalemskom 
hramu. Kad su Majka Božja i sv. Josip donijeli maloga Isusa 
u hram da ga Bogu prikažu, starac je odmah u djetetu prepo¬ 
znao obećanoga Spasitelja. Starac uze Isusa na ruke i reče 
proročkim glasom: »Gle, ovaj je postavljen na propast i uskr¬ 
snuće mnogima u Izraelu, i za znak kome će se protiviti«. A 
Majci Božjoj reče: »I tebi će samoj mač probosti dušu da se 
otkriju misli mnogih srdaca« (Lk 2, 34—35). Kako je starac 
Šimun došao do ovoga važnoga znanja? Dobio ga je od Boga. 
Imao je dar znanja. »Duh Sveti mu je objavio da neće vidjeti 
smrti dok ne vidi Krista Gospodnjega«. 

Sv. Pavao piše Korinćanima o sebi »da je bio uznesen u 
raj i da je čuo neizrecive riječi koje čovjeku nije dopušteno 
izreći« (2 Kor 12, 4). Poučen je od Boga u tajnama vjere, do¬ 
bio je od Duha Svetoga znanje do koga sam ne bi nikada 
došao. 


DAR SAVJETA 

Ljudski je razum ograničen, a život težak i vrlo zapleten. 
U životu se neprestano isprepliću oprečni doživljaji, sukoblju- 
ju nenadani prizori. Nema čovjeka ni tako učena, ni toliko 
kreposna, koji bi uvijek bio sretne ruke i odobravao svaki put 
ono što je najbolje i najplemenitije. Čovjek ostane zapre¬ 
pašten i nemoćan. Ne zna što bi odabrao i kojim bi putem 
krenuo da ostane čist u Božjim očima ii častan pred ljudima. 

U takvim kobnim životnim slučajevima ne preostaje nam 
drugo nego um i srce dići k Bogu, čitavom dušom vapiti da 
nas on savjetuje, da nam on pomogne naći sretan izlaz. Bog 
je dobar i daje nam po Duhu Svetom dar savjeta. Taj prebo¬ 
gati Božji dar djeluje u nama da u teškim životnim okolnosti¬ 
ma sa sigurnošću spoznamo što nam je po Božjoj volji činiti. 

Za kralja Salomona kaže Sveto Pismo da je mudrost nje¬ 
gova »bila veća od mudrosti svih sinova Istoka i od sve mu¬ 
drosti Egipta. Bio je mudriji od svih ljudi. Kod svih naroda 
unaokolo bio je glasovit. On je sastavio tri tisuće priča i pje¬ 
sama njegovih bilo je tisuća i pet. Pjevao je priče o drveću, 
o cedru na Libanonu do isopa što raste na zidu. Sastavio je 
priče o stoci, o pticama, o životinjama što gmižu i o ribama. 

Iz svih naroda dolazili su ljudi da čuju mudrost Salomonovu, 
od svih krajeva na zemlji došli su kad čuše za mudrost nje¬ 
govu« (3 Kralj 5). 

Jednoga dana dođu na sud pred Salomona dvije žene. I 
jedna od njih počne ovako: »S oproštenjem, gospodaru moj! 
Ja i ova žena stojimo u istoj kući, i ja rodih kod nje u kući. 
Tri dana poslije moga porođaja rodi i ova žena. Bile smo sa¬ 
me. Nijedan stranac nije bio s nama u kući. Samo nas dvije 
bile smo u kući. I umrije dijete ovoj ženi u noći jer je ona 
bila legla na nj. I ustade ona usred noći i uze moje dijete s 
moje strane d stavi ga na svoja prsa. A svoje mrtvo dijete 
stavi na moja prsa. Kad ujutro ustadoh da nahranim dijete, 
a ono mrtvo. Kad se razdani, razgledala sam bolje; to nije 
bilo moje dijete što sam ga bila rodila«. Sad navali svom že¬ 
stinom druga žena. »Nije tako nego je moje dijete ovo živo, 
a tvoje je mrtvo«. Tako se ženske kao bijesne prepirale pred 
kraljem. Tada reče Salomon: »Jedna tvrdi: Ovo je tu moje di¬ 
jete, živo, a tvoje je dijete mrtvo, druga tvrdi: nije tako nego 
je tvoje dijete mrtvo, a moje živo.« I zapovjedi kralj: »Done¬ 
site mi mač!« Kad su donijeli mač, zapovjedi kralj: »Razdije¬ 
lite živo dijete na dvoje i dajte jednu polovinu ovoj, a drugu 
polovinu onoj!« Tada reče prava mati: »A, gospodaru moj, 
podajte njoj živo dijete i ne ubijajte ga!« A druga poviče: 
»Neka ne bude ni meni ni tebi, rasijecite ga samo!« Tada od¬ 
luči kralj da se dijete preda onoj koja nije dala sjeći — »ona 
mu je mati«. Sav se Izrael divio kraljevoj presudi i govorio da 
je u kralju bila mudrost Božja (3 Kralj 3). 

Kakve god tko nazore imao, s kojega god stanovišta tko 
promatrao ovo Salomonovo sudovanje, ono se ne može shva¬ 
titi ni protumačiti bez posebnog Božjega nadahnuća i rasvjet- 
ljenja, koje mi zovemo dar savjeta. 

Jednom su zgodom neprijatelji postavili Isusu zamku. 
Nastupili su lukavo. »Učitelju, znamo da si istinit i putu Bož¬ 
jemu doista učiš i ne mariš ni za koga, jer ne gledaš tko je 
tko. Kaži nam, dakle, što ti misliš da li je dopušteno dati po¬ 
rez caru ili nije?« Ako Isus izjavi da su Izraelci dužni dati 
porez rimskom caru, omrazit će ga pred Izraelcima kao ne¬ 
prijatelja naroda, jer su Izraelci iz dna duše mrzili Rimljane. 
Ako Isus reče da nisu Izraelci dužni dati rimskom caru porez, 
tužit će ga caru kao buntovnika koji buni narod protiv rim¬ 
ske vlasti. Što god Isus reče, zlo po njega, stradat će u svakom 
slučaju. 

Neprijatelji su gledali u Isusu samo čovjeka. To nije do¬ 
sta. Isus je Bog i čovjek zajedno. Prati ga u djelovanju ne 
samo ljudska nego i Božja mudrost. U izvanrednom je stup¬ 
nju posjedovao dar savjeta. Što je dakle učinio? Prozreo je 
njihovu zlobu i rekao: »što me kušate, licemjeri? Pokažite 
mi porezni novac! Ćija je ovo slika i natpis? Rekoše mu: Ca¬ 
rev. Tada im reče: Podajte dakle caru carevo i Bogu Božje« 
(Mt 22, 15—22). Dajte svakomu što mu po prirodnom i Bo¬ 
žjem zakonu pripada. Svakomu njegovo! Podajte svima što 
ste dužni: komu porez-porez; komu carinu-carinu; komu strah 
-strah; komu čast-čast. Ne budite nikomu ništa dužni« (Rimlj 

13 ; 7 _ 8 ). I sami su se neprijatelja divili mudrom odgovoru 

Isusovu! 

Držimo se vjerno Boga i Božje nauke, i nema životne sti¬ 
ske iz koje nas ne bi Bog mogao sretno izvući svojim darom 
savjeta. »Kad vas dovedu u zbornice i pred poglavarstva i vla¬ 
sti, ne brinite se kako ćete se braniti ili što ćete reći, jer će 
vas Duh Sveti-po daru savjeta- naučiti u onaj čas što treba da 
kažete« (Lk 12, 11—12). 


DAR JAKOSTI 

Istočni je grijeh toliko ranio ljudsku narav da je ona 
više sklona na zlo nego na dobro. U zlo srljamo brzo i lako, 
a kad hoćemo učiniti nešto dobra, koliko borbe i muke! To 
zna iz iskustva svaki čovjek. Nijedno pred Bogom zasluženo 
djelo ne možemo učiniti bez milosti, a kad nastupe veće teš¬ 
koće i progoni vjere, pa treba trpjeti za vjeru, tad nam je po¬ 
trebna posebna milost — dar jakosti Duha Svetoga. Ovaj nas 
uzvišeni dar pomaže da hrabro podnosimo teškoće i svlada¬ 
mo zapreke koje nas priječe u vršenju Božje volje. 

U kršćanstvu bilo je mnogo ljudi koji su posjedovali dar 
jakosti u visokom stupnju. To su svi mučenici redom jer su 
za vjeru dali život. Jednako tako svi pokornici koji su činili 
teške pokore kroz cijeli život. 

Kao naročito svijetli uzor duševne jakosti služi sv. Ivan 
Nepomuk. Bio je kanonik u Pragu. Poznat je kao glasoviti 
propovjednik i ispovjednik. Kod njega se ispovijedala i kra¬ 
ljica Sofija, žena češkoga kralja Većeslava IV. Kralj je bio 
grub i surov čovjek pa je radi toga i kraljica Sofija imala s 

njime teški život. Kralj je bio pijanica i propalica, a žena 
plemenita i vrlo pobožna. U svojoj nastranosti kralj je išao 
dotle da je htio znati što njegova žena ispovijeda sv. Ivanu 
Nepomuku. Jednoga dana reče kralj sv. Ivanu Nepomuku: 
»Ja nemam mira dok mi ne otkriješ ispovijed moje žene. Smi¬ 
ri moju želju a ja ću te nagraditi častima i blagom. Budeš li 
prkosio svome kralju u tvrdoglavom neposluhu, bit ćeš naj¬ 
strože kažnjen«. Sv. Ivan upozori kralja na nepovredivost 
ispovjednog pečata. Zato neka kralj obuzda svoju radoznalost. 
Tiranin kralj se razbjesni i dade najgroznije mučiti sv. Ivana. 
Konačno ga svezana dade s mosta baciti u rijeku Vltavu gdje 
se sv. Ivan utopio, a rijeka ga je mrtva izbacila na obalu. 
Videći neraspoloženje naroda radi umorstva sv. Ivana, kuka¬ 
vica kralj je pobjegao iz Praga, a vjernici su svečano pokopali 
sv. Ivana u stolnoj crkvi u Pragu gdje još i danas mrtav po¬ 
čiva. Češka slavi sv. Ivana kao svoga zemaljskoga zaštitnika a 
vjernici ga štuju kao zaštitnika protiv kleveta. Kip, odnosno 
sliku sv. Ivana, stavljaju često na mostove da mu se utoplje¬ 
nici mole za pomoć. Kolika je bila duševna jakost u ovom ve¬ 
likom čovjeku! Usprotivio se i samom kralju makar je znao 
da će ga to glave stajati! 

Iz Staroga je zavjeta poznat neobični patnik, strpljivi Job. 
»Imao je sedam sinova i tri kćeri. Imao je sedam tisuća ova¬ 
ca, tri tisuće deva, pet stotina jarmova volova, pet stotina ma¬ 
garica. Usto veoma mnogo čeljadi. Bio je bogatiji od svih 
sinova Istoka«. 

I dok su jednoga dana Jobovi sinovi i kćeri bili na gozbi 
u kući svojega najstarijeg brata i pili vino, stiže glasnik k 
Jobu i javi: Volovi su bili kod oranja i magarice su pasle uz 
njih. Tada udariše Sabejci, oteše ih i pobiše sluge mačem. 
Jedini ja utekoh da ti to javim. Još je on bio u riječi kad dođe 
drugi i javi: Oganj Božji pade s neba, spali ovce i sluge i pro¬ 
guta ih. Jedini ja utekoh da ti to javim. Još je on bio u riječi 
kad dođe opet jedan i javi: »Kaldejci sastaviše tri čete, udari¬ 
še na deve, otjeraše ih i pobiše sluge mačem. Jedini ja utekoh 
da ti to javim. Dok je još taj govorio, dođe daljnji i javi: 
»Sinovi tvoji i kćeri tvoje bili su na gozbi i vino su pili u kući 
svojega najstarijeg brata. Najednom zahuji jak vihor iz pu¬ 
stinje i udari u četiri ugla kuće tako da se ona obori na mlade 
ljude. Tako oni pogiboše. Jedini ja utekoh da ti to javim«. Ta¬ 
da ustade Job, razdere svoju haljinu i ostriže sebi glavu. On¬ 
da se baci ničice na zemlju, duboko se pokloni Bogu i pomoli 

se: »Gol izađoh iz krila matere svoje. Gol se opet vraćam ona¬ 
mo. Gospod dade, Gospod uze. Neka je blagoslovljeno ime 
Gospodnje«. Kod svega toga ne sagriješi Job i ne reče nikakve 
nepristojne riječi proti Bogu. 

Kušnje su išle još dalje. Sotona udari Joba gubom »od 
pete do tjemena. A on uze crijep da se struže njime. Pritom 
je sjedio na smetlištu«. I vlastita žena ga prezrela i govorila 
mu: »Držiš li se još uvijek tvrdo pobožnosti svoje? Odreci se 
Boga pa umri!« A on joj odgovori: »Kao luđakinja brbljaš. Do¬ 
bro smo primili od Boga, a zla da ne primamo?« Kraj svega 
toga ne sagriješi Job usnama svojim. Divne li strpljivosti, 
krasna li pouzdanja u Boga. A Božja nagrada? »Gospod je bla¬ 
goslovio Joba poslije još više nego Ji prije. Posjedovao je 
četrnaest tisuća ovaca, šest tisuća deva, tisuću jarmova volova 
i tisuću magarica. Imao je sedam sinova i tri kćeri. I umrije 
Job star i sit života«. 

I nama je potrebna Jobova duševna jakost i strpljivost. 
Kad nas stisnu teški časovi, ne klonimo duhom nego uzdahni- 
mo k Bogu i recimo: »U te sam se, Gospode, pouzdao; neću 
se postidjeti do vijeka«. 


DAR POBOŽNOSTI 

Bog nas je stvorio. Od Boga potječemo, k Bogu se nakon 
ovoga života vraćamo. Bili smo u planu Božje providnosti pri¬ 
je nego smo se na zemlji pojavili. U vlasti smo Božjoj živi na 
zemlji, u vlasti ćemo Božjoj biti kroz svu vječnost. Razlika je 
samo u tome što će jedni u vječnosti biti s Bogom sjedinjeni 
u ljubavi, a drugi će biti u mržnji odijeljeni od Boga. Da mo¬ 
žemo k Bogu prispjeli u sretnu vječnost, treba ovdje na zemlji 
Boga poštivati i Božju volju vršiti. Da nam to bude lakše, 
daje nam Duh Sveti dar pobožnosti. Po daru pobožnosti duša 
se naša trsi da Boga uvijek što dublje poštuje i što savjesnije 
vrši njegovu volju. 

Pobožan čovjek gleda u Bogu dobroga Oca, a ne strogoga 
suca. Pobožan čovjek ima na umu poruku Božju. Ako te otac 
tvoj i majka tvoja ostave, ja te neću nikad ostaviti. Božja je 
očinska ljubav prema nama ljudima veća od ljubavi zemalj¬ 
skih roditelja. Zemaljski roditelji mogu imati slabosti, pa svo¬ 
ju roditeljsku ljubav ne vrše u skladu s prirodnim i Božjim 

zakonima, a kod Boga su sve savršenosti bez mjere i broja 
pa je i ljubav prema ljudima najsavršenija što može biti. Zato 
i pobožan čovjek gleda da njegov odnos prema Bogu bude što 
plemenitiji — da se odnosi prema Bogu kao dobro dijete pre¬ 
ma najboljem ocu. 

Pobožan čovjek ne pozna straha pred Bogom nego samo 
ljubav. A u ljubavi nastoji da bude svaki dan veča i toplija. 
Pobožan se čovjek veselo baca u Božji naručaj i sretan je u 
prisutnosti Božjoj kao što je nedužno i bezazleno dijete sretno 
kad se nalazi na rukama svojega dobroga oca. 

Ako pobožan čovjek i pogriješi, ne da se smesti, ne gubi 
glavu od straha. Odmah se sjeti: Bog je dobri Otac, rado pra¬ 
šta. A ja ću se pokajati za grijeh i u buduće paziti da više 
dobroga Oca ne uvrijedim. Kod pobožna čovjeka nema ni ne¬ 
mira, ni straha, ni tjeskobe u duši. On sve radi veselo i odu¬ 
ševljeno, svuda gleda samo na to kako će Bogu ugoditi, Božju 
volju što savršenije izvršiti. 

Pobožan čovjek nema svoje volje koja bi drukčije htjela 
od Božje volje. Božja volja je njegova volja, što Bog hoće, to 
i on hoće, a što Bog neće, ni on to neće. Što Bog ljubi, i on 
ljubi. Pobožan čovjek ide rado u crkvu. Crkva je dom Gospo¬ 
dnji, u njoj stanuje dobri Otac. Pobožan čovjek rado moli, 
jer je molitva srdačni razgovor s Bogom — dobrim Ocem. 
Takav čovjek rado prisustvuje svima pobožnostima redom, 
jer svaka prava pobožnost slavi Boga — dobroga Oca. Pobo¬ 
žan čovjek rado prima svete sakramente, jer su sakramenti 
Božja ustanova i Bog naređuje da ih primamo. Gdje god vidi 
nešto čime bi mogao Bogu ugoditi, to veselo prihvaća, odu¬ 
ševljeno slijedi i vjerno vrši. 

Pobožnu je čovjeku milo sve što je Božje i s Bogom u 
vezi. Pobožnu je čovjeku draga Majka Božja. Ona je kćerka 
Oca nebeskoga, Majka Sina Božjega Isusa Krista i zaručnica 
Duha Svetoga. Po njoj je Isus došao na svijet, a po Isusu 
otkupljenje i spasenje naše. Kako da je ne štuje i žarko ljubi 
kad je toliko zaslužna za naše dobro!? Tko se ikad Majci 
Božjoj pomolio ili njezin zagovor zaprosio a da ga nije usli¬ 
šala? 

Anđeli su čisti duhovi. Slični su Bogu jer imaju razum i 
slobodnu volju a nemaju tijela. Savršeniji su od ljudi a ma¬ 
nje savršeni nego Bog, jer je Bog neizmjerno savršen a anđeli 
su kao stvorovi u savršenosti ograničeni. Oni su vjesnici volje 

Božje, u službi Božjoj za naše dobro. Zar može postojati na 
zemlji čovjek koji pozna anđele a da ih ne bi cijenio i po¬ 
štivao? Dobri se Otac nebeski toliko brine za nas da je sva¬ 
kom pojedinomu čovjeku dao posebnoga anđela za čuvara, 
da nam čuva dušu i tijelo i privede nas k Bogu u nebo. Kad 
naš razum traži zahvalnost za svako primljeno dobročinstvo, 
zar nije onda opravdana posebna zahvalnost svim anđelima, 
a napose vlastitom anđelu čuvaru? Anđeli su nam neobično 
veliki prijatelji i dobročinitelji. 

Pobožan čovjek štuje svece i svetice Božje. Danas su oni 
ugodnici Božji na nebu a nekad su hodali po ovoj zemlji i 
imali slabosti kao i mi. Ali su se milošću Božjom borili pro¬ 
tiv slabosti, o Bogu lijepo govorili, Božju nauku oduševljeno 
propovijedali, Božje zapovijedi savjesno vršili, izvanredna dje¬ 
la ljubavi činili. Boga su proslavili, život časno završili, i za 
dobra djela dobili nebo kao nagradu. Oni su prijatelji Božji 
pa nas svojim zagovorom pomažu kod Boga. Opravdano je 
stoga da ih kao prijatelje Božje štujemo i molimo za zagovor. 

Duše u čistilištu još trpe kaznu za grijehe, ali su sigurne 
za svoje spasenje. Kazne im možemo skratiti mi živi na zemlji 
svojim molitvama, svetim misama i dobrim djelima. Pobo¬ 
žan čovjek to rado čini, jer je svjestan da će se duše, kad 
iz oistilišta dođu u nebo, bogato odužiti svakomu čovjeku za 
svako dobro djelo. 

Konačno, pobožan čovjek nije ravnodušan ni prema lju¬ 
dima na zemlji. On gleda u svakom čovjeku Božju sliku, Božje 
dijete, brata i subaštinika Kristova. Pobožan čovjek neće ni¬ 
kada drugomu reći ružnu riječ ili upotrijebiti prosti izraz ili 
kletvu; neće mu učiniti krivo djelo ili nepravdu, jer bi time 
povrijedio Boga koji štiti čovjeka. Naprotiv: on cijeni i štuje 
čovjeka jer time iskazuje čast Bogu. Po dobroti i ljubavi što 
je čovjek iskazuje čovjeku prosuđuje se i ljubav čovjekova 
prema Bogu. Pravo veli sv. Ivan apostol: »Ako netko tvrdi: 
Ljubim Boga, a mrzi svoga brata, lažac je; jer tko ne ljubi 
svoga brata koga vidi, ne može ljubiti Boga koga ne vidi!« (1 
Iv 4, 20). 

Dar pobožnosti što nam ga daje Duh Sveti nuka čovjeka 
da što više poštuje Boga i što vjernije vrši Božju volju. Pobo¬ 
žan je onaj čovjek koji se uvijek trudi da Boga što više štuje 
i što savjesnije vrši Božju volju. Pobožnost se sastoji u nepre¬ 
stanom nastojanju svuda i svagdje Boga što više proslaviti i 
što vjernije ispuniti Božju volju. 

3 Kako će čovjek omiljeti Bogu 

DAR STRAHA BOŽJEGA 


Ljubav je najveća krepost. Od Boga potječe i k Bogu vo¬ 
di. S Bogom veže ljude već na zemlji i s Bogom povezane drži 
kroz svu vječnost. »Bog je ljubav i koji ostaje u ljubavi, u 
Bogu ostaje i Bog ostaje u njemu« (1 Iv 4, 16). 

Kako ljudi griješe protiv drugih kreposti tako griješe i 
protiv ljubavi. Često su ljudi bešćutni i bezdušni i prema 
Bogu i prema ljudima. Rade pod utjecajem svih drugih pori¬ 
va samo ne na poticaj ljubavi. Ovakvi koji ne poznaju ljubavi 
i rade bez ljubavi djela su im bez vrijednosti pred Bogom; 
žive i rade vođeni strastima pa čine opaka djela i teške grije¬ 
he, treba da misle na kazne, treba da se boje Boga. Kad ih 
ne može ganuti na dobro ljubav prema Bogu i dobru, treba 
da ih potrese strah pred sudom Božjim. Mnogoga je već čo¬ 
vjeka strah od pakla odvratio od grešnoga života. Trgao se 
čovjek, uozbiljio, činio pokoru i spasonosna djela i spasio 
dušu. 

Kako je strah pred Bogom važno sredstvo kod našega 
spasenja vidi se najbolje po tome što Duh Sveti milošću 
posvećujućom ulijeva u našu dušu i dar straha Božjega. Pod 
uplivom straha Božjega duša je naša raspoložena radije pre¬ 
trpjeti sve zlo na svijetu nego Boga i najmanjim grijehom 
uvrijediti. Više se boji i najmanje uvrede Boga nego svega 
zla na svijetu. 

Međutim, naš strah pred Bogom ne smije biti ropski nego 
sinovski strah. Rob se boji gospodara samo zato jer se boji 
kazne kojom će ga gospodar udariti ako počini koje zlo. A 
sin se boji oca ne toliko radi kazne nego zato što bi oca uvre¬ 
dom ražalostio. Rob misli više na kaznu nego na uvredu i zato 
vrši volju gospodarevu. A sin se više boji žalosti očeve koju 
bi mu uvredom nanio, nego kazne koju bi za uvredu imao pre¬ 
trpjeti. Plemenit sinovski strah pred Bogom ima samo onaj 
čovjek koji ima veliku ljubav prema Bogu. Sveto Pismo veli: 
»U ljubavi nema straha nego savršena ljubav izgoni strah 
napolje« (1 Iv 4, 18). Treba se, dakle, više bojati same uvrede 
Boga, nego kazne koja bi nas radi uvrede stigla. 

Zašto se treba Boga bojati? Jer je pravedan. On naplaćuje 
dobro a kazni zlo kako je tko zaslužio, ako ne uvijek na ovom 
svijetu, a ono svakako na drugom. Sveto Pismo naglašuje: 
»Bog će dati svakomu po djelima njegovim« (Rim 2, 6). O 

strahu Božjem govori Isus kad nas upozoruje: »Ne bojte se 
onih koji ubijaju tijelo a duše ne mogu ubiti, nego se više 
bojte onoga koji može dušu i tijelo uništiti u paklu« (Mt 
10, 28). Ne treba se toliko bojati ljudi jer oni mogu ubiti i 
uništiti samo tijelo, nego se više treba bojati Boga koji je 
gospodar duše i tijela, pa može dušu i tijelo baciti u pakao, 
u vječne muke, odakle nema izlaza, a ni olakšanja mukama. 

Divan primjer kako strah Božji spasonosno djeluje na 
čovjeka pokazuje primjer starca Eleazara. Mojsijev zakon za¬ 
branjuje Izraelcima jesti svinjsko meso. Među Izraelcima koji 
su bili u sirskom zarobljeništvu nalazio se i »Eleazar, jedan 
od najuglednijih književnika, u poodmakloj dobi i častan po 
izgledu«. Njega su silili neka otvori usta da jede svinjsko me¬ 
so. Ali on je više volio slavnu smrt nego kukavan život. Radije 
je pošao na muke nego da jede svinjsko meso. I samim se 
mučiteljima smilio ugledni starac pa su mu ponudili da naruči 
meso koje smije jesti. Svijet će misliti da jede svinjsko meso. 
Time će udovoljiti kraljevoj zapovijedi a sebi će spasiti život. 
Starac je odb : o ponuđenu varku kojom bi spasio život i radije 
odabrao mučeničku smrt. Ugledni starac je rekao: »Bilo bi 
nedostojno pretvarati se. Mnogi bi mladići pomislili da je 
Eleazar i sa devedeset godina prešao na poganstvo. Oni bi bili 
zavedeni mojim pretvaranjem i mojom predanosti malomu 
pedlju života, a ja bih navukao na svoju starost samo porugu 
i sramotu. Pa kad bih zasada i izmakao mukama od strane 
ljudi, ne bih ipak mogao izbjeći rukama Svemogućega, ni živ 
ni mrtav. Zato ću sada muževno položiti život svoj i pokazati 
se vrijednim starosti svoje. Tada ću ostaviti mlađima pleme¬ 
nit primjer kako se hrabro i oduševljeno umire slavnom smr¬ 
ću za uzvišene i svete zakone. Tako on reče i odmah ode na 
muke« (2 Makab, 6). 

Starac se bojao suda Božjega, bojao se sablazni koju 
bi pretvaranjem uzrokovao kod mladeži. Zato je radije oda¬ 
brao mučeničku smrt da ostavi iza sebe časnu uspomenu. 

»Blago čovjeku koji se boji Gospoda, koji od srca ljubi 
zapovijedi njegove!« (Ps 111, 1). Sv. Grgur Veliki mudro opa¬ 
ža: što ćemo se sada, u ovom životu, više bojati Boga, to će¬ 
mo ga se manje bojati kao suca iza smrti. 

IZVANREDNI DAROVI 


Nekojim ljudima daje Duh Sveti i izvanredne milosti. O 
tim milostima često govori Sveto Pismo. 

Isus »dozvavši svojih dvanaest učenika, dade im vlast nad 
nečistim duhovima da ih izgone i da liječe svaku bolest i sva¬ 
ku slabost... Bolesne liječite, mrtve dižite, gubave čistite, 
đavle izgonite. Zabadava dobiste, zabadava dajte« (Mt 10, 
1—8). »A za onima, koji uzvjeruju — veli Isus — ići će ovi 
znaci: U moje će ime izgoniti đavle, novim će jezicima govo¬ 
riti. Uzimat će zmije, i ako što smrtno popiju, neće im na¬ 
uditi. Na bolesne će stavljati ruke, i izliječit će se« (Mk 16, 
17—18). 

U Starom je već zavjetu rekao prorok Joel: »I bit će u 
posljednje dane, govori Gospodin: Izlit ću od Duha svoga na 
svako tijelo, i prorokovat će sinovi vaši i kćeri vaše, i mladići 
će vaši vidjeti viđenje, i starci će vaši sanjati sne. Pače na 
sluge ću svoje i na sluškinje svoje u ove dane izliti od Duha 
svoga i prorokovat će« (Dj Ap 2, 16—18). 

Sv. Pavao piše Korinćanima: »Jednomu se po Duhu daje 
mudrost, drugomu znanje — po istom Duhu; jednom se daje 
vjera u istom Duhu, drugomu dar ozdravljenja u ovom jedi¬ 
nom Duhu; jednomu moć čudesa, drugomu dar proricanja; 
jednomu sposobnost razlikovanja duhova, drugomu različiti 
jezici, a trećemu dar tumačenja jezika. A sve to čini jedan te 
isti Duh koji to razdjeljuje svakomu kako hoće« (1 Kor 12, 
8 —11). Sv. Pavao jasno uči da svi ljudi ne primaju od Boga 
sve izvanredne darove. Bog daje pojedincima po jedan ili više 
takvih darova. To ovisi o slobodnoj Božjoj volji. 

Posvećujuća milost čini svakoga koji je ima u duši Bogu 
dragim i milim. Dana mu je za njegovo osobno posvećenje. A 
izvanredne milosti ili darove kao što su dar činiti čudesa, lije¬ 
čiti bolesne, izgoniti nečiste duhove, ne daje Bog pojedinim 
ljudima za njihovo osobno dobro nego na korist drugima i 
na korist cijele Crkve. Zato je posvećujuća milost veći dar 
nego što su izvanredni darovi. 

Bog daje izvanredne darove redovito pravednicima. To su 
ljudi koji su čisti od svakoga teškoga grijeha i imaju u duši 
posvećujuću milost. Pravednici su Božji prijatelji, djeca Bo¬ 
žja, pa je jasno da im Bog daje i posebne milosti. Izvanredne 
darove daje Bog naročito svecima. Sveci se odlikuju u svim 

krepostima u izvanrednom stupnju. Njih stavlja Bog za uzor 
drugima, oni su ogledalo svih vrlina. Zato gotovo i nema 
sveca koji ne bi posjedovao koji taj izvanredni dar. Apostoli 
su na prve Duhove primili dar jezika. »I napuniše se svi Duha 
Svetoga, i stadoše govoriti tuđim jezicima kako im je Duh 
Sveti davao da govore«. Bilo je ljudi koji nisu shvatili ovaj 
izvanredni Božji dar, pa su se podrugivali apostolima da su 
se napili slatkoga mošta i da zato govore stranim, nepoznatim 
jezicima. Na obranu apostola je ustao prvak apostolski — sv. 
Petar i rekao: »Nisu ovi pijani kako vi mislite, jer je istom 
treća ura dana« — znači rano jutro kad su svi ljudi trijezni, 
nego je ovo veliki Božji dar o kom je još prije Isusa govorio 
Joel prorok. 

Apostoli su imali i dar činiti čudesa. Sv. Petar je izliječio 
toliko bolesnika da su na ulice iznosili bolesnike i stavljali 
ih na postelje i nosila, da bi, kad Petar dođe, barem sjena 
njegova osjenila koga od njih (Dj. Ap, gl. 5). Sedamdeset i 
dvojica učenika, vraćajući se sa svetoga misionarskoga puta, 
s radošću su govorili Isusu: »Gospodine, i đavoli nam se poko¬ 
ravaju u ime tvoje« (Lk 10, 17). Djela apostolska (5, 16) na¬ 
vode »da se skupljalo mnoštvo iz okolnih gradova u Jeruza¬ 
lem donoseći bolesnike i opsjednute od nečistih, duhova; svi 
su ozdravljali« — toliku su moć imali apostoli. Izvanredni da¬ 
rovi postoje i danas u Crkvi. U životopisu skoro svakoga sveca 
naći ćemo koji taj izvanredni dar. 

Međutim, i opakim ljudima može Bog dati ove darove. I 
Juda izdajica ih je imao kao i drugi apostoli. Bilo je i drugih 
opakih ljudi koji su ih imali. Isus veli da će na sudnjem danu 
mnogi reći: »Gospodine, Gospodine, nismo li prorokovali u 
tvoje ime i nismo li izgonili đavle u tvoje ime i nismo li činili 
mnoga čudesa u tvoje ime?« Ali im sve to neće ništa koristiti, 
jer su se tim darovima služili samo na korist drugih, a da sa¬ 
mi kod toga nisu ništa bolji postali. Zato će im Isus reći: 
»Nikad vas nisam poznavao, odlazite od mene koji činite be¬ 
zakonje« (Mt 7, 22—23). 

Ne tražimo od Boga izvanrednih darova. Sva pažnja naša 
neka bude u tom da se uvijek nalazimo u posvećujućoj milo¬ 
sti i u njoj činimo što više djela ljubavi prema Bogu i ljudima. 


37 



DOBRA DJELA 


Može čovjek biti mlad, zdrav i lijep. Može biti umno i 
neobično nadaren pa s vremenom steći svestranu i visoku kul¬ 
turu uma i srca. Može biti bogat, u obitelji imati sređene pri¬ 
like. Sve to može imati i još više od toga, ali ipak nije zado¬ 
voljan, nije sretan. Koliko god se trudio i svoje težnje zado¬ 
voljio, raja na zemlji neće postići. Jedanput je samo bio raj 
na zemlji, više ga nema i neće biti. I kad se čovjek digao do 
najvećega savršenstva, još uvijek ima nedostataka. 

Prirođeno nezadovoljstvo u čovjeku, manjci i nedostaci 
životni izviru iz istočnoga grijeha i iz opake ljudske naravi. 
Raznovrsna tjelesna i duhovna zla potječu od istočnoga grije¬ 
ha. Sve je ovo Bog pripustio da čovjek upozna svoju ovisnost 
o Bogu, da se na zemlji bori i u borbi usavršuje, pa da se 
nakon borbe smiri u raju iza groba. Zemlja ne može biti raj, 
ali nije ni pakao. Ovdje smo na putu u vječnost. Tamo — iza 
groba — poslije životnih progona čeka nas savršeno blažen¬ 
stvo. 

Nu i pored svega toga što je ljudska narav istočnim gri¬ 
jehom ranjena i oslabljena, opet je u čovjeku ostala naravna 
slika Božja. Razumom svojim može čovjek spoznati Boga i 
napredovati u znanju i mudrosti, a slobodnom voljom može 
činiti dobro i steći mir na zemlji sebi i drugima. Teška je 
zabluda kad netko sve oko sebe samo crno gleda pa očajava 
i pada u pesimizam. 

Čovjek može i bez nadnaravne milosti činiti neka dobra 
djela svojim naravnim silama. To su naravna dobra djela. 
Ima neznabožaca koji paze da im nikad iz usta ne izađe ružna 
riječ ili kletva. Rado pomognu drugomu u bijedi. Gladnoga će 
nahraniti, žednomu pružiti čašu napitka. Putnika će primiti 
pod krov. Gola će odjenuti. Bolesniku će pozvati liječnika i 
dati lijekove. Milosrdni Samaritanac je jedva što znao o Bogu, 
a ipak je učinio vanredno plemenito djelo kad je teško ra¬ 
njena Izraelca digao s ceste, oprao mu rane i zavio ih te ga 
poslao u svratište i platio sav trošak za nj. Nije, dakle, sve 
zlo što čine neznabošci. Nađe se i među njima čestitih ljudi 
koji, vođeni samo svojim prirodnim razumom, čine koji put 
i tako lijepa djela da su vrijedni priznanja. 

Ima i kršćana koji ne misle na Boga i ne žive po vjeri 
makar su u vjeri poučeni i poznaju Boga. Ali se ipak trude 

da pod utjecajem čistoga razuma žive pošteno i učinit će rado 
drugome uslugu. To je naravna dobrota, to su humana djela 
ili dobra djela čovječnosti na koja čovjeka nuka sama narav. 

Čovjek koji je upoznao Boga ali ga je svjesno teško uvri¬ 
jedio, duhovno je mrtav pred Bogom. Prekinuo je teškim gri¬ 
jehom vezu s Bogom, njegova su djela pred Bogom mrtva. 
Koliko god se trsio oko dobrih djela, ona nemaju zasluge pred 
Bogom. Čovjek s teškim grijehom na duši sličan je vinovoj 
lozi koja je odrezana od trsa, pa nema više života u sebi i mo¬ 
ra usahnuti. Isus Krist veli: »Kao što loza ne može roda ro¬ 
diti sama od sebe, ako ne ostane na trsu, tako ni vi, ako 
ne ostanete u meni«. (Iv 15, 4). 

Međutim, ni teškoga grešnika Bog ne odbacuje. I veliki 
grešnik može činiti naravna dobra djela, štoviše, može činiti 
i dobra djela ponukan milošću djelujućom. Sjeti se Isusa, do¬ 
broga pastira, koji traži izgubljenu ovcu i ne miruje dok je 
ne nađe i dovede opet u ovčinjak. Pomisli na riječi Isusove: 
Nisam došao tražiti pravednike nego grešnike. Dođe na pa¬ 
met koja druga lijepa misao iz Svetoga Pisma. Čovjek pođe 
u crkvu, pomoli se Isusu, Majci Božjoj ili kojem svecu, pomo¬ 
gne siromahu, za grijehe se kaje i nastoji život popraviti. Sve 
su to svrhunaravna spasonosna djela jer ih grešnik čini po¬ 
moću djelujuće milosti. Ta djela nemaju zasluge za nebo, ali 
ih Bog ipak primjereno plaća jer su u vezi sa zaslugama Isu¬ 
sovim i poradi Isusa svrhunaravna. 

Spasonosna djela su vrlo korisna. Radi njih Bog daje gre- 
šniku milost da se obrati k Bogu i spasi dušu. Radi spasono¬ 
snih djela Bog katkada odvraća od grešnika vremenitu ka¬ 
znu, ili mu daje koje vremenito dobro. Niniva je bio opaki 
grad a Ninivljani pokvareni ljudi. Bog se zagrožio da će Ni- 
nivu uništiti. Ninivljani povjerovaše Bogu i dadoše se na ve¬ 
like postove i teške pokore. Okanili se svoga zla puta i Bog ih 
je poštedio od kazne (Jon. 3, 10). 

Makar čovjek u svom životu kako daleko zabrazdio, do- 
b ra — spasonosna djela može uvijek činiti i po njima steći 
obraćenje i spasenje. 

ZASLUŽNA DJELA 


Pomoći nekomu dobra je stvar. Pomoći siromašnom uče¬ 
niku, koji nema ni oca ni majke, dobra je okolnost. A pomoći 
tom učeniku da od njega postane valjan čovjek, dobra je 
svrha. Prema tome pomagati siromašnog učenika za vrijeme 
njegovih nauka, da bude pošten i koristan član ljudskoga 
društva, dobro je djelo. Dobro je djelo poučiti dijete da su 
krađa, tučnjava, prosti govori i kletva-zlo. Ova su djela narav¬ 
na dobra djela jer ih čovjek čini vođen samo prirodnim razu¬ 
mom. 

Kad je čovjek u posvećujućoj milosti i čini dobra djela 
radi Boga i pomoću milosti djeluj uče — tada njegova djela 
dobivaju vrhunaravnu osobinu, ona postaju vrhunaravna dje¬ 
la. Tomu su razlog zasluge Kristove smrti na križu. Dobra 
se djela pravedna čovjeka posvećuju i združuju sa zaslugama 
Isusovim. Poradi toga imaju pravednikova djela po obećanju 
Božjem u sebi toliku cijenu da po pravu zahtijevaju vrhuna¬ 
ravnu plaću. Ne kao da ih Bog samo uzima pod tu cijenu, već 
ona uistinu postaju pred Bogom vrijedna vrhunaravne plaće. 
Ta dobra djela pravednika, učinjena iz vrhunaravskih razloga 
i pomoću vrhunaravnih milosti, zovu se zaslužna djela ili za¬ 
sluga. Zovu se i živa djela jer ih čini čovjek duhovno živ, 
kad ima milost posvećujuću. Pravednicima koji čine dobra 
djela dovikuje Isus: »Veselite se i klikujte jer je plaća vaša 
velika na nebesima« (Mt 5, 12). 

Pravednik je sjedinjen s Isusom Kristom kao loza s tr¬ 
som, zato može činiti zaslužna djela. Isus veli: »Ja sam trs, 
vi loze, koji ostaje u meni i ja u njemu, on rodi mnogi rod« 
(Iv 15, 5). Zaslužna su djela plod opravdanja i duševnog pre¬ 
poroda. Po posvećujućoj milosti dižemo se k Isusu u nad¬ 
naravni red i najtjesnije se združujemo s njim; od prijašnjeg 
grešnika postali smo pravednici. S posvećujućom smo mi- 
lošću primili novu narav, sličnu Božjoj naravi, pa smo se du¬ 
ševno preporodili. 

Pravednik i mora činiti zaslužna djela. Sveto Pismo kaže: 
»što će koristiti, braćo moja, ako tko reče da ima vjeru a 
djela nema? ... Jer kao što je tijelo bez duha mrtvo tako je 
i vjera bez dobrih djela mrtva« (Jak 2, 14, 26). »Svako drvo 
koje ne rodi dobra roda posjeći će se i u oganj baciti« (Mt 
7, 19). 


40 


Kad pravednik smrtno sagriješi, kriv je vječnoga pro¬ 
kletstva; njegova bivša živa djela gube svaku zaslugu za nebo; 
ona se umrtve. Zovu se: umrtvljena djela. Ali ta umrtvljena 
djela ožive opet, postanu opet zaslužna čim se grešnik iznova 
opravda pred Bogom po sv. ispovijedi ili savršenom kajanju. 
U tom novom stanju milosti zovu se ta ista djela: oživljena 

djela. 

I najmanja dobra djela pravednikova, u Božje ime učinje¬ 
na, zaslužuju plaću na nebu. Isus je rekao: »Tko napoji jed¬ 
noga od ovih malenih samo čašom hladne vode jer je moj 
učenik, zaista, kažem vam, sigurno mu neće propasti plaća« 
(Mt 10 , 42). Na sudnjem će danu reći Isus pravednicima: »Ho- 
dite blagoslovljeni Oca mojega i naslijedite kraljevstvo koje 
vam je pripravljeno od postanka svijeta: jer sam ogladnio, 
i nahranili ste me, ožednio sam i napojili ste me, bio sam 
gost i primili ste me na konak, gol i obukli ste me, bolestan 
i pohodili me; u tamnici bijah i došli ste k meni« (Mt 25, 
34—36). 

Kod dobrih djela koja treba da čini pravednik na prvo 
mjesto dolaze njegove dužnosti. Koje i kakve dužnosti ima 
čovjek u svom životu govore Božje i crkvene zapovijedi i nje¬ 
govo zvanje. Učiteljima i odgojiteljima govori njihovo zvanje 
da su radi Boga dužni savjesno poučavati i odgajati djecu, 
seljaci da radi Boga savjesno obrađuju polja, radnicima, či¬ 
novnicima i obrtnicima da svaki Bogu za ljubav bude pošten, 
marljiv i točan u svom poslu. Očevima obitelji da se brinu za 
obitelj, majkama i ženama da se brinu za djecu i budu dobre 
žene i domaćice. 

Sveto Pismo naročito preporučuje molitvu, post i milo¬ 
stinju. Arkanđeo Rafael veli: »Dobra je molitva s postom i 
milostinjom i pravednošću .. . Bolje je dijeliti milostinju nego 
sabirati u hrpe zlato« (Tob 12, 8). Kad Sveto Pismo osobito 
ovo troje preporučuje, tim hoće reći da treba dati Bogu po¬ 
štovanje, da se treba odricati svojih zlih sklonosti i da treba 
bližnjega djelotvorno ljubiti. 

U našim dobrim djelima gleda Bog manje na uspjeh, a 
više na naše nastojanje i žrtvu što je time prinosimo. Jednom 
je zgodom Isus bio u jeruzalemskom hramu i gledao kako 
ljudi daju milostinju. Bilo je bogataša koji su bacali mnogo. 
A jedna siromašna udovica baci dvije lepte — to bi bile po 
prilici naše dvije pare. Tada Isus reče učenicima: »Zaista vam 

kažem: ova je siromašna udovica stavila više od svih koji su 
metnuli u milostinjar. Jer svi su bacali od suviška svojega, 
a ona je od sirotinje svoje stavila sve što imade, svu svoju 
imovinu« (Mk 12, 41—44). 

Kod naših dobrih djela Bog osobito gleda na dobru naka¬ 
nu kojom vršimo djela. Dobra nakana je namjera služiti Bogu 
i štovati ga. Sveto Pismo uči: »Bilo dakle da jedete ili pijete 
ili što drugo činite, činite sve na slavu Božju« (1 Kor 10, 31). 
Djela što ih čovjek čini iz častoljublja i taštine da se pokaže 
pred svijetom kao dobar i krepostan, ne vrijede pred Bogom 
jer su takvi ljudi već primili svoju plaću ovdje na zemlji od 
ljudi. 

Dobru nakanu veoma je korisno češće preko dana probu¬ 
diti, a osobito valja to učiniti svako jutro. Dobra se nakana 
može ovako probuditi: Bože i Gospodine, sve na tvoju slavu! 
Ili: Sve na veću slavu Božju! 

Dobrim djelima koja činimo u milosti zaslužujemo umno¬ 
žavanje posvećujuće milosti. Sveto Pismo uči: »Svakomu koji 
ima dat će se, i obilovat će« (Mt 25, 29). Dobrim se djelima 
zaslužuje vječno blaženstvo, to jest nova i veća nagrada na 
nebu. »I svaki će primiti plaću po svojem trudu« (1 Kor 3, 8). 

Nastojmo uvijek biti u milosti posvećujućoj i činiti što 
više zaslužnih djela. 

SAKRAMENTI 


SVETI SAKRAMENTI 

Isus Krist, Bog i Čovjek, odredio je da plodove otkuplje¬ 
nja ili milosti redovno dijeli u katoličkoj Crkvi. Vrelo zaslu¬ 
ga iz kojega teku milosti je Kristova žrtva na križu. Krist je 
umro da mi živimo. Svojom smrću vratio nam je duhovni ži¬ 
vot i opravdanje pred Bogom. Tridentinski sabor uči vrlo 
umno: Po svetim sakramentima svako se opravdanje pred 
Bogom ili počinje, ili se započeto umnožava, ili se izgubljeno 
vraća. Radi toga se sveti sakramenti zovu i sredstva milosti. 

K našem opravdanju pred Bogom mnogo doprinose naše 
molitve. Mogu biti u crkvi ili izvan crkve. Mogu biti zajedni¬ 
čke kao što su u crkvi kad svećenik predmoli a vjernici odgo¬ 
varaju. Ili kad vjernici mole zajednički krunicu ili koje druge 
molitve. Pojedinac se može i sam moliti bilo iz molitvenika 
ili molitve koje znade napamet. 

Naša dobra djela što ih činimo radi Boga i Bogu na čast 
Bog rado prima na korist našega spasenja. I blagoslovine su 
vrlo korisne našoj duši. Preporuča se križanje blagoslovlje¬ 
nom vodom. Međutim, molitve, dobra djela i blagoslovine — 
bitno se razlikuju od svetih sakramenata. Sakramenti tvore 
i dijele određene milosti, a molitva, dobra djela i blagoslovine 
uklanjaju zapreke milostima, pripravljaju za milost i mole za 
milost. Molitva, dobra djela i blagoslovine zapravo utiru put 
milosti, dok sakramenti doista daju milosti. 

Što je to sakramenat? Sakramenat je vidljiv znak, nare¬ 
đen od Isusa Krista, kojim nam se daje nevidljiva milost i 
unutrašnje posvećenje. Riječ »sakramenat« znači svetu stvar 
koja je naređena da nešto sveto znamenuje ili da nešto sve¬ 
tim čini. Sakramenat označuje nešto sveto i nešto tajanstveno, 
jer su kršćani u prva kršćanska vremena sakramente skrivali 
i držali u tajnosti pred poganima da ih pogani ne obeščaste. 

Danas se zovu sakramenti jedino: stalni od Isusa Krista na¬ 
ređeni znakovi koji nesamo da znače svetu stvar nego doista 
i tvore milost. 

Svaki sakramenat ima nešto osjetno ili vidljivo. Kod sve¬ 
tog krsta se rabi krsna voda. Kod svete potvrde sveto kriz- 
meno ulje. Kod bolesničkog pomazanja sveto ulje. Kod presv. 
oltarskog sakramenta prilike kruha i vina i tako redom. Zašto 
su potrebne osjetne tvari ili vidljivi znakovi? Pogledajmo ma¬ 
lo u život Isusa Krista. Isus je mogao čudesa činiti samom 
svojom mišlju. Mogao je upotrijebiti samo riječi. A ipak — 
gotovo uvijek kad je dijelio milosti i činio dobročinstva — 
služio se posebnim znakovima. Jednom pristupi k Isusu gu¬ 
ba vac »i stade mu se klanjati govoreći: Gospodine, ako hoćeš, 
možeš me očistiti. I pruživši Isus ruku dotače ga se govoreći: 
Hoću: Očisti se! I odmah se očisti od svoje gube« (Mt 8, 3). 
Isus se, dakle, rukom dotakao gubavca i dodirom ga izliječio 
— upotrijebio je osjetni ili vidljivi znak. Dva su slijepca vi¬ 
kala za Isusom i molila ga: »Smiluj nam se, sine Davidov!« 
A Isus ih upita: »Vjerujete li da vam mogu to učiniti? Kažu 
mu: Da, Gospodine! Tada se dotače njihovih očiju govoreći: 
Neka vam bude po vjeri vašoj! I otvoriše im se oči« (Mt 9, 
29). Isus se rukom dotakao očiju i tek nakon dodira rukom 
slijepci su progledali. Dajući apostolima Duha Svetoga, Isus 
je najprije dahnuo u apostole tako da su osjetili dah Isusov, a 
iza daha im je rekao: »Primite Duha Svetoga! Kojima opro¬ 
stite grijehe, bit će im oprošteni, a kojima zadržite, bit će im 
zadržani« (Iv 20, 22—23). 

Čovjek je sastavljeno biće. Ima vidljivo tijelo i nevidljivu 
dušu. Zato i kod opravdanja treba da sudjeluju vidljiva tvar i 
nevidljiva milost. Tko je počinio istočni grijeh? Adamovo vid¬ 
ljivo tijelo i Adamova nevidljiva duša. Mudra je, dakle, odred¬ 
ba Isusova da kod čišćenja ili pranja istočnoga grijeha sudje¬ 
luju vidljiva krsna voda i nevidljiva posvećujuća milost. Kod 
svih kasnijih grijeha — tko ih čini? Cijeli čovjek — duša i 
tijelo zajedno. Neka se dakle opravdanje i posvećenje čovje¬ 
kovo izvodi po osjetnoj tvari i neosjetnoj milosti. 

Kad se milost ne bi dijelila po vanjskim znakovima nego 
samo po unutarnjoj želji, čovjeka bi neprestano progonila 
sumnja da li je uistinu primio milost ili ne. A ovako: kad se 
milost prima po vanjskim znakovima, kad god su znakovi 
valjano upotrebljeni, sigurni smo da smo i milost doista pri¬ 
mili. 

Katolička Crkva opominje svoje vjernike ovako: čovječe 

_kršćanine, hvali Bogu za svete sakramente i čuvaj se da ih 

ne pogrdiš kletvom ili nedostojnim primanjem. 


VIDLJIV ZNAK 

U Starom zavjetu nije bilo sakramenata. Obredi Staroga 
zavjeta — vazmeno janje, ređenje levita, pranja i čišćenja, 
obrezivanje — naznačivali su buduću milost Otkupiteljevu, 
ali nisu mogli milost tvoriti i iz sebe izvesti kao sakramenti 
Novog zavjeta. Tim se obredima ispovijedalo da je čovjek 
član odabranoga izraelskog naroda i da vjeruje u budućega 
Spasitelja. Po toj vjeri mogao se čovjek opravdati. Prema to¬ 
me su obredi Starog zavjeta bili uvjeti za opravdanje, ali nisu 
bili uzroci opravdanju. Sakramenti Novog zavjeta jesu pravi 
uzroci opravdanju. 

Svaki sakramenat ima ovo troje: vidljivi znak, nevidljivu 
milost i naredbu od Isusa Krista. Vidljiv znak je stvar, koja 
se kod sakramenta upotrebljava, i riječ koja prati upotreblja- 
vanje stvari. Kod sv. krsta su vidljivi znakovi: krsna voda ko¬ 
jom se krštenika polijeva po glavi, i riječi koje prate polije¬ 
vanje vodom: Ja te krstim u ime Oca i Sina i Duha Svetoga. 
Kod sv. potvrde je vidljiv znak sv. ulje kojim biskup maže 
čelo potvrđeniku, i riječi koje prate mazanje sv. uljem: Accipe 
s’gnaculum Đoni Spiritus sancti — Primi znak Dara Duha 
Svetoga. (Constitutio Apostolica de Sacramento Confirmatio- 
nis, Roma, 1971). Tako ima svaki sakramenat svoj vidljivi 
znak. Tek kad se stvar i riječ uzmu zajedno — to je vidljivi 
znak sakramenta. 

Vidljiv znak, stvar i riječi, naredio je sam Isus Krist. 
Vidljivi znak je tako važan kod sakramenata da bez njega 
sakramenat ne bi bio valjan. K vidljivom znaku, koji je nare¬ 
dio Isus Krist, dodala je Crkva vremenom neke nebitne obre¬ 
de ili ceremonije da povećaju svečanost, da zorno predoče 
djelovanje sakramenta i da pobuđuju na pobožnost djelitelja 
i primaoca sakramenta. Bog je uresio nebo s milijunima zvi¬ 
jezda, a zemlju s ogromnim brojem različitih živih i neživih 
bića zato da bude više proslavljen. S istoga je razloga i Crkva 
ukrasila sakramente s tako mnogo lijepih obreda jer želi 
Boga više proslaviti. Obredi su korisni, zato ih nije slobodno 

prezirati ili po volji mijenjati. Ali se u nuždi mogu ili sasvim 
ili djelomice izostaviti jer je sakramenat i bez njih valjano 
podijeljen. 

Vidljiv znak kod sakramenta ne znači samo to da se mi¬ 
lost podjeljuje, nego vidljiv znak upravo tvori i izvodi milost. 
Vidljivi znak je kao oruđe kojim se Bog služi da podijeli 
milost. Sakramentalna milost ne zavisi ni od zasluge ili sve¬ 
tosti djelitelja ni od skrušenosti primaoca sakramenta. Sakra¬ 
menat tvori milost od sebe i po sebi netom je spoljašnji znak 
valjano upotrijebljen. Da bi sakramenat imao cjeloviti učinak, 
primalac treba biti u milosti. 

Sveto Pismo pripisuje milost sakramentalnom znaku. Sv. 
Ivan Krstitelj je u okolici Jordana propovijedao krštenje po¬ 
kore za oproštenje grijeha. On je poticao na pokoru i pokora 
je onda opravdavala čovjeka. Zato se krst Ivanov zove »krst 
pokore« (Lk 3, 3). Naprotiv Isusov krst preporađa čovjeka 
izravno. Zato za Isusa kaže Sveto Pismo da on krsti Duhom 
Svetim. Isusov krst pere grijehe. Isusov krst oprašta čovjeku 
grijehe »vodom i Duhom Svetim«. To znači da je vanjski znak 
krsta: polijevanje vodom i riječi »ja te krstim« ... sredstvo 
kojim Duh Sveti preporađa i posvećuje čovjeka. Isto tako veli 
Sveto Pismo da se rukopolaganjem apostola dobivao Duh 
Sveti. Nakon apostola biskupi u sv. potvrdi polaganjem ruku 
daju potvrđenicima Duha Svetoga. 

Nauku Svetoga Pisma potvrđuje usmena predaja i običaji 
Crkve. Crkva daje sv. krst od apostolskih vremena i djeci pri¬ 
je nego što su došla k razumu. Krst odraslim katekumenima 
ili pripravnicima za krštenje makar su svijest izgubili. Daje i 
sakramente pokore i pomazanja i onima koji su u besvjesnom 
stanju, razumljivo pod određenim uvjetima. U svim ovim 
okolnostima daju sakramenti milost jedino poradi toga što 
su sami po sebi sredstva koja tvore milost i ulijevaju je u 
dušu. 

Bog može svoju milost dijeliti na različite načine. Odre¬ 
dio je izvanje znakove kao sredstvo milosti da se prilagodi 
našoj osjetnoj naravi. Mi spoznajemo duhovno tek onda kad 
nam se očituje u osjetnom obliku. Zato je prikladno da i mi¬ 
lost ima svoj znak, da je uzmognemo lakše spoznati i da ima¬ 
mo jamstvo da nam je Bog doista dao milost. 

Vidljivi znakovi predočuju nam zorno djelovanje nevidlji¬ 
ve milosti. Kako voda pere tjelesne mrlje tako po krsnoj vodi 
Duh Sveti čisti mrlje ili grijehe duše. Kako ulje svijetli i jača 
tijelo tako milost po svetom ulju u svetoj potvrdi rasvjetljuje 
um čovječji i jača dušu da čovjek može svoju vjeru javno 
spovijedati i dosljedno po njoj živjeti. 

Konačno, vidljivi znakovi kod svetih sakramenata zgodni 
su bilježi po kojima se raspoznaju oni koji su kršćani i pri¬ 
padaju Kristovoj Crkvi. 


NEVIDLJIVA MILOST I UNUTRAŠNJE POSVEĆENJE 

Sveti sakramenti daju nevidljivu milost i unutrašnje po¬ 
svećenje. Nevidljiva milost, što je dobivamo po sakramentima, 
je milost posvećujuća. Sakramenti ili je daju ili umnožavaju. 
Povrh toga svaki sakramenat daje još i osobite milosti. 

Sakramenti prolaze netom je obavljen vidljiv znak. Izu¬ 
zetak je samo presveti oltarski sakramenat u kojem Isus 
ostaje nazočan pod prilikama kruha i vina dokle god prilike 
traju. Makar sakramenti prolaze, u duši ostaje trajno njihov 
učinak, a to je unutrašnje posvećenje. To znači da sakramenti 
donose u dušu stanje milosti, to jest milost posvećujuću. 
Ako čovjek još nema milosti posvećujuće, onda mu je sa¬ 
kramenti daju; ako je već ima, onda je umnožavaju. 

Bog se pobrinuo da čovjeku za sve znamenitije prigode 
života bude u pomoći kako bi se spasio. Zato je naredio više 
sakramenata. Kod djeteta počinje život tjelesni, zato mu se 
daje sv. krst da po njemu počne nadnaravni duševni život. 
Kad dijete ponaraste i dođe u dječačko doba, daje mu se u 
svetoj potvrdi Duh Sveti da ga u životnom rastu jača. U sva¬ 
koj dobi treba čovjek jake duhovne hrane da na životnom 
putu ne klone. Tu mu dolazi u pomoć presveti oltarski sa¬ 
kramenat, anđeoska hrana. U životnoj borbi može čovjek klo¬ 
nuti i teško pogriješiti. Treba mu pomoć da se digne i s Bo¬ 
gom izmiri. Pomaže mu sakramenat pokore. U starosti kad 
sile klonu a napasti ne prestaju, dolazi u pomoć sakramenat 
pomazanja. Sveti red se daje onim osobama koje se sasvim 
Bogu posvećuju da mogu i druge k Bogu privoditi i posveći¬ 
vati. A ženidba je ustanovljena da se ljudski rod množi po 
zakonima od Boga postavljenima. 

Svaki sakramenat, povrh glavne milosti posvećuje, daje 
čovjeku još i osobitu milost koja će mu biti potrebna u oso¬ 
bitim prigodama života. Ta se milost sakramenta zove sakra- 
mentalna milost. To nije djelujuća milost već ista milost po- 
sveoujuća koja osim posvećenja daje čovjeku još i pravo da 
u času, kad mu bude potrebno, dobije milosti djelujuće, da 
poluči svrhu toga sakramenta. U svetom krštenju povrh po¬ 
svećenja dobiva čovjek pravo na milosti djelujuće koje će 
kasnije u životu trebati da može vršiti kršćanski zakon i do¬ 
stojno primati ostale sakramente. U svetoj potvrdi se umno¬ 
žava milost posvećujuća i daje pravo na potrebne milosti da 
stalno i neustrašivo ispovijedamo Kristovu vjeru. U presve¬ 
tom oltarskom sakramentu dobivamo osobito pravo na milo¬ 
sti da vršimo djela ljubavi. Time hranimo dušu svoju i krije¬ 
pimo je u dobru. U pokori se daje pravo na milost da se pot¬ 
punije kajemo za grijehe i u buduće da ih se lakše čuvamo. 
U bolesničkom pomazanju daje se pravo na milosti da lakše 
podnesemo slabost u bolesti, da se opremo napastima i uz- 
damo u milosrđe Božje. U svetom redu i ženidbi dobivaju se 
posebne milosti da ljudi u tim staležima što zdušni je vrše 
dužnosti. 

Sv. Ivan Krizostom ispoređuje naš duhovni život sa tjele¬ 
snim životom i naše životno putovanje u vječnost s putova¬ 
njima ovdje na zemlji. Na moru imade otoka i luka gdje će 
se umorni mornari odmoriti, skloniti se kad nastupe oluje i 
spasiti život kad prijeti brodolom. Na cestama i putovima ovo¬ 
ga života ima gostionica i svratišta gdje će se znojni, prašni 
i izmučeni putnici oprati i okrijepiti hranom i pilom da se 
izdrži tjelesni život. Tako se Bog pobrinuo da i na putovanju 
u vječnost imamo više svetih sakramenata, da se njima od 
vremena do vremena duševno okrijepimo i ojačamo i da sret¬ 
no prispijemo u vječnost. 


VALJANOST SAKRAMENTA 

Valjano izvršeni sakramenat tvori i izvodi milost bez za¬ 
sluge djelitelja i primaoca. 

Sakramenat ima svoju snagu od zasluga Isusovih a ne od 
zasluga djelitelja. Sv. Ambrozije veli: »Nije u moči čovjeka 
dijeliti božansko«. Sv. Augustin razjašnjuje pitanje ovako: 

^Sakramenti su već u sebi i za sebe sveti i ne postaju radi 
a sveti što je onaj koji ih dijeli pobožan«. »Zato život sve¬ 
ćenikov ne slabi sakramenta« — dodaje sv. Ivan Krizostom. 

Svećenici su samo sluge Kristovi i djelitelji tajna Božjih. 
»Tako neka nas smatra čovjek — uči sv. Pavao — kao sluge 
Kristove i djelitelje tajna Božjih« (1 Kor 4, 1). Da se poslu¬ 
žimo poredbama. Gubav vratar može, ako ima ključeve, je¬ 
dnako dobro otvoriti vrata kao i zdrav vratar. Taiko i manje 
vrijedan svećenik daje jednako valjano odrješenje od grijeha 
i valjano dijeli druge sakramente kao i pobožan svećenik. 
Sudac kao čovjek može biti i gori od onoga koga sudi, ali una¬ 
toč toga može osuditi radi zločina, jer ima sudačku ovlast. 
Dobro sjeme klije i donosi plodove posijao ga sijač čistim 
ili nečistim rukama. Tako i sveti sakramenti izvode svoje spa¬ 
sonosne učinke bez obzira kakav je svećenik koji ih dijeli. 
Dukat iz ruke ništarije i propalice vrijedi isto toliko koliko i 
iz ruke pobožna čovjeka. Dobro vino uvijek je dobro, bilo u 
zemljanom, staklenom ili srebrnom vrču. Tako i djelitelji Bo¬ 
žjih milosti valjano ih dijele, bili sami osobno vrijedni ili 
nevrijedni. Kad bi sakramente mogli dijeliti samo dostojni 
djelitelji, onda bi sakramente trebalo neprestano ponavljati 
jer nikad ne bismo bili sigurni da li je djelitelj bio dostojan. 
Dosljedno — ne bi bilo sigurnosti spasenja. 

Valjanost sakramenta ne ovisi ni o zaslugama primaoca. 
Ali sakramenat ne može silom narinuti milosti slobodnom 
čovjeku. Da li će čovjek primiti milost, koju je sakramenat 
proizveo i koju mu nudi i daje, stoji do slobodne volje poje¬ 
dinca. čovjek treba da bude spreman primiti milost, u čo¬ 
vjeka ne smije biti zapreka milosti. Radi toga treba da sakra¬ 
mente primamo dostojno pripravljeni ako želimo primiti mi¬ 
lost sakramenta. 

Kod sakramenata je potrebno sudjelovanje čovjeka. Ako 
čovjek nije spreman — ako nema uvjeta — da mu se ulije 
milost, onda velimo da je u čovjeku zapreka sakramenta ili 
milosti. Tko nije kršten taj ne može primiti ni jedan sakra¬ 
menat. Treba biti najprije kršten, onda se teik mogu primiti 
drugi sakramenti. Čovjek čiji želudac ne podnosi hrane ne 
može primiti presv. olt. sakramenat. Zdrav čovjek ne može 
primiti sveto pomazanje, ženska ne može primiti sv. red. 

je zapreka svih sakramenata; mrtvacu se ne može po¬ 
dijeliti nijedan sakramenat. Kod odraslog čovjeka može biti 

4 Kako će čovjek omiljeti Bogu 

volja zaprekom sakramenta. Tko neće primiti sakramenta, ne 
može mu se silom narinuti. 

Zapreke su milosti za različite sakramente različne. Kod 
sv. krsta i u sv. ispovijedi ne može čovjek primiti milosti ako 
se za grijehe pravo ne pokaje. Ovdje se misli na primanje 
sv. krsta u odrasloj dobi. Čovjek se, dakle, dostojno priprav¬ 
lja za ove sakramente kad se pokaje kako treba. Sv. Petar 
je govorio prvim kršćanima: »Pokoru činite, i neka se krsti 
svaki od vas u ime Isusa Krista za oproštenje grijeha svojih, 
i primit ćete dar Duha Svetoga« (DAp 2, 38). Treba da se 
čovjek kaje za grijehe i da ima vjeru, ufanje i želju da primi 
milost. »Koji uzvjeruje i pokrsti se, spasit če se, a koji ne 
uzvjeruje osudit će se« (Mk 16, 16). Za druge sakramente, 
koji umnožavaju milost posvećujuću, zapreka je ako je čo¬ 
vjek u smrtnom grijehu. A pripravan je da dostojno primi 
druge sakramente samo onaj koji je u stanju milosti. Zato 
se za dostojno primanje drugih sakramenata traži sv. ispovi¬ 
jed, ako nismo u stanju milosti. 

Tko neće da ukloni zapreke, tko neće da se dostojno pri¬ 
pravi, a ipak prima sakramenat, prima ga valjano, ali nedo¬ 
stojno. Takav čovjek hotimice odbija milost koju je sakra¬ 
menat proizveo, vrijeđa Boga koji mu nudi milost, pogrđuje 
svetinju što ju je Bog naredio za spasenje. Tko nedostojno 
primi koji sakramenat, teško griješi — čini svetogrđe. 

Naprotiv, što se čovjek bolje pripravi za sakramenat, to 
dobiva i više milosti. Zato treba nastojati da se očistimo i 
od lakih grijeha, da se uresimo krepostima i da uzbudimo 
što življu želju primiti sv. sakramenat. To vrijedi osobito za 
najsvetiji sakramenat, za sv. pričest. 


NAREDBE OD ISUSA KRISTA 

Sakramente je naredio Isus Krist. Samo Bog može vanj¬ 
skim znakovima dati snagu da tvore i izvode milost. I doista 
je Isus Krist htio da milosti — plodove svoje muke — prenosi 
na nas po vanjskim znakovima. Zato sakramenti imaju svoju 
moć od Isusa Krista i njegovih zasluga. Potom ne može Crkva 
naređivati sakramente i ne može mijenjati ili ispustiti bitnog 
znaka. Zato sakramenat nije valjan ako se ne upotrijebi od 
Isusa naređeni vidljivi znak. 

Sakramente dijeli zapravo sam Isus Krist preko Crkve 
tako da se svećenicima služi kao svojim slugama. »Krist je 
prisutan svojom moći u sakramentima, pa kad neko krsti, 
sam Krist krsti«. (Sacrosanctum Concilium, 7). Isus Krist 
je prvi veliki svećenik. Glavna je dužnost svećenikova da po¬ 
sreduje između Boga i ljudi molitvom i žrtvom. Isus je često 
molio za sve nas, a osobito uoči gorke svoje muke. Na križu 
je sama sebe žrtvovao za nas i svaki se dan za nas žrtvuje na 
oltaru. On je i sada u slavi svojoj vazda naš zagovornik i po¬ 
srednik na nebu. Sv. Ivan apostol veli: »Imamo zagovornika 
kod Oca: Isusa Krista, pravednika« (1 Iv 2, 1). Zato katolička 
Crkva i svršava svaku molitvu: »Po Kristu Gospodinu na¬ 
šemu«. 

Svećenici su namjesnici Isusovi koji mjesto njega ali u 
njegovo ime i njegovom vlasti dijele sakramente. Sv. Pavao 
uči Korinćane: »Tako neka nas smatra čovjek Ikao sluge Kri¬ 
stove i djelitelje tajna Božjih« (1 Kor 4, 1). Prema tome ne 
ovisi učinak sakramenta ni o vjeri ni o posvećujućoj milosti 
službenika svećenika. Kad je svećenik upotrijebio vidljiv znak 
i podijelio sakramenat kako to Crkva propisuje, sakramenat 
sam po sebi daje milost, makar službenik nemao ni vjere i 
makar bio u grijehu. Ali da svećenik može dostojno podijeliti 
sakramenat treba da je u stanju milosti posvećujuće. Kad 
svećenik nije u stanju milosti, a dijeli sakramente, sakramenti 
su valjano podijeljeni, a on sam čini svetogrđe. 

Svećenik, djelitelj sakramenata, treba da bude od Isusa 
Krista preko Crkve posvećen i ovlašten dijeliti sakramente, 
jer ih on dijeli u Kristovo ime. Među prvim kršćanima u 
Korintu pojavilo se strančarstvo. Jedni su govorili: Ja sam 
Pavlov, drugi ja sam Apolonov, treći ja sam Petrov, četvrti ja 
sam Kristov. Sv. Pavao je ustao odlučno i strogo protiv stran- 
carstva i nije dopustio da se vjernici dijele na Petrove ili 
Pavlove, da se spominje bilo čije ime osim presvetoga imena 
Isusova. Zato pita sv. Pavao Korinćane: »Zar je Krist razdije¬ 
ljen? Zar je Pavao razapet za vas? Ili ste u ime Pavlovo kršte- 
n i ; « (1 Kor 1, 13). Isus Krist, Bog i Čovjek, trpio je za vas, 
on je za vas razapet i umro. U njegovo ste ime kršteni, od 
ojega dobivate milost, njemu pripadate. Zato se ne hvalite 
imenom ovoga ili onoga apostola ili kojega drugoga svećenika 
, OJ i vas Jf krstio, jer nijedan od njih nije vam ništa svoga 
cao * Sve što imate od Isusa Krista imate. On daje milost i 
posvećenje duši, a svećenik je samo sluga Kristov. 

Kad svećenik dijeli sakramente, treba da upotrijebi vid¬ 
ljiv znak —tvar i riječi — kako je Krist Gospodin odredio i 
da ima nakanu činiti ono što kod sakramenata čini Kristova 
Crkva. Budući da ne dijeli sakramente u svoje ime, nego u 
ime Kristovo i po vlasti koju je dobio od Isusa Krista po 
Crkvi, to se kod dijeljenja sakramenata ima držati odredaba 
i propisa koje je izdala Crkva. Sv. se Pavao s bolju u duši opet 
vraća na strančarstvo u Korintu pa kaže: »Kad govori tko: 
ja sam Pavlov, a drugi: ja sam Apolonov, niste li samo ljudi? 
Pa što je Apolon? što li je Pavao? Sluge, po kojima vjerova¬ 
ste, i to kako je pojedinom Gospodin dao. Ja sam posadio, 
Apolon je zalio, ali je Bog činio da raste. Tako niti je što 
onaj koji sadi, niti onaj koji zalijeva, nego onaj koji čini da 
raste — Bog i rnd smo božji suradnici, vi ste Božja njiva, 
Božja građevina« (1 Kor 3, 4—8). 

Iako je svećenik samo sluga Kristov i pomagač Božji kod 
dijeljenja sakramenata, od njega se traži da bude pri sebi 
kad ih dijeli. Da bude svjestan onoga što radi, da se sasvim 
posveti svojoj službi, da bude razborit upravitelj Božjih do¬ 
bara i vjeran djelitelj Božjih tajna. 


SEDAM JE SVETIH SAKRAMENATA 

Isus Krist je naredio sedam svetih sakramenata. To su: 
krst, potvrda, presveti oltarski sakramenat, pokora, bolesni¬ 
čko pomazanje, sveti red, ženidba. 

Nauka o sedam svetih sakramenata stara je koliko je staro 
i kršćanstvo, koliko je stara d sama Kristova Crkva. Jer i sve 
vjerske sljedbe, koje su u prvim stoljećima otpale od Crkve, 
priznaju i zadržale su sedam sakramenata. Sedam sakrame¬ 
nata ima ne samo katolička Crkva nego i Grci i Rusi i svi 
grkoistočnjaci redom. Nauka o sedam svetih sakramenata je 
osnovana u Svetom Pismu, a to nam jamči i Usmena predaja. 

Učeni bogoislovci navode različite razloge skladnosti zašto 
ima baš sedam sakramenata. Sv. Toma Akvinski izlaže to 
ovako: Sakramenti su naređeni da potpomažu i usavršuju 
duševni svrhunaravski život i da budu lijek protiv grijeha. 
Iz oba razloga zgodno je što ih ima sedam. Duhovno se rođe¬ 
nje počinje sa svetim krstom. Duševni život jača sveta pot¬ 
vrda. Presveti oltarski sakramenat hrani, uzdržava i usavr¬ 

šava duhovni život. Pokora liječi čovjeka od duševne bolesti 
1_ orijeha. Bolesničko pomazanje briše ostatke duševne bole¬ 
sti Ili grijeha i time pripravlja čovjeka za vječni život. Sveti 
red se skrbi da bude na svijetu svećenika koji će se brinuti 
za duhovni život. Ženidba ima svrhu da se pravilno razvija 
društveni život. 

Jedni se sakramenti zovu sakramenti živih, a drugi sakra¬ 
menti mrtvih. Sakramenti živih jesu: potvrda, presv. oltarski 
sakramenat, bolesničko pomazanje, sveti red i ženidba. Ti se 
sakramenti zovu sakramenti živih jer tko hoće da ih dostoj¬ 
no primi, treba da ima svrhunaravni život, tj. da se nalazi u 
milosti posvećujućoj. Ako se netko nalazi u smrtnom grijehu, 
a to znači da je izgubio milost posvečujuću, a htio bi primiti 
koji sakramenat živih, treba se najprije ispovjediti da ukloni 
iz duše teške grijehe d dobije opet u dušu milost posvečujuću. 
Sakramenti mrtvih jesu: krst i pokora. Ova se dva sakra¬ 
menta zovu sakramenti mrtvih zato što onaj tko ih prima još 
nema ili ne treba da ima svrhunaravni život, tj. još nema ili 
ne mora imati u duši milosti posvećujuće. Tko se krsti može 
biti u teškim ili smrtnim grijesima. I upravo zato je naređen 
krst da se u njemu oprosti istočni grijeh i svi drugi grijesi 
prije krsta učinjeni te ulije u duši milost posvećujuća s ko¬ 
jom počinje vrhunaravni život. Isto tako tko hoće primiti 
sakramenat pokore ili svetu ispovijed može također biti u 
teškom grijehu, jer je sakramenat pokore naređen da onima 
koji su poslije krštenja pali u teške grijehe oprosti te teške 
grijehe i počnu opet živjeti vrhunaravnim životom. 

Jedne sakramente možemo primiti samo jedanput u ži¬ 
votu, a druge možemo primiti više puta. Samo jedanput mo¬ 
žemo primiti krst, potvrdu i sveti red. Ostale sakramente mo¬ 
žemo primiti više puta u životu. Krst, potvrdu i sveti red 
možemo samo jedanput primiti jer bilježe dušu neizbrisivim 
biljegom. 

U čemu se sastoji neizbrisivi biljeg? To nije milost posve¬ 
ćujuća nego je od nje različan i nezavisan duhovni znak. Taj 
je duhovni znak sličan pečatu, žigu, koji ostaje neuništiv. 
Duhovni biljeg jedanput utisnut u dušu više se ne da izbrisati. 
Neizbrisivi biljeg prima u dušu i onaj čovjek ikoji je nedo¬ 
stojno primio sakramenat. Svaki dakle čovjek koji je valjano 
primio ove sakramente, bilo da dh je primio dostojno ili ne¬ 
dostojno, primio je neizbrisive biljege i zato ove sakramente 
više ne može primiti. 

Neizbrisivi biljeg je svrhunaravna osebina, svojstvo ili 
obilježje koje daje čovjeku vlast da određene svrhunaravne 
milosti prima ili daje. Na krstu dobiva čovjek biljeg, zname¬ 
nje ili pečat kršćanina, tj. postaje učenik i vjernik Kristov. 
Na potvrdi dobiva biljeg vojnika Kristova. U svetom redu 
dobiva biljeg ili znak svećeništva, tj. vlast da može dijeliti 
Kristove sakramente. 

Neizbrisivi biljeg jest u osobitoj posveti i združenju s 
Kristom. Ti znakovi ostaju utisnuti u duši, makar čovjek 
padne i u smrtni grijeh. Stoga se ta tri sakramenta nikad ne 
ponavljaju, pa ni onda ako tko otpadne od vjere i ponovno 
se vrati u katoličku Crkvu. Ta tri sakramenta sa svojim bilje- 
zima bit će duši utisnuta i u prekogrobnu životu. Blaženima 
će oni biti vječni znak časti i slave, a prokletima će biti na 
vječnu sramotu. 

KRŠTENJE 


»Propovijedajući evanđelje Crkva privlači slušatelje da 
vieruju i da vjeru ispovijedaju, priprema ih za krštenje, otima 
ih iz ropstva zablude, pridružuje ih Kristu da napreduju u 
ljubavi prema njemu dok ne budu njime potpuno ispunjeni.« 
(Lumen Gentium, 17). 

Sv. Ivan Krstitelj bio je ugledna ličnost Staroga zavje¬ 
ta. On je bio preteča Isusov. Pripravljao je ljude na dolazak 
Isusov. Zato je — prema Isusovoj izjavi — značio više nego 
drugi starozavjetni proroci. »Zaista vam kažem: nije ustao 
između rođenih od žena veći od Ivana Krstitelja«. To je ve¬ 
liko priznanje kaikvo nitko drugi nije dobio od Isusa. 

Sv. Ivan Krstitelj je krstio ljude u pustinji, u okolici rije¬ 
ke Jordana. U propovijedima je poticao ljude na kajanje za 
grijehe i pokoru da dobiju oproštenje grijeha. Krštenje Iva¬ 
nov« jordanskom vodom bio je vanjski znak koji je značio 
da se ljudi uistinu kaju i čine pokoru, i da su po kajanju i 
pokori postali opravdani pred Bogom. Jer je kod Ivanova 
krštenja bila glavna pokora, zato se i njegov krst zove krst 
pokore. 

I Isus dođe k Ivanu na Jordan da i njega krsti Ivan. Ivan 
se u prvi čas otimao da krsti Isusa jer je znao da je Isus Sin 
Božji, pa bi dolikovalo da Isus krsti njega a ne on Isusa. 
Kad je Isus odlučno tražio krštenje, Ivan popusti da krsti 
Isusa. Isus siđe u rijeku Jordan, a Ivan zagrabi vode i polije 
Isusa po glavi. Dok je Ivan obavljao krštenje, otvorilo se nebo 
i na Isusa s neba sade Duh Sveti u obliku sjajna goluba. U 
isto se vrijeme javi i Otac nebeski i reče za Isusa: »Ovo je 
sin moj ljubezni koji je po mojoj volji« (Mt 3, 17). 

Sv. Grgur Nazijanski umno primjećuje: Krist se dao 
krstiti na Jordanu da posveti vodu i udijeli joj silu posveći¬ 
vanja. Ovom je zgodom na Jordanu — po tumačenju svetih 
otaca — Isus ustanovio krst i uzvisio ga na čast sv. sakra¬ 
menta. Nakon krštenja Isusova na Jordanu imaju se krstiti 
svi ljudi po čitavom svijetu i kroz sva vremena. A izričitu 
zapovijed o obvezi primiti sv. krst izdao je Isus prije svoga 
uzašašća na nebo kad je rekao apostolima: »Dana mi je sva 
vlast na nebu i na zemlji. Idite dakle i naučavajte sve narode 
krsteći ih u ime Oca i Sina i Duha Svetoga« (Mt 28, 18—19). 
Apostoli i njihovi nasljednici dobili su nalog ili zapovijed da 


55 



po svemu svijetu propovijedaju kršćansku vjeru. Kad ljude 
dovoljno pouče i dostojno pripreme za krštenje, neka im po¬ 
dijele sv. krst u ime svih božanskih osoba: Oca i 
Sina i Duha Svetoga. Po sv. krstu će se ljudima oprostiti 
istočni grijeh i svi grijesi prije krštenja učinjeni zajedno sa 
svim vremenitim i vječnim kaznama. Tko god daikle od ljudi 

_bilo gdje i kada — nešto čuje o Isusu i kršćanstvu dužan 

je dati se poučiti o kršćanskoj vjeri i nakon pouke — kad 
svećenik to prosudi — primiti sv. krst. 

Krštenje je među sedam svetih sakramenata prvi sakrame- 
nat. On otvara vrata drugim sakramentima. Prije krštenja se 
ne može nijedan sakramenat valjano primiti. Tek nakon 
valjanog krštenja mogu se primati drugi sakramenti — svaki 
u svoje vrijeme. Jer je krst prvi među sakramentima, razum- 
ljdvo je da je njega Isus i prvoga naredio. »Tako se ljudi kr¬ 
štenjem uključuju u Kristovo uskrsnulo otajstvo i s njim su 
umrli, pdkopani i uskrsnuli, te primaju duh posinjenja«. (Sa- 
crosanctum Concilium, 6). 

Kod Isusova krštenja na Jordanu otvorilo se nebo i obja¬ 
vile su se sve tri božanske osobe zajedno. Prva osoba presv. 
Trojstva — Otac — govorio je uzvišene riječi o Isusu: »Ovo 
je Sin moj ljubezni koji je po mojoj volji«. Druga božanska 
osoba Isus Krist — se krsti, a treća božanska osoba — Duh 
Sveti — u prilici sjajnoga goluba silazi na Isusa. 

Objava svih trih božanskih osoba kod Isusova krštenja 
znak je i nagoviještanje da će se i naše krštenje vršiti u ime 
svih osoba presv. Trojstva: Oca i Sina i Duha Svetoga. To 
je kasmje Isus i izrijekom zapovjedio. 

Isusov sakramenat krsta visoko se diže nad sva obredna 
čišćenja vodom. Isusov krst odstranjuje s duše sve grijehe i 
svaku nečistoću i stvara novi — nadnaravni, milosni život. Za 
Isusa veli sv. Ivan Krstitelj: »On će vas krstiti Duhom Svetim 
i ognjem« (Mt 3, 11). 

»Vjernici po krštenju uključeni u Crkvu određeni su za 
bogoslužje kršćanske vjere po neizbrisivom biljegu krštenja, 
i budući preporođeni kao Božja djeca, dužni su pred ljudima 
ispovijedati kršćansku vjeru, koju su primili od Crkve«. (Lu¬ 
men Gentium, 11). 

ŠTO SE ZBIVA KOD KRŠTENJA? 


Kod nas se krste mala djeca koja imaju na duši samo 
istočni grijeh. U misijama se krste odrasli ljudi koji povrh 
istočnoga grijeha vjerojatno imaju na duši i drugih grijeha. 
Koliko god tko grijeha imao na duši, sv. krst sve pere. Nakon 
krštenja nema na duši nikakve ljage grijeha. 

Krštenik prima u duši dar Duha Svetoga — milost po- 
svećujuću. Po njoj postaje Božje dijete. Jer je Božje dijete, 
dobiva pravo na nebo kao baštinu. Umre li krštenik odmah 
nakon krštenja, ide ravno u nebo a da nije ni okusio čistiliš- 
nih muka. Po sv. krstu postaje krštenik član velike duhovne 
zajednice, nadnaravnoga društva, Crkve Kristove. On je krš¬ 
ćanin, on je Kristov. Ima sva prava i dužnosti što ih Isus 
Krist, utemeljitelj kršćanstva, daje svojim vjernicima ovdje 
i u vječnosti. 

Kod našega se krštenja zbiva nešto slično što i kod Kri¬ 
stova krštenja na Jordanu. Krštenik dolazi u najt jesni ju vezu 
s presv. Trojstvom. Otac nebeski ga uzima za svoje dijete 
slično kao i Isusa kad mu je za nj rekao: »Ovo je Sin moj 
ljubezni koji je po mojoj voljh<. S drugom božanskom oso¬ 
bom — Isusom Kristom — povezan je kao što su udovi pove¬ 
zani s glavom. Isus Krist i njegovi vjernici — kršćani — čine 
jednu zajednicu, jedno tijelo, duhovno ili mistično tijelo 
komu je Krist Gospodin glava a svi kršćani udovi. Kako 
životna snaga struji iz glave u tijelo i proniče čitavo tijelo, 
tako i nauka, milosti i sveta djela Krista — glave — duhovno 
oživljuju i proniču sve kršćane da mogu živjeti životom slič¬ 
nim životu Isusovu. I Duh Sveti silazi na krštenika slično 
kao i na Isusa. Na Isusa je sašao u obliku goluba, a u kršte- 
nikovu dušu silazi po milosti posvećujućoj. Nakon krštenja 
duša je krštenikova hram Duha Svetoga, stan presv. Trojstva. 

I nebo se otvara nad krštenikom kao i nad Isusom kod 
Jordana. Djeca smo Božja i baštinici neba slično kao i Isus. 
Dakako, razlika je velika. Isus je naravni Božji Sin jer ima 
istu božansku narav s Ocem i Duhom Svetim. Njemu nebo 
pripada po naravi. A mi smo po milosti posvećujućoj posi- 
njena djeca pa nam nebo pripada iz dobrote i milosti Božje. 

Ljudevit IX Sveti, francuski kralj, običavao bi reći: »Ja 
' lse pjenim dvorsku kapelu gdje sam kršten, nego prvostolnu 

crkvu u Reimsu gdje sam okrunjen za kralja. Zašto? Jer je 
čast djeteta Božjega, stečena kod krsta, veća nego čast kraljev¬ 
ska. Kraljevsku ću čast izgubiti smrću, a kao dijete Božje 
postići ću vječnu slavu«. 

Prava nema bez dužnosti. Tko hoće prava, treba da vrši 
i dužnosti. Tako je u svakom društvu, u svakoj zajednici. Ta¬ 
ko je bilo prije nas, tako je danas, tako će biti dok bude ljudi 
na zemlji. Mi kao kršćani -imamo pravo na sva dobra što ih 
daje katolička Crkva svojim vjernicima. Ta su dobra: sv. 
misa, molitve, pobožnosti, dobra djela što ih čine kreposni 
vjernici, i najveće dobro — sretni prekogrobni život. Da mog- 
nemo biti dionici tih dobara treba vršiti dužnosti što ih Crkva 
traži od svojih vjernika. A dužnosti su sadržane u Božjim i 
crkvenim zapovijedima koje treba vršiti s ljubavlju i veseljem. 


DUHOVNI PREPOROD 

Jedne je godine o vazmu Isus došao u Jeruzalem. Propo¬ 
vijedao je u hramu i nauku potvrđivao čudesima. Radi uzvi¬ 
šene nauke, a još više radi čudesa, mnogi su vjerovali u Isu¬ 
sovo božansko poslanje. 

Među slušateljstvom se nalazio i ugledni zakonoznanac 
Nikodem. On je ozbiljno i časno tražio istinu s nakanom da 
spasi dušu. Čudesa su ga Isusova potresla i uvjerila. Taj mora 
da je prorok ili možda i sam Mesija — Spasitelj. 

Nikodem je htio biti siguran tko je ta ugledna ličnost. 
Nije se usudio doći ik Isusu po danu jer se bojao ljudi. Pošao 
je k Isusu noću da posjet ostane tajan. »Učitelju, mi znamo 
da si učitelj od Boga došao, jer nitko ne može ovih čudesa 
činiti koja ti činiš ako Bog nije s njime«. Na to će mu Isus: 
»Zaista, zaista ti kažem: Ako se tko odozgo ne rodi, ne može 
vidjeti kraljevstva Božjega«. Sad će Nikodem: »Kako se može 
čovjek roditi kad je star? Zar može po drugi puta ući u utro¬ 
bu svoje matere i opet se roditi?« Isus odgovara: »Zaista, 
zaista ti kažem: Ako se tko ne rodi vodom i Duhom Svetim, 
ne može ući u kraljevstvo Božje«. Nikodem još uvijek nije 
shvatio u čemu se sastoji taj preporod, pa u čudu pita Isusa: 
»Kako može to biti?« Isus ga, iznenađen pitanjem, kara: »Ti 
si učitelj u Izraelu pa toga ne znaš?« (Iv 3). 

Isus govori o duhovnom rođenju, a Nikodem misli na 
'elesno. Isus naglašuje duhovni preporod, a Nikodem shvaća 
j a kj se čovjek morao po drugi put tjelesno roditi. To mu 
nikako ne ide u glavu pa zato pita: »Kako se može čovjek 
roditi kad je star?« To je nemoguće. Isus nije govorio o po¬ 
novnom tjelesnom rođenju od matere, nego o duhovnom rođe¬ 
nju ili duhovnom preporodu koji se zbiva po vodi i Duhu Sve¬ 
tom. Prvo je rađanje tjelesno — izvodi ga majka. Drugo ili 
duhovno rođenje ili duhovni preporod — zbiva se na sv. 
krstu. 

Kod tjelesnog rođenja dobiva čovjek naravni život. Kod 
duhovnog rođenja ili duhovnog preporoda prima čovjek nad¬ 
naravni život ili život milosti. Kod tjelesnog je rođenja čo¬ 
vjek rođen za zemlju, a kod duhovnog je preporoda rođen 
za nebo. Kod tjelesnog je rođenja čovjek postao ljudsko di¬ 
jete, a kod duhovnog preporoda na sv. krstu je postao Božje 
dijete. Kako je dakle velik d važan sv. krst! To je sakramenat 
u kojem se čovjek vodom i Duhom Svetim od svakoga grijeha 
čisti i u Kristu na život vječni preporađa i posvećuje. Krst 
je dakle sakramenat duhovnoga preporoda. 

Isus Krist je dvaput otvoreno i jasno rekao: »Ako se tko 
ne preporodi, ne može vidjeti kraljevstva Božjega!« Kad Isus 
govori o Božjem kraljevstvu, on govori o nebu, kraljevstvu 
Božjem preko groba, gdje ćemo se zauvijek u Bogu smiriti. 
Ali kraljevstvo je Božje i Kristova Crkva na zemlji. Ni u jedno 
se ne može ući bez sv. krsta. Treba se najprije duhovno pre¬ 
poroditi, primiti sv. krst, da čovjek može postati član Crkve 
ili kraljevstva Božjega na zemlji, toga nadnaravnoga društva 
koje je Krist utemeljio da u njemu i preko njega privodi lju¬ 
de k Bogu. Tek nakon krštenja ima krštenik pravo na druge 
sakramente i sva ostala dobra što ih Crkva daje svojim vjer¬ 
nicima. Bez sv. krsta ne može se nijedan drugi sakramenat 
valjano primiti. Zbog toga je sv. krst prvi sakramenat. 

Krštenje je i najpotrebniji sakramenat, jer se bez njega ne 
može ući u nebo. »Ako se tko ne preporodi vodom i Duhom 
Svetim, ne može ući u kraljevstvo Božje«. Sigurno je to da je 
presveti oltarski sakramenat veći i svetiji od krsta, jer krst 
daje samo milost Božju, a u presv. oltarskom sakramentu 
je nazočan sam začetnik milosti — Isus Krist. Ali ipak presv. 
oltarski sakramenat nije za spasenje toliko potreban koliko 
sv. krst. Ima, naime, mnogo ljudi koji su došli u nebo bez 

sv. pričesti, ali nitko nije došao bez sv. krsta. Krst je dakle 
zato najpotrebniji sakramenat jer se bez krsta ne može nitko 
spasiti. 

Na prve Duhove održao je sv. Petar u Jeruzalemu vatrenu 
propovijed. Potresao je srca svih slušača. Tada su Izraelci 
pitali sv. Petra i ostale apostole: »šta ćemo činiti, ljudi, bra¬ 
ćo? A Petar im reče: Pokoru činite, i neka se krsti svaki od 
vas u ime Isusa Krista za oproštenje svojih grijeha i primit 
ćete dar Duha Svetoga« (DAp 2, 37—38). Sv. Petar naglašuje 
krst kao najpotrebniji sakramenat. Kao što bez lađe nije mo¬ 
guće preploviti more, tako ni bez krsta nije moguće doći u 
nebo. Sv. Bazilije kaže: »Krst je brod za nebo«. 

Po krštenju smo učmjeni slični Kristu: „Jer smo mi 
svi kršteni u jednom Duhu, da budemo jedno tijelo«. (1 Kor 
12, 13). Tim svetim obredom predočuje se i stvara naše sje¬ 
dinjenje s Kristovom smrću i uskrsnućem: „Jer smo bili 
pokopani s Njime po krštenju u smrt"; a ako smo „ srasli 
s Njime smrću sličnom Njegovoj, tako ćemo biti sjedinjeni 
s Njime i po uskrsnuću sličnom Njegovu" (Rim 6, 4—5), 
(Lumen Gentium, 7). 


VELIČINA SV. KRŠTENJA 

Tek po sv. krštenju čovjek dobiva vrijednost. Sv. kršte¬ 
nje ga čisti od grijeha, diže u viši, nadnaravni život i veže 
s Bogom. Po sv. krstu ga Bog uzima pod svoju očinsku zašti¬ 
tu. Dobiva milosti za sređeni i čovjeka dostojni život. Stupa 
u vezu s anđelima od kojih jednoga dobiva za naročitoga ču¬ 
vara. Prijatelj je sa svecima u nebu koji ga zagovaraju kod 
Boga i svojim ga životom potiču na vrline i kreposna djela. 
Po sv. krstu postaje član sv. kršćanske vjere, kršćanskoga 
društva koje se zove Kristova ili katolička Crkva. Ona ga 
nepogrješivo vodi kroz sve jade i neprilike života. Ona mu 
jamči sretan i častan svršetak ovoga tužnoga života na zemlji. 
Ona mu osigurava blagoslovljenu vječnost gdje će mu se 
ostvariti sve težnje uma i srca. 

Neka se dakle slavi krsni dan ili imendan kad smo se 
rodili za Boga i nebo, kad smo se duhovno rodili i preporodili, 
kad smo postali novi, duhovni, nebeski, Božji čovjek. 

Sv. krst je tako velik i važan jer po njemu počinje duhov¬ 
ni život, a drugi ga sakramenti samo usavršuju. Ako nisi 
kršten, još nisi počeo duhovno živjeti, pa zato ne možeš ni 
primiti druge sakramente. Pogansko dijete vidi kako se krš¬ 
ćanska djeca ispovijedaju. Htjelo bi se i ono ispovjediti i dođe 
u ispovjedaonicu. Svećenik mu ne može dati odrješenje nego 
će mu reći: Drago dijete, najprije trebaš naučiti istine kršćan¬ 
ske vjere i primiti sv. krst, onda tek ćeš se moći ispovijedati, 
primiti sv. pričest i sv. potvrdu. 

Sv. krst je najpotrebniji sakramenat. Bez krštenja nema 
spasenja. »Ako se tko ne preporodi vodom i Duhom Svetim, 
ne može ući u kraljevstvo nebesko« (Iv 3, 5). A što je onda 
s poganskom djecom koja umiru bez krsta? Da li nakon smrti 
dolaze u nebo? Zanimljivo i veoma teško pitanje. Reći ćete: 
Ta djeca nisu kriva da imaju na duši istočni grijeh? To stoji. 
Ali stoji i to — govorili su stari teolozi — da Bog nije dužan 
nikomu dati neba. Ta djeca sigurno ne dolaze ni u pakao ni 
u čistilište jer na njima nema osobne krivnje za istočni grijeh. 
Ona se nalaze — govorili su oni — na drugom svijetu na po¬ 
sebnom mjestu gdje ništa ne trpe. A od životnih radosti i ve¬ 
selja uživaju samo naravne radosti i naravno veselje — slično 
kako su živjeli Adam i Eva u zemaljskom raju. Suvremena 
teologija nastoji u ovom pitanju unijeti stanovito olakšanje 
aplicirajući načelo božanske ljubavi i dobrote, koja je bez¬ 
granična. Odrasli će se pogani spasiti ako poštuju Boga i vrše 
njegove zapovijedi kako im to kaže njihov razum. Ako tko 
ima na duši teški grijeh, treba se za nj pokajati iz ljubavi 
prema Bogu. 

Jer je sv. krst tako važan da bez njega nema spasenja 
kršćanski su roditelji dužni što prije dati svoju djecu krstiti. 
Crkveni zakonik nalaže: »Neka se djeca što prije krste. Župni¬ 
ci i propovjednici neka često upozoruju vjernike na ovu veli¬ 
ku njihovu obvezu« (kan. 770). Rok »što prije« znači da dijete 
treba krstiti kroz nekoliko prvih dana nakon rođenja. Kršte¬ 
nje se djeteta ne smije odgađati jer bi moglo umrijeti bez 
krsta, pa će si majka čitav život predbacivati da je njezinom 
krivnjom umrlo bez krsta. Zato griješe roditelji i svi oni ko¬ 
jima je povjerena briga za djecu ako puste da djeca umru 
bez krsta, ili krštenje odgađaju kroz dulje vrijeme bez teš¬ 
koga razloga. 

Još je uvijek veliki broj pogana na svijetu, a svećenika 
misionara malo. »Žetva je velika, a radnika je malo. Molite se 
dakle gospodaru žetve, da pošalje radnike u svoju žetvu« (Mt 
9, 37—38). 

»Svi kršćani gdje god žive dužni su pokazati primjerom 
svoga života i svjedočanstvom svoje r'ječi novoga čovjeka ko¬ 
jega su obukli krštenjem« (Ad Gentes, 11). 


KRST U NUŽDI 

U jednoj misionarskoj kući nalazile su se dvije sestre, 
obje još poganke. U kršćanskoj su vjeri bile već dobro pou¬ 
čene. S veseljem su čekale sutrašnji dan kad će primiti sv. 
krst. Ali se radost najedanput okrenula u gorku žalost. Dok 
su spavale iznenada ih probudi jezovita buka. Na misijsku su 
stanicu navalili urođenici. Što su mogli to su opljačkali i so¬ 
bom ponijeli, a drugo su spalili. Misionare su što pobili što 
opet povezane odveli u nepoznato. I obje su sestre, još po¬ 
ganke, zatvorili. Siromašna su djeca vrlo dobro znala što ih 
čeka pa su se svom brigom pripremala na smrt. 

Mlađa sestra, puna boli i tuge, reče plačući starijoj: »To¬ 
liko sam se veselila sv. krstu! Sutra bi bile kršćanke i Božja 
djeca, a sad ćemo morati umrijeti kao poganska djeca«. Sta¬ 
rija je sestra tješila mlađu: »Draga sestro, nemoj se žalostiti! 
Zar se ne sjećaš što smo na pouci čule? Mi ćemo za Isusa 
umrijeti i dolazimo ravno u nebo«. Tad opazi starija sestra 
u blizini vrč s vodom i reče: »Gledaj, sestro, tu je voda! Mi 
ćemo se zajedno pomoliti i nakon toga ću ja tebe krstiti«. 

Obje kleknu na koljena i počnu moliti: »Dragi oče nebe¬ 
ski, pogledaj na svoju siromašnu djecu! Mi vjerujemo sve što 
uči Crkva katolička. Mi se odričemo nečistoga duha i svih 
grijeha. Mi hoćemo kršćanski živjeti i umrijeti. Daj nam mi¬ 
lost sv. krsta i dopusti nam doći u nebo!« Sad U9tade starija 
sestra i upita mlađu: »Hoćeš li se krstiti?« A mlađa odgovori 
ozbiljno i odlučno: »Hoću!« Starija polije mlađu vodom po 
glavi izgovarajući krsne riječi: »Marija, ja te krstim u ime 
Oca i Sina i Duha Svetoga!« Iza toga klekne starija i nju 
pokrsti mlađa. Obje se srdačno zahvale Bogu riječima: »Hva¬ 
la ti, o Bože, tisuću puta hvala! Sad ćemo rado umrijeti.« 

P utro su obe bile ubijene. Umrle su kao mučenice. Krsni 
d \n im j e * smrtn i dan i ujedno rođendan za nebo. 

lesu li ove dvije sestre jedna drugu valjano krstile? Si- 
aurno. Krst je bio valjan. Ne samo svećenik nego i svaki dru- 
oi čovjek može u nuždi valjano krstiti. Tu nema razlike da li 
]c krstitelj poganin, Židov, katolik ili protestant, muškarac 
ili ženska, ili dijete. Samo su dvije stvari kod krštenja po¬ 
trebne: Krstitelj mora imati nakanu podijeliti kršćanski krst 
i upotrijebiti vodu s krsnim riječima kako to kršćanska vjera 
propisuje. Sve su to ove dvije sestre imale i učinile. Zato su 
valjano pokrštene. Krst koji može svaki čovjek valjano podi¬ 
jeliti zove se krst u nuždi. 

Kako to da svaki čovjek može valjano kr9titi? Bez krsta 
se ne može nitko spasiti. A Bog hoće da se svi ljudi spase. 
I bez svoje vlastite krivnje neće biti nitko osuđen. I upravo 
zato što je sv. krst tako nužno potreban za spasenje da bez 
njega nitko ne može u nebo, olakšao je Isus primanje sv. 
krsta na taj način da svaki čovjek može valjano krstiti. 

Kad roditelji i kumovi donesu dijete na krštenje, sveće¬ 
nik najprije pita: Da li je možda tko već krstio dijete u even¬ 
tualnoj nuždi? Ako je tko već krstio dijete, ono ne može biti 
kršteno drugi put. Sv. krst se prima samo jedanput u životu. 
Ako je dijete kršteno u nuždi, onda će svećenik nad njim 
samo obaviti molitve i propisane obrede, dakle samo upot¬ 
puniti što pri krštenju nije moglo biti izvršeno. 

Kad nije nužda, treba da krsti samo svećenik i to duhovni 
pastir. A duhovni pastiri jesu župnici i njihovi duhovni po¬ 
moćnici — kapelani. Kod nas redovito krste samo svećenici, 
a ako je dijete slabo, pa bi moglo umrijeti prije nego ga ro¬ 
ditelji i kumovi donesu u crkvu k svećeniku, onda ga može 
krstiti koji od ukućana, ili primalja, ili koja druga osoba koja 
zna kako se krsti. 

Kad svećenik krsti, on se redovito služi blagoslovljenom 
ili krsnom vodom. Nije dosta samo primiti sv. krst nego treba 
i kršćanski živjeti. Nije pravi kršćanin katolik koji je samo 
zapisan u matici krštenih, nego treba kreposnim djelima za- 
x r U e diti da ime bude zabilježeno u knjizi života kod Boga 
na nebu. 

OBRED KRŠTENJA 


U nuždi može svaki čovjek valjano krstiti. Ali kad nije 
nužda, treba dijete donijeti u crkvu da ga svećenik svečano 
krsti. Svećenici su po svojoj službi za to određeni. Apostolima 
je rekao Isus: »Idite i naučavajte sve narode krsteći ih u 
ime Oca i Sina i Duha Svetoga«. Od apostola je ta vlast prešla 
na biskupe i svećenike. Prema tome svećenici su prvi zvani 
da vrše ovako važan vjerski čin. Povrh toga svećenici najbolje 
poznaju obred svetog krštenja pa će i samo krštenje izvesti 
bolje nego koja svjetovna osoba. 

Međutim, ni svećenik ne smije krstiti gdje bi htio i kako 
bi htio. U Crkvi mora vladati red. I da bude red biskup šalje 
u svaku župu po jednoga ili više svećenika koji će se kao 
duhovni pastiri brinuti za svoje vjernike ili duhovno stado. 
Duhovni pastiri ili dušobrižnici imaju uz drugi duhovni posao 
u župi obavljati i sveto krštenje. 

Drugi vatikanski sabor, uz izmjene u bogosluženju mise, 
vjenčanja, potvrde, sprovoda i drugih obreda, izmijenio je 
nakon 400 godina i obred krštenja. Novi obred je neposre¬ 
dan, jednostavan, jasan i izražajan. Pravo je stoga da se taj 
veliki događaj obavi dostojno i na radost cijele Crkve, a oso¬ 
bito mjesne Crkve okupljene u jednoj župskoj zajednici. Novi 
obred pretpostavlja krštenje u vrijeme i na mjestu gdje je 
moguće što brojnije prisustvovanje vjernika. Neka obred bu¬ 
de javan i svečan. Izuzetak čine slučajevi kada krštenje treba 
da ostane u potpunoj diskretnosti. Otac i majka prvi su po¬ 
zvani da dođu s djetetom na krštenje. Majka ga i nosi u 
crkvu. Zatim dolaze kumovi, rodbina i ostali Božji narod. 

Obred ima četiri dijela: primanje djeteta na ulazu u cr¬ 
kvu, služba riječi, samo krštenje i zaključne molitve kod 
oltara. 

Svećenik na ulazu u crkvu dočekuje i pozdravlja rodi¬ 
telje i dijete, kumove, rodbinu i znance. Ističe kako je kršte¬ 
nje uzvišen i svečani čin. Svećenik pita koje će ime dati dje¬ 
tetu, zatim pozivlje da javno kažu što su došli tražiti za svoje 
dijete. Oni će reći: krštenje, ili vjeru, ili milost Kristovu, ula¬ 
zak u Crkvu ili život vječni. Roditelji i kumovi odgovaraju 
mjesto djeteta. Krstitelj podsjeća roditelje i kumove na nji¬ 
hovu obavezu da dijete odgoje u kršćanskoj vjeri. Iza toga 

ccnik će na čelu djeteta napraviti znak križa. To isto po- 
navijaju roditelji i kumovi. 

Zatim dolazi drugi dio obreda: bogoslužje riječi ili čita¬ 
nje Svetoga Pisma. Sluša se jedno ili više čitanja iz Svetoga 
Pisma ili Biblije. Između čitanja recitiraju se ili pjevaju psal¬ 
mi ih pjesme. Zatim je svečana molitva sve zajednice za 
dijete i roditelje. Molitva završava zazivanjem svetih zaštit¬ 
nika. Svećenik moli Boga da očuva dijete od Zloga. Zatim 
krstitelj polaže ruku na krštenika. — Roditelji i kumovi za 
vrijeme svečane molitve odgovaraju: Gospodine, pomiluj nas, 
ili- Gospodine, usliši nas. Kod zazivanja svet'ih zaštitnika od¬ 
govara se: Moli za nas. 

Slijedi samo krštenje. Svećenik prilazi krstionici. Blago- 
slivlje krsnu vodu. Pita: Odričete li se zla i sotone te traži 
da ispovijede svoju vjeru. Pita roditelje hoće li im se dijete 
krstiti. Polijeva dijete vodom uz riječi: »I ... ja te krstim u 
ime Oca d Sina i Duha Svetoga.« Kratak poklik. Maže čelo 
djeteta uljem krizme. Polaže na dijete bijelu haljinu. Pruža 
svijeću upaljenu na uskrsnoj svijeći. Dotiče djetetu uši i usta 
govoreći: »Efeta«. 

Krsni obred završava blagoslovom i molitvom Očenaša. 
Sva se skupljena zajednica veseli i raduje hvaleći Boga koji 
je divno stvorio čovjeka, a krštenjem ga još čudesnije ob¬ 
novio. Svi polaze k oltaru na kojemu se svake nedjelje vrši 
misa. Zajedno mole Gospodnju molitvu. Svećenik blagoslivlje 
majku, oca i sve prisutne. 

Postoji mogućnost da se krštenje obavi i uranjanjem ili 
škropljenjem. Treba se unaprijed dogovoriti sa svećenikom 
o pojedinostima. 

U novom obredu ne daje se djetetu sol u usta, niti se 
prsa i zatiljak pomazuju katekumenskim uljem. Umjesto to¬ 
ga dolazi polaganje ruke. Posebna se pažnja posvećuje ulozi 
roditelja. Radi sudjelovanja majke krštenje se može i odgo¬ 
diti. Majka drži na rukama svoje čedo dok se krsti. 

Kumstvo je odgovornost koju valja ozbiljno shvatiti. Oni 
su za vrijeme krštenja predstavnici velike zajednice — Crkve. 
Rumovi moraju biti kršćani, aktivni članovi Crkve, koji će 
biti sposobni pomoći djetetu u njegovu kršćanskom životu. 

5 Kako će čovjek omiljeti Bogu 

Krštenje se, prema propisu Crkve, upisuje u matične 
knjige župe, na čijem je teritoriju podijeljen ovaj najvažniji 
i prvi sakramenat. 

Neka Bog udijeli kršteniku miran i blagoslovljen život 
na zemlji, a iza toga smirenu i sretnu vječnost. 


KRST KRVI 

Isus Krist je rekao javno i svečano: »Koji god prizna 
mene pred ljudima, priznat ću i ja njega pred Ocem svojim 
koji je na nebesima. Tko izgubi život svoj poradi mene, naći 
će ga« (Mt 10, 32 i 39). »Tko hoće život svoj da sačuva, izgu¬ 
bit će ga, a tko izgubi život svoj poradi mene, naći će ga« 
(Mt 16, 25). 

Isus hoće reći: Tko dade ovdje na zemlji svoj život za 
mene, dobit će za nagradu vječni život na nebu. Tko iz ljubavi 
za Isusa umre mučeničkom smrću, taj je kršten u svojoj vla¬ 
stitoj krvi, ako već nije kršten. Krst krvi zove se nasilno pod¬ 
nesena smrt nekrštene osobe poradi imena Isusova. Katolička 
Crkva zove takvu smrt mučeništvo. Mučenike je Crkva vazda 
poštovala kao Božje svece. U Crkvi je bilo uvijek uvjerenje 
da mučenička smrt briše sve grijehe i oprašta sve: vječne i 
vremenite kazne. Sv. Augustin veli: »Krivicu čini mučeniku 
tko za nj moli!« 

Nema sumnje da je dragovoljna smrt za vjeru Isusovu, 
za Božju nauku, dokaz najsavršenije ljubavi Boga i dokaz 
najsavršenijeg kajanja za grijehe. »Nitko nema veće ljubavi 
od ove: položiti vlastiti život za svoje prijatelje« (Iv 15, 13). 
Mučemk je najtjesnije spojen s Isusom jer je sličan Isusu po 
muci, i zato potpuno dostojan da bude dionikom milosti spa¬ 
senja što se dobivaju krstom vode. Zato se mučeništvo i zove 
krst krvi. 

Krstom su krvi krštena betlehemska djeca koju je kralj 
Herod dao pogubiti radi Isusa. Herod se nadao da će od 
Svetih Kraljeva s istoka doznati točne vijesti o Isusu, da ga 
onda pogubi, jer se bojao da bi mu Isus mogao oduzeti pri¬ 
jestolje. A kad se Sveti Kraljevi nisu vratili k Herodu, Herod 
»se vrlo razgnjevi i dade pogubiti svu mušku djecu što bijahu 
u Betlehemu i u svoj okolici njegovoj od dvije godine i niže«, 
misleći da će među tolikom djecom ubiti i Isusa. Svu ovu 

djecu, jer su radi Isusa ubijena, katolička Crkva smatra ne¬ 
vinim* mučenicima, a spomen im slavi 28. prosinca. 

Krstom je krvi kršten i sv. Ivan Krstitelj. On je korio 
Heroda Antipu što je uzeo Herodijadu, ženu brata svojega 
Heroda Filipa. Preljubnik Herod Antipa je sin onoga Heroda 
koji je dao pogubiti nedužnu betlehemsku djecu. Uvrijeđen 
što ga Ivan Krstitelj kori radi bratove žene htio je Ivana ubiti, 
ali se bojao naroda ikoji je Ivana držao za proroka. Međutim 
se dogodilo da je Herod slavio rođendan. Na slavi je plesala 
Herodijadina kći i toliko je ugodila Herodu da joj je obećao 
pod zakletvom da će joj dati što god zatraži od njega — 
makar i polovicu kraljevstva. Kći je pitala mater što bi tra¬ 
žila? A mati reče: Glavu Ivana Krstitelja. Djevojka pođe He¬ 
rodu i reče: »Hoću da mi odmah daš na tanjuru glavu Ivana 
Krstitelja. Herod pošalje krvnika u tamnicu. Krvnik odsiječe 
glavu Ivanu Krstitelju i donese je na tanjuru i dade djevojci, 
a djevojka je dade svojoj materi« (Mk 6). 

Sv. Ambrozije pripominje: »Preljubnici ubijaju praved¬ 
nika. Nagrada plesačici smrt je proroka. Za gozbe i gošćenja 
izdaje se zapovijed da se izvrši okrutno djelo. Što imade na¬ 
slada s okrutnošću? Kažnjava se prorok za gošćenja, ubija 
se mačem, njegova se glava iznosi na pladnju. Takovo jelo 
tražila je okrutnost da se zasiti divljaštvo nezasićeno gošće- 
njem«. Sv. Augustin dodaje: »Djevojka pleše, mati bjesni. Za 
raspuštene zabave nepromišljeno se zaklinju i bezbožna se 
zakletva izvršuje«. Sv. Ivan Krstitelj je izgubio život radi 
Božje nauke — jer je branio svetost braka i osuđivao preljub. 
Njegova je krv prolivena za Boga — kršten je krstom krvi. 
Katolička Crkva slavi mučeničku smrt sv. Ivana Krstitelja 
29. kolovoza. 

U dalekim je poganskim zemljama krst krvi vrlo čest. 
Misionari pripravljaju pogane za krštenje. Poučavaju ih u 
kršćanskoj nauci. Pouka traje dosta dugo. Pripravnici za sveti 
krst se zovu katekumeni. često se dogodi da navale divljaci 
i poubijaju misionare i katekumene. Ili poubijaju kateku- 
mene još prije nego je svršila pouka. Ili je već pouka svršila, 
a pokolj nastupi prije nego je misionar dospio obaviti kršte- 
n je. Katekumeni su pretrpjeli nasilnu smrt radi kršćanstva 
~~ radi Isusa. Oni su kršćanski mučenici. Kršteni su krstom 

D lv ** su zemaljski život za Boga — da nađu vječni u 
Bogu. 

KRST ŽELJE 


I među poganima ima čestitih ljudi. Poštuju Boga i mole 
mu se. I njima je jasno da ih je Bog stvorio. Da im je Bog 
otac, a oni Božja djeca. Ljube Boga kao oca. Paze da ga ne 
uvrijede. Ne govore prostote, ne kunu. čuvaju se da ne bi 
komu krivo učinili. Dobra djela čine gdje god stignu. Ako 
pogriješe, kaju se što su zlim djelima uvrijedili dobroga oca. 
Njihova je ljubav prema Bogu savršena, jer ga ljube kao oca. 
I njihovo je kajanje savršeno, jer se kaju što su grijesima 
uvrijedili Boga — predobroga oca. 

U njihovoj je duši raspoloženje i dobra volja učiniti sve 
što Bog od njih traži za spasenje. Oni bi i kršćanstvo prigrlili 
i primili sv. krst vode kad bi za nj znali. Ti su ljudi već Božji, 
po savršenoj ljubavi- su već povezani s Bogom i opravdani 
pred Bogom kao i oni koji su krstom vode sjedinjeni s Bo¬ 
gom. Zato se ova savršena ljubav, kojom su pripravni učiniti 
sve što Bog od njih traži, pa bi se i vodom krstili kad bi za 
to krštenje znali — zove krst želje ili krst srca ili duše. Umru 
li u ovakvom raspoloženju, kršteni su krstom želje. Opro¬ 
šteni su im svi grijesi i sve kazne — vremenite i vječne. U 
dušu su dobili posvećujuću milost. Postali su Božja djeca i 
došli ravno u nebo. »Tko Boga ljubi, od Boga je rođen« — 
taj je duhovno preporođen jednako kao i na krstu vodom. 
Kad poganin želi vršiti Božju volju, onda se želi i vodom 
krstiti. A ako se ne može vodom krstiti, i sama želja za kršte¬ 
njem pred Bogom vrijedi kao da je i vodom kršten. 

Usmena predaja ovu nauku uči jasno i dosljedno kroz 
svu kršćansku povijest. Rimski car Valentinijan II bio je još 
poganin, ali je htio biti kršćanin. Radi toga je putovao u 
Milano da ga tamo sv. Ambrozije krsti. Na putu se dogodi 
zlo. Car bude ubijen. Pratnja je njegova bila neutješiva. Tako 
je žarko želio biti kršten, a želja mu se nije ispunila! Sv. bi¬ 
skup Ambrozije utješi pratnju riječima: »On je kršten jer 
je htio biti kršten«. On je po želji za krštenjem postao krš¬ 
ćanin i spasio se. A ujedno i mučeničkim svjedočanstvom za 
Boga. 

Razbojnik Isusu na lijevoj strani psovao ga je govoreći: 
»Zar nisi Krist? Pomozi sebi i nama«. A onaj drugi — na 
desnoj strani — korio je svoga druga i rekao: »Zar se Boga 
ne bojiš, ti koji podnosiš istu kaznu? I mi smo ovdje po 

ravdi jer primamo zasluženu plaću za svoja djela. Ali ovaj 
P.., n ikakva zla učinio«. Konačno se skrušeni razbojnik obra- 
] [\ k Isusu molbom: »Gospodine, sjeti se mene kad dođeš u 
kraljevstvo svoje!« Isus ga utješi i reče: »Zaista ti kažem još 
ćeš danas biti sa mnom u raju« (Lk 23, 39—43). 

Ganutljiva je ispovijest raskajanog razbojnika. Priznaje 
svoju krivicu, kaje se i obraća k Onomu koji mu može zloću 
oprostiti. Svečano s križa svjedoči da je Isus nedužan. Priz¬ 
me i Isusovo božanstvo kad ga zove Gospodinom. Moli Isu¬ 
sa da ga primi u svoje kraljevstvo. Isus nagrađuje njegovu 
veliku vjeru i obećaje mu da će doći u raj. Kad je Spasitelj 
uzašao na nebo, sa sobom je poveo i sve pravedničke duše, 
a među njima i plemenitu dušu raskajanoga razbojnika. Obra- 
ćeni razbojnik je pokazao savršenu ljubav prema Isusu. Iz 
te se ljubavi kajao za grijehe i molio oproštenje. U divnoj 
vjeri i ljubavi bila je uključena i želja za krštenjem vodom 
kad bi mu to bilo moguće. Kršten je dakle krstom želje. 
Opravdan je pred Bogom jednako kao da je kršten krstom 
vode. Spasio se, došao je u nebo. 

Svi patrijarsi, proroci i svete osobe Staroga zavjeta kr¬ 
šteni su krstom želje. Svi su ti ljudi imali veliku ljubav pre¬ 
ma Bogu i iz ljubavi prema Njemu rado i oduševljeno vršili 
sve zapovijedi. Gledali su da u svemu ugode Bogu. Oni bi se 
krstili i krstom vode da je u ono vrijeme krštenje postojalo. 
Kod Boga vrijedi dobra volja za djelo. U tomu se vidi veliko 
Božje milosrđe. 

Krst želje nije sakramenat nego samo naknada za sakra- 
menat sv. krsta. Kad dakle ovakvi ljudi dođu u prigodu, treba 
da se krste krstom vode, treba da želju za krštenjem i ostvare 
pa da prime sakramenat sv. krsta, da se preporode vodom i 
Duhom Svetim. 


KRSNI ZAVJET 

U prva kršćanska vremena, a naročito u vremenima pro¬ 
gona, krstilo se u noći od Velike subote na Uskrs i na duhov¬ 
sku nedjelju. Na Uskrs se krstilo jer je krst duhovno uskrs¬ 
nuće, novi život, pa zbog toga lijepo pristaje na Uskrs. A na 
Duhove se krstilo jer su na prve Duhove bile pokrštene prve 
3000 vjernika, a i radi toga što se na sv. krstu prima Duh 

Sveti. Običaj je bio krstiti i na blagdan Bogojavljenja (6. I), 
jer katolička Crkva na taj dan slavi i krštenje Isusovo na Jor¬ 
danu. I povrh ovih dana obavljala su se krštenja teških boles¬ 
nika i uglednih muževa koji su bili dobro poučeni u kršćan¬ 
skoj nauci. 

Na uspomenu ovih dana i danas se još posvećuje krsna 
voda na Veliku subotu. Posveta krsne vode je vrlo svečana. 
Kod obreda se rabe mnoge lijepe molitve i pjesme, simbo¬ 
ličke ceremonije, čitaju odabrani odlomci Svetog Pisma. 

U prvo kršćansko doba imao je pravo krstiti samo bis¬ 
kup, a svećenici samo s dopuštenjem biskupovim. A kad se 
kršćanstvo raširilo te biskup nije mogao svuda doći i krstiti, 
tada su svećenici dobili kao službu pravo dijeliti sv. krst. 
Danas ima to pravo u župi samo župnik i njegov zamjenik. 

U stara se vremena krstilo u krsnim kapelama. To su 
bile malene kamenite zgrade s krstionicama; nalazile s-u se 
uz glavnu biskupsku crkvu, a katkad i unutar crkve. Kad je 
oko 600. krst djece postao općeniti, a krštenje odraslih sve 
rjeđe, uvedene su u crkvama krstionice, tj. kamene posude 
s krsnom vodom. Takve krstionice postoje u crkvama još i 
danas. 

Krstiti u privatnim kućama bilo je od davnine strogo za¬ 
branjeno. Samo je vladarima bilo dopušteno da su svoju 
djecu mogli krstiti u dvorskim kapelama. Krst je sveti čin 
pa spada samo u crkvu — na sveto mjesto. Ni danas se sv. 
krst ne smije dijeliti u privatnim kućama bez prethodnog 
biskupova dopuštenja. 

Vodu treba kod krštenja upotrijebiti tako da ona teče po 
glavi, da to bude pranje vodom. Nekada se krstilo na tri 
načina: zaronjivanjem krštenika u vodu, polijevanjem krs¬ 
nom vodom po glavi i škropljenjem po glavi. Danas je propis, 
kad svećenik svečano krsti, da glavu krštenikovu polije krs¬ 
nom vodom. 

Neposredno prije krštenja propisan je tzv. krsni zavjet. 
U krsnom zavjetu obećaje krštenik, sam, ako je odrastao, pre¬ 
ko roditelja i kumova, ako je dijete, da se odriče đavla i nje¬ 
govih djela. To znači da se krštenik kaje, ukoliko je u odra¬ 
sloj dobi, za prošle grijehe, da će ih se čuvati u buduće i 
da će bogumilo živjeti. Krštenik obećaje vjerovati sve što uči 

katolička Crkva i da će vazda nauk katolički tvrdo i stalno 

ispovijedati. 

Nije to lako — odreći se đavla i svih djela njegovih, od¬ 
reći se grijeha i grešnih prilika. Za to treba krštenik snage 
s neba.^Treba se boriti protiv svojih zlih sklonosti, protiv 
opakoga svijeta, a naročito protiv samoga đavla. Kršćanin 
mora nositi jaram Kristov; to znači vjerno vršiti Božje zapo- 
vi jedi. Tu je potrebna milost Božja. Bez milosti ne može čo¬ 
vjek odolijevati đavlu ni spasonosno vršiti zapovijedi Božje. 

Dok je sv. Augustin bio poganin, bilo mu je teško pri 
srcu kad je pomislio: Kao kršćanin ću morati čisto i umje¬ 
reno živjeti, svladavati oholost i ljubiti neprijatelja. Mislio je 
da mu to neće biti moguće. A kad je primio sv. krst sve mu je 
postalo lako. Nakon krštenja je pravo shvatio Kristove riječi: 
»Jaram je moj sladak i breme je moje lako«. 

Nije dosta da se krštenik odreče samo đavla, treba još 
ispovijedati i vjeru i po vjeri živjeti. Zato pita svećenik kršte¬ 
nika: Vjeruješ li u Boga Oca svemogućega, Stvoritelja neba 
i zemlje? Krštenik odgovara: Vjerujem. Vjeruješ li u Isusa 
Krista, Sina njegova jedinoga, Gospodina našega, rođena i 
mučena? Vjerujem. Vjeruješ li i u Duha Svetoga, svetu Cr¬ 
kvu katoličku, općinstvo svetih, oproštenje grijeha, uskrs¬ 
nuće tijela i život vječni? Vjerujem. To obećanje — to je 
krsni zavjet. 

Krsni zavjet je nalik na vojničku prisegu zastavi. Kod 
krsta naime čovjek stupa pod Kristovu zastavu i obećaje da 
će se boriti protiv Božjih neprijatelja. Krsni zavjet je sličan 
ženidbenom ugovoru. Muškarac i ženska sklapaju pred olta¬ 
rom ugovor u kojem si obećaju ljubav i vjernost. Na sv. kr¬ 
štenju sklapa krštenik ugovor s Isusom i obećaje da će Isusu 
biti vjeran kroz cijeli život. 

Dolikuje se i preporučuje se da djeca — kad dođu k ra¬ 
zumu obnove krsni zavjet. To se čini na godišnjicu krsnoga 
dana, prigodom prve sv. Pričesti, prije primanja svetih sakra¬ 
menata ili možda svake nedjelje. 

Svaka je izdaja poštene stvari odvratna. Svaki izdajnik 
istine i poštenja baca na svoj značaj ružnu ljagu. A izdaja 
° ga i vjere je najveće zlo jer ta izdaja donosi sa sobom 
nesretan život na zemlji i propast u vječnosti. 

KRSNO IME I KUMOVI 


Krštenik dobiva na sv. krstu redovito i krsno ime. Kao 
što je prezime ili porodično ime biljeg tjelesnog rođenja, 
tako je krsno ime biljeg duhovnog preporoda. Krsno nas ime 
sjeća da smo građani nebeskog kraljevstva. 

Kršteniku treba uvijek dati ime kojega sveca. Zašto? Da 
mu svetac bude uzor na zemlji kako će Boga poštivati, Bogu 
se moliti, kreposno živjeti i činiti dobra djela, a na nebu 
će mu svetac biti zagovornik kod Boga. Već je Sokrat rekao: 
»Roditelji moraju svojoj djeci dati imena kreposnih ljudi da 
ih potaknu na nasljedovanje onih kojih ime nose.« Kralj 
Aleksandar Veliki, odvažan i hrabar vojskovođa, pozvao je na 
red kukavnog vojnika koji se zvao Aleksandar i rekao mu. 
»Ti se zoveš Aleksandar? Ili budi Aleksandar — to znači hra¬ 
bar, ili promijeni ime«. Tako treba da bude i kod nas krš¬ 
ćana: Zoveš se Petar, Pavao, — Marija, Ana. Ili budi Petar, 
Pavao, — Marija, Ana, tj. živi kako je živio tvoj sveti zaštitnik, 
ili nisi toga imena vrijedan. 

Kad god se spomenemo krsnog imena valja da se spo¬ 
menemo i krsnog zavjeta i velike sreće što smo po sv. krstu 
postali Božjom djecom. Krsno ime valja uvijek časno nositi 
i ne kaljati ga nekršćanskim življenjem. Jedino tako mo¬ 
žemo sačuvati nebesko državljanstvo koje smo stekli na krstu. 

Pradrevni je običaj u Kristovoj Crkvi da krštenik kod 
svečanoga krštenja ima kuma ako je to ikako moguće. Kum 
neka bude samo jedan, makar i različnoga spola od kršte- 
nika, ili najviše dva: muškarac i ženska. (Kod nas su redo¬ 
vito muž i žena — kum i kuma.) 

Kumovi za vrijeme krštenja drže dijete na rukama,^ ili 
bar stave ruku na nj. Time obećaju da će se brinuti da kršte¬ 
nik bude u kršćanskoj vjeri poučen i čestito odgojen. Kumovi 
su kršteniku drugi roditelji. Treba da se vladaju prema kum- 
četu kao da je njihovo dijete. Oni bi mu trebali biti vidljivi 
anđeli čuvari. 

Naročita im je zadaća prema kumčetu da postane dobar 
kršćanin. 

U prijašnja vremena je -služba kumova bila vrlo važna. 
Za vrijeme progona su bile velike opasnosti za vjeru i krš¬ 
ćanski život. Događalo se nekada i to da je kršćanin otpao od 

kršćanstva i vratio se natrag u poganstvo. Tada je bila sveta 
dužnost kumova svoje kumče ukoriti i upozoriti da se opet 
vrati na pravi put. 

Ni danas nije dužnost kumova ništa manja. Ima mnogo 
kršćanskih roditelja koji su malo ili ništa poučeni u vjeri. 
Kad sami svetu vjeru ne poznaju niti po njoj žive, ne mogu 
ni djecu u vjeri poučavati ni po vjeri odgajati. Ima loših rodi¬ 
telja koji opakim životom kvare i sablažnjavaju djecu. Mogli 
bi dijete poslati kojem vjeroučitelju na kršćanski nauk, ali 
ne haju. Danas imamo mnogo nemarnih roditelja kojima je 
vjerski život njihova djeteta zadnja briga. Sad nastupa sveta 
dužnost kumova. Dužni su nadzirati dijete da li ide u crkvu, 
da li se znade Bogu moliti, je li u vjeri poučeno, kako prima 
svete sakramente? Ako opaze da kod kumčeta nije što u redu, 
blago će ga opomenuti, očinski pokarati, od zla odvraćati, na 
dobro putiti, primjerom potaknuti na krepostan život. 

Često se dogodi da su roditelji umrli pa kumče nema ni 
oca ni majke. Tad su kumovi dužni preuzeti na sebe svu 
brigu oko odgoja djeteta i učiniti kumčetu što bi učinili vla¬ 
stitom djetetu. 

Može li jedan inovjerac, krivovjerac ili bezbožac biti kum 
na krstu? Kako će on u kršćanskom duhu odgajati dijete 
kad sam nema kršćanskoga duha i ne pozna kršćansku vjeru? 
Mogu li raspušteni i raskalašeni ljudi kao kumovi kasnije 
kumčetu dati dobar primjer i oduševiti kumče za Boga i 
vjeru? A baš u tim pitanjima naši su katolici vrlo osjetljivi 
i prigovaraju katoličkoj Crkvi zašto je tako uskogrudna pa 
ne dopušta inovjercima i ljudima lošega života da budu ku¬ 
movi na krstu. Gdje je na svijetu i jedna razborita majka 
koja će dopustiti da joj netko kvari djecu? A katolička Crkva 
je dobra i brižna majka pa ne može i ne smije dopustiti da 
njezinu duhovnu djecu opaki ljudi odvraćaju od Boga. Na¬ 
protiv: ona povjerava svoju duhovnu djecu samo dobrim ka¬ 
tolicima koji svojim čestitim životom jamče da će i povjerenu 
djecu čestito poučiti i odgojiti u vjeri. Nije, dakle, dosta da 
kumovi prisustvuju samo obredu krštenja i dadu djetetu dar. 
Nad kumčetom treba bdjeti i nadzirati ga da bude dobar 
vjernik. Pred Bogom će za dijete najprije odgovarati rodi- 
te -h, a iza roditelja kumovi. 

POTVRDA 


DUH SVETI — PRAVI BOG 

Sveta potvrda je sakramenat Duha Svetoga. Da se može 
pravo shvatiti ovaj sakramenat treba upoznati Duha Svetoga. 
Mnogo je kršćana koji slabo ili nikako poznaju Duha Svetoga. 
U apostolskom vjerovanju ispovijedamo o Duhu Svetomu: 
»Vjerujem u Duha Svetoga«. 

Na Veliki petak je Isus raspet na križ i na križu umro. 
Žrtva na križu je izvršena. 

Na Uskrs rano u jutro Isus je slavno uskrsnuo iz groba. 
Naskoro ima uzaći na nebo k Ocu. »Još malo i nećete me 
vidjeti jer idem k Ocu«. Učenici su se ražalostili kad su čuli 
da će ih Isus ostaviti. To je i razumljivo jer je svaki rastanak 
od drage osobe težak. Pogotovo je bilo teško apostolima jer 
su iskreno voljeli Isusa, a Isus još više njih. Da utješi apo¬ 
stole reče im Isus: »Ja ću vam poslati drugoga utješitelja, 
Duha Svetoga«. 

Konačno je došao čas rastanka. Bilo je to četrdeseti dan 
nakon Uskrsa. Isus je pošao s apostolima na Maslinsku goru. 
Prije nego se digao prema nebu dade apostolima nalog: »Osta¬ 
nite u gradu dok se ne oboružate snagom Duha Svetoga«. 
Apostoli su poslušali Isusa. Devet su dana ostali zajedno s 
Marijom, Majkom Isusovom, u dvorani Zadnje večere. Bez 
prestanka su se molili Bogu. U molitvi su slavili Boga i molili 
da im dođe Duh Sveti. Deseti dan — na Duhove — u jutro 
začuje se s neba jaki šum, kao huka jakog vjetra — vihora, 
i napuni dvoranu. Iznenada se pokažu gorući jezici i nad 
glavom svakoga pojedinoga lebdio je po jedan gorući jezik. 
Svi su se napunili Duha Svetoga i počeli govoriti različitim 
jezicima kako im je davao Duh Sveti. 

Tom zgodom — na Duhove — boravilo je u Jeruzalemu 
mnogo pobožnih ljudi od svih naroda. Kad su ljudi čuli ta¬ 
janstveni šum, nagrnuli su prema kući odakle je šum dolazio. 
Svi su bili uzbuđeni kad su čuli apostole govoriti svaki u 
svom jeziku. Svi su se divili i čudili i pitali jedan drugoga: 
»Nisu li ovi svi što govore Galilejci? Pa kako mi čujemo svaki 
svoj jezik u kom smo se rodili?« Svi su se divili i zbunjeni 
govorili jedan drugom: »Šta će ovo biti?« A neki su se i pod- 

i U givali i govorili za apostole: »Napili se slatkoga mošta« — 
pa zato govore raznim jezicima. 

Sad ustade na obranu Petar s jedanaestoricom apostola, 
diže glas svoj i reče: »Nisu ovi pijani, kako vi mislite, jer 
ie istom treća ura dana. Danas se ispunilo što je Bog kazao 
oreko proroka Joela: U posljednje dane izlit ću od Duha svo¬ 
jega na svako tijelo, i prorokovat će sinovi vaši i kćeri vaše, 
i mladići će vaši vidjeti viđenje, i starci će vaši sanjati sne. 
Izraelci, čujte ove riječi: Bog je potvrdio među vama Isusa 
Nazarećanina silama, čudesima i znacima. A vi ste Isusa pre¬ 
ko bezbožnih ruku na križ raspeli i ubili. Ali Bog je Isusa 
oživio čemu smo svi mi svjedoci. Isus je uzdignut na desnu 
stranu Očevu. I danas je izlio na nas Duha Svetoga kako svi 
vidite i čujete. Neka, dakle, znade sav dom Izraelov: Ovaj 
Isus, koga ste vi raspeli, jest obećani Spasitelj i Gospodar 
svijeta«. 

Kad su Izraelci to čuli, vrlo se ražale u srcu i rekoše 
Petru i ostalim apostolima: »Što ćemo činiti, ljudi, braćo?« 
Petar im reče: »Pokoru činite, i neka se krsti svaki od vas 
u ime Isusa Krista za oproštenje grijeha svojih i primit ćete 
dar Duha Svetoga«. Mnogi su se na Petrovu propovijed obra¬ 
tili i dali krstiti. I pokršteno je na prve Duhove oko 3.000 
ljudi. 

Čudesni dogođaji na Duhove: tajanstveni šum vjetra, va¬ 
treni jezici, neobična odvažnost apostola, dar jezika, Petrova 
propovijed, obraćenje tri tisuće ljudi — nikako se ne mogu 
protumačiti ni naravnim ni ljudskim moćima. To je izvela 
nadnaravna moć — to je učinio Duh Sveti. Ovi nadnaravni 
događaji jasno svjedoče da je Duh Sveti više, nadzemaljsko 
biće, da je Duh Sveti pravi Bog. 

To znamo i od samoga Isusa. Prije nego je uzašao na nebo 
dao je Isus svečani nalog apostolima: »Idite, dakle, i nauča¬ 
vajte sve narode krsteći ih u ime Oca i Sina i Duha Svetoga«. 
Isus spominje Duha Svetoga zajedno s Ocem i Sinom. Zašto? 
Jer je Duh Sveti jednak Ocu i Sinu. Otac je vječan, Sin je 
vječan, Duh Sveti je vječan. Otac je svemogući, Sin je sve¬ 
mogući, Duh Sveti je svemogući. Otac je sveznajući, Sin je 
sveznajući, Duh Sveti je sveznajući. — Duh Sveti je treća 
ožanska osoba, s Ocem i Sinom pravi Bog. To je naše krš¬ 
ćansko vjerovanje. Tu vjeru ispovijedamo u Apostolskom vje- 


75 




rovanju kad kažemo: Vjerujem u Boga Oca, svemogućega 
Stvoritelja neba i zemlje. I u Isusa Krista, Sina njegova jedi- 
norođenoga, Gospodina našega. Vjerujem u Duha Svetoga. 


IZLAŽENJE DUHA SVETOGA 

Na blagdan Spasova je Isus uzašao k Ocu na nebo. Na 
Duhove je od Oca poslao Duha Svetoga. Duh Sveti izlazi od 
Oca i Sina. To je Isus jasno rekao u svom divnom oproštaj¬ 
nom govoru na Zadnjoj večeri prije svoje gorke muke. »Kad 
dođe tješitelj koga ću vam poslati od Oca, Duh istine, koji 
od Oca izlazi, on će svjedočiti za mene«. Isus veli: »Ja ću 
vam poslati Duha Istine od Oca«. Odmah iza toga još jasnije 
kaže: »Koji od Oca izlazi«. U Bogu je sve vječno. Tako je i 
izlaženje Duha Svetoga od Oca i Sina vječno. Zato na temelju 
Isusovih riječi uči katolička Crkva: Duh Sveti od vijeka izlazi 
od Oca i Sina zajedno. Dosljedno tome mi ispovijedamo u 
Vjerovanju u sv. misi: »Vjerujem i u Duha Svetoga, Gospo¬ 
dina i životvorca, koji izlazi od Oca i Sina, koji se s Ocem i 
Sinom skupa časti i slavi«. 

Izlaženje Duha Svetoga od Oca i Sina je za nas ljude ve¬ 
lika tajna. Mi znamo — tako jest, ali nikada to nećemo shva¬ 
titi i razumjeti. Da barem nešto shvatimo od te uzvišene tajne 
služimo se slikom iz prirode. Iz sunca izlaze zrake, a zrake 
daju svjetlo. Svjetlo dakle izlazi od sunca i od sunčanih 
zraka zajedno. Tako slično Duh Sveti izlazi od Oca i Sina 
zajedno. Ali zbog toga Duh Sveti nije kasnije nastao nego 
je od vijeka jednako kao i Otac i Sin. 

Gdje je Duh Sveti? Kralj David u jednom od svojih psa- 
lama pjeva o Duhu Svetom ovako: »Kamo da otidem od 
duha tvojega, kamo da utečem od lica tvojega? Da bih se 
uzdigao gore k nebu: ti si tamo; da bih legao dolje u carstvu 
mrtvih, gle, tu si. Da bih uzeo sebi krila zore i nastanio se na 
kraju mora, i tamo bi me pratila ruka tvoja, prihvatila bi 
me desnica tvoja« (Ps 139, 7—10). Što hoće reći kralj David? 
Duh Božji je svuda. Duh Sveti je pravi Bog i kao Bog je svu- 
dašnji. 

Kad je Duh Sveti svudašnji kako je onda na Duhove mo¬ 
gao doći na zemlju? Sunce svijetli po zimi i po ljetu. Uvijek 
je isto sunce. A ipak je velika razlika. Po zimi daje sunce malo 

svjetla, a po ljetu žestoko svijetli i žeže da čitava priroda 
upravo gori od vrućine. Tako je i Duh Sveti na Duhove sišao 
sa svojom božanskom snagom i poput vatre je izlio zrake 
svoje milosti na apostole. Gorući jezici, u kojima je Duh Sveti 
sišao na apostole, pokazuju posebnu snagu Duha Svetoga. 
Od prvih Duhova stanuje i djeluje Duh Sveti kao djelitelj mi¬ 
losti u katoličkoj Crkvi i u čistim dušama. Duh Sveti je dakle 
kao Bog svagdje, a kao djelitelj milosti naročito je u katolič¬ 
koj Crkvi i u duši pravednika. 

Bog je duh. Ima razum i slobodnu volju a nema tijela. 
Upravo zato što je Bog duh, mi Boga ne možemo vidjeti niti 
ikojim osjetilom zamijetiti. Tako ni Duha Svetoga, jer je 
Bog, ne možemo vidjeti tjelesnim očima. A ipak Duha Svetoga 
prikazuju umjetnici na slikama i kipovima u obliku sjajnoga 
goluba i u obliku gorućih jezika. Prigodom krštenja Isusova 
Duh Sveti je u obliku goluba sišao nad glavu Isusovu, a na 
Duhove je u obliku gorućih jezika sašao nad apostole. 

što treba, dakle, svaki kršćanin znati o Duhu Svetomu? 
Da je Duh Sveti treća božanska osoba koja od vijeka izlazi od 
Oca i Sina. Da je Duh Sveti kao Bog svagdje, ali kao djelitelj 
milosti osobito je u katoličkoj Crkvi i u duši pravednika. Da 
se Duh Sveti u osjetnom obliku objavio u prilici sjajnog go¬ 
luba i u obliku gorućih jezika. 

U Starom zavjetu jedva su što ljudi znali o Duhu Sveto¬ 
mu. Mi kršćani znamo za Duha Svetoga iz čudesa što su se 
zbila na prve Duhove i iz riječi Isusovih. A kad bismo se pitali 
kako stoji naša pobožnost prema Duhu Svetome, sigurno se 
ne bismo mogli pohvaliti. Rado se molimo prvoj božanskoj 
osobi — Ocu. Rado se molimo drugoj božanskoj osobi — 
Sinu. Duha Svetoga ljudi manje poznaju pa mu se — naža- 

" i manje mole. Ako je do sada u našoj pobožnosti bio 
manjak u tom pogledu, u buduće ćemo to popraviti pa ćemo 
se i Duhu Svetomu žarko i zaufano moliti. Duše Sveti! Mi vje¬ 
rujemo da si ti s Ocem i Sinom pravi Bog. Mi vjerujemo da 
}' oc i vijeka izlaziš od Oca i Sina. U toj vjeri mi hoćemo živjeti 
i umrijeti. Dobri Duše Sveti, ojačaj našu vjeru! 


DUH SVETI U CRKVI 

^Katolička Crkva jesu živi ljudi. To je duhovno društvo, 
elika obitelj Isusova na zemlji. Tajanstveno ili duhovno tije- 

lo Kristovo. Vidljiva vrhovna glava katoličke Crkve je Sveti 
otac papa. Na prve Duhove je cijela mlada Crkva Kristova 
na okupu u dvorani Zadnje večere gdje je čekala dolazak 
Duha Svetoga. Nazočan je Petar — glava, nazočni su drugi 
apostoli — biskupi, nazočni su učenici i učenice — vjernici. 
Još je Crkvi imao biti darovan božanski, pravi, unutrašnji, 
vrhunaravni život. Kad je Bog stvarao prvoga čovjeka, nači¬ 
nio mu je tijelo od materijalnog elementa i udahnuo dah 
života. Slično se dogodilo i na prve Duhove: Duh Sveti je mla¬ 
doj Crkvi udahnuo dah života. Otada Duh Sveti neprestano 
živi, stanuje i djeluje u Kristovoj Crkvi. 

Čim su se apostoli na Duhove napunili Duha Svetoga, 
Petar je odmah počeo propovijedati. A propovijedao je vatre¬ 
no i oduševljeno. Kao da vatra sijeva iz njegovih usta — tako 
je raspalio i osvojio nazočne ljude. Ali Petar nije propovije¬ 
dao sam od sebe nego je govorio po nadahnuću Duha Svetoga. 
Zato je njegova riječ božanska istina. Petar je umro. Nasli¬ 
jedio ga je Papa. Papa živi i danas u Crkvi. Kad Papa uči obja¬ 
vljenu nauku o vjeri i ćudorednom življenju, tada preko nje¬ 
ga govori Duh Sveti. Zbog toga je Papina nauka nepogrešiva. 
1854. proglasio je Papa Pijo IX. kao članak vjere nauku da je 
Majka Božja bez istočnoga grijeha začeta. 1950. proglasio je 
Papa Pijo XII člankom vjere nauku da je Majka Božja dušom 
i tijelom uznesena na nebo. To je Božja nauka, Božja istina. 
Tko bi drukčije mislio i govorio više ne bi bio katolik. Ovako 
svečana riječ Svetoga oca jest riječ Duha Svetoga. 

Na Duhove su propovijedali i ostali apostoli. I kroz nji- 
hova’je usta govorio Duh Sveti. Apostoli više ne žive. Ali žive 
i uče nauku Božju njihovi nasljednici-biskupi. Više puta se 
sastaju biskupi «s Papom da vijećaju o vjeri i kršćanskom 
življenju. Na vijećanjima ih prati Duh Sveti da uče samo 
istinu i da ne mogu u nauci pogriješiti. I apostoli su se jed¬ 
nom zgodom sastali na vijećanje u Jeruzalem. Bilo je to 50. 
godine nakon Isusova rođenja. To je bio prvi crkveni sabor. 
Na koncu vijećanja Petar je svečano proglasio zaključak sa¬ 
bora riječima: »Našao je za dobro Duh Sveti i mi«. Duh Sveti 
je nevidljivim načinom prisustvovao apostolskom vijećanju. 
Duh Sveti je poučio apostole i preko njih govorio. Duh Sveti 
je kroz sve vrijeme učitelj Crkve. Isus je obećao apostolima: 
»Ja ću moliti Oca i dat će vam Duha istine da ostane s vama 
dovijeka.« 

Što je sunce prirodi to je Duh Sveti našim dušama. Kroz 
proljetno sunce svojom toplinom ugrije zemlju, sve pupa i 
cvate. Žarko sunce djeluje da polja rode obilnim žitom, a 
drveće divnim plodovima. Tako Duh Sveti svojom milošću 
oduševljava ljudska srca za dobra djela po kojima ljudi po¬ 
staju Bogu dragi i sveti. 

Krsna voda čisti i posvećuje dušu i od ljudskoga djeteta 
čini Božje dijete. Zar nije to čudo? A izvodi to čudo Duh Sve¬ 
ti. Krsna voda ima tu nebesku snagu samo po Duhu Svetomu. 
U sakramentu pokore svećenik kaže pokorniku: Ja te odrje- 
šujem od grijeha tvojih. I odmah je duša čista od grijeha kao 
da nikada nije bila u grijehu. Odakle svećenikovoj riječi toli¬ 
ka snaga? Od Duha Svetoga. Bez Duha Svetoga bila bi sveće¬ 
nikova riječ prazna i bez ikakva značenja. Kod svete pretvor¬ 
be svećenik izgovara u ime Krista nad kruhom i vinom rije¬ 
či: Ovo je tijelo moje — ovo je krv moja. Odmah nakon izgo¬ 
vorenih riječi pod prilikom kruha i vina nazočno je tijelo 
i krv Isusova. Tko je izveo to čudo — tu divnu pretvorbu? 
Sigurno ne svećenik sam po sebi, jer je on samo oruđe u 
Božjim rukama. Pretvorbu je izveo sam Krist vječni Sveće¬ 
nik. Ali preko svojih svećenika koje je ostavio mjesto sebe. 

Bez sunca ostala bi zemlja bez plodova i što plodove do¬ 
nosi, donosi ih samo pod uplivom sunčane topline. Tako je 
i kod nas ljudi: sva dobra djela što ih činimo, činimo pomoću 
Duha Svetoga. Tko je krepostan, po Duhu Svetomu je postao 
krepostan. Tko je svet postao, po Duhu Svetomu se do svetosti 
vinuo. Sveci i svetice Božje, koji su danas sretni u nebu, 
tamo su prispjeli samo po milosti Duha Svetoga. 

Na prve se Duhove milošću Duha Svetoga obratilo 3.000 
ljudi. Od te male zajednice narasla je katolička Crkva do da¬ 
nas na preko polovine milijarde vjernika. Ogromno društvo, 
divna zajednica, raširena po svemu svijetu, nedokučivo čudo, 
veličanstveno djelo Duha Svetoga! Za ovoliko mnoštvo vjer¬ 
nika treba i mnogo biskupa, svećenika i misionara. Tko se za 
to brine? Duh Sveti! Sigurno je to da nijedan biskup ni sve¬ 
ćenik niti ikoja druga duhovna osoba nije ostvarila svoje du¬ 
hovno zvanje bez sudjelovanja Duha Svetoga. 

Kristova Crkva je orijaško kraljevstvo na zemlji. Ona je 
sv Jetska Crkva, raširena po cijelom svijetu. U ovako ogrom¬ 
nom kraljevstvu mora vladati red. A tko se brine za red? 
vctl otac pupa. On izdaje zakone i zapovijedi za kršćane. On 

sudi, nagrađuje i kažnjava. Ali ne sam od sebe. Nad njim 
bdije Duh Sveti. Njega nadahnjuje i vodi Duh Sveti. 

Kako duša stanuje i djeluje u tijelu, tako Duh Sveti sta¬ 
nuje i djeluje u Crkvi. Njegova je zadaća u Crkvi trostruka: 
On Crkvu uči, posvećuje i vodi. »Ovo je volja Božja — svetost 
vaša« (1 Sol 4,3). Molimo se Duhu Svetomu da se udostoji 
svoju svetu Crkvu ravnati i uzdržati i raširiti. 

»Duh stanuje u Crkvi i u srcima vjernika kao u hramu, 
i u njima moli i daje svjedočanstvo o njihovu posinovljenju. 
On uvodi Crkvu u svu istinu, ujedinjuje je u zajednici i službi, 
poučava je i vodi raznim hijerarhijskim i karizmatičkim da¬ 
rovima i uresuje svojim plodovima. Silom evanđelja čini da 
se Crkva pomlađuje, i neprekidno je obnavlja i vodi k savr¬ 
šenom sjedinjenju sa Zaručnikom« (Lumen Gentium 4). 


DUH SVETI U DUŠI 

Uzvišeno je djelovanje Duha Svetoga u katoličkoj Crkvi. 
A mala je Crkva svako čisto ljudsko srce. Gorući jezici su bili 
slika djelovanja Duha Svetoga. Gorući jezici nam kažu što 
se dogodilo u dušama apostola. Vatra svijetli. Vatra čisti. 
Vatra grije. Vatra uništava. Slično je djelovao Duh Sveti u 
srcima apostola. 

Vatra svijetli. I Duh Sveti je rasvijetlio apostole. Apostoli 
su bili jednostavni i priprosti ljudi, ljudi iz puka, bez posebne 
naobrazbe i odgoja. Isus ih je poučavao tri godine. Međutim, 
mnogo toga nisu shvatili ili su krivo razumjeli. U divnom 
oprosnom govoru na Zadnjoj večeri rekao je Isus: »U kući 
moga Oca mnogi su stanovi i ja idem da vam spremim mje¬ 
sto. Kamo ja idem, vi znate i put znate«. Na to mu odgovori 
Toma: »Gospodine, ne znamo kuda ideš, i kako možemo znati 
put?« A Filip, gluh i nijem na sve što je Isus do sada govorio, 
pita radoznalo: »Pokaži nam Oca i dosta nam je.« Kako su 
naivni i nepronicavi apostoli! I takvi će učiti svijet?! 

A nakon Duhova? Oni su drugi ljudi. Odmah su propovi¬ 
jedali i govorili stranim jezicima. Petar je tako vatreno pro¬ 
povijedao da je potresao srca svih nazočnih. A propovjedni- 
štvo nije nikad učio. Duh Sveti je rasvijetlio duše apostola. 
Ali je rasvijetlio i duše Izraelaca. Odmah ih se pokrstilo oko 
3.000. 

Vatra čisti od rđe. Tako je Duh Sveti očistio i posvetio 

stole. To je bilo nužno potrebno za apostolsku službu. 
Apostoli su još uvijek bili samo ljudi i ljudski sanjali: Isus 
'^obnoviti veliko izraelsko kraljevstvo. U tom će kraljevstvu 
CL os toli zauzeti prva mjesta. Radi toga su se često svađali 
među sobom kao neozbiljna djeca. Još su uvijek puni slabosti 
i pogrešaka. Petar je duboko pao kad je Isusa zatajio. Toma 
je bio sumnjičav i nevjeran. Nije htio vjerovati da je Isus 
uskrsnuo. Ivan i Jakob su poslali svoju majku neka moli Isu¬ 
sa da bi u kraljevstvu Isusovu na zemlji oni sjedili jedan na 
desnoj, a drugi na lijevoj strani. A nakon Duhova? Nakon pri¬ 
mitka Duha Svetoga? Nema među njima više ni zavisti ni 
svađe. Vjerno slijede Isusa dok nisu postigli vrhunac sveto¬ 
sti na nebu. 

Vatra grije i jača. Kad su neprijatelji Isusa na Maslinskoj 
gori uhvatili i vezali, Petar, koji je čas prije uvjeravao Isusa 
da je pripravan i u smrt poći za nj, sramotno je zatajio Isusa. 
I kako? Jedna od djevojaka u kući velikog svećenika napala je 
Petra: I ti si bio s Isusom Nazarećaninom. A Petar, da ne bi 
stradao radi Isusa, stade se kleti i preklinjati: Ne znam toga 
čovjeka! Koliki slabić! Drugi dan, na Veliki petak, vode Isusa 
na stratište, na križ. A apostoli? Svi su ostavili Isusa. Pod kri¬ 
žem je samo sv. Ivan. Zar će takvi apostoli osvojiti svijet za 
Krista? Zar će oni izdržati muke i progone? 

A nakon pomoći Duha Svetoga? Neustrašivo nastupaju 
pred izraelskim narodom. Petar kaže u lice Izraelcima: »Vi ste 
Krista na križ raspeli i ubili«. Nijedan od apostola ne pozna 
više straha, svi su pripravni za Isusa umrijeti. Odakle im to¬ 
lika snaga? Duh Sveti im je ojačao duše. 

Kako vatra uništava rđu, tako Duh Sveti uništava tugu u 
srcu i tješi tužne duše. Isus je unaprijed rekao učenicima: 
»Ja ostavljam svijet i idem k Ocu«. Učenici su se ražalostili. 
Mučila ih je teška misao: Što će biti s nama kad Učitelja 
ne bude više među nama? Mjesto utjehe Isus još povećaje 
lugu kad kaže: »Izopćit će vas iz zbornice, pače dolazi vrije- 

kad će svaki koji vas ubije misliti da Bogu službu čini« 
v ^to J e I sus prorekao to se i dogodilo. Kako Isusu 

lako i učenicima. U bolima i mukama ostali su vedri i utje- 
»nj 11 ^ avao J e to liko utješen u mukama da je rekao: 

* a P un to sam se utjehe, izobilan sam radosti pored sve ne- 
0 Je naše« (2 Kor 7, 4). Odakle im utjeha i radost? Tješitelja 

6 Kako će čovjek omiljeti Bogu 

su imali u srcu. On im je obratio žalost u radost, boli u vese¬ 
lje. Duh Sveti tješi duše naše, radi toga se zove i Tješitelj. 

Duh Sveti se nastanio u dušama apostola na prve Duhove. 
Kod apostola je ostao kroz cijeli njihov život. Nikad ih nije 
ostavio jer su uvijek bili u Božjoj milosti. Kako je dugo po- 
svećujuća milost u duši, tako je dugo i Duh Sveti u duši. 

Duha se Svetoga može i otjerati iz duše. Samo jedan 
smrtni grijeh neka uđe u dušu i Duh Sveti se žalostan povlači 
iz nje. Kolika je to nesreća za čovjeka! Radi toga se moramo 
više bojati smrtnoga grijeha nego smrti. Sv. Pavao opominje 
sve nas kršćane: »Duha ne gasite« (1 Sol 5, 19). Ne dopustite 
da vas ostavi Duh Sveti koji rasvjetljuje i oduševljava srca 
vaša. »Ne žalostite Duha Svetoga!« Svaki laki grijeh žalosti 
Duha Svetoga, a svaki teški grijeh izgoni Duha Svetoga iz 
duše. Duh Sveti ostaje u duši tako dugo dok je ona čista od 
teškoga grijeha. 


POTVRDA JE SAKRAMENAT 

Prva je Potvrda bila na prve Duhove. Tada su apostoli pri¬ 
mili sv. Potvrdu, a potvrdio ih je sam Duh Sveti. Prije su bili 
slabi kao trska, a kad ih je Duh Sveti ojačao, postali su jaki 
kao hrastovi. Odvažno su ispovijedali sv. vjeru i dosljedno po 
njoj živjeli. 

Protestanti priznaju krštenje, a zabacuju sv. Potvrdu i 
ostale sakramente. Da se jače naglasi prava kršćanska vjera 
i suzbija Luterovo krivovjerje, sastao se opći crkveni sabor 
u Tridentu. Bilo je to prije 400 i nekoliko godina. Na saboru 
su bili nazočni izaslanici Sv. oca pape i mnogo biskupa. Od 
naših je biskupa bio posebno zapažen zagrebački biskup Dra- 
šković. O sv. se potvrdi raspravljalo na sjednici 3. ožujka 
1547. Otvoreno je Sveto Pismo i pročitan odlomak koji govo¬ 
ri o sv. Potvrdi. 

Sveto Pismo izvješćuje kako je Filip, jedan od prvih 7 
đakona, propovijedao Isusa u Samariji. Narod je Filipa đako¬ 
na rado slušao jer je činio čudesa. Iz opsjednutih je izgonio 
đavle i izliječio raznovrsne bolesnike. U zemlji je nastalo ve¬ 
liko veselje. Muževi i žene — bez razlike — dali su se krstiti 
u ime Isusa Krista. »A kad su čuli apostoli, koji bijahu u Jeru- 

lemu, da je Samarija primila riječ Božju, poslaše k njima 
Petra i Ivana. Ovi došavši pomole se za njih da prime Duha 
Svetoga jer još ni na jednoga od njih nije došao nego su bili 
amo kršteni u ime Gospodina Isusa. Tada staviše ruke na 
njih i primali su Duha Svetoga« (DAp 8, 14—17). 

Sv. Pavao na svom misionarskom putovanju dođe u grad 
Efez. Tamo nađe neke učenike i upita ih: »Jeste li primili 
Duha Svetoga kad ste postali vjernici? Oni mu odgovoriše: 
Nismo ni čuli da ima Duh Sveti«. Sv. Pavao, začuđen tim 
odgovorom, upita ih u čije su ime kršteni. Oni mu odgovore 
da su primili Ivanovo krštenje. Ivanovo krštenje nije bilo 
kršćanski krst nego samo priprava za kršćanski krst. Sad je 
sv. Pavao poučio te ljude i pokrstio Isusovim krstom. Iza 
toga sv. Pavao metne ruke na njih i primili su Duha Svetoga 
(DAp 19, 1—6). 

Tridentinski se sabor pozvao i na crkvene Oce. To su mu¬ 
ževi, koji su se odlikovali velikom učenošću i svetošću. Na 
istoku su naročito poznati: sv. Atanazije u Egiptu, i sv. Ivan 
Hrizostom biskup u Carigradu. Na Zapadu su se posebno ista¬ 
kli: sv. Ambrozije nadbiskup u Milanu, sv. Augustin biskup 
u Hiponu u Sjevernoj Africi, sv. Jeronim svećenik i prevodilac 
Svetoga Pisma, i sv. Grgur Veliki papa i usavršitelj crkvenoga 
pjevanja. Sv. Augustin izrijekom uči: »Sakramenat krizme je 
upravo tako svet kao i krst«. Drugim riječima: Potvrda je 
upravo tako sakramenat kao i krst. Sv. Jeronim piše: »Zar 
ne znaš da je običaj u Crkvi da se na krštenika polažu ruke, 
da se time dozove Duh Sveti? Ti pitaš gdje je to zapisano? 
Ja odgovaram: U Djelima apostolskim. Ali kad i ne bi to bilo 
u Svetom Pismu, jednodušno uvjerenje kugle zemaljske imalo 
bi moć zakona«. Potvrdu je dakle naredio Isus Krist kako 
nas to uči katolička Crkva na temelju Svetoga Pisma i nauke 
crkvenih učitelja. 

Sv. Petar i sv. Ivan u Samariji, a sv. Pavao u Efezu dijelili 
su sv. Potvrdu tako da su se molili nad vjernicima, na njih 
stavili ruke i po polaganju ruku došao je na vjernike Duh 
veti. Po primitku Duha Svetoga postali su vjernici jaki u 
ispovijedanju kršćanske vjere. 

Đakon Filip je poučavao i krstio vjernike u Samariji, ali 
lm n jJ e podijelio potvrdu zato jer nije bio biskup. Potvrdu su 
Podijelili Petar d Ivan koji su bili apostoli-biskupi. Danas sv. 
Potvrdu dijele biskupi jer su nasljednici apostola. Svećenik 

može dijeliti sv. potvrdu samo u izvanrednim okolnostima i 
s dopuštenjem svoga biskupa. Nauka je Tridentinskoga sabo¬ 
ra: Potvrda je pravi sakramenat Isusa Krista. Samo biskupi i 
imaju redovitu vlast potvrđivati. Svećenik smije potvrđivati 
samo s dopuštenjem. 

Potvrda je, dakle, sakramenat u kojem se kršteniku po- j 
laganjem biskupovih ruku, mazanjem svete krizme i molit¬ 
vom daje Duh Sveti koji ga jača da može svoju vjeru stalno 
priznavati i po njoj živjeti. Sv. potvrdu može primiti svaki 
kršteni čovjek. 


MILOSTI SVETE POTVRDE 

Sveta potvrda umnožava u nama posvećujuću milost. I 
Daje nam Duha Svetoga koji nas jača da možemo svoju vjeruj 
javno priznavati i po njoj živjeti. I bilježi nam dušu neizbri-l 
sivim biljegom. 

Potvrda upotpunjuje krst. Na krštenju se čovjek duhov-l 
no rađa i preporađa na novi život. To je nadnaravni život j 
duše, život Božjeg djeteta. Po krštenju stupa čovjek u prija¬ 
teljske odnose s Bogom. Po potvrdi postaje čovjek zreo muž,l 
duhovno potpun i savršen, spreman za svaku životnu borbu. 

Potvrda umnožava ljubav prema Bogu i bližnjemu; ona 
daje puninu Duha Svetoga. Krst čini čovjeka kršćaninom, a 
potvrda ga čini potpunim kršćaninom. Na krštenju je Duh 
Sveti posadio klicu svete vjere u dušu, a po potvrdi postaje 
vjera već jaka biljka. Sveti oci kažu: Krštenik je u vjerskom 
životu sličan djetetu, a potvrđenik je već odrastao čovjek. 

Za ispovijedanje vjere i život po vjeri treba puno odvaž¬ 
nosti i snage. I u mirnim, redovitim prilikama treba svlada¬ 
vati ljudski obzir i rugalice vjere što ih iznose neodgojeni 
ljudi protiv čestitih i Bogu odanih vjernika. Pogotovo treba I 
puno duševne jakosti kad nastupe progoni vjere. A progonajj 
je uvijek bilo otkada je kršćanstvo na zemlji. To je jasno I 
prorekao Isus kad je rekao: »Ako su mene progonili, i vas | 
će progoniti« (Iv 15, 20). Sv. Stjepan, prvi mučenik, je kame- I 
novan. Svi su apostoli osim sv. Ivana umrli mučeničkom smr-B 
ću. Odmah u početku kršćanstva »nasta veliki progon, i svi se I 
razasuše po krajevima judejskim i samaritanskim« (DAp 8, 

1 ) Konačno »i svi, koji pobožno hoće da žive u Kristu Isusu, 
trpjet će progonstvo« (2 Tim 3, 12). 

Naročito su žestoka i krvava progonstva vjere i kršćana 
bila u prvim stoljećima kršćanstva. Zadnje je veliko progon¬ 
stvo bilo za cara Dioklecijana. U to je vrijeme živjela u Pa¬ 
lestini dvanaestogodišnja djevojka Akvilina. Ona je odmah 
nakon krštenja primila sv. potvrdu. Odlikovala se neobično 
jakom vjerom i ljubavlju prema Bogu. Svima je davala naj¬ 
ljepši primjer pobožnoga i kreposnoga života. Bilo joj je žao 
što tolika poganska djeca ne znaju baš ništa o Bogu. Radi 
toga je svom dušom poučavala pogansku djecu i mnoge je 
predobila za Isusa. 

To je čuo poganski sudac. Pozove je preda se i reče: »Ti 
si mnoge djevojke zavela da one više ne vjeruju u bogove nego 
se klanjaju raspetom Isusu. Zar ti ne znaš što je car naložio? 
Svi će umrijeti koji u Krista vjeruju i križ poštuju! Zbog 
toga ti napusti svoju vjeru i klanjaj se bogovima. Ne poslu- 
šaš li, osjetit ćeš moju srdžbu!« »Moćni suče« — odgovori 
Akvilina — »ti možeš mene mučiti. Ali ja se ne bojim; za 
muke ću dobiti nebesku krunu«. Kao odgovor — bijesni su¬ 
dac išćuška djevojku. Svjesna djevojka odgovori odrešito: 
»Ja sam slika Božja i ti me tučeš? Pazi kako ćeš proći na 
Božjem sudu!« Za ove riječi mlada je junakinja dvaput uza¬ 
stopce po cijelom tijelu krvavo izbičevana. Međutim, juna¬ 
štvo nije bilo slomljeno. Akvilina odgovori na bičevanje: »Što 
me više tučeš, to će me više jačati Duh Sveti«. Sudac je 
ostao nemoćan pa reče: »Dajem ti nadu u pomilovanje; pro¬ 
misli se dobro«. Akvilina odvrati: »Nemam što razmišljati. 
Ja ostajem vjerna mom Bogu i za vjeru sam pripravna umri¬ 
jeti«. 

Sudac izreče smrtnu osudu. Umirući je molila mlada mu¬ 
čenica: »Moj Bože, zahvaljujem ti što nisi dopustio da u 
borbi podlegnem«. Svoju je svetu dušu predala Bogu 13. lip¬ 
nja 290. Da je Akvilina mogla kršćansku vjeru javno ispovi¬ 
jedati i po njoj dosljedno živjeti sve do mučeničke smrti — 
jakost je, odnosno dar Duha Svetoga u svetoj potvrdi. Taj 
dar dobiva svaki potvrđenik na svetoj potvrdi. 

Potvrđenik je dužan boriti se za Boga, za vjeru, za dobro, 
a protiv zla jer je vojnik Kristov. Na to ga osjeća znak sve¬ 
toga križa što mu ga čini biskup na čelu. Dok mu biskup 
C1 ni znak križa na čelu, Duh Sveti mu utisku je krizmeni znak 

u duši. Taj duhovni spomen — znak na duši, to je neizbrisivi 
biljeg. On ostaje u duši potvrđenikovoj kroz svu vječnost 
i ne da se ukloniti makar čovjek kako opako živio. 

Tko je jednom potvrđen ostaje vječno potvrđen, svetu 
potvrdu više ne može primiti. Ako potvrđenik ostane vjeran 
Kristov vojnik, neizbrisivi biljeg na duši bit če mu sjajni 
časni znak u nebu. Ako izda vjeru i bude nevjeran Isusu, 
neizbrisivi biljeg na duši bit če mu sramotni znak u paklu. 

Treba temeljito pripraviti djecu za svetu potvrdu. Nije 
krizmanje samo lijepi i pobožni običaj ni zgoda da se djeca 
ljepše obuku i dobiju darove. Kod potvrde treba misliti: Ja 
sam kršćanin i moram živjeti kao krepostan kršćanin. Mo¬ 
ram ostati vjeran Isusu — makar me to i života stajalo. 

»Sakramentom potvrde još savršenije su vezani vjernici 
uz Crkvu, nadareni su posebnom jakošću Duha Svetoga, i 
tako su više obvezani da kao pravi Kristovi svjedoci i riječju 
i djelom šire i brane vjeru«. (Lumen Gentium, 11). 


PRIPRAVA ZA SVETU POTVRDU 

Sa svetinjama Božjim treba sveto postupati. Prije prima¬ 
nja treba se dostojno pripraviti, a za vrijeme primanja oz¬ 
biljno se i pobožno vladati. Nakon primanja svetinja treba na¬ 
stojati sve ono, na što nas svetinje upozoruju, vjerno u životu 
ostvarivati. 

Tko ide na svetu potvrdu treba da nauči glavne istine 
vjere, napose istine o svetoj potvrdi. Treba da pobožno zaziva 
Duha Svetoga i da obeća Bogu da će živjeti i umrijeti kao 
dobar kršćanin. Svetu potvrdu treba primiti u milosti Božjoj 
pa se zato treba prije dostojno ispovjediti, ako nismo u mi¬ 
losti Božjoj, i pričestiti. 

Potvrđenik nosi sa sobom cedulju. Ta je cedulja biskupu 
dokaz da je dijete u vjeri poučeno i da se ispovjedilo i pri- 
čestilo; prema tome je u stanju milosti i pripravljeno za 
sv. potvrdu. Stoga je dužnost roditelja i odgojitelja da se zdu¬ 
šno pobrinu da djeca budu uistinu temeljito pripravljena za 
svetu potvrdu. Kad svećenik oglasi da će djecu poučavati za 
sv. potvrdu, treba da roditelji šalju djecu redovito i točno. 

Zašto se prije potvrde traži ispovijed i pričest. Razlog je 
asan. U dušu dolazi nebeski gost, Duh Sveti. On je isto tako 
svet kao i druga božanska osoba, Isus Krist. Tko bi Isusa u 
svetoj pričesti nedostojno primio, počinio bi teški grijeh 
koji se zove svetogrđe. Jednako bi svetogrđe počinio tko bi 
nedostojno primio Duha Svetoga u svojoj potvrdi. Treba, 
dakle, dušu očistiti i u čisto srce primiti Duha Svetoga. Duša 
se čisti u svetoj ispovijedi i milostima ukrašuje u svetoj pri¬ 
česti. 

Preporučuje se da potvrđenici prije svete potvrde mole 
devetnicu na čast Duhu Svetomu. U devetnici napose mole za 
sedam darova Duha Svetoga. 

Na dan svete potvrde treba da su djeca mirna, sabrana, 
da misle samo na to kako će što dostojnije primiti nebeskoga 
gosta — Duha Svetoga. Za vrijeme obreda treba da se di¬ 
jete srdačno moli Duhu Svetom: Dođi, Duše Sveti, tješitelju 
moj, sa svojih sedam darova u moje srce! A nakon primitka 
Duha Svetoga neka bude zahvala: Hvala ti, dobri Duše Sveti, 
uvijeke hvala! 

Sveta potvrda svršava biskupovim blagoslovom. Blago¬ 
slov je dio svete potvrde. Zato nijedan potvrđenik ne smije 
ostaviti crkvu, a da nije primio biskupov blagoslov. Ako tre¬ 
ba koje vrijeme čekati na blagoslov, neka se to vrijeme pro¬ 
vede u šutnji i molitvi u crkvi ili u neposrednoj blizini crkve. 

Sveta potvrda nije neophodno potrebna za spasenje, ali 
bi sagriješio tko bi je zanemario primiti. Tko bi je zanemario 
primiti bio bi lišen milosti Duha Svetoga, ostao bi bez sedam 
darova Duha Svetoga bez kojih bi teško odolijevao napastima 
protiv vjere. Tko je slab u borbi, borbu će lako izgubiti. Tko 
je u životnoj borbi za Boga i vjeru bez jakosti Duha Svetoga, 
u borbi će podleći i može dušu zauvijek izgubiti. 

Kad hoćete znati kakvo je koje dijete, promatrajte ga ka¬ 
ko se vlada prema svojim roditeljima. Ako dijete lijepo govori 
o roditeljima; ako ih poštuje i sluša; ako ne da govoriti pro- 
!v roditelja; ako ne da vrijeđati roditelje, a napadnute rodi¬ 
ci 6 odvažno brani, onda je to čestito i plemenito dijete. Ono 
ec danas - sutra biti pošten čovjek, časno će se kretati po 
-^tu, bit će koristan član ljudske zajednice. Ako se ono 
s idi roditelja ili ih prezire, ako govori protiv njih i ostaje 
ravnodušno kad ih drugi napadaju i vrijeđaju, reći ćete da 

je to pokvareno i neodgojeno dijete. Vjernika prosuđujemo 
po tom kako se odnosi prema Bogu, vjeri i svećenstvu, čo¬ 
vjek koji ne skriva svoju vjeru ne boji se kad ga radi vjere 
napadaju, vrijeđaju ili ismjehivaju. čovjek koji savjesno vrši 
svoje vjerske dužnosti, rado ide u crkvu, javno ispovijeda 
svoje vjersko uvjerenje i brani vjeru; čovjek koji poštuje 
svećenstvo i priznaje njegov rad i zasluge — pošten je, zna¬ 
čajan, i dobar vjernik. Naprotiv, čovjek koji se stidi Boga i 
vjere, koji napada i vrijeđa svećenstvo, koji se boji ići u 
crkvu od straha da mu se ne bi tko narugao da je pobožnjak 
ili natražnjak — takav čovjek nije vrijedan da se zove krš¬ 
ćaninom. 

Sv. Augustin duhovito kaže: »Mislite o meni i govorite 
što hoćete, glavno je da sam ja Bogu po volji«. A pobožni 
Toma Kempenac u svojoj zlatnoj knjizi »Nasljeduj Krista« — 
umno upozoruje: »Niti si bolji ako te ljudi hvale, a niti si 
gori ako te kude«. Takav si i tolik si kakav si pred Bogom, 
a što ljudi govore vrijedi jedva što ili ništa. A baš je svrha 
sakramenta svete potvrde da ukloni strah i obzir ljudski iz 
srca i dade jakost čovjeku da može javno priznavati vjeru i 
dosljedno po njoj živjeti. 

Potvrđenik obećaje na svetoj potvrdi: Ja hoću kao dobar 
kršćanin živjeti i umrijeti. Tomu obećanju treba ostati vjeran 
do groba. Čestit vojnik ide na bojno polje s poklikom: Za 
domovinu vjerno — sve do smrti! Svaki potvrđenik je Kristov 
vojnik. Kao Kristov vojnik dužan je boriti se za prekogrobno 
i Kristovu Crkvu na zemlji; dužan je boriti se za prekogrobno 
kraljevstvo, a to je nebo. U borbi treba biti vjeran sve do 
smrti. Budemo li vjerni Kristovi vojnici, moći ćemo i mi na 
smrtnom krevetu reći sa sv. Pavlom: »Dobar sam boj vojevao, 
trku svršio, vjeru održao. Meni je pripravljen vijenac pravi 
koji će mi dati Krist Gospodin u vječnosti« (2 Tim 4, 7—8). 

PRESVETI OLTARSKI SAKRAMENAT 

ZADNJA VEČERA 


Veliki je četvrtak neobično velik i važan dan u povijesti 
.^anstva. Toga je dana Isus s apostolima blagovao Zadnju 
večeru. Zove se ta večera zadnja večera jer nakon nje nije 
Isus ništa više okusio ni od hrane ni od pića na ovoj zemlji. 

Isus je dao ugotoviti ovu večeru da se na njoj svečano 
oprosti s apostolima prije nego pođe na muke. Priredio je 
ovu večeru zato da na njoj naredi presv. oltarski sakramenat 
koji će kao uspomenu dati apostolima na rastanku s ovim 
životom. 

Večera se odvijala po ustaljenom izraelskom običaju. I 
jela i način priredbe i red kojim se jelo davalo na stol bio 
je propisan što zakonom što običajima. Brigu oko večere po¬ 
vjerio je Isus apostolima Petru i Ivanu. Petru koji je bio 
Isusu najodaniji, i Ivanu koji je bio Isusu najmiliji. 

Prvi se dio večere zvao pasha, vazam dli vazmeno janje. 
Vazmeno je janje sjećalo Izraelce na njihovo izbavljenje iz 
Egipta. Janje se jelo s beskvasnim kruhom i s pet vrsta gor¬ 
koga bilja. Kvas je slika grijeha. Kako kvas uskisa brašno 
tako grijeh truje čovjeku dušu. Beskvasan kruh sjećao je Iz¬ 
raelce kako im valja pashu svetkovati čistim srcem i neoka¬ 
ljanom dušom, jer je izraelski narod bio odabrani i Bogu po¬ 
svećeni narod. Na stolu je bilo i drugih jela. Na taj je blagdan 
i najsiromašnija obitelj imala na stolu vina. Ako je koja obi¬ 
telj bila tako siromašna, da sama nije mogla kupiti vina, do¬ 
bila je vino od općine. 

Kad je doneseno na stol vazmeno janje, reče Isus: »Živo 
sam želio da ovu pashu, to jest vazmeno janje, jedem s vama 
prije nego muku podnesem«. U isti se čas uzdigao Isus mišlju 
ćo one vječne pashe koju će jednom slaviti sa svojim oda- 
hranicima na nebu. Zato Isus dodaje: »Jer vam kažem, da 
! e °đsele neću jesti, dok se u kraljevstvu Božjem ne izvrši, 
st0 ov a pasha označuje«. 

o u Apos . t . oli r azabraše iz riječi Isusovih da će Isus otići s 
^oga svijeta, ali da će se s Njim opet sastati u kraljevstvu 
°zjem koje bi imalo doskora doći. Po ljudskoj slabosti apo- 
r ? ] .. su m anje mislili na rastanak od Isusa, a više na sko- 
sn Ji sastanak koji će biti slavan. Svi su se nadali da će u 

novom kraljevstvu zauzeti visoka mjesta, samo se pitahu tko 
će od njih preteći druge u časti i ugledu. Sveto Pismo veli: | 
»I nasta među njima prepiranje tko bi među njima imao biti 
najveći«. 

Njihovo je prepiranje pokazalo da još nisu shvatili kra¬ 
ljevstva Božjega. A mi se tomu nećemo čuditi jer znamo da 
ih je Duh Sveti tek kasnije prosvijetlio i usavršio. Rasprava 
se njihova neugodno dojmila Isusa pa ih je opet riječima opo¬ 
menuo kako poglavar u Njegovoj Crkvi treba da bude daleko 
nad svjetskim poglavicama, jer valja da braći svojoj služi kao 
da je najmanji među njima. 

»Kraljevi neznabožački — veli Isus — vladaju oholo i 
okrutno jer misle na svoju korist, a ne na dobro svojih po¬ 
danika. A vi nemojte tako, nego najveći među vama neka bude 
kao najmanji i poglavar neka bude kao sluga«. Među vjerni¬ 
cima treba da vlada drugačiji odnos nego što postoji između 
svjetskih poglavica i njihovih podanika. Tko je u Isusovoj 
Crkvi veći, to jest poglavar, neka bude kao da je najmanji; 
to će reći neka poniznošću svojom svlada oholost i svjetski 
ponos. Neka svoju moć i vlast upotrijebi ne da zapovijeda 
već da nižima svojim pomogne. Apostoli i njihovi nasljednici 
valja da upotrijebe svoju moć i vlast samo na dobro i na 
spasenje svojih vjernika. 

Za primjer navede Isus sebe: »Kad vidite dva čovjeka 
— reče Isus — od kojih jedan sjedi za stolom, a drugi stoji 
pa ga dvori, odmah ćete znati tko je od te dvojice veći. A ja, 
vaš učitelj, i Gospodin, bio sam među vama kao sluga«. Isus 
je propovijedao, liječio bolesne i čin o nebrojena druga do¬ 
bra djela. Ako se, dakle, on žrtvovao ljudima za spasenje, 
treba da i apostoli tako čine. Poniznim i revnim radom u 
Crkvi steći će veliko blaženstvo i slavu na nebu. 


PRANJE NOGU 

Isus je htio ne samo riječima nego i činom preporučiti 
apostolima poniznost. Prije nego je došao čas da ih ostavi i 
pođe s ovoga svijeta k Ocu, pruži im još jedan veliki dokaz 
ljubavi svoje. Sad je bio svjestan svoga dostojanstva. Znao 
je da se rodio od Boga, te će doskora i kao čovjek zasjesti 
Bogu Ocu na desno, pa ipak se nije žacao učiniti apostolima 


90 


su posljednje sluge činile gospodaru; da im opere noge. 

st ° \ duboko ponizio i pokazao veliku svoju ljubav prema 
Tim se < 

apostolima. 

Za večere najednom ustane Isus od stola, skine gornju 
l 'Ujinu, uzme ručnik, pripaše ga za pregaču, i nali vode u 
umivaonik. Dok su apostoli u čudu gledali što to Isus radi, 
Bus poklekne te poče apostolima prati noge i otirati ih ruč¬ 
nikom. 

Kad je pokleknuo pred Petra, Petar se zaprepasti te reče: 
»Gospodine, zar Ti da meni pereš noge? Ti moj Bog i Gospo¬ 
dar da meni činiš što sluge čine gospodaru?« 

Te su riječi odavale veliko poštovanje i veliku ljubav 
prema Isusu. Zato ga htjede ljubezno poučiti pa mu reče: 
»Ti zasada ne znaš zamašaja momu činu, ali ćeš znati kasnije 
kad ti protumačim«. 

No Petru to nije bilo dosta pa odlučno reče Isusu: »Nikad 
neću dopustiti da Ti meni pereš noge«. Malom primjedbom 
ubrzo svlada Isus Petrov otpor: »Ako te ne operem, nećeš 
imati dijela sa mnom!« Drugim riječima: Ako Petar ustraje 
u svojoj tvrdokornosti, pokazat će da nije ponizan i prekinut 
će se ona tijesna veza ljubavi koja ga spaja s Isusom. 

To je Petra prestrašilo. On da se zamjeri Isusu koga tako 
rado ima? Kako je bio žive naravi, odmah popusti. Ali je i 
opet pokazao svoju naglost padajući iz jedne krajnosti u 
drugu te reče: »Gospodine, ne samo noge nego i ruke i glavu 
mi operi«. 


To je isti onaj Petar koji je na riječ Isusovu s čamca 
skočio u more, a za čas od straha poviknu: »Propadoh, Gospo¬ 
dine, spasi me!« To je isti Petar koji je u Getsemanskom vrtu 
udario mačem i odsjekao uho slugi velikoga svećenika, a malo 
zatim pobjegao i ostavio Isusa. Čas prije nije dopustio da 
mu Isus opere noge, a sad hoće da mu opere ruke i glavu 
samo da bude što uže vezan sa svojim milim Učiteljem. 


Isus je odbio Petrovu želju primjedbom: Tko dolazi iz 
. upališta na ručak čist je pa treba da opere samo noge što 
. J e Putem zaprašio, a ne treba mu prati cijelo tijelo. Tako 
J e bilo i s apostolima. Boraveći tri godine s Isusom bili su 
Cl .sti °d velikih grijeha. Trebalo je samo da se očiste od ma- 
Jm pogrešaka koje sjedaju na dušu kao prah na odijelo. 

Poslije riječi što ih je Isus kazao Petru nije se nijedan! 
od apostola usudio prigovoriti, već svaki dade ponizno da 
mu Isus pere noge. Dok je Isus apostolima prao noge, vla¬ 
dala je u dvorani duboka tišina koju nitko nije usudio pre¬ 
kinuti. 

Kad je Isus svima oprao noge, otpasa ručnik, obuče 
opet haljine i reče apostolima: »Znate li što učinih vama i 
zašto vam oprah noge? Vi me obično zovete: Učitelju i Go¬ 
spodine! Pravo kažete jer ja to i jesam«. A sad zaključio Isus:! 
»Ako sam dakle ja, koji sam vaš Učitelj i Gospodin, oprao 
vama noge, još ste prije dužni vi jedan drugom oprati noge 
jer ste među sobom jednaki. Kao što ja učinih vama tako 
valja da vi činite jedan drugomu«. 

Isus ih je htio time opomenuti da među njima vlada po¬ 
žrtvovna ljubav kakvu je Isus pokazao kad im je noge oprao. 
Da se jedan ne uzvisuje nad drugoga, da budu jedan drugom 
ponizni. Tako i mi peremo noge bližnjemu kad god mu opro¬ 
stimo uvredu, kad god mu pokažemo ljubav, kad mu učinimo! 
koje dobro djelo. 

»Zaista, zaista vam kažem, nije sluga veći od gospodara,! 
niti je poslanik veći od onoga koji ga je poslao«. Apostoli su 
sluge i poslanici Isusovi pa su dužni da se ugledaju u svog 
Gospodara i da budu ponizni. Jedini put koji vodi do uzviše-j 
nja i do njihova Učitelja jest poniznost. S poniznošću valja da 
spoje ljubav. Poniznost bez ljubavi jest jasna, studena mje¬ 
sečina, a ljubav bez poniznosti je vatra koja brzo plane, ali 
za čas ugasne. 


PRETVORBA 

Kad je Isus apostolima oprao noge, vrati se natrag k sto¬ 
lu. Sad počinje sveta večera. Da se ljudski rod izbavi od vječ-l 
noga sužanjstva, u koje je pao grijehom svojih praroditelja, 
trebalo je krvi pravog vazmenog Jaganjca koja će ljudski rod 
osloboditi od đavolskoga ropstva i uvesti u vječni život. Tijelo 
i krv novozavjetnog Jaganjca Isusa Krista — to je bilo sredi- { 
šte, to je bio vrhunac ili glavna točka zadnje Isusove večere. 

Na stolu se pred Isusom nalazio beskvasni kruh i vino. 
Isus je najprije uzeo kruh u svoje svete ruke i blagoslovio; 

i»a. Blagoslivljajući kruh, zahvalio je Gospodinu Bogu što nam 
jo dao hranu koja čovjeku podržava život i daje snagu. Nekoć 
je Isus u pustinji zahvalio Bogu prije nego je čudnovatim 
načinom umnožio kruh i nahranio tisuće ljudi. Tako je i sada 
najprije zahvalio Bogu jer će izvršiti djelo koje nadilazi sva 
čudesa, nahranit će duhovnim načinom duše koje gladuju 
za Bogom. 

Isus prelomi kruh i pruži ga apostolima uz riječi: »Uzmi¬ 
te i jedite, ovo je tijelo moje!« Zatim uze u ruke kalež, koji 
je za večere nekoliko puta zaredao među apostolima, natoči 
u nj vino i doda po izraelskom običaju malo vode. Nato po¬ 
gleda očima k nebu, podiže kalež, blagoslovi ga i preda apo¬ 
stolima da ide od ruke do ruke uz riječi: »Pijte iz njega svi, 
ovo je krv moja Novoga zavjeta koja će se proliti za mnoge 
na oproštenje grijeha«. 

Cim je Isus izgovorio spomenute riječi, dogodio se van- 
redan učinak: kruh se pretvorio u pravo tijelo Isusovo, a 
vino u pravu krv Isusovu. To nam jasno kazuju riječi Isusove. 
Kad je Isus nad beskvasnim kruhom rekao: »Ovo je tijelo 
moje«, značilo je to: Ovo što vam sada dajem nije više kruh 
nego pravo tijelo moje. I riječi što ih je izrekao nad kaležem: 
»Ovo je krv moja« kažu: Ovo što je u kaležu nije više vino 
nego prava krv moja. 

Odakle ta promjena? Kako se mogao pretvoriti kruh u 
tijelo a vino u krv Isusovu? To su učinile Isusove riječi. Bog 
je gospodar svih stvari, čitavoga svemira. Kako je Božja riječ 
mogla nekoć učiniti ono čega nije bilo, to jest stvoriti svijet 
iz ničega, još je lakše mogla sada promijeniti kruh u sveto 
tijelo Isusovo, a vino u svetu krv Njegovu. Kako je Isus na 
svadbi u Kani Galilejskoj pretvorio vodu u vino, tako je sada 
pretvorio vino u svoju svetu krv. Svojom svemogućom riječi 
Isus je bolesne ozdravljivao, mrtve uskrisivao, pa je i sada 
pretvorio kruh u svoje sveto tijelo. Kako su jednostavne i 
kako su jasne te riječi svakomu vjerniku. U to su tvrdo vje¬ 
rovah apostoli, a iza njih milijuni kršćana. U te riječi Isusove 
čvrsto vjerujemo i mi, današnji vjernici, makar se taj veli¬ 
čanstveni događaj zbiva bez ikakve vanjske promjene. 

I u prirodi se nešto slična događa. Trs vuče hranu iz zem- 
Jo i tu zemlju onda pretvara u slatko grožđe, a grožđe se 
asnije pretvara u vino. Pšenično zrno nikne u zemlji. Iz zrna 
araste stabljika koja se hrani zemljom i zemlju pretvara u 

pšenično zrnje koje se poslije pretvara u tečan pšenični kruh. 
Eto pretvorbe u prirodi. Zbiva se pred našim očima i to svake 
godine. Znamo da postoji, a kako to biva nikad nećemo moći 
pravo shvatiti ni potpuno dokučiti. 

Činilo se da je i poslije Isusovih riječi kruh ostao isti i 
naoko je bilo u kaležu vino kao i prije. No ono što je kod 
kruha glavno, bez čega kruh ne bi bio kruh, je narav ili bit 
kruha; to se pretvorilo u tijelo Isusovo. Ono bez čega vino ne 
bi bilo vino, a to je narav ili bit vina, postalo je krv Isusova. 
A sve što je kod kruha i vina sporedno, što mi očima vidimo, 
rukama pipamo, jezikom kušamo; sve ono što se kod kruha 
i vina može mijenjati: boja, tek, miris, oblik, ostalo je isto 
kao i prije. 

Ta se promjena ili pretvorba ne može vidjeti običnim 
očima, ali se vidi očima punim vjere. Naš jezik, naša ruka, 
naše oko, naše uho nas može prevariti, ali riječ Božja nikada. 

Isus je već pred godinu dana navijestio apostolima da 
će ugotoviti presv. oltarski sakramenat. Sada — na Zadnjoj 
večeri — to je obećanje izvršio. Sadašnjim činom ih upozo- 
ruje: Sjećate li se kako sam vam ono obećao dati svoje tijelo 
za hranu i krv svoju za pilo da po njima dobijete vječni ži¬ 
vot? Sada evo izvršujem svoje obećanje i dajem pod prili¬ 
kama kruha i vina tijelo svoje i krv svoju vašoj duši za hranu. 


PRESVETI OLTARSKI SAKRAMENAT 

Godinu dana prije Zadnje večere Isus je obećao Izrael¬ 
cima da će im dati svoje tijelo za jelo i svoju krv za piće. 

Isus je čudesno umnožio pet ječmenih hljebova i dvije 
ribe i nahranio preko pet tisuća ljudi. Ljudi su, vidjevši čudo 
— izvanredni dar Isusove ljubavi — javno govorili o Isusu: 
»Ovo je zaista prorok koji ima doći na svijet«, štoviše, svijet 
je bio toliko oduševljen za Isusa da su ga htjeli učiniti kra¬ 
ljem. Kad je Isus to vidio, tiho je nestao između svjetine. 

Kasnije je svjetina našla Isusa u Kafarnaumu i nadala 
se da će ih Isus opet čudesno nahraniti. Međutim, sada Isus 
svraća razgovor od tjelesnoga kruha na duhovni, od zemalj¬ 
skoga na nebeski. »Ja sam kruh živi, koji sam s neba sišao. 
Ako tko jede od ovoga kruha, živjet će dovijeka; i kruh, koji 

• tijelo je moje za život svijeta«. Slušateljstvo je 

CU uvno shvatilo Isusa, da se tu radi o vlastitom Isusovu 
IS 'ehi pa su se radi toga prepirali među sobom i govorili: 
»Kako može ovaj dati nama tijelo svoje da jedemo? Isus 
ne "ispravlja svoje riječi, nego ih potvrđuje još jačim izja- 
vaina: »Zaista, zaista vam kažem: Ako ne jedete tijela Sina 
čovječjega i ne pijete krvi njegove, nemate života u sebi. Tko 
jede tijelo moje i pije krv moju, ima život vječni i ja ću ga 
uskrsnuti na sudnji dan. Tijelo je moje pravo jelo i krv je 
nioja pravo piće« (Iv 6). 

Ovo svečano obećanje ispunio je Isus kad je na Zadnjoj 
večeri rekao nad kruhom: Ovo je tijelo moje, a nad vinom 
u kaležu: Ovo je krv moja — i nakon toga dao apostolima svo¬ 
je tijelo pod prilikama kruha za hranu, a svoju krv pod 
prilikama vina za piće. Pretvorbom kruha i vina u tijelo i krv 
Isusovu izvršen je presveti oltarski sakramenat. Što je dakle 
presveti oltarski sakramenat? Presveti oltarski sakramenat 
je pravo tijelo i prava krv Gospodina našega Isusa Krista 
koji je pod prilikama kruha i vina za hranu duši našoj zbilja 
i bivstveno nazočan. 

Isus nije imao ni zlata ni srebra, ni kuće ni kućišta što 
bi ostavio apostolima za uspomenu. Ali je došao na divnu, 
božansku misao! Dat će im za uspomenu samoga sebe, tijelo 
i krv svoju! A za vanjske prilike je odabrao najobičnije ži¬ 
vežne namirnice: kruh i vino. Uspomenu će dobiti ne samo 
apostoli nego i svi kršćani kroz sva vremena dok bude svi¬ 
jeta i vijeka. Ljepše i veće uspomene um Božji nije mogao 
zamisliti ni svemogućnost Božja ostvariti! 

Ovaj se sakramenat zove »oltarski sakramenat« jer se 
pretvorba, po kojoj nastaje, zbiva na oltaru. Zove se »presveti 
sakramenat« jer se izdiže nad ostale sakramente. Drugi sa¬ 
kramenti daju milost Božju, a ovaj daje samoga začetnika 
milosti — Isusa Krista. Zove se i sakramenat ljubavi jer je 
on najveći dokaz Isusove ljubavi prema ljudima. »Najveće 
dobro« jer je među svim dobrima najodličnije i najdragocje- 
ni J e dobro. Zemaljska dobra, koliko god bila velika i vrijed- 
na> ostaju na zemlji, smrću ih čovjek gubi i mora ih prepu¬ 
sti drugima. Duhovna dobra — milosti Božje — imaju čo- 
Vieka povezati s Bogom, Bogu ugodnim učiniti. A ovo dobro 
~~~ t .° j e sam Bog, izvor svih dobara, koji ostaje u vremenu i 
u v ječnosti. Presveti oltarski sakramenat je »nebeski kruh« 

jer daje kao hranu našoj duši Spasitelja Isusa Krista koji 
je s neba sašao. Ovo je »anđeoski kruh« jer čovjek, koji ga 
čisto i dostojno blaguje, postaje sličan anđelima koji su čisti 
i uzvišeni duhovi, po svojoj naravi najbliži Bogu. Zove se 
»poputbina« jer daje umirućima duševnu snagu i jakost da 
sretno doputuju u vječnost. Tijelu Isusovu kažemo hostija —- 
to znači žrtva i euharistija — to jest milosni dar, nezasluženi 
dar koji nam Isus daje iz čiste svoje ljubavi. 

Da se može presveti oltarski sakramenat valjano ugotoviti 
traži se pšenični kruh i vino s vinove loze. Kruh se priprav¬ 
lja od pšeničnoga brašna koje se mijesi s vodom i peče na 
vatri. Takav pšenični kruh lijepo predočuje tijelo Isusovo 
koje je mnogo trpjelo. Kruh je bez kvasca da označi čistoću 
Isusova tijela koje je sazdano samo od naravi žene — Majke 
Božje, bez doticaja sa muškarcem. Vino se dobiva od preša¬ 
noga grožđa. Vinu se dodaje malo vode koja nas sjeća da je 
u Isusu s božanskom naravi združena i čovječja narav. Kako 
su kruh i vino glavna hrana tijelu, tako je tijelo i krv Isusova 
pod prilikama kruha i vina glavna hrana našoj duši. 

Isus je zapovjedio apostolima: To činite na moj spomen. 
Svećenici pod sv. misom nad kruhom i vinom izgovaraju 
riječi Isusove: Ovo je tijelo moje, ovo je krv moja i tako izvr- 
šuju sve ono bitno kao i Isus na Zadnjoj večeri. 


»TAJNA VJERE« 

Isus Krist naziva presveti oltarski sakramenat tajnom 
vjere. Tajna je to zato jer mi svojim slabim razumom nikad 
nećemo moći potpuno shvatiti nazočnost Isusovu pod prili¬ 
kama kruha i vina nego je možemo samo ponizno vjerovati. 
Krist se sakrio pod prilike kruha i vina da iskuša našu vjeru. 
Kad bismo mi vidjeli tijelo i krv Isusovu i onda vjerovali, 
tada ne bismo imali zasluge. A ovako, očima gledamo prilike 
kruha i vina, a radi riječi Isusovih vjerujemo da se pod prili¬ 
kama kruha i vina krije tijelo i krv Isusova — to je zaslužna 
vjera. 

Isus nas nije htio zastrašiti svojim veličanstvom. Isusovo 
preobraženo tijelo tako je lijepo i toliko sjajno da naše oči 
taj sjaj ne bi mogle podnijeti jednako kao što ni bolesno 
oko ne može podnijeti sjaj sunca. Kad se Isus preobrazio 

1 apostolima na gori Taboru i tom zgodom pokazao svoju 
P lCL nsku ljepotu, apostoli nisu mogli pogledom izdržati nego 
t> ° / y l li na zemlju. Ovdje je, dakle, na zemlji — radi naše sla- 
sU ^ ____ potrebno da se Isus krije pod velom kruha i vina 
b0S promatramo samo vjerom, a u prekogrobnom životu — 
kd budemo preobraženi u slavi — gledat ćemo ga licem u 
lice otvoreno i jasno, bez zastora kruha i vina. 

Iako se ova tajna ne da razumom potpuno shvatiti, dade 
se ipak slikama iz prirode toliko pojasniti da je našem ra¬ 
zumu jasno da ta tajna, makar nad razumom, nije protiv 
razuma. Naša narav, naše ljudsko tijelo, pretvara kruh i vino 
u meso i krv našu. Kako se to zbiva u nama da se hrana i 
pilo pretvara u naše tijelo i našu krv, mi nećemo nikada pot¬ 
puno shvatiti, ali znamo da tako jest jer nas u tom utvrđuje 
svakidašnje iskustvo. Zašto onda ne bi Krist — Bog i čovjek 
— mogao svojom svemogućom riječi pretvoriti kruh u svoje 
tijelo i vino u svoju krv. Vinova loza pretvara vodu i blato 
u slatko grožđe, a grožđe u rujno vino. Pčele pretvaraju sok 
iz cvijeća u med. što može slaba ljudska narav, što može 
neosjetna vinova loza, što mogu nerazumne sitne pčele zar 
da to ne može izvesti svemogući Bog? Bog, koji je iz ništa 
stvorio čitavi svemir, može također promijeniti nešto što već 
postoji. Bog, koji dnevno iz zemlje izvodi kruh, može također 
iz kruha izvesti svoje tijelo. 


Mjesto u crkvi gdje se čuva presveti oltarski sakramenat 
zove se svetohranište ili tabernakul. Tabernaculum je mali 
šator usred oltara. Po vanjskom obliku je okrugao ili uglat. 
Može biti od drveta, mramora ili dragocjene kovine. Ponu- 
trica mu je lijepo pozlaćena ili urešena bijelom svilom. Sve¬ 
tohranište je dobro zatvoreno i izvana ukrašeno znakovima 
sv. sakramenta. Ti su znakovi redovito pšenični klasovi, gro¬ 
žđe, kalež ili janje. 


U svetohraništu se nalazi ciborij ili čestičnjak. To je po¬ 
suda u kojoj se nalaze male hostije za sv. pričest. Ciborij je 
pokriven malim plaštićem. Plaštić upozoruje da je Isus ovdje 
sakriven pod prilikom kruha. U svetohraništu se često nalazi 
pokaznica ili monstranca. To je posebno izrađeni stalak u 
Kome se u sredini nalazi velika sv. hostija. Monstranca se 
u P°trebljava kod blagoslova u svečanim zgodama. 


tom 


Da se znade gdje se u crkvi nalazi oltar sa sv. sakramen- 
> tamo pred oltarom gori vječno svjetlo. Vječno svjetlo 


7 Kako će čovjek 


omiljeti Bogu 

nas upozorava da je na oltaru prisutan Isus koji je svjetlo 
svijeta i koji je vječan. Svetohranište je slično betlehemskim 
jaslicama u kojima je ležalo dijete Isus, a vječno svjetlo 
je slično zvijezdi koja je Svete Mudrace dovela do jaslica. 
Isus Krist je, dakle, neprestano među nama ljudima. S pra¬ 
vom je za života na zemlji rekao: »Ja sam s vama u sve dane 
do svršetka svijeta«. 

Mi ljudi na zemlji i sveti u nebu imamo u svojoj sredini 
istoga Isusa. Razlika je samo u tome što ga sveti gledaju bez 
vela, dakle otkrivenoga u njegovu preobraženom tijelu, a mi 
ga imamo sakrivena pod prilikama kruha i vina. Naša je ži¬ 
votna svrha surađivati ovdje na zemlji s Božjom milošću, da 
nakon smrti prispijemo u nebo gdje ćemo Isusa gledati ne 
više očima vjere pod velom kruha i vina nego otvoreno licem 
u lice. 

»Naš je Spasitelj na Zadnjoj večeri, one noći kad je bio 
izdan, ustanovio euharistijsku žrtvu svoga tijela i krvi, da 
žrtvu na križu ovjekovječi kroz stoljeća dok ne dođe, te tako 
svojoj ljubljenoj Zaručnici Crkvi ostavi spomen svoje smrti 
i uskrsnuća. Euharistija je, dakle, otajstvo predanosti, znak 
jedinstva, veza ljubavi, pashalna gozba na kojoj se Krist bla¬ 
guje, duša se napunja milosti i daje nam se zalog buduće 
slave« (Uredba o svetom bogoslužju, 47). 


ISUS U PRESVETOM OLTARSKOM SAKRAMENTU 

Isus Krist je u presvetom oltarskom sakramentu uistinu 
stvarno i bitno nazočan. To znamo iz obećanja Isusova. Isus 
Krist je obećao svojim učenicima da će im dati svoje pravo 
tijelo jesti i svoju pravu krv piti. Na Zadnjoj je večeri izri¬ 
jekom izjavio da je ono što im daje jesti i piti uistinu nje¬ 
govo tijelo i njegova krv. Apostoli i katolička Crkva uvijek 
su vjerovali i naučavali da je u presvetom oltarskom sakra¬ 
mentu pod prilikama kruha i vina pravo tijelo i prava krv 
Kristova. 

Opći je crkveni sabor u Tridentu vjeru i nauku katoličke 
Crkve izrazio ovako: »Isus Krist, pravi Bog i pravi čovjek, 
jest u istini stvarno i bitno nazočan pod prilikama onih ćutil- 
nih stvari«. 

Što dakle uči tridentinski sabor? Da je Isus Krist u pre¬ 
svetom oltarskom sakramentu nazočan u istini, a nije ondje 
s lino kao u nekom znaku ili slici kao da je tobože oltarski 
sakramenat samo znak ili slika Isusova. Tu zabludu da je 
Isus nazočan u oltarskom sakramentu kao u slici učio je 
Zvvingli, krivovjerac u 16. st. 

Isus Krist je nazočan u oltarskom sakramentu stvarno a 
ne samo umišljeno ili duhovno. Isus je zbilja nazočan kako 
je bio nazočan dok je boravio na zemlji. U oltarskom je 
sakramentu nazočan onaj isti Isus koji je 33 godine po zemlji 
hodao, činio čudesa, nosio križ, na križu raspet, koji je od 
mrtvih uskrsnuo i u nebo uzašao. Nazočnost Isusova u oltar¬ 
skom sakramentu ne ovisi o tom hoćemo li mi to vjerovati 
ili nećemo. Ne zavisi ni o tom primamo li mi u sv. pričesti« 
taj sakramenat ili ne primamo. Luter, začetnik protestantiz¬ 
ma, napao je nazočnost Isusovu u oltarskom sakramentu. 
Luterova je zabluda da je Isus nazočan samo kad primamo 
pričest, a ne ni prije ni poslije. 

Isus Krist je u oltarskom sakramentu nazočan bitno, a 
nije ondje samo njegova snaga i milost. Kalvin je učio da 
kod sv. pričesti iz tijela Isusova na nebu istječe i u nas utječe 
osobita snaga i milost. Ne tako, nego u oltarskom sakramentu 
je upravo bit Kristova tijela i krvi, duša njegova i božanstvo 
njegovo sjedinjeno s ljudskom naravi. 

Tridentinski sabor, kad izlaže nauku o Isusovoj nazočno¬ 
sti u oltarskom sakramentu, poziva se na Isusove riječi koje 
su zabilježene u evanđelju. »Kad su oni (apostoli) blagovali 
(na Zadnjoj večeri) uze Isus kruh i blagoslovi ga i prelomi 
i dade učenicima svojim i reče: Uzmite i jedite, ovo je tijelo 
moje. I uzevši kalež zahvali i dade im govoreći: Pijte iz njega 
svi, jer je ovo krv moja Novoga zavjeta koja se prolijeva za 
mnoge na oproštenje grijeha«. Sv. evanđelist Marko zabilje¬ 
žio je Isusove riječi ovako: »I kad su jeli, uze Isus kruh, bla¬ 
goslovi i prelomi i dade im te reče: Uzmite, ovo je tijelo 
^oje. I uze kalež i davši hvalu dade im, i pili su iz njega 
svi. I reče im: Ovo je krv moja Novoga zavjeta koja se proli¬ 
jeva za mnoge«. 

Sv. Pavao apostol je ovu istinu o nazočnosti Isusovoj 
u oltarskom sakramentu primio od proslavljenog Isusa, dakle 
na k°n uskrsnuća Isusova, a ne od smrtnog Isusa na Zadnjoj 
v eceri kao drugi apostoli. Što veli sv. Pavao: »Jer ja primih 

od Gospodina što vam i predadoh, da Gospodin Isus onu 
noć, u koju bijaše predan, uze kruh i zahvalivši prelomi i 
reče: Ovo je tijelo moje koje se za vas lomi: ovo činite na 
moj spomen. Tako i kalež, pošto je večerao, govoreći: Ovaj 
je kalež Novi zavjet u mojoj krvi; to činite, kad god budete J 
pili, meni na spomen«. 

Tridentinski sabor je 19. opći crkveni sabor. Zasjedao je { 
u Tridentu od 1545—1563. Tridentinski sabor ne uči ništa 
nova u presvetom oltarskom sakramentu; samo iznosi i jas-1 
nije izlaže nauku koja je od postanka kršćanstva živjela u 
Kristovoj Crkvi. Ta je nauka zabilježena u Svetom Pismu a 
temelji se na samim Isusovim riječima. 

»A u euharistijskoj žrtvi prisutan je Isus i u osobi služ-1 
benika time što sada onaj isti prinosi žrtvu kroz službu sve- ] 
ćenika koji je tada sam sebe prinio na križu; i u najvišem 
stupnju pod euharistijskim prilikama. U tom je sakramentu, f 
na jedinstven način, prisutan sav i čitav Krist, Bog i čovjek, 
substancijalno i trajno. Ova se prisutnost Kristova pod pri-1 
likama naziva stvarnom ne isključivo, kao da drugi načini 
prisutnosti ne bi bili stvarni, nego stvarnom u eminentnom 
smislu«. (»Uputa o štovanju euharistijskog misterija«, 9). 


ŠTO JE ISUS OBEĆAO? 

Bilo je to sutradan poslije one prigode kad je Isus Krist 
s pet hljebova i dvije ribe čudesno nahranio pet tisuća ljudi. 
Iste je noći Isus išao po uzburkanom galilejskom jezeru i 
pruživši ruku uhvatio Petra koji se počeo utapljati idući Isusu I 
ususret po vodi. Narod je priznao da je to »prorok koji ima 
doći na svijet«, a učenici da je Isus „doista Sin Božji". Narod, 
misleći na zemaljsku, htio je Isusa učiniti kraljem, i ne na¬ 
šavši ga kod jezera potraži ga u Kafarnaumu. Isus ih opomene 
neka se ne brinu toliko za prolazno, zemaljsko jelo, »negol 
za jelo koje ostaje za život vječni koje će im dati Sin čovječ¬ 
ji«. Rekoše mu dakle: »Gospodine, daj nam svagda taj hljeb«. I 

Reče im Isus: »Ja sam hljeb živi koji s neba sidoh; koji 
jede od ovoga hljeba živjet će uvijek; i hljeb koji ću ja dati 
tijelo je moje za život svijeta«. 

Isus Krist govori tu o pravoj hrani i o uživanju pravoga 
• L nr 0 va tijela. Zato su se stali Izraelci prepirati među sobom 
govoreći: »Kako nam može ovaj dati tijelo svoje jesti?« 

Reče im Isus: »Zaista, zaista vam kažem ako ne jedete 
tijela Sina čovječjega i ne pijete krvi njegove, nećete imati 
Života u sebi. Koji jede moje tijelo i pije moju krv ima život 
vječni, i ja ću ga uskrsnuti u posljednji dan. Jer je tijelo moje 
doista jelo i krv je moja doista piće«. 

Ovim jasnim i odrješitim riječima potvrdio je Isus Krist 
shvaćanje Izraelaca da treba blagovati pravo njegovo tijelo 
i krv Isusovu ako hoćemo imati život u sebi. I ne mogu se 
te riječi tumačiti drugačije nego doslovno. Jer u prenesenom 
značenju »jesti tijelo i piti krv« znači srditi nekoga, ružiti ga, 
proganjati ga i ogorčavati mu život. A za to ne može Krist 
obećavati vječni život. 

I učenici su Isusovi shvatili riječi Isusove doslovno. To 
ih je smutilo i mnogi rekoše: »Ovo je tvrda besjeda i tko je 
može slušati?« 

Isus je znao zašto mrmljaju. Ali on koji je vazda tuma¬ 
čio kad bi ga tko krivo shvatio, ostade kod svojih riječi. 
Htio je da njegove riječi shvaćaju doslovno, štoviše! Da uče¬ 
nici lakše vjeruju u to veličanstveno djelo, poziva se Isus 
na svoje božanstvo i uzašašće na nebo. Isus ih pita: »Zar vas 
ovo sablažnjava? A kad budete vidjeli Sina čovječjega da od¬ 
lazi gore gdje je prije bio?« Kao da kaže: hoćete li i onda još 
misliti da je to nemoguće? 

Ipak, pored svega uvjeravanja Isusova, neki učenici ne 
vjerovaše taj tajanstveni nauk i ostaviše ga poradi toga i nisu 
više išli s njime. Isus ih pušta a mogao ih je zaustaviti da je 
svoje riječi istumačio u prenesenom značenju. No Isus hoće 
da ga shvate doslovno, makar ih uza nj ostalo samo nekoliko. 
Kad su neki učenici doista poradi toga otišli, pita Isus apo¬ 
stole hoće li ga i oni ostaviti zato što im je teško razumjeti 
njegove riječi: »Zar i vi hoćete da otiđete?« 

Apostoli još ne razumiju kako će biti njegovo tijelo hrana 
i krv njegova piće, ali oni vjeruju da je Isus Krist Sin Božji 
1 2ato znadu da je moguće i najveće čudo. Zato oni ne odilaze 
ne go primaju nauk Kristov odano i ponizno. Mjesto sviju od¬ 
govori Petar: »Gospodine, komu da idemo? Ti imaš riječi 

vječnoga života! I mi vjerovasmo i spoznasmo da si Ti Krist 
Sin Božji!« 

Isus Krist je, dakle, doista obećao da će nam dati svoje 
tijelo za hranu i svoju krv za piće. Istiniti i svemoćni Bog 
izvrši kad što obeća. Kad je kasnije Isus ispunio svoje obe¬ 
ćanje, bilo je doista ondje nazočno pravo njegovo tijelo i 
prava njegova krv. Krist je to obećanje ispunio na Zadnjoj 
večeri. Prema tome je na Zadnjoj večeri doista bilo nazočno 
pravo njegovo tijelo i prava njegova krv pod prilikama kruha 
i vina. 


TIJELO I KRV ISUSOVA 

Prizor na Zadnjoj večeri Sveto Pismo opisuje ovako: I 
»Isus Krist uze hljeb, dade hvalu, prelomi ga i dade učeni- I 
cima govoreći: Uzmite i jedite: Ovo je tijelo moje koje se I 
daje za vas; to činite na moj spomen. I uzevši kalež, zahvali I 
i dade im, govoreći: Pijte iz njega svi. Jer ovo je krv moja 
novoga zavjeta koja će se proliti za mnoge na otpuštenje ) 
grijeha«. 

Te riječi Isusove treba uzeti doslovno. To naime traži I 
sam govor Isusov. On reče: »Ovo« — što držim u rukama i 
što vam dajem — »jest tijelo moje ... krv moja«. Naravnim I 
se tumačenjem te riječi ne daju drukčije shvatiti nego ovako: I 
ovo što držim i što vam dajem nije više kruh, nije više vino, 1 
već je to moje tijelo i moja krv pod prilikama kruha i vina. I 
Kad bi Isus htio reći: ovo predočuje moje tijelo i krv ili ovo ] 
daje snagu kao da je moje tijelo i krv: bio bi lako upotrijebio I 
riječi da ga apostoli tako i razumiju. Ili bi to bio već prije 1 
nagovijestio da apostoli iz saveza Kristovih govora shvate * 
kako valja te riječi tumačiti. Ali Krist je htio da ga baš tako I 
shvate, da im daje pravo svoje tijelo i pravu svoju krv, zato I 
i govori jednostavno, bez slika: ovo je tijelo moje, ovo je krv I 
moja. Apostoli nisu na to iznenađeni jer im je tako već davno I 
obećao. Apostoli vjeruju jer znadu da svemogući Sin Božji 
može učiniti i to najveće djelo. 

I prigoda u kojoj govori Isus Krist jamči da se njegove I 
riječi smiju jedino doslovno shvaćati. Bilo je to uoči Isusove 1 
muke i smrti kad Isus ustanovljuje Novi zavjet. Kao što je I 
Mojsije posvetio Stari zavjet žrtvenom krvlju, tako posvećuje I 
i Isus Novi zavjet svojom vlastitom krvlju. Takvom prigodom, 1 


102 


, Isus čini testamenat ili oporuku, ne upotrebljava se sli- 
kovni nego doslovni govor. 

Isus Krist je znao da će ga apostoli shvatiti doslovno 
• r su u nj vjerovali. On je samo tu vjeru od njih tražio kad 
obećao ovaj sakramenat. Kad bi se, dakle, Isusove riječi 
imale tumačiti u prenesenom značenju, bio bi sam Krist kriv 
teškoj zabludi — idolopoklonstvu — jer toga nije apostolima 
istumačio. Dakle je na Zadnjoj večeri bilo doista nazočno 
tijelo i krv Kristova pod prilikama kruha i vina. 

Gospodin je odredio da i apostoli čine isto što je On 
učinio na Zadnjoj večeri. »Ovo činite meni na spomen«. Taj 
»spomen« na nj treba da traje dok traje Crkva Kristova, dok 
bude kršćanstva na zemlji. To znači da istu vlast imaju i 
nasljednici apostola kad god čine isto što je Isus činio na 
Zadnjoj večeri. Kad, dakle, biskupi i svećenici obnavljaju taj 
spomen na Zadnju večeru, biva isto što je onda bilo: kruh 
postaje tijelo, a vino krv Kristova. A »taj spomen« obnavlja 
se od početka kršćanstva do danas u sv. misi. Potom je u sv. 
misi nazočno pravo tijelo i prava krv Isusova. 


Tijelo i krv Isusova vezani su za prilike kruha i vina 
jer je tako odredio sam Krist na Zadnjoj večeri. Prema tomu 
je Krist nazočan s tijelom i dušom pod prilikama kruha i vina 
poslije sv. mise i mimo sv. pričesti tako dugo kako dugo osta¬ 
ju prave prilike. Krist nije rekao: »ovo je bilo« ili »ovo će biti 
tijelo moje«, nego: ovo jest tijelo moje. Ovu trajnu nazoč¬ 
nost Isusovu pod prilikama kruha i vina zovemo presveti 
oltarski sakramenat. Isus Krist je dakle u presvetom oltar¬ 
skom sakramentu uistinu stvarno i bitno nazočan. 


Tako su apostoli i katolička Crkva uvijek vjerovali i na¬ 
učavali. Sv. apostol Pavao izvješćuje o naređenju presvetog 
oltarskog sakramenta na isti način kao i sveti evanđelisti i 
zaključuje: »Tko, dakle, nedostojno jede ovaj hljeb ili pije 
kalež Gospodnji kriv je tijelu i krvi Gospodnjoj ... sud sebi 
jede i pije ne razlikujući tijela Gospodnjega«. Da je presveti 
oltarski sakramenat samo znak tijela i krvi Gospodnje ne bi 
nedostojni primalac bio krivac tijela i krvi Gospodnje. 

Sveti oci i sva Kristova Crkva učila je vazda i vjerovala 
je presveti oltarski sakramenat pravo tijelo i prava krv 
Isusa Krista pod prilikama kruha ,i vina. Tu vjeru ispovije¬ 
daju svi katolici po svemu svijetu, a ispovijeda je i istočna 
nes jedinjena Crkva. 

KAKO JE ISUS KRIST NAZOČAN U PRESVETOM 
OLTARSKOM SAKRAMENTU? 


Isus Krist je u presvetom oltarskom sakramentu nazo-1 
čan tako da se cijela bit kruha pretvorila u bit tijela i cijela 
bit vina u bit krvi Isusove. 

Kad je Isus Krist na Zadnjoj večeri nad kruhom i vinom 
izgovorio riječi: »Ovo je tijelo moje«, »ovo je krv moja« •— i 
pretvorio se kruh u pravo tijelo, a vino u pravu krv njegovu. I 
Isto se zbiva i u sv. misi kad svećenik za podizanja izgovori ' 
nad kruhom i vinom Kristove riječi. Poslije podizanja nije 
više kruh i vino na oltaru nego pravo tijelo i prava krv Isu- | 
sova pod prilikama kruha i vina. Potom poslije izgovorenih 
Kristovih riječi nema više na oltaru kruha i vina, a nema 
ga ni tako kao da je tobože zajedno s tijelom i krvi Isusovom. 
Na oltaru je samo pravo tijelo i prava krv Isusova. A to se 
dogodilo tako da se cijela bit kruha i vina pretvorila u bit 
tijela i krvi, a od kruha i vina da su ostale samo prilike. 

Sve se to vidi iz riječi kojima je Isus Krist naredio pre- I 
sveti oltarski sakramenat. Isusove riječi znače: ovo što držim 1 
u rukama i što vam dajem nije više kruh i vino sve ako se * 
vama tako i čini poradi vaših osjetila. To je sada pravo moje 
tijelo i prava moja krv pod prilikama kruha i vina. 

Kad bi nakon podizanja još bilo na oltaru kruha i vina, I 
ne bi Isus Krist mogao reći: ovo je moje tijelo, ovo je moja 
krv, nego bi trebao reći: »ovaj kruh« ili »u ovom kruhu« ili 
»evo, ovdje je tijelo moje«. Nema, dakle, nakon podizanja više { 
kruha i vina, nego je na oltaru samo tijelo i krv Kristova 
ali pod prilikama kruha i vina. 

Isus Krist postaje na oltaru nazočan pravom pretvorbom. 
Kruh i vino, što je prije bilo, prestaje. Tijelo i krv, čega prije 
nije bilo, postaje. A vezu između onoga što je prestalo, i 
onoga što je postalo, održavaju prilike kruha i vina koje osta- 1 
ju. Takav događaj gdje nešto prestaje, nešto postaje i nešto 
ostaje — zove se pretvorba. 

Pretvorba se u presvetom oltarskom sakramentu događa 
po svemogućnosti Božjoj. To je jedinstvena pretvorba i nema 1 
joj primjera ni u naravskom ni u vrhunaravnom redu. Kako 1 
na Zadnjoj večeri tako i u svakoj sv. misi cijela bit kruha i 
vina pretvara se u bit tijela i krvi Gospodnje, a ostaju prilike 
kruha i vina. Kako je dakle velika i dragocjena svaka sv. misa! 

Bučno more, silne gore, rodne poljane, cvjetne livade, a 
n ad njima modro nebo, sjajno sunce, tihe zvijezde, sve nam 
to prip 0V U e( ^ a kako je velik i silan Gospodin Bog koji je sve 
to stvorio. A u nebeskim visinama opijevaju anđeli sa svecima 
slavu Božju. S njima se jednako divi Božjoj moći i svetosti 
Kraljica anđela i sviju svetaca, Blažena Djevica Marija. Pa 
ipak, da svi stvorovi i sveci slave Boga tisuću godina još mu 
ne bi namakli hvale koju mu prikazujemo jednom sv. misom. 
Sva slava što je Bogu mogu dati slabi stvorovi premalena je 
prema neizmjernom veličanstvu Božjemu. Treba stoga da naš 
poklon Bogu združimo sa štovanjem i slavom koju mu u 
sv. misi prikazuje Isus Krist, Božji Sin i glava naša. Sv. misa 
je najveličanstvenija pjesma u čast i slavu Trojedinoga Boga, 
jer nadilazi po svojoj vrijednosti sve čim bi ga stvorovi mo¬ 
gli proslaviti. 


CIJEL I NERAZDIJELJEN 

Isus Krist je nazočan cijel i nerazdijeljen u presvetom 
oltarskom sakramentu znači: Krist je ovdje cijelom svojom 
biti, cijelom osobom, živi Krist, a nije samo tijelo i krv ili 
samo tijelo i duša — čovječanstvo Kristovo. To se vidi otud 
što je Krist na Zadnjoj večeri rekao: »ovo je tijelo moje«, a 
tijelo je njegovo bilo živo, sjedinjeno s drugom božanskom 
osobom. I danas je Isus Krist na nebu živ. Njegova je duša 
u proslavljenom tijelu i sjedinjena s drugom božanskom oso- 
bom. Onda mora da je i na oltaru živo tijelo s božanstvom 
sjedinjeno jer je to ono isto tijelo koje sjedi s desne Boga 
Oca. 

Krist je cijel i nerazdijeljen pod svakom prilikom — 
znaci: pod prilikom kruha nije samo tijelo Isusovo i pod pri- 
nkom vina samo krv njegova, nego je pod svakom prilikom 
Tt* 1 c U d 1 nerazdijeljen kako je cijel i nerazdijeljen na nebu, 
nakle živi Krist s potpunom božanskom i ljudskom naravi. 
£ato i veli Gospodin kad govori samo o prilici kruha: »Tko 
niene jede, i živjet će poradi mene«. Crkva je vazda pričešći- 
ala i samo pod jednom prilikom jer je tvrdo vjerovala da 
J e Krist cijel i nerazdjeljiv i pod svakom prilikom napose. 

dirf nSt - Je Cijel 1 nerazdi J el i en Pod svakom česti svake poje- 
ne prilike jer se cijela bit kruha i vina pretvorila u tijelo 

i krv Gospodnju. Apostoli su primili svaki cijeloga i potpu, 
noga Krista makar da je svaki blagovao samo česticu prilika 
kruha i vina posvećenih od Krista. Tako je i u sv. misi. Prije 
podizanja je svaka čestica kruh i vino, bila čestica velika ili 
mala, bila skupa ili odijeljena. Jednako je poslije podizanja 
svaka čestica tijelo i krv Gospodnja, bila velika ili mala, sku¬ 
pa ili odijeljena. Zato kad svećenik lomi svetu hostiju, tad 
ne lomi tijelo Isusovo, već lomi prilike, tijelo je Kristovo 
nazočno u svakom dijelku cijelo i živo. 

Na nazočnost Kristovu ne utječe koliko imade prilika i 
kako su velike. Kristovo slavno tijelo nije podvrgnuto redov¬ 
nim našim prirodnim zakonima. Slavno se Kristovo tijelo, što 
je nazočno u presvetom oltarskom sakramentu, ne poteže ni 
u prostoru. Ono je duhovno, zato je moguće da bude cijeli 
Krist u svakoj česti prilika, i u različitim mjestima. Bogo- 
slovci kušaju osvijetliti tu sakramentalnu nazočnost Kristovu 
s naravnom nazočnosti ljudske duše u tijelu. Cijela i ista duša 
je u cijelom tijelu i u svakoj česti tijela. Tako je cijeli i isti 
Krist nazočan u cijelim prilikama i u svakoj česti pojedinih 
prilika. Kao što je ista duša u glavi, u srcu, u rukama itd. — 
tako je isto tijelo Kristovo u različitim mjestima u svijetu. 
Manja ili veća udaljenost prostora ne odlučuje kad se ne radi 
o prirodnoj nazočnosti nego o svrhunaravnoj, koju izvodi sve- 
mogućnost Božja. 

Da se poslužimo slikama. Ako se prelomi magnetska šip¬ 
ka u više komada, svaki komad ostaje potpuni magnet. Tako 
je i kod lomljenja posvećene hostije. Na koliko god se čestica 
prelomi hostija Krist je nazočan pod svakom česticom pre¬ 
lomljene hostije. Razbijemo li ogledalo makar na koliko dije¬ 
lova u svakom komadiću vidimo cijelu svoju sliku. Tako je 
i u svakom dijelu prelomljene hostije cijeli i nerazdijeljeni 
Isus. 

Tijelo se Isusovo ne povećava pretvorbom niti se uma¬ 
njuje uživanjem. Sv. Toma Akvinski lijepo opaža: »Kao što 
se svijetlo svijeće ne umanjuje, ako se na njoj upale tisuće 
drugih svijeća, jednako se ni Isusovo tijelo ne umanjuje, ako 
ga stotine pa i tisuće ljudi uživaju«. Zato je opravdano kazao.I 
sv. Andrija apostol prokonzulu Ahajskomu: »Ja svaki dan 
žrtvujem svemogućemu i pravomu Bogu na oltaru neokaljano 
janje Božje. Kad je sav narod vjernika blagovao njegovo 
sv. tijelo, ostaje janje koje je žrtvovano, uvijek neozlijeđeno i 
živo«. 

Krist, dakle, nije u sv. misi nazočan samo od podizanja 
jo sv. pričesti, nego i prije i poslije sv. pričesti, ako se sv. 
hostija čuva u svetohraništu. Isto tako Krist nije nazočan sa- 
nio kod uživanja sakramenta — kako je to tvrdio Luter, nego 
. p r ije i izvan uživanja. Isus je rekao: »Uzmite i jedite, ovo 
• e tijelo moje«. To znači da je Isus bio nazočan pod prilikom 
kruha još prije nego je pričestio apostole. 

U nama nakon pričesti ostaje Isus nazočan dok traju 
prilike. Kad je naša narav probavila prilike, sakramentalni 
Isus više nije u nama nazočan. Zato i zovu sveti oci kršćane 
nakon pričesti »nosioci Krista«, jer svaki kršćanin nakon pri¬ 
česti nosi u sebi Krista. 


KLANJANJE PRESVETOM SAKRAMENTU 

Presveti oltarski sakramenat je pravo tijelo i prava krv 
Kristova pod prilikama kruha i vina. Krist je u oltarskom 
sakramentu nazočan kao Bog-čovjek. Zato smo se dužni 
klanjati Kristu u presvetom oltarskom sakramentu. Sv. Augu- 
stin veli: »Nitko ne blaguje od toga tijela, a da se ne bi prije 
klanjao. I ne samo da ne griješimo kad se klanjamo, nego 
bismo griješili kad se ne bismo klanjali«. Katolička Crkva je 
tako vazda naučavala. 

Prigodom rođenja Isusova spustile su se s neba nad bet¬ 
lehemsku štalicu nebrojene čete anđela. Anđeli su se Isusu 
klanjali i zanosno pjevali poklonstvenu pjesmu: »Slava Bogu 
na visini i mir ljudima dobre volje na zemlji«. Brzo iza an¬ 
đela došli su se pokloniti malom Isusu, dok je još u jaslama 
ležao, pobožni pastiri iz betlehemske okolice. Oni su klekli 
na koljena i pobožno se molili nebeskom djetetu. Kasnije su 
došli mudraci s Istoka, pali na koljena i u Isusu upoznali i 
pozdravili Boga. Što je učinio apostol Toma kad mu se uka¬ 
zao uskrsnuli Isus? Pao je ničice pred noge Isusove, duboko 
se poklonio i pobožno uzdahnuo: »Gospodin moj i Bog moj!« 
Kad Isus na svršetku svijeta opet dođe na svijet da sudi svi- 
ma ljudima, živima i mrtvima, svi će narodi pokleknuti pred 
n jini i pokloniti mu se. 

Jednako klanjanje treba iskazivati i presvetom sakra- 
m entu jer je u njemu isti Isus. Svi su se sveci redom gorljivo 
rri olili pred presvetim sakramentom. Sveti češki kralj Veće- 

slav pohađao je čak i noću presveti sakramenat. Sv. Alojzije 
bi cijele satove klečao pred svetohraništem. Glasoviti kardinal I 
Belarmin kao đak, kad god bi prolazio kraj crkve, uvijek bi 
se navratio i pomolio se pred presvetim sakramentom. Kad 
su ga pitali zašto to čini, odgovorio bi: »Ne bi dolikovalo 
ići mimo kuće prijateljeve, a ne pozdraviti prijatelja«. 

Naše su crkve upravo zato preko dana otvorene da vjer¬ 
nici imaju priliku pokloniti se presvetom sakramentu. Isus 
iz svetohraništa dovikuje svima nama bez razlike: »Dođite 
k meni svi koji ste umorni i opterećeni i ja ću vas okrijepiti«. 
Isus nam u oltarskom sakramentu daje više utjehe nego što 
nam je svijet može dati sa svim svojim zabavama. Sv. Alfonzo . 
veli: »U blizini Presvetoga žalosni postaju veseli, ludi mudri, 
slabi jaki, a siromašni bogati.« 

Klanjanje očitujemo tako da pred presvetim oltarskim 
sakramentom pokleknemo. Propis je pokleknuti kad uđemo 
u crkvu i prije nego ćemo izaći iz crkve. Klečeći reći ćemo 
Isusu: Blagoslovljen Isus u presvetom oltarskom sakramentu! 1 
Za vrijeme podizanja pod sv. misom dolikuje se klečati. Tada 
lebde oko oltara sveti anđeli i klanjaju se sakrivenom Isusu. 

I mi ćemo se združiti s anđelima i u toploj pobožnosti reći: 
Zdravo tijelo Isusovo, za nas na križ pribijeno! Kad vidimo 
svećenika gdje nosi popudbinu bolesniku, sjetimo se: sva¬ 
komu od nas doći će zadnji čas. Neka nam Bog dade milost, 
da se što bolje pripravimo za put u vječnost. Sretna smrt, 
sretna vječnost. Nesretna smrt, nesretna i prokleta vječnost! 
Isus dolazi k bolesniku da mu pomogne svladati sve napasti 
i izdržati smrtnu muku, da čist pođe s ovoga svijeta u vječ- ; 
nost. Tom ćemo zgodom reći Isusu: Isuse, Tebi živim. Isuse, 
Tebi umirem. Isuse, Tvoj hoću biti živ i mrtav. 

U katoličkim se crkvama često obavlja tzv. klečanje. Tako 
je Isus kroz cijelu godinu svaki dan izložen javnom klanja¬ 
nju. Svrha je klečanja da vjernici dolaze k Isusu u presvetom 
sakramentu i da mu javno iskažu svoju živu vjeru, svoje ne¬ 
pokolebivo ufanje i svoju žarku ljubav. 

Papa Urban IV uveo je 1264. blagdan Tijelova da učvrsti 
našu vjeru u presveti oltarski sakramenat. Na Tijelovo 'se . 
nosi Isus u presvetom oltarskom sakramentu u svečanom 
ophodu izvan crkve da čitavo mjesto, svi stanovnici, staro 
i mlado, muško i žensko, može vidjeti presveti sakramenat 
i čitavim se bićem pokloniti Bogu - čovjeku, Isusu Kristu. 


U katoličkoj Crkvi postoji i društvo za sveudiljno klanja¬ 
le Isusu u presvetom oltarskom sakramentu. Svaki od čla¬ 
nova toga društva obavlja bar jedan sat u mjesecu klanjanje 
red Presvetim, članovima su tako razređeni satovi za kla¬ 
njanje da se klanjanje neprestano obavlja dan i noć. Neke 
crkve, kao bazilika Srca Isusova na Montmartreu u Parizu, 
drže izložen Sakramenat dan i noć kroz sve dane. 

Sv. Toma Kempenac mudro opominje: Ljubav stvorenja 
je nestalna i prevarljiva, a Isusova ljubav je vjerna i stalna. 
Isusa se drži za života i na samrti, njegovoj se vjernosti iz¬ 
ruči, jer ti on jedini može pomoći kad te svi ostave. 


ŽRTVA 

Čovjek sam od sebe ne može vjerovati niti Božje zapo¬ 
vijedi držati. Zato mu je nužno potrebna Božja milost. 

Božju milost dobivamo osobito sredstvima milosti, tj. 
sv. misom, sakramentima, blagoslovinama, molitvom i dru¬ 
gim dobrim djelima. 

Kad je govor o sv. misi treba najprije reći koju riječ o 
žrtvi uopće. Žrtvovati znači nekomu iz ljubavi ili sklonosti 
dati nešto vrijedna. Kad otac sav svoj novac daje za djecu 
koja se nalaze na naukama, a sam u oskudici živi, tada se 
kaže: ovaj je otac divan čovjek, on doprinosi veliku žrtvu 
za svoju djecu. Kad vojnik polazi na bojno polje radi obrane 
domovine i ondje smrtnoj opasnosti izlaže svoje zdravlje i 
svoj život, kaže se: on se žrtvuje za domovinu. 

U kršćanskom se smislu zove žrtvom samo ono što se 
daje Bogu. Siromašna udovica, koju spominje Sveto Pismo, 
darovala je u hramu iz ljubavi prema Bogu zadnje dvije pare 
što ih je imala. Za nju je rekao Isus: »Ova je siromašna udo¬ 
vica stavila više od svih koji su metnuli u milostinjar. Jer 
svi su bacali od suviška svojega, a ona je od sirotinje svoje 
ostavila sve što imade, svu svoju imovinu«. Ona je dakle pri¬ 
donijela veliku žrtvu. Tobija je u babilonskom sužanjstvu iz 
ljubavi prema Bogu razdijelio svoj novac siromašnim Izra¬ 
elcima i brinuo se za ukop svojih ubijenih zemljaka uz ži- 
yotnu pogibao. To je bila velika žrtva. Izraelci su mnogo 
žrtvovali kad su poslije danoga zakona na Sinaju predali Moj- 

siju zlato, srebro, dragulje i grimiz da se uredi sv. šator. Svaki 
doprinosi žrtvu — veli Sveto Pismo — koji drži Božje zapo¬ 
vijedi i vrši djela milosrđa. 

Bitno je kod žrtve da se neka draga stvar daje radi Boga. 
Dajući stvar radi Boga hoćemo reći da je Bog naš najviši 
gospodar i da smo radi njega pripravni odreći se i darovati 
i ono što nam je najdraže. Žrtveni dar zastupa čovjeka i oči¬ 
tuje čovjekovu spremnost da bude hotimična žrtva pred svo¬ 
jim Bogom. 

Iz Staroga zavjeta poznamo žrtve: Abelovu, Noinu i druge. 
Abel je kao žrtvu Bogu prinio prvence od svoga stada. Goveda 
je zaklao i spalio — dakle uništio na čast Bogu. Tako je i 
Noa, nakon potopa, da se zahvali Bogu što ga je prigodom 
općeg potopa spasio, zaklao nekoliko životinja i spalio ih. 
Sve su ove žrtve bile prave žrtve. Njima su se Abel i Noa 
klanjali Bogu, izrazili svoje duboko poštovanje prema Bogu, 
zahvalili Mu se: Abel za blagoslov u gospodarstvu, a Noa za 
spasenje od potopa. 

Žrtvom svojevoljno darivamo ili uništavamo vidljivu stvar 
da time štujemo Boga kao vrhovnoga gospodara. Žrtva znači 
štovanje i poklon koji se prinosi samo Bogu. 

Jedne su žrtve krvne, druge nekrvne. Kad se žrtve uzi¬ 
maju iz životinjskoga carstva: goveda, ovce, koze, golubovi i 
grlice — njih se zaklalo, krv se prolila pred žrtvenikom, a me¬ 
so se spalilo. Jer se krv prolijevala — zovu se krvne žrtve. 
Ako su se za žrtve uzimali: žito, brašno, kruh, vino — dakle 
darovi koji nemaju krvi, to su bile nekrvne žrtve. Nekrvne 
žrtve — hrana — bi se kod žrtvovanja ili spalile ili pojele, a 
vino bi se većinom pred žrtvenikom prolilo. 

Žrtve su vanjski izražaj čovjekove nutrine. Žrtvom čovjek 
pokazuje što u duši misli i osjeća. Česte su žrtve kojima Boga 
slavimo. Takve su se žrtve vršile svaki dan u jeruzalemskom 
hramu. Noina je žrtva nosila biljeg zahvale što ga je Bog po¬ 
štedio od potopa — to je izrazita žrtva zahvalnica. Kad voj¬ 
nici prije bitke prinose žrtve da im Bog udijeli pobjedu — 
to je prozbena žrtva. A kad čovjek osjeća na duši veliki teret, 
teški grijeh, i donosi žrtvu da se s Bogom pomiri, ta se žrtva 
zove pomirnica. 

Naše su žrtve: sv. misa, postovi, molitve i kršćanska dje¬ 
la milosrđa. Prinosimo svoje žrtve čistim srcem i plemenitom 

naknadom da Boga proslavimo, da mu se za darove zahvalimo, 
da nam udijeli milost ustrajati u dobru, a kad smo sagriješili 
da se što prije s Bogom izmirimo. 

»Imajući dio u euharistijskoj žrtvi, izvoru i vrhuncu ci¬ 
jelog kršćanskog života, prinose vjernici Bogu božansku žrtvu 
i sebe s njom; tako svi bilo s prinosom bilo sa svetom pri- 
češću iz vršu ju svoj dio u liturgijskom činu, ne svi jednako, 
nego neki na jedan, a neki na drugi način. Hrane se pak 
Kristovim tijelom u svetoj pričesti, pokazuju konkretno je¬ 
dinstvo Božjeg naroda, koje je ovim sakramentom zgodno 
izraženo i divno ostvareno«. (Lumen Gentium, 11). 

Već su djeca prvih ljudi, Kain i Abel, prinosili žrtve Bogu. 
Kain je po zvanju bio ratar, a Abel pastir. »I poslije nekog 
vremena dogodi se da Kain prinese Gospodu žrtvu od plodo¬ 
va poljskih. I Abel žrtvova od prvina stada svojega, i to ko¬ 
made sala. Gospod pogleda milostivo na Abela i žrtvu njego¬ 
vu. A na Kaina i žrtvu njegovu ne pogleda«. 

Izraelci, Božji izabrani narod, žrtvovali su svaki dan. 
Svako jutro i svaku večer prinosio je veliki svećenik žrtvu u 
ime naroda. Kadiona se žrtva sastojala od mirisavih trava i 
tamjana koje je veliki svećenik spalio na čast Bogu. Nekrvne 
su žrtve bile brašno, ulje i tamjan. Krvna je žrtva bila jedno¬ 
godišnje janje bez ljage sa žrtvom hrane i pića. U subotu su 
se žrtvovala još dva jednogodišnja janjeta uz kruh i vino. Na 
pojedine su svetkovine bile i posebne žrtve. 

I poganski su narodi poznavali žrtve. Njihove žrtve osu¬ 
đuje Sveto Pismo jer su bile u sebi zle i prikazivali su ih 
krivim bogovima. Pogani su često ubijali ljude i prinosili kao 
žrtve idolima ili krivim bogovima, a ne pravom Bogu. Za po¬ 
ganske žrtve kaže Sveto Pismo: »Što pogani žrtvuju, žrtvuju 
đavlima, a ne Bogu«. 

Sveto Pismo navodi jedan primjer strašne poganske žrtve. 
Bilo je to za vrijeme rata. Kad je moapskog kralja opkolio 
izraelski kralj, dao je vlastitoga sina — prijestolonasljed¬ 
nika — ubiti na zidu i spaliti kao žrtvu da isprosi u nevolji 

pomoć. 

Feničani i ostali azijatski narodi običavali su svake go¬ 
dine, a osobito u nevolji, pridonositi kao žrtvu djecu bogu 
Molohu. Mjedeni kip boga Moloha bi užarili na vatri, a onda 
bi bacali djecu u naručaj užarenoga boga da izgore. Najviše 

je ljudskih žrtava bilo kod stanovnika starog Meksika. Tamo 
se žrtvovalo svake godine do 20.000 ljudi. I kod visoko obra¬ 
zovanih Grka i Rimljana bilo je ljudskih žrtava. 

Naš zemljak, Fran Mažuranić, koji je puno po svijetu 
putovao, proputovao je i belgijski Kongo. U svom putopisu 
opisuje i poganske vjerske običaje. Na jednom mjestu opi¬ 
suje i ukop poganskih poglavica. Poganski poglavice tamo 
imaju po više žena. Zanimljivo je da nijedna žena ne želi 
biti najmlađa. Čim se uda za kojega poglavicu, brzo nuka 
muža da što prije uzme još dvije mlađe žene. Kad poglavica 
umre, onda dvije najmlađe žene moraju žive s njim u grob. 
Zato je svakoj ženi stalo da iza sebe ima još dvije mlađe; 
kad muž umre ne mora u grob živa ona nego dvije mlađe 
mjesto nje. Mažuranić se, što je sasvim opravdano, zgrozio 
nad tim običajem. I danas se još uvijek zgraža sav kulturni 
svijet nad ovako nečovječnim postupkom. 

Kad su tamo prispjeli katolički misionari, ustali su od¬ 
lučno protiv takvih barbarskih običaja. Dakako da je bilo 
puno borbe, ali ne bez uspjeha, što su konačno učinili? Mi¬ 
sionari su savjetovali mlađim ženama da načine dvije lutke 
i stave ih mjesto sebe u grob kraj mrtvoga muža. Okolina je 
bila s tim sporazumna i mlade su žene ostale žive. Mažuranić 
hvali visoku kulturu misionara i upisuje im u veliku zaslugu 
baš ovaj način čovječnosti. 

Razlog što ljudi pridonose žrtve ponajčešće je svijest 
grijeha na duši. Kad je katolicima savjest opterećena gri¬ 
jesima, traže olakšanje savjesti u sv. ispovijedi. U ovom sve¬ 
tom sakramentu iskreno priznajemo grijehe, za njih se ka- 
jemo i dobivamo oproštenje. Oproštenjem grijeha nastaje 
pomirenje s Bogom. Prije kršćanstva, a i danas kod naroda 
koji nisu kršteni, ljudi svijesni grijeha prinose Bogu žrtve, 
pa Bog uništava njegove grijehe i po uništenoj žrtvi dolazi do 
pomirenja s Bogom. Sveto Pismo kaže: »Žrtve su za svakida¬ 
šnje sjećanje na grijehe«. Na drugom mjestu: »Bez prolije¬ 
vanja krvi nema oproštaja«. 

Iz Svetoga se pisma vidi da je Bog često odobravao žrtve. 
Za Abelovu žrtvu kaže Sveto Pismo: »Gospod pogleda milosti¬ 
vo na Abela i žrtvu njegovu«. Nakon Noine žrtve iz općega 
potopa rekao je Bog: »Makar je mišljenje srca čovječjega 
zlo od njegove mladosti, neću ipak više uništiti sva živa bića 
kao što učinih«. 


gog je izrijekom i želio žrtve. Abrahamu je rekao: »Uzmi 
Izaka, sina svojega, jedinca svojega kojega ljubiš, pa idi u 
okrajinu Moriju i ondje ga prinesi kao žrtvu paljenicu na 
brdu" koje ću ti pokazati!« Ovo je bila samo kušnja. Kad je 
Abraham uistinu bio pripravan žrtvovati sina Izaka, Bog po¬ 
šalje anđela i spriječi žrtvovanje. Izraelcima je dao Bog i 
posebne propise o žrtvama. 

Kad, dakle, Bog odobrava i želi žrtve, na nama je ljudima 
da žrtve rado prinosimo. 

KRISTOVA ŽRTVA NA KRIŽU 

Čitav se život Isusov s pravom može zvati neprekidnom 
žrtvom. Ta je žrtva počela već kod Isusova utjelovljenja. Tu 
se Sin Božji odrekao svoga božanskoga dostojanstva i uzeo 
na se oblik sluge. Isus je »sebe poništio uzevši lik sluge i 
postao sličan ljudima, i u životu svome nađe se kao čovjek« 
(Filip 2, 7). 

Isus se odrekao svih zemaljskih dobara pa je stoga oprav¬ 
dano mogao reći za sebe: »Lisice imaju svoje jame i ptice 
nebeske svoja gnijezda, a Sin čovječji nema kamo da skloni 
svoju glavu« (Mt 8,20). 

Isus je često postio — uskraćivao si tjelesnu hranu. Kad 
je jednom zgodom razgovarao sa ženom Samaritankom na 
Jakovljevu zdencu, dođu apostoli i ponude mu hrane. Isus je 
odgovorio: »Moja se hrana sastoji u tom da vršim volju ono¬ 
ga koji me poslao i dovršim njegovo djelo« (Iv 4, 34). Doga¬ 
đalo se — makar je bio umoran od dnevnoga rada — da je 
sebi uskraćivao i noćni počinak. Puno se puta zbilo da je 
pošao u samoću na koje brdo i »proveo noć u molitvi s Bo¬ 
gom« (Lk 6,12). 

Isus se spremno odricao časti. Nije tražio čast za sebe 
nego samo za nebeskoga Oca. Kad su mu neprijatelji pred¬ 
bacili da ima đavla u sebi, on se odlučno brani od uvrede i 
kaže: »Ja nemam đavla nego poštujem Oca svojega, a vi 
niene sramotite. Ja ne tražim svoje slave; ima koji traži i nu¬ 
di, a to je Bog Otac« (Iv 8, 49—50). 

Strpljivo je podnosio ruglo i sramotu. Kad su ga uhvatili 
i doveli k Herodu na sud, Herod se nadao da će Isus pred 

njim činiti čudesa, i da će se zabavljati on i svita njegova. 
Isus nije nikada činio čudesa radi čije radoznalosti ili za čiju 
zabavu nego da ljude obrati k Bogu. Pred Herodom nije 
učinio nijedno čudo i na pitanja nije uopće odgovarao; samo 
je šutio jer je vidio da ima posla s opakim i pokvarenim 
čovjekom kojemu nije stalo ni do istine ni do dobra. Da se 
naruga Isusu dade ga Herod obući u bijelu haljinu kao lu¬ 
đaka i pošalje ga natrag k Pilatu. 

Zapostavljen je bio zločincu Barabi. Pilat izvede Isusa 
pred razjarenu svjetinu i pita: »Koga hoćete da vam pustim 

— Barabu ili Isusa koji se zove Krist?« Nahuškana masa 
viče: »Barabu«. A za Isusa rekoše svi: »Neka se razapne«. 
Isus je podnio i to poniženje da je raspet između dva razboj¬ 
nika kao najgori zločinac. Sveto Pismo veli: »I s njim razapnu 
dva razbojnika, jednoga s desne a drugoga s lijeve strane 
njemu« (Mk 15,27). 

Konačno na križu je dao — što je najviše i najbolje imao 

— svoj život. Zato je opravdano rekao: »Nitko nema veće lju¬ 
bavi od ove: položiti vlastiti život za svoje prijatelje« (Iv 
15,13). 

Ipak prava pomirbena žrtva Kristova počinje s njegovom 
mukom na križu i svršava s njegovom smrću. Na križu je 
Krist žrtvovao svoje tijelo koje nije bilo — kao kod ostalih 
žrtava — ubijeno, razdijeljeno i spaljeno, ali je bilo lišeno 
života. Na križu je Isus mogao reći: »Ja sam crv, a ne čovjek« 
(Ps 21,15). 

U Starom se zavjetu redovito žrtvovalo janje. Zato 
proroci zovu Isusa žrtvenim janjetom. Tako ga je nazvao i 
njegov preteča sv. Ivan Krstitelj. Kad je jednom zgodom 
Isus išao prema Ivanu Krstitelju, reče Ivan za Isusa: »Evo 
janje Božje koje oduzima grijehe svijeta!« (Iv 1, 29). A sv. 
Pavao kaže: »Naše vazmeno janje, Krist, je žrtvovano« (1 
Kor 5, 7). 

Između Isusove žrtve na križu i drugih žrtava je neiz¬ 
mjerna razlika. Isus prinosi sama sebe kao žrtvu. On je sve¬ 
ćenik i žrtva zajedno. Kod drugih se žrtava razlikuje sveće¬ 
nik od žrtve. Jedno je svećenik koji prinosi žrtvu, a drugo je 
žrtva koja se prinosi. Sve žrtve prije Isusa bile su samo sjena 
i slika žrtve Isusove; one su upućivale ljude na Isusa i nje¬ 
govu žrtvu. Isusova žrtva je samostalna i nezavisna, vrijed¬ 
nost ima sama po sebi. Sve su druge žrtve imale samo ogra- 

cenu vrijednost kao što je ograničeno sve što je zemaljsko 
^prolazno. Isusova žrtva je neizmjerna vrijednost jer je pri- 
posi druga božanska osoba koja je neizmjerni Bog. 


ISUS KRIST SE ŽRTVOVAO ZA SVE LJUDE 

Krist je trpio mjesto nas. Već je prorok Izaija prorekao 
o njemu: »On je ranjen radi naših zločina, isprebijan je radi 
naših grijeha« (Iz 53, 5). Sv. Ivan Krstitelj, kad je vidio Isusa 
da ide k njemu, radosno je uskliknuo: »Evo janje Božje koje 
oduzima grijehe svijeta« (Iv 1, 29). Isus je dobri pastir koji 
daje i život svoj za ovce svoje (Iv 10, 15). 

U »Očenašu« molimo Boga da nam oprosti naše dugove. 
Naši dugovi Bogu — to su naši grijesi kojima vrijeđamo 
Boga. Budući da su naši dugovi, naši grijesi, neizmjerna uvre¬ 
da Bogu, a dobra su naša djela samo ograničene vrijednosti, 
ljudi sami po sebi nikada ne bi mogli dati Bogu potpunu 
zadovoljštinu za uvrede. Isus nam se smilovao pa je mjesto 
nas dao punu zadovoljštinu Bogu, isplatio je u cijelosti i 
preobilno naše dugove. 

Po prirodnom zakonu od roditelja prelazi na potomke 
imovina, čast, ugled, zasluge, naslovi, ali i dugovi i sramota, 
štoviše, i čitavi se narodi ponose glasovitim muževima koji 
su odrasli u njihovoj sredini. Jednako trpe i sramotu radi 
zločina što ih čine opaki ljudi njihove narodnosti. Tako je i 
istočni grijeh od praroditelja prešao na sve nas ljude. U nje¬ 
mu se začinjemo i rađamo. Po njemu smo postali Božji ne¬ 
prijatelji i zauvijek bismo propali da nije došao Spasitelj. 
Krist se velikodušno žrtvovao za sve nas, pomirio nas s Bo¬ 
gom, poravnao nesklad što ga je Adam skrivio. Kako je Adam 
sve ljude unesrećio, tako ih Isus usrećio. Po Adamu je došao 
na sve ljude istočni grijeh, po Isusu — drugom Adamu — 
otkupljenje od grijeha. Kako po Adamu zajedničko zlo, tako 
po Isusu zajedničko dobro. 

Krist je zadovoljio za grijehe čitavoga čovječanstva. Ne 
samo za istočni grijeh nego i za sve osobne grijehe. Sv. Ivan 
apostol kaže: »On je žrtva pomirnica za naše grijehe; ne 
samo za naše nego za grijehe svega svijeta« (1 Iv 2, 2). Sv. 
Pavao naglašuje da je Isus umro za sve ljude. Leon I Veliki 
kaže za Isusa da je on pravo vazmeno janje. Njegova žrtva 

nije oslobodila samo jedan narod iz faraonova sužanjstva 
nego čitav svijet iz đavolskog ropstva. 

Međutim, iako je Krist umro za sve ljude — uči Triden- 
tinski sabor — svi ne primaju blagodati njegove smrti. Spa- | 
savaju se samo oni ljudi koji svojim životom i radom, svo¬ 
jim krepostima zavrijede da im se dodijele Isusove zasluge. 

Krist je obilno zadovoljio Božjoj pravdi za naše grijehe. 
Trpio je ne samo onoliko koliko je bilo nužno da nas izmiri 
s Bogom; trpio je više; dao je nebeskom Ocu preobilnu za¬ 
dovoljštinu. Isus Krist je pravi Bog. Zato svako njegovo djelo 
ima neizmjernu vrijednost. Za naše spasenje dovoljan bi bio 
jedan jedini pobožni uzdah Isusov. I samo jedna suza iz oka • 
Isusova. Jedna, i najkraća, molitvica nebeskom Ocu. I samo I 
jedna kap njegove presvete krvi. Krist je trpio više nego 
ikoji čovjek na svijetu. Trpio je više nego bi moglo trpjeti 
ikoje stvorenje u svemiru. Izgledao je u mukama kao onaj 
koga je Bog napustio. Zato je Isus i uzdahnuo u bolima; I 
»Bože moj, Bože moj, zašto si me ostavio«. 

Na pitanje zašto je Isus toliko trpio kad je daleko manje 
trpljenja bilo dovoljno za naše izmirenje s Bogom, sveti Oci 
odgovaraju: što je dostajalo za spasenje, nije bilo dosta lju¬ 
bavi Isusovoj. Isus je toliko trpio da nam na jednoj strani 1 
pokaže svoju neizmjernu ljubav, a na drugoj strani težinu 
grijeha kojima vrijeđamo Boga. 

Milosti što nam ih je Krist zaslužio svojom smrću na 
križu dijele nam se po sv. misi i po sv. sakramentima. To su 
kanali po kojima se milosti razlijevaju na sve ljude. Sve 
milosti istječu iz križa Isusova. Katolička Crkva, kad dijeli 
milosti, upotrebljava uvijek znak sv. križa. Sv. Grgur Veliki 
kaže: »Križ je izvor svakoga blagoslova«. Kao što sunce sto¬ 
ljećima zemlju rasvjetljuje i grije, i ništa ne gubi od svoga 
svjetla i topline, tako ni blago žrtve Kristova križa ne gubi 
ništa, makar se ljudima kroz stoljeća dijeli milost i spasenje. 

Ni najbolji lijek ne koristi ništa ako ga bolesnik ne uzi- i 
ma. Ni Kristove milosti, makar su obilne i preobilne, neće I 
koristiti našim dušama ako se njima ne služimo, ako ne do¬ 
lazimo k sv. misi i ne primamo sakramenata. Kristove milosti ; 
treba posvojiti, a to biva kad god pobožno prisustvujemo 
sv. misi ili dostojno primamo koji sveti sakramenat. Sv. Augu- 
stin primjećuje: »Tko te je stvorio bez tvoga sudjelovanja, 
neće te spasiti bez tvoga sudjelovanja«. 

NEKRVNA ŽRTVA 

Isus Krist se žrtvovao na križu samo jedanput. Bilo je 
to na Veliki petak. Na Kalvariji je tada bilo nazočno razmjer¬ 
no malo ljudi. Više neprijatelja nego vjernika. Da svi vjernici 
kroz sva vremena do svršetka svijeta mogu prisustvovati Isu¬ 
sovoj žrtvi i biti dionici njezinih plodova, naredio je Isus da 
se žrtva na križu obnavlja. Obnavljat će se nekrvnim načinom. 
Neće više Isus biti pribijen na križ i prolijevati krv, neće 
trpjeti i umrijeti nego će sebe, svoje tijelo i krv prinositi kao 
žrtvu pod prilikama kruha i vina. To je nekrvna žrtva ili sv. 
misa. 

Kako je došlo do ustanove nekrvne žrtve ili sv. mise? 
Dan prije krvne žrtve, na Veliki četvrtak naveče, blagovao je 
Isus s apostolima Zadnju večeru. Za vrijeme večere Isus je 
uzeo kruh u svoje ruke, pogledao na nebo, zahvalio nebesko¬ 
mu Ocu, blagoslovio kruh, prelomio ga, dao apostolima rije¬ 
čima: »Uzmite i jedite, jer je ovo tijelo moje«. Iza toga uze 
Isus kalež s vinom, zahvali nebeskom Ocu, blagoslovi kalež i 
dade učenicima govoreći: »Uzmite i pijte, jer je ovo krv moja 
novoga i vječnoga zavjeta, tajna vjere koja će se proliti za 
vas i za mnoge na oproštenje grijeha. To činite na moj spo¬ 
men«. Riječi što ih je Isus izgovorio nad kruhom i vinom 
zovu se riječi konsekracije, posvete ili pretvorbe. Riječima 
pretvorbe stavljeno je Isusovo tijelo, pod prilike kruha i vina. 
Bitni je dakle čin u misi pretvorba; njom se obnavlja krvna 
žrtva Isusova na križu. 

Kod žrtvovanja se traži: žrtva, uništenje prinosa i pri¬ 
kazanje ili prinošenje žrtve. U sv. misi po riječima pretvorbe 
Isus postaje nazočan pod prilikom kruha i vina; Isus je tu 
žrtva. Otajstveno uništenje žrtve se u misi izvodi tako da 
se po riječima pretvorbe odvaja tijelo od krvi i stavlja pod 
prilike kruha, a krv se odvaja od tijela i stavlja pod prilike 
vina. Konačno se tijelo i krv pod prilikama kruha i vina po¬ 
dižu prema nebu. To je prikazanje ili prinošenje žrtve. 

Isus Krist na križu — Isus Krist u sv. misi. Na križu trpi 
i umire. U sv. misi tjelesno ne trpi i ne umire nego umire 
duhovno. Riječi pretvorbe su kao duhovni mač koji zadaje 
duhovnu smrt jer razdvaja tijelo od krvi. Tijelo stavlja pod 
prilike kruha, a krv pod prilike vina. Žrtva je uništena — 
prinosi se nebeskom Ocu da se iskaže njegova neograničena 
v last nad svim što je živo i mrtvo. 

Isus — žrtva — je isti na križu i u sv. misi. Na križu umi¬ 
re tjelesno, u misi duhovno. Na križu se rastavlja tijelo od 
krvi — pod mukama, u misi po riječima pretvorbe. Na križu 
se prinosi i prikazuje nebeskom Ocu naravno tijelo i naravna 
krv Isusova, a u sv. misi tijelo i krv Isusova pod prilikama 
kruha i vina. 

Nakon pretvorbe tijelo Isusovo ne izgleda kao ljudsko ti¬ 
jelo nego kao kruh. Ono ima miris, okus, težinu, boju kruha 
i izvana je prilika kruha. I krv Isusova ne izgleda kao crvena 
krv nego kao vino. Ima miris, okus, težinu, boju vina - izvana 
je prilika vina. Pretvara se samo bit ili narav kruha u bit ili 
narav tijela, a bit ili narav vina u bit ili narav krvi. Prilike 
kruha i vina su ostale iste. Promijenila se samo narav kruha 
i vina, a prilike se nisu promijenile. 

Riječima: »To činite na moj spomen« dao je Isus aposto¬ 
lima i njihovim nasljednicima nalog i vlast da čine isto što 
je on činio na Zadnjoj večeri; da nekrvnom žrtvom ili sv. 
misom obnavljaju krvnu žrtvu Isusovu na križu. 


MISA U PRVIM KRŠĆANSKIM VJEKOVIMA 


Kršćani su se već u apostolsko doba sastajali na lomlje¬ 
nje kruha. To se događalo osobito na nedjelje i blagdane. 

Sv. Pavao govori češće o blagoslivljanju i pijenju kaleža, 
o lomljenju kruha i o jedenju kruha. »Mi imamo žrtveni oltar 
— veli sv. Pavao za kršćane — s kojega ne smiju jesti oni 
koji služe Šatoru« — tj. Židovi. 

Sv. Andrija apostol rekao je prokonzulu koji ga je silio 
na poganske žrtve: »Ja žrtvujem svaki dan pravomu Bogu 
na oltaru ne meso od bivola, ne krv jarca, već neokaljano ja¬ 
nje Božje. I ako je sav narod vjernika jeo njegovo sveto meso, 
ostaje janje, koje je žrtvovano, uvijek još neozlijeđeno i živo«. 

Sv. Justin — oko 150. — spominje u svom prvom obram¬ 
benom spisu na rimskoga cara dijelove kršćanske žrtve: či¬ 
tanje i tumačenje Svetoga Pisma, prikazanje kruha i vina, 
pretvorbu žrtvenih darova i njihovo dijeljenje. 

Kad su sv. Siksta papu vodili na mučeničku smrt, išao 
je za njim sv. Lovro, đakon, i govorio mu: »Sveti oče, bez 

n iene odlaziš, a do sada inače nisi nikada običavao bez moje 
lužbe prinositi svetu žrtvu.« To je bilo u trećem stoljeću. 

Najstariji sveti oci spominju svetu misu. Sv. Irenej, bis¬ 
kup bonski, koji je umro 202. kaže: »Žrtva Novoga zavjeta 
jest sveta večera. Krist ju je naredio kao sakramenat i uje¬ 
dno kao žrtvu. Crkva prinosi tu žrtvu po cijelomu svijetu«. 
Sv. Ciprijan, biskup kartaški — umro 258.— veli: »Svećenici 
prinose u crkvi žrtvu baš tako kako ju je sam Krist prinesao«. 
Dalje: »Mi prinosimo u sve dane žrtvu, u vrijeme progona 
i mira, čime pripravljamo vjernike da se i po muci predaju 
za žrtvu«. Papa Leon Veliki naglašuje: »Jedina žrtva tijela 
i krvi Kristove nadomješta sve različite žrtve«. 

Za svetu misu svjedoče slike na stijenama katakomba. 
0 njoj govore najstarije bogoslužne knjige, jer se u njima 
nalaze molitve, koje su se molile kod žrtve, a sadrže i pro¬ 
pise kako se žrtva prinosi. Da je misa postojala već u prvo 
kršćansko doba dokaz su kaleži i misna odijela iz najstarijih 
vremena. Kako protumačiti sve te bogoštovne predmete, ako 
nije bilo žrtve? Konačno, i sami krivovjerci sve do 10. stolje¬ 
ća nisu se usudili ustati protiv žrtve. 

Sv. misa je središte čitavoga katoličkoga bogoslužja. Ona 
je more u koje se skupljaju milosne rijeke žrtve na križu, a 
odatle preko svetih čina i sakramenata na ljude. 

Sv. misa je sunce milosti, što svaki dan izlazi, Sunčeve se 
bijele zrake u sakramentima sedmerostruko lome i tako sa¬ 
činjavaju luk mira koji spaja bogatstvo neba sa siromaštvom 

zemlje. 

Sv. misa kudikamo nadmašuje svete sakramente čašću, 
jer su sakramenti samo posude milosrđa za žive, a misa je 
neiscrpivo more Božje darežljivosti za žive i mrtve. 

Po sv. misi imaju ljudi već unaprijed nebo na zemlji, bu¬ 
dući da po toj žrtvi imaju pred sobom Stvoritelja neba i 
zemlje, te ga i rukama mogu doticati. 

Koliko more ima kapi, koliko sunce zraka, koliko nebo 
zvijezda, koliko zemlja cvijeća, toliko tajna u sebi obuhvaća 
s v. misa! 

Na sv. misu se odnosi proročanstvo proroka Malahije 
koje kaže: »Od istoka sunca do zapada veliko je ime moje 
me đu narodima i na svakom se mjestu imenu mojemu pri- 
n osi čista žrtva.« 

Sv. misa će se prinositi do sudnjega dana. Kralj David 
veli za Isusa da će kroz sve vjekove biti svećenik kao Melhi- 
zedek. Na sv. misu je mislio Isus kad je rekao: »Evo ja sam 
s vama u sve dane do svršetka svijeta«. 


GLAVNI DIJELOVI NEKRVNE ŽRTVE 

Sv. misa se sastoji od bogoslužja riječi i euharistijskog 
bogoslužja. 

Bogoslužje riječi obuhvaća sve što je prije prikazanja, 
a prikazanje i sve što je iza prikazanja spada u liturgiju 
Euharistije. 

»Crkva je uvijek častila božanska Pisma slično kao i 
samo Gospodinovo Tijelo, budući da — osobito u svetoj 
liturgiji — ne prestaje uzimati i pružati vjernicima kruh ži¬ 
vota tako sa stola riječi Božje kako sa stola Tijela Kristova. 
Crkveno propovijedanje — kao i sama kršćanska religija — 
treba da se hrani i upravlja Svetim Pismom«. (Dei verbum, 
21 ). 

Kod bogoslužja riječi najvažniji je dio evanđelje. Evan¬ 
đelju je ulomak uzet iz jedne od četiri knjiga evanđelja. U 
nedjelje i blagdane drži obvezatno iza evanđelja propovijed 
biskup ili koji drugi svećenik. U radne dane ta se praksa toplo 
preporuča. 

Kod prikazanja prikazuju se i posvećuju Bogu kruh i 
vino. Sve što se upotrebljava kod službe Božje najprije se 
posvećuje. Tako je i ovdje s kruhom i vinom. Stoga bi se 
prikazanje moralo zapravo zvati »posveta«. Pravi čin žrtve 
nastupa kod pretvorbe i pričesti, a ne kod prikazanja. Kad 
bi svećenik naglo obolio, ili bi prijetila kakva druga nesreća, 
mogao bi prije pretvorbe žrtvu prekinuti. Poslije pretvorbe 
se žrtva ne smije prekidati. Svećenik bi se, da mu pozli, tre- I 
bao odmah nakon pretvorbe pričestiti i tek onda otići. 

Da svećenik umre kod oltara prije pretvorbe ne bi bilo 
nužno da se žrtva nastavi. A kad bi svećenik umro poslije 
pretvorbe, morao bi drugi svećenik nastaviti žrtvu, jer žrtva j 
je po svojoj biti cjelovita, dovršena. 

Do izraza prikazanje došlo je odatle što su vjernici kod 
tog dijela mise donosili na oltar kruh, vino i druge darove, j 


• to darovali ili prikazivali Bogu. Od donesenih darova jedan 
> se izlučio za pričešćivanje, a ostalo se upotrebilo za uzdr¬ 
žavanje svećenika i davalo siromasima kao pomoć. U nedje- 

I y c i blagdane donosili bi vjernici više darova, pa bi onda 

većenici iz zahvalnosti za darove služili sv. misu za sve daro- 
S atelje, za čitavu vjersku zajednicu. Tako je vremenom na¬ 
stala za župnika dužnost da u nedjelje i blagdane služi sv. 
mise za svoje vjernike, za svoje župljane. Ta je dužnost na 
snazi i danas. Župnici su dužni u nedjelje i blagdane služiti 
sv. misu za sve svoje župljane — žive i mrtve. 

Kruh se za žrtvu priprema od pšeničnog brašna. Kruh 
je u zapadnom obredu beskvasan. I Isus se na Zadnjoj večeri 
služio beskvasnim kruhom. Kod sv. mise rabi se samo velika 
hostija, a tek u nuždi se smije uzeti mala. Hostija ima okru¬ 
gli oblik, da se označi vjernost Isusova, koja je bez početka 
i bez kraja. 

Vino mora biti priređeno od isprešana grožđa. Prije pri¬ 
kazanja svećenik stavlja u vino par kapi vode, jer je i Isus 
na Zadnjoj večeri tako činio. Na Istoku su naime jaka vina, 
pa se običavalo u vino stavljati malo vode, da se vino ublaži 
i da bude ugodnije za piće. Vino i voda zajedno u kaležu 
sjećaju na krv i vodu što su zajedno potekli iz boka Isusova 
kad je vojnik kopljem probo presv. srce Isusovo. 

Kod sv. mise je najsvečaniji čas pretvorba. Uzvišenost 
se ovoga dijela sv. mise od vajkada izražava time da se za 
pretvorbe moli dostojanstveno i glasno, nekada i pjeva, a 
vjernici u sabranosti kleče. Kod pretvorbe se Isus Krist otaj- 
stveno rađa na oltaru. Prvo je rađanje Isusovo kao druge 
božanske osobe od Oca. To je vječno rađanje. Otac od vijeka 
rađa drugu božansku osobu kao svoju istobitnu misao. Drugo 
je rađanje Isusovo bilo u vremenu kad ga je Majka Božja 
BI. Dj. Marija rodila u Betlehemu. Treće je rađanje Isusovo 
pod sv. misom. To je duhovno ili mistično rađanje. Po pret- 
vorbenim riječima Isus silazi pod prilike kruha i vina. 

Kod sv. pričesti blaguje svećenik tijelo i krv Isusovu. Kad 
je pričestio sebe, redovito pričešćuje i vjernike. Prije pričesti, 
ili još bolje rečeno na početku mise, vjernici se pokaju za 
grijehe da čistom dušom prime Isusa u svoju dušu. Svećenik 
uzme jednu hostiju okrene se prema vjernicima i govori: 
»Evo Jaganjac Božji, evo Onoga koji oduzima grijehe svijeta. 
Blago onima koji su pozvani na gozbu Jaganjčevu«. Svi pri- 

hvate: »Gospodine, nisam dostojan da uđeš pod krov moj 
nego samo reci riječ, i ozdravit će duša moja«. Kad svećenik 
pričešćuje vjernike, izgovara riječi: Tijelo Kristovo — a vjer¬ 
nici odgovaraju: Amen. Sv. pričest je dopušteno dijeliti u 
svako doba u koje je dopušteno čitati sv. misu. 

S vremenom je dodano k bogoslužju riječi i Euharistiji 
još i mnogo drugih obreda, punih znamenovanja. Svrha je 
misnim obredima da predočuju uzvišenost sv. mise i time kod 
vjernika umnažaju pobožnost. Tiha sv. misa ne traje niti pola 
sata, a sadržaje u sebi puno svetih čina, a još više beskrajno 
obilje Božjih milosti. Sv. misa je kratki sadržaj života Isuso¬ 
va. U njoj se predočuje u kratkom vremenskom trajanju što 
je Isus Krist učinio na zemlji kroz 33 godine. 


KORISTI SV. MISE 

U svakoj sv. misi nalazimo plodove što ih je Isus Krist na 
Veliki petak stekao svojom smrću na križu. Sv. misa je ista 
žrtva s onom na križu, pa donosi i iste plodove kao i žrtva 
na križu. 

Gorka muka i smrt Isusova je riznica, a sv. misa je ključ 
koji tu riznicu otvara. Križ je drvo života, puno nebeskih 
plodova, a sv. misa je zlatna posuda u kojoj nam se ti plo¬ 
dovi pružaju. 

U sv. misi nam se daruju zasluge Isusove. S ostalim sa¬ 
kramentima daju nam se također plodovi žrtve na križu, ali 
ne u tako bogatoj mjeri kao sa sv. misom. 

Sv. Ivan Hrizostom veli: »Pod sv. misom dijeli Bog kudi¬ 
kamo obilnijom mjerom nego inače«. Nigdje ne teku izvori 
milosti tako bogato kao na žrtveniku. Nijedan ljudski jezik 
ne može prikazati kako po sv. misi dobivamo bogate plodove. 

Kod većine sakramenata, kad ih primamo, moramo biti 
u milosti, inače ne postajemo dionici Kristovih zasluga; što¬ 
više, počinjamo teški grijeh. Za sv. misu se ne traži stanje 
milosti. Grešnik, slušajući sv. misu, ne griješi, nego, što je 
vrlo utješno, stiče milost obraćenja. 

Grešnik, pobožnim sudjelovanjem kod sv. mise, dobiva od 
Boga milost da se pokaje za grijehe, ispovijedi ih i time po- 


jniri s Bogom. Zato i zove Tridentinski sabor sv. misu »po¬ 
mirbenom žrtvom«. 

Na kraju je Isus raskajanom razbojniku oprostio njegove 
grijehe. Za utjehu mu je rekao: »Još ćeš danas biti sa mnom 
u raju«. Slično čini Isus i kod sv. mise. Pod sv. misom vapi 
krv Boga-Čovjeka Isusa Krista za smilovanjem. Jednako kao 
i na križu moli Isus za grešnike: »Oče, oprosti im, jer ne znaju 
§to čine«. 

Po sv. misi dobivaju pravednici oproštenje lakih grijeha 
i vremenitih kazni. Tridentinski sabor tumači da mi po sv. 
misi postizavamo oproštenje onih grijeha što ih dnevno či¬ 
nimo. Nauka je sv. Augustina da nam se jednim Očenašom, 
što ga od srca izmolimo, opraštaju svi laki grijesi jednoga 
dana. Ako toliku moć ima kod Boga kratka molitva Očenaša, 
koliko će više lakih grijeha oprostiti sv. misa? 

Ako često prisustvuješ sv. misi, možeš se nadati kratkom 
i blagom čistilištu. Slušajući naime pobožno mnoge sv. mise, 
većinom si već zadovoljio za svoje kazne. Skrušeni razbojnik 
prisustvovao je s vjerom i pouzdanjem Kristovoj žrtvi na 
križu! Za nagradu je dobio oproštenje svih grijeha i svih 
kazni i pošao odmah u raj. 

Naše molitve pod sv. misom Bog radije uslišava nego 
molitve izvan mise. Zašto? Jer naše molitve pod sv. misom 
podupire molitva Isusova i molitva prisutnih anđela. Isus je 
glava, mi smo udovi. Kod sv. mise smo više i tjesnije povezani 
s glavom, Isusom, pa su i naše molitve draže Bogu. 

U sv. misi dobiva svaki ono što treba. Grešnik dobiva mi¬ 
lost da se pokaje i popravi. Pravednik da postaje još praved¬ 
niji. Tko je u napasti, dobiva snagu da napast svlada. Tko je 
žalostan, dobiva utjehu. Tko je u bijedi, pomoć! Djeca da 
sačuvaju nevinost. Umirući pomoć u smrtnoj borbi. Duše u 
čistilištu, da se riješe čistilišnih muka. Pomoći od sv. mise 
ne dobivaju oni koji nisu članovi Crkve, a jednako ni oni 
nesretnici koji su u paklu. 

Kad je sv. Monika bila na umoru, pozove k smrtnom kre¬ 
vetu sina, sv. Augustina. Na rastanku reče sinu: »Sine moj, 
naskoro ćeš ostati bez majke. Kad me više ne bude među ži¬ 
vica, pomoli se za moju dušu. Ne zaboravi majke koja te 
toliko ljubila. Posebno me se sjeti kod sv. mise«. 

Svaki dan se na čitavom svijetu čita nebrojeno svetih misa. f 
Svaki je katolik dionik svih tih misa, jer u svakoj sv. misi 
moli svećenik za sve žive i mrtve članove katoličke Crkve. 
Još više ćemo milosti dobiti od tih sv. misa ako se sami uklju. 
čimo u njih. Zato ćemo u jutro, kad se probudimo, reći: 
»Gospodine i Bože moj, ja se uključujem u sve sv. mise koje 
će se danas prinositi po čitavom svijetu«. 

»Stoga neka se svatko, nakon što je prisustvovao misi, 
trudi da čini dobra djela, da se svidi Bogu i da ispravno živi, 
odan Crkvi, vršeći što je naučio i napredujući u pobožnosti, 
neka nastoji da svijet prožme kršćanskim duhom i da među 
svima, tj. usred ljudskog društva, bude Kristov svjedok«. 
(Uputa o štovanju euharistijskog misterija, 13). 


KOMU KORISTI SV. MISA? 

Svima vjernicima u cijeloj Crkvi. Tko god vjeruje u Boga, 
nosi kršćansko ime i priznaje Isusa Spasiteljem, član je du¬ 
hovnoga tijela komu je Isus Krist glava. Sve što glava ima ili 
djeluje nužno prelazi i na udove, jer su udovi s glavom jedno. 

Svećenik u sv. misi moli za svetu katoličku Crkvu. Prika¬ 
zujući kalež nekad je molio: Prinosimo Ti, Gospodine, čašu 
spasenja, moleći Tvoju blagodat da uziđe s ugodnim mirisom 
pred lice Tvoga božanskoga veličanstva za spasenje naše i 
svega svijeta. Kako je Isus Krist umro na križu za sve ljude, 
tako se i u obnovi žrtve — sv. misi — žrtvuje za sve ljude. 
Žrtvuje se ne samo za žive nego i za mrtve. Kristova je smrt 
na križu odmah koristila mrtvima. Netom je Krist izdahnuo, 
duša je njegova pošla k pokojnima — pravednicima koji su 
ga očekivali — i najavila im da će naskoro poći na nebo. 
A pošle su pravedničke duše na nebo na Spasovo, četrdeseti 
dan nakon Isusova uskrsnuća. Tada je naime Isus slavno 
uzašao na nebo, pa je sa sobom poveo i sve pravednike koji 
su čekali na Isusovo uzašašće. Sv. Ivan Hrizostom veli: »Kad 
se čita sv. misa, žure se nebeski anđeli do čistilišne tamnice 
i otvaraju je«. 

Sv. misa donosi radost i veselje anđelima i svecima u 
nebu. Svi se nebeski stanovnici vesele kad se Bogu iskazuje 
čast i kad se pospješuje spasenje ljudi. Anđeli dolaze k sv. 
misi, prisustvuju joj i mole se. Za njih je sv. misa radost kao 


• r ođenje Isusovo u Betlehemu. Prigodom Isusova rođenja 
spustili su se nad Betlehem zborovi anđela i zanosno slavili 
g 0 ga što je ljudima poslao Spasitelja. Tako čine i kod sv. 
mise koja je nastavak i upotpuna Isusova spasiteljskog rada. 

Posebno koristi sv. misa svima koji joj prisustvuju. Za 
njih svećenik izrijekom moli: »Spomeni se, Gospodine, sviju 
prisutnih kojih Ti poznaješ vjeru i bogoljubnost« (rimski 

kanon). 

Još više koristi sv. misa onomu za koga se prikazuje. Do 
volje je svećenikove — naglašuje papa Pio VI — da prave 
plodove sv. mise namijeni komu hoće. Od davnine je običaj 
da se daje svećeniku nagrada kad se traži od njega da sv. 
misu prikaže na određenu nakanu. Nagrada se daje za uzdr¬ 
žavanje svećenika i da se namiri trošak za svijeće, hostije, 
vino, posuđe i ruho koje se kod mise rabi. U prvim kršćan¬ 
skim stoljećima donosili su vjernici kao nagradu živežne na¬ 
mirnice: kruh, vino, ulje. Kasnije je uveden običaj da se kao 
nagrada daje novac. Visinu nagrade određuje biskup. Njego¬ 
va se propisa imaju držati svi svećenici u biskupiji. 

Svećeniku koristi sv. misa više nego ostalim prisutnima 
jer je on najbliže izvoru milosti. Svećenik je kod sv. mise 
razumno i svjesno oruđe u rukama Kristovim. On zamjenjuje 
Isusa. On je drugi Krist. Radi toga je svećenikovo dostojan¬ 
stvo vrlo veliko, ali je ujedno i teret svećeničke službe neo¬ 
bično težak. Upravo zato treba svećenik i više milosti nego 
drugi vjernici. 

»Kad svećenik služi sv. misu, hvali Boga, razveseljuje an¬ 
đele, naziđuje Crkvu, pomaže žive, mrtvima pribavlja pokoj 
i sebe čini dionikom sviju dobara«. 

Jednom se Isus u liku djeteta ukazao nekom pobožnom 
svećeniku. Ručice su Isusove bile pune bisera i dragoga ka¬ 
menja. A Isus je ipak bio žalostan i tužio se: »Ah, kad bi se 
netko našao tko bi mi htio skinuti ove dragocjenosti«. Dru¬ 
gim riječima: U sv. misi nudi Isus svijetu neizmjerno blago 
svojih milosti, a kako je malo ljudi koji se tim blagom služe! 

»Iz liturgije, a naročito iz Euharistije, kao s izvora, izlije¬ 
va se na nas milost i najvećim se uspjehom postizava ono 
Kristovo posvećenje ljudi i slavljenje Boga, prema kojemu 
se kao prema svojoj svrsi stječu sva druga djela Crkve«. 
(Uredba o svetom bogoslužju, 10). 





»Žrtva, kao i sama Kristova muka, iako se za sve prika¬ 
zuje, ipak ostvaruje učinak samo u onima koji se po vjeri 
i ljubavi sjedine s mukom Kristovom. A i onima koristi više 
ili manje, prema mjeri njihove pobožnosti«. (Uputa o štova¬ 
nju euharistijskog misterija, 12). 


ZNAČAJ SV. MISE 

Kad prinosimo nekrvnu žrtvu, priznajemo da je onaj ko¬ 
mu žrtvujemo početnik svih bića i vrhovni gospodar svih 
stvari i da smo mu zbog toga dužni podložnost. Žrtveni čin 
je, dakle, klanjanje. Radi toga se žrtva ne može prinositi ni 
jednom stvoru, pa ni anđelima ni svecima, nego samo Bogu. 
Sv. Augustin umno primjećuje: »Nitko nije nikada prinosio 
žrtve nego jednom pravom Bogu, ili onomu koga je smatrao 
Bogom. Svaka žrtva sama po sebi govori: Slava Bogu na visi¬ 
ni. Hvalimo Te, neizmjerni Bože naš. Blagoslivljamo Te, kla¬ 
njamo Ti se, slavimo Te.« 

Kad smo od Boga primili koji dar, prinosimo žrtvu kao 
zahvalu za primljeno dobročinstvo. Darovi traže zahvalu. A 
Bog je naš najveći dobročinitelj. Sjetimo se samo kako je 
Bog divno uredio zemlju. Kako je savršeno izgradio naše 
tijelo. Kako se brižno skrbi za uzdržavanje našega života, što 
je sve učinio za naše spasenje. Kako nas je bogato nadario 
ustanovom svetih sakramenata. Povrh toga svaki čovjek pri¬ 
ma od Boga i posebnih milosti. Pravo je, dakle, da se Bogu 
za sve to toplo zahvalimo. A najljepša i Bogu najdraža za¬ 
hvala je sv. misa. Isus se je na Zadnjoj večeri zahvalio Ocu 
nebeskomu za sve darove, što mu ih je Otac udijelio za ze¬ 
maljskoga života. U sv. misi se mi zajedno s Isusom zahva¬ 
ljujemo nebeskomu Ocu za sve darove i milosti što ih daje 
nama ljudima u našem životu. Kad bi se udružili svi anđeli, 
svi sveci i svi mi ljudi na zemlji i zahvaljivali se Bogu kroz 
svu vječnost, ne bismo se mogli Bogu toliko zahvaliti koliko 
mu hvale daje samo jedna sv. misa! 

Sv. misu prikazujemo Bogu za oproštenje naših grijeha. 
Da se pomirimo s Bogom, da poravnamo uvrede. Takva se 
misa zove pomirnica. Kod prve sv. mise na Zadnjoj 
večeri rekao je Isus: Ovo je tijelo moje koje se za vas pre¬ 
daje. Ovo je krv moja koja će se proliti za vas i za mnoge na 

tpuštenje grijeha. Tako to biva i kasnije kroz cijelu povijest 
kršćanstva. Kod svake se svete mise predaje tijelo Isusovo 
• prolijeva krv Njegova za oproštenje ljudskih grijeha, za po- 
piirenje s Bogom. Glavna je svrha Isusova dolaska na zemlju 
bila da svojom žrtvom zadovolji za uvrede što ih ljudi grije¬ 
sima nanose Bogu. Svećenici, zamjenici Isusovi, čine isto. 
»Svaki veliki svećenik koji se od ljudi uzima, za ljude se po¬ 
stavlja na službu Bogu da prinosi darove i žrtve za grijehe« 
(Hebr 5, 1). 

Kad sv. misu prinosimo Bogu da njom izmolimo koju 
milost, tad ta misa nosi značaj prosbene mise. Nijedan dar 
nije tako dragocjen i nijedna milost nije tako velika da se 
ne bi mogla sv. misom izmoliti. Jer sve, što mi molimo od 
Boga, je zemaljsko, vremenito, ograničeno, a vrijednost žrtve, 
koju Bogu dajemo, je neizmjerna. Kako nam ne bi darežljivi 
Bog uslišao molbu kad k njemu vapi za uslišanje tijelo i krv 
njegova sina Isusa! Kad Gospodin Bog obilno nagrađuje i sa¬ 
mu čašu hladne vode, koju smo u ime Božje dali žednomu, 
koliko će više uslišati i nagraditi nas kad mu kao dar dono¬ 
simo najdražu svetinju — samoga Sina Isusa! 

Sv. misa može se služiti na čast anđela i svetaca. To je 
izričita nauka Tridentinskoga sabora, a osniva se na nauci 
svetih otaca. Anđeli i sveci su prijatelji Božji, pa nas svojim 
zagovorom pomažu kod Boga. Što ih više častimo i za zagovor 
molimo, to će radije za nas posredovati kod Boga. 

Sv. misa se može služiti za sve žive, bili oni pravednici 
li grešnici, bili članovi katoličke Crkve ili inovjerci. Za pra¬ 
vednike molimo da ustraju u dobru. Za grešnike da se pokaju 
i s Bogom izmire. Za vjernike katoličke Crkve da ostanu vjer¬ 
ni Isusovoj nauci. Za inovjerce da se obrate i stupe u katolič¬ 
ku Crkvu i sjedinjeni s Crkvom pođu s ovoga svijeta. 

Kad se radi o mrtvima, tada se sv. misa može služiti samo 
za sve pokojne kojih se duše nalaze u čistilištu. 

Po sv. misi spašavamo naše duše i naša tjelesa. Liječimo 
svaku duševnu slabost. Liječimo grijehe, krotimo strasti, svla¬ 
davamo i umanjujemo napasti. Počeci duhovnog života rastu, 
vjera se jača, ufanje je silnije, a ljubav se uspiruje i širi. 

»Crkva, osobito u velikoj euharistijskoj molitvi, zajedno 
s Kristom zahvaljuje Ocu u Duhu Svetomu za sva dobra djela 
koja daje ljudima stvaranjem i — na izvanredan način — u 

pashalnom misteriju, i zaklinje ga da dođe njegovo Kraljev¬ 
stvo. 

Zato je sama euharistijska žrtva izvor i vrhunac svega 
bogoslužja Crkve i cjelokupnog kršćanskog života. U ovoj 
žrtvi zahvale, zadovoljštine, prošnje i hvale vjernici učestvuju 
u punijoj vjeri kada ne samo zajedno sa svećenikom iz pu¬ 
nine srca prikazuje Ocu svetu žrtvu, a u njoj i same sebe, 
nego kad također istu žrtvu primaju u sakramentu.« (Upute 
o štovanju euharistijskog misterija, 3). 


DJELATNO SUDJELOVANJE U MISI 

Slušaj pobožno sv. misu u nedjelje i ostale zapovijedane 
blagdane — tako zapovijeda katolička Crkva svojim vjerni¬ 
cima. Radi se o ozbiljnoj dužnosti, koja veže pod teški grijeh. 
Ako vjernik po svom nehaju zanemari u nedjelju sv. misu, 
okaljao je svoju savjest smrtnim grijehom. 

Prisustvovati moramo sv. misi osobno. Moramo biti na¬ 
zočni na onome mjestu koje je crkvena vlast odredila za slu¬ 
ženje mise. Kad bi netko izdaleka pratio sv. misu dalekozo¬ 
rom, ne bi udovoljio crkvenom zakonu. Isto tako ne možemo 
udovoljiti crkvenom zakonu o slušanju sv. mise, ako je slu¬ 
šamo preko radija. Radio može primati valove iz mjesta koje 
je udaljeno stotine kilometara, a mi moramo biti osobno pri¬ 
sutni kod sv. mise. Moramo, dakle, u crkvu ili na mjesto gdje 
se odredbom crkvenih vlasti može služiti sv. misa. Slušanjem 
mise preko radija ne zadovoljavamo svojoj dužnosti prisu¬ 
stvovanja sv. misi. Ali time ne mislimo reći da se ne smije 
slušati prijenos mise putem radija. Bolesnicima koji ne mogu 
u crkvu to se čak i preporučuje. 

Za vrijeme mise treba pobuđivati pobožne misli. Pratimo 
svećenika u njegovim molitvama i obredima, pa ćemo oku¬ 
siti kako su uzvišeni naši misni obredi. Nas toj mo da za vri¬ 
jeme mise nikomu ne smetamo, naročito da u to vrijeme ne 
razgovaramo. Razgovor pod misom bio bi znak premalene po- 
božnosti, a ujedno bi to slabo djelovalo na druge. Saberimo 
svoje misli u pobožnosti već na putu do crkve. Pred crkvom 
nastojmo biti tihi i mirni i stupiti čista srca pred oltar Božji. 

Treba biti kod cijele sv. mise. Tri su glavna dijela mise: 
prikazanje, pretvorba i pričest. Tko bi glavne dijelove mise 

lakoumno zanemario, nije ispunio crkvenu zapovijed. Treba 
prisustvovati glavnim dijelovima iste mise. Ljudi koji dolaze 
kasno u crkvu, griješe i protiv bližnjega dajući mu zao pri¬ 
mjer. Na sve to ljudi malo misle kad radi svoje udobnosti 
dolaze kasno na sv. misu. 

Od slušanja sv. mise u nedjelje i blagdane ispričan je 
t ko uistinu zbog opravdanog razloga ne može slušati sv. mi¬ 
su. I onaj koji bi, da ide u crkvu, trpio veliku štetu. Jednako 
i onaj koji mora drugomu u nuždi pomoći. 

Ispričan je od sv. mise tko je ozbiljno bolestan. I onaj 
koji boravi među inovjercima gdje nema sv. mise. Ispričani 
su boležljivi koji bi, idući na misu, naškodili svome zdravlju. 
Koji nemaju pristojna odijela. Koji su preko jedan sat hoda 
daleko od Crkve. Bolničari i bolničarke koji njeguju teške 
bolesnike pa ih ne mogu ostaviti same. Majka, koja ima malu 
djecu, koju mora njegovati. Domaćice koje spremaju jelo. 
Svi oni koji su zaposleni gašenjem vatre, obavljanjem javnih 
poslova, lišeni slobode itd. Mise se sada služe ne samo do po¬ 
dne, već i na večer, pa je rijedak slučaj da ne bismo mogli 
izvršiti svoju kršćansku dužnost. 

Gospod Bog nam je dao šest dana u tjednu da radimo i 
brinemo se za potrebe našega tijela, a sedmi dan — nedjelju 
— je odredio za počinak. U nedjelju i blagdane treba preki¬ 
nuti svaki teški svakodnevni posao i posvetiti pažnju našoj 
duši. Treba misliti na Boga i spasenje duše. Zar je puno što 
Crkva traži jedanput u tjednu pol sata za sv. misu? Kako će¬ 
mo se pred Bogom opravdati ako smo i taj pol sata uskratili 
Bogu i duši, pa utrošili za potrebe tijela, a možda i za grešni 
užitak kojim smo upropastili dušu. 

»Tražite najprije kraljevstvo Božje i pravdu njegovu, a 
sve ostalo će Vam se dodati«. Prva nam je briga proslaviti 
Boga i spasiti dušu, a sve druge brige dolaze iza ove. O, kako 
je moćna molitva sakupljenoga naroda u crkvi! »Gdje su 
dvojica ili trojica sabrani u moje ime — veli Isus — ondje 
sa m ja među njima«. 

»Majka Crkva živo želi da se svi vjernici privedu k onoj 
Punoj, svjesnoj i djelatnoj suradnji kod liturgijskih obreda 
koju traži sama narav liturgije i na koju, na temelju kršte- 
n J a , ima pravo i dužnost kršćanski puk. 


^ k a ko će čovjek omiljeli Bogu 

U obnavljanju i promicanju svete liturgije najviše treba 
nastojati oko toga punog i djelatnog sudjelovanja svega pu¬ 
ka«. (Uredba o svetom bogoslužju, 14). 


SV. MISA SE SLUŽI U CRKVI 

Sveti su apostoli služili sv. misu u običnim stanovima na 
stolovima. Još nicejski sabor 325. govori o sv. stolu na kojem 
svećenik žrtvuje nekrvnim načinom Janje Božje kojega tijelo 
i krv uživaju kršćani. Stol se upotrebljavao jer je i Spasitelj 
na Veliki četvrtak sv. žrtvu prinesao na stolu. 

Za vrijeme velikih progona kršćana svećenici su služili 
svete mise u podzemnim hodnicima ili katakombama na gro¬ 
bovima mučenika. Zato oltari imaju još i danas oblik lijesa i 
u oltarima su pohranjene moći svetaca. Kasnije, kad su pro¬ 
goni prestali, kršćani su rado gradili crkve na grobovima sve¬ 
taca, pa su biskupe i svećenike, a naročito mučenike, poka¬ 
pali u crkvama. S vremenom su u crkvama pokapali i ugled¬ 
ne svjetovnjake — vjernike. 

Budući da je u katakombama bilo mračno, prvi su kršća¬ 
ni tamo palili svjetlo. Svjetlo je zadržano pod sv. misom i ka¬ 
snije kad se sv. misa služi u crkvama. Zašto? Svjetlo je slika 
božanske milosti koja poput svjetla svijetli i grije. A božan¬ 
ske se milosti obilno dijele baš u sv. misi. Svjetlo na oltaru 
znači prisutnost Svjetla svijeta, a to je Bog-Čovjek Isus Krist 
koji je svojom naukom prosvijetlio svijet kao nitko ni prije 
ni poslije njega. 

Kad su prestali progoni, svećenici su služili sv. mise u 
crkvama, na kamenitim oltarima. Oltari imaju oblik stola ili 
lijesa. Oltari imaju biti ili sasvim od kamena ili imati bar 
odozgo kamenitu ploču koju biskup posvećuje. U ploču se 
stavljaju moći kojega sveca, a na moći se stavlja kalež i ho¬ 
stija. 

Riječ crkva znači kuća Gospodinova. Crkve su najvećim 
dijelom župne ili samostanske. U gradu, gdje stoluje biskup, 
nalazi se i biskupska crkva koja je redovito ljepša i veća od 
drugih crkvi u mjestu. Zove se stolna, ako je u mjestu biskup, 
a prvostolna, ako je u gradu nadbiskup. (Naša se u Zagrebu 
zove prvostolna crkva zagrebačka). Velika crkva zove se češće 

. bazilika — kuća Svevišnjega Kralja. Najveća je crkva na 
svijetu sv. Petra u Rimu, u koju stane 100.000. Iza nje sv. 
pavla u Rimu, u koju stane 40.000 ljudi. 

(Od naših crkvi s umjetničke strane su na glasu: župna 
crkva u Belcu, građena u baroknom stilu. Svi se umjetnici 
slažu da je to remek-djelo baroka. Pavlinska crkva u Varaž¬ 
dinu, sv. Katarine i sv. Ivana u Zagrebu, župna crkva u Pa- 
kraću i župna crkva u Požegi — sve su to barokne crkve koje 
su nam na ponos). 

Od crkvi treba razlikovati kapele. Dok se u crkvama vrši 
služba Božja i čuva presveti oltarski sakramenat, kapele služe 
samo za obavljanje pobožnosti. Kapele su malene zgrade. Na¬ 
laze se na javnim putovima, na raskršćima ili se nalaze unu¬ 
tar stambenih zgrada. Ako služe za pobožnosti u sjemeništima 
ili bolnicama, onda se u njima čita sv. misa i čuva presv. 
otajstvo. 

Crkva je redovito izvana veća i viša građevina, jer je ona 
stan Svevišnjega. Okrenuta je redovito prema Istoku — pre¬ 
ma izlazu sunčanom, jer služi za klanjanje Isusu Kristu — 
suncu pravde. Ima oblik križa jer se u njoj obnavlja žrtva 
na križu i propovijeda nauka Isusa raspetoga. Crkva ima to¬ 
ranj koji poput kažiprsta pokazuje prema nebu, prema našoj 
vječnoj domovini. Toranj nam govori: »Težite k onomu što 
je gore«. Na tornju su zvonovi koji pozivaju na službu Božju 
i molitvu. 

Kad idemo u posjete kojoj uglednijoj osobi, obučemo 
svečanije odijelo. Tako i svećenik, kad kod oltara obavlja po¬ 
božnosti, oblači svečanije ruho koje zovemo misno ruho. Tri- 
dentinski sabor spominje da su misno ruho za svećenike uveli 
već apostoli u prvim kršćanskim vremenima. Misno ruho 
sjeća na Muku Isusovu ili opominje svećenika na njegove 
dužnosti. 

Crkva ima i svoje posebno, crkveno, posuđe koje se smi¬ 
je upotrebljavati samo kod žrtve. Kalež i plitica služe kod sv. 
mise, a pokaznica ili monstranca se upotrebljava za izlaganje 
svetog otajstva na javno klanjanje. 

Katolička Crkva je uvijek nastojala da njezine crkve, ka¬ 
pele, oltari, slike i kipovi, misno ruho i crkveno posuđe — sve 
što služi Bogu — bude dostojno Boga, da to budu umjetnine. 

Nigdje na svijetu nećete naći toliko umjetnina koliko u kato¬ 
ličkim crkvama. Zato je neozbiljno i smiješno kad se nađe 
ljudi koji se nabacuju na katoličku Crkvu da je natražna. Od 
postanka svjeta nije bilo na svijetu tako napredne i tako kul¬ 
turne zajednice kao što je katolička Crkva! 

»Stoga je dobra Majka Crkva uvijek bila prijateljica ple¬ 
menitih umjetnosti i ustrajno je tražila njihovu plemenitu 
službu, posebno da predmeti koji spadaju u sveto bogoslužje 
budu dostojni, ugledni i lijepi kao znakovi i simboli nadna¬ 
ravnih vrednosti, te je u tu svrhu poučavala umjetnike. Ona 
je na tom polju uvijek smatrala svojim pravom da među 
umjetničkim djelima rasuđuje što odgovara vjeri, pobožnosti 
i vjerno baštinjenim zakonima, te je prema tome zgodno za 
svetu porabu. 

Crkva se je na poseban način brinula da bogoštovni pred¬ 
meti dostojno i lijepo služe ukrašivanju bogoslužja, pa je u 
građi, obliku i načinu ukrašivanja dopuštala promjene do 
kojih je tijekom vremena doveo napredak tehničke vještine«. 
(Uredba o svetom bogoslužju, 122). 


JEZIK U BOGOSLUŽJU 

Isus Krist je na Zadnjoj večeri prinio nekrvnu žrtvu No¬ 
voga zavjeta govoreći jezikom što su ga razumjeli i govorili 
apostoli. To je bio aramejsko-palestinski jezik kojim su go¬ 
vorili Židovi nakon povratka iz babilonskog sužanjstva sve 
do razoren ja Jeruzalema. Tim se jezikom služila sv. misa po 
kućama u Jeruzalemu poslije uskrsnuća i uzašašća Isusa na 
nebo. 

U Isusovo vrijeme je bio u Palestini u velikoj cijeni grčki 
jezik. Moguće je da se i Isus koji put služio grčkim jezikom 
kad je razgovarao s poganima. Apostoli su grčkim jezikom 
propovijedali evanđelje poganima. Sv. Pavao se služi grčkim 
jezikom na svojim velikim putovanjima kroz Siriju, Malu Azi¬ 
ju, Macedoniju i Grčku sve do Rima. Grčki propovijedaju i 
sv. Pavao i sv. Petar i u samom Rimu. Crkva je u Rimu sve 
do početka IV st. bila, gledom na jezik, više grčka nego la¬ 
tinska, pa je i Pavlova poslanica Rimljanima, kao i obje po¬ 
slanice Petrove, pisana grčki. Tako je na Istoku, ali i na Za¬ 

padu kroz prva dva stoljeća bogoslužni jezik bio pretežno 
grčki, osobito u većim gradovima. 

Pod kraj III i početkom IV st. uzmiče u Zapadnoj Crkvi 
grčki pred latinskim jezikom i sve se više udomljuje latinsko 
bogoslužje. Rim sve više širi latinsko bogoslužje među novo- 
obraćenim poganskim narodima. Poganski narodi, koji su se 
u to doba obraćali na kršćanstvo, bili su pod utjecajem rim¬ 
ske političke vlasti koja je svuda u život uvodila latinski je¬ 
zik. Crkva, kao realni promatrač života i prilika, prilagođivala 
se životu i narodima pod rimskom vlašću davala bogoslužje 
na latinskom jeziku. Prije kršćanstva je na Zapadu postojalo 
silno rimsko carstvo sa svojim službenim latinskim jezikom. 
Stoga je razumljivo, da ga je i Crkva, našavši već na Zapadu 
latinski jezik, uvela u bogoslužje. 

Na latinskom jeziku je sačuvana sva kultura starih Rim¬ 
ljana. Ta je kultura velika i bogata. Poznato je vrlo visoko 
razvijeno rimsko pravo. Ni danas nećete naći vrsnog prav¬ 
nika, koji ne bi poznavao rimsko pravo. Rimsko je pravo pod¬ 
loga i temelj kasnijoj pravnoj nauci. Ni danas nema govor¬ 
nika koji ne bi znao za glasovitoga rimskoga govornika Cice¬ 
rona. Teško će se naći u svoj povijesti advokat ili branitelj 
koji bi tako vješto branio svoga štićenika kao što je branio 
Ciceron. Rimljani su bili poduzetni narod. Gradili su ceste, 
vodovode, podizali utvrde, poznavali toplice, uzorno obrađi¬ 
vali polja, sadili vinograde, bili odlični vojnici, osvajali svijet 
i svijetu davali dobre zakone. A sve je to sadržano i sačuvano 
na latinskom jeziku. 

Srednji vijek nosi vjerski — kršćanski biljeg. Katolička 
Crkva vodi na svim područjima. Sve su škole u rukama Crkve 
ili pod njezinim uplivom. Bogoslovna nauka je dostigla nevi¬ 
đenu visinu. Sve se knjige pišu latinskim jezikom. Ne samo 
one koje raspravljaju o vjerskim pitanjima, nego i one koje 
govore o prirodnim naukama. Gotske katedrale srednjega vi¬ 
jeka remek su djelo graditeljstva. Divimo im se mi kao i nji¬ 
hovi suvremenici. Gdje je još današnje crkveno graditeljstvo 
iza tih katedrala? Pjesništvo, lijepa knjiga, predstave, društve¬ 
ne zabave — sve je to na latinskom jeziku. Tko zna latinski, 
ima ključ u tu prebogatu riznicu znanja i umijeća. 

Međutim, i danas, koliko god je razvijen suvremeni osje¬ 
ćaj za svoje, latinski jezik ima veliki utjecaj u javnom životu. 

U medicini i farmaciji sve bolesti, svi lijekovi, svi recepti nose 
latinska imena. U prirodopisu: sve biljke u naučnom svijetu 
nazivaju se latinskim imenima. Sva iznašašća u svim grana¬ 
ma nauke i umjetnosti i danas se zovu imenima klasičnih je¬ 
zika: grčkog i latinskog. 

Naša narodna, hrvatska povijest do pred stotinu godina 
pisana je na latinskom jeziku. U hrvatskom je saboru do 1850. 
službeni jezik latinski. Svi zapisnici saborskih sjednica pisani 
su latinski, školovani ljudi kod nas još prije stotinu godina 
govore latinski, dopisuju latinski, ureduju latinski, pišu knji¬ 
ge na latinskom jeziku. Htjeti proučavati hrvatsku povijest 
a ne znati latinski, to je isto tako kao kad bi netko htio ko¬ 
pati zemlju bez motike ili sjeći drva bez sjekire! 

Latinski jezik nije više živi jezik. Nema naroda koji bi 
danas govorio latinskim jezikom. Ali on živi u nauci, on je je¬ 
zik visoko obrazovanih ljudi. Zasluga je katoličke Crkve da 
je sačuvala latinski jezik, uvela u visoku nauku i u njemu 
svijetu predala sve što je ljudski um najbolje i najljepše 
izumio. 

Latinski jezik je službeni jezik katoličke Crkve. Latinskim 
jezikom ureduju najviši crkveni uredi u Rimu. Latinski jezik 
se uči ne samo u bogoslovskim školama nego i u svjetovnim. 
I danas se još najbolja djela bogoslovna, filozofska i kanon¬ 
skog prava pišu i izdaju na latinskom jeziku. 

Katolička Crkva naročito gaji latinski jezik da njime do¬ 
nekle olakša jedinstvo među katolicima cijeloga svijeta. Me¬ 
đutim, da bi i vjernici koji ne znaju latinski, imali uvid u go¬ 
lemo blago latinskoga jezika, Sveto pismo i sve obredne knji¬ 
ge već su davno bile prevedene u gotovo sve žive jezike po 
svijetu. 

»U latinskim obredima treba sačuvati latinski jezik, osim 
gdje postoji posebna povlastica. 

Ipak, kako u misi tako i u dijeljenju sakramenata i u 
drugim dijelovima liturgije, bit će nerijetko upotreba narod¬ 
nog jezika vrlo korisna za puk. Stoga neka mu se u liturgiji 
dade više mjesta, prije svega u čitanjima, upozorenjima, u 
nekim molitvama a i pjesmama«. (Uredba o svetom bogo¬ 
služju, 36). 

Drugi vatikanski koncil izdao je u našim danima citiranu 
u redbu o upotrebi narodnog jezika u bogoslužju koji je papa 
pavao VI još proširio, tako da se u potpunosti može ispuniti 
riječ psalmiste: Hvalite Gospodina svi narodi, hvalite svi puci! 
A kako će ljepše hvaliti Gospodina nego svojim narodnim 
jezikom, razumljivim svim vjernicima! 

Mi Hrvati imali smo narodno bogoslužje neposredno po¬ 
slije pokrštenja. Slavensko bogoslužje su uvela sveta braća 
ćiril i Metod i njihovi učenici. Još u doba hrvatskih narod¬ 
nih vladara služba božja se obavljala u svim našim primor¬ 
skim krajevima i Lici i Gorskom kotaru na narodnom jeziku 
po obrednim knjigama pisanim hrvatskom glagoljicom. Tu 
su povlasticu potvrđivali mnogi pape tako da se glagoljica sa¬ 
čuvala do dana današnjega. Danas se u svim katoličkim crkva¬ 
ma u svijetu crkveni obredi obavljaju na narodnim jezicima. 
Time nije latinski jezik posve izbačen iz Crkve i iz upotrebe, 
jer se sv. misa služi i latinskim jezikom, naročito onda kad 
nisu prisutni vjernici, ili su slušatelji različitih jezika. 

POKORA 


SAKRAMENAT POKORE 

Sakramenat pokore jest sakramenat u kojem svećenik 
mjesto Boga oprašta grijehe. 

Pokora se zove u običnom govoru obraćenje grešnika ili 
pokajanje kojim se čovjek odvraća od grijeha i obraća k 
Bogu. Pokora je djelo sasvim protivno grijehu. Grijehom se 
čovjek odvraća od Boga i neuredno se obraća k stvorovima. 
Pokorom se zove i zadovoljština kojom grešnik ispravlja i 
naknađuje nepravdu što ju je grijehom nanio Bogu. Poko¬ 
rom se zove i sama ispovijed kojom grešnik skrušeno oči¬ 
tuje svoje grijehe svećeniku. 

Sakramenat pokore obuhvaća pokajanje, ispovijed i za¬ 
dovoljštinu. To su bitni dijelovi i potrebni uvjeti da pokora 
bude valjan i potpun sakramenat. Tako se čovjek u pokori 
obraća k Bogu srcem, ustima i djelom kao što je i griješio 
srcem, ustima i djelom. 

čitav naš život treba da je neprestana pokora. Isus Krist 
kaže: »Ne budete li pokoru činili, svi ćete zajedno propasti« 
(Lk 13,5). I nastavlja: »Jao vama koji se sada smijete, jer 
ćete se žalostiti i plakati« (Lk 6,25). Sveto Pismo se često pri¬ 
jeti vječnim prokletstvom onima koji žele u životu na zem¬ 
lji samo uživati. 

Sv. Augustin opominje: Nijedan čovjek neka se ne usudi, 
makar i nije sebi svijestan grijeha, bez pokore otići s ovoga 
svijeta. Sv. Jeronim primjećuje: Mi moramo sebi blaženstvo 
tako s pokorom steći, kao što jezgru oraha možemo jesti je¬ 
dino ako ljusku smrvimo. I veliki sveci, kao što je sv. Alojzije, 
za svoje male pogreške činili su veliku pokoru — plakali su, 
postili, spavali na podu. 

Sakramenat pokore potrebit je za spasenje svakomu koji 
je poslije krštenja smrtno sagriješio. Nema drugoga redov¬ 
nog sredstva kojim bismo opet stekli izgubljenu milost posli¬ 
je krštenja. Zato je Isus i naredio taj sakramenat da se uz¬ 
mognu spasiti i oni koji nesrećom padnu u grijeh poslije 
krštenja. Sveti oci zovu sakramenat pokore: druga daska po¬ 
slije brodoloma. 

Kad grešnik ne može primiti sakramenat pokore, mogu 
mu se grijesi oprostiti ako se savršeno za njih pokaje i ozbilj¬ 
no odluči da će se ispovjediti čim uzmogne. Kao što se čovjek 
može spasiti krstom želje, tako se može opravdati i željom 

pokore. 

Tko može griješiti, može se i ispovijedati. Obično se uzi- 
ma da je kršćanin sposoban za ispovijed u dobi oko sedme 

godine. 

Kad je kršćanin svijestan smrtnoga grijeha, treba da na¬ 
stoji kako će se što prije ispovjediti. Svaki se je grešnik du¬ 
žan ispovjediti u smrtnoj pogibli da čist pođe s ovoga svijeta 
na drugi. Preko groba nema više oproštenja teških grijeha 
nego samo vječna kazna za njih. 

Grješno je odgađati sakramenat pokore do smrtnog časa. 
Ima ljudi koji ovako umuju: Dok sam mlad i zdrav, naužit 
ću se svijeta, priuštit si sve užitke što ih život može dati. Kad 
ostarim i obnemognem, prije nego zauvijek zaklopim oči, onda 
ću pozvati svećenika pa ću lijepo, pošteno i skrušeno sve ra¬ 
čune urediti s Bogom. Tako ću konačno i Bogu dati Božje! 
Može doći nagla smrt pa neće biti vremena ni za pokajanje 
a kamoli za ispovijed. Na smrtnom času može čovjek, zbog 
bolesti i staračkih nevolja, izgubiti svijest pa više nije spo¬ 
soban za ispovijed. A može biti i to da na smrtnom času ne 
bude u blizini svećenika. Zato se treba što prije pomiriti s 
Bogom. »Kajite se, dok je dana kajite se!« (Ivan Mažuranić 
u »Smrti Smail-age Čengića«). Crkvena zapovijed nalaže da se 
svaki kršćanin ispovijedi barem jedanput na godinu. 

Laki se grijesi opraštaju također najsigurnije u sakra¬ 
mentu pokore. Ali kršćanin može i na drugi način steći opro- 
štenje lakih grijeha. To biva svrhunaravskim pokajanjem i 
dobrim djelima, a osobito odricanjem samoga sebe, molit¬ 
vom, postom i milostinjom, prisustvovanju sv. misi, upotre¬ 
bom blagoslovina itd. 


USTANOVA SAKRAMENTA POKORE 

Isus Krist je obećao sv. Petru: »Tebi ću dati ključeve 
kraljevstva nebeskoga. Pa što god svežeš na zemlji, bit će sve¬ 
zano i na nebesima, i što god razriješiš na zemlji, bit će raz- 

riješeno i na nebesima« (Mt 16,19). Jednako je obećao svima 
apostolima zajedno: »Zaista vam kažem: Što god svežete na 
zemlji, bit će svezano i na nebesima, i što god razriješite na 
zemlji, bit će razriješeno i na nebesima« (Mt 18,18). 

Tu Isus obećaje Petru vrhovnu ključarsku vlast, jer mu 
predaje ključeve neba. Petar može sudačkom vlasti presuditi, 
komu će otvoriti nebo, a komu zatvoriti. A baš grijesi zatva- 
raju put u nebo. Petar ih dakle može svojom presudom opro¬ 
stiti ili ne oprostiti, jer je do njega otvoriti pojedincu nebo 
ili ostaviti zatvoreno. 

Petru i apostolima obećaje Krist vlast duhovnim sudom 
tako svezati i razriješiti okove vjernika da to vrijedi i za 
nebo. Zato će moći u nebo oni vjernici kojima Petar i apostoli 
razriješe okove, a neće oni kojima Petar i apostoli ne razri¬ 
ješe okove. Ti okovi, te spone koje priječe u nebo, jesu grijesi. 

Što je Gospodin obećao, to je i ispunio. Poslije svoga 
uskrsnuća došao je Isus među apostole, dahnuo u njih i re¬ 
kao: »Primite Duha Svetoga! Kojima oprostite grijehe, opro¬ 
stit će im se, a kojima zadržite, zadržat će im se«. Ovdje daje 
Gospodin apostolima jasnim riječima vlast da rasude komu 
će oprostiti grijehe, a komu neće. 

Što je činio Isus, to će činiti i apostoli. »Kao što je Otac 
poslao mene tako i ja šaljem vas«. Isus je opraštao grijehe, i 
apostoli će opraštati grijehe. Pred Isusa donesoše uzetoga 
čovjeka koji je ležao na postelji. »I vidjevši Isus njihovu 
vjeru reče uzetomu: Uzdaj se, sinko, oprošteni su ti tvoji 
grijesi«. I Mariji Magdaleni je Isus rekao: »Oprošteni su ti 
grijesi«. Tako će i apostoli i njihovi nasljednici opraštati 
grijehe, a ne samo proglasiti da su grijesi oprošteni. 

Čuju se prigovori: Čemu se ispovijedati svećeniku? Ispo¬ 
vijed su izmislili svećenici. Kad bi svećenici izmislili ispovi¬ 
jed' prema tome kad bi ispovijed bila čisto ljudska, a ne 
Božja ustanova, svećenici bi je prvi dokinuli. Ispovijedanje je 
jedna od najtežih svećeničkih dužnosti. Sate i sate slušati 
tuđu bijedu. Mjesece i godine, cijeli život napet biti, slušati 
i rasuđivati da li je pokornik raspoložen za odrješenja — to 
je ozbiljan, težak i odgovoran posao. Kod ispovijedanja treba 
uz temeljito bogoslovno znanje i neobično mnogo strpljenja. 
Takav posao — uz ovakvu ljudsku narav kakva jest — sveće¬ 
nici ne bi nikad natovarili na leđa. A vrše tu dužnost i mo¬ 


ra j U je vršiti, jer je to Božja ustanova. Kad bude, dakle, teško 
^ 0IT1 u od vjernika ispovijedati se, neka se sjeti da je i sveće¬ 
niku teško slušati ispovijedi, a obojica će se ipak rado pod¬ 
vrći toj svetoj dužnosti, jer je Bog tako odredio za naše 
dobro. Koliki bi ljudi zdvajali i u zdvojnosti ogorčili sami 
sebi život da nema ispovjedaonice gdje odterete savjest i 
smire dušu. 

Ima ljudi koji ne mogu shvatiti kako bi svećenik mogao 
grešnicima otvarati nebo, odakle njemu tolika moć? Uzmimo 
usporedbu iz svakidanjeg života. U običnom građanskom ži¬ 
votu svjetovna vlast nekoga osudi na smrt, ili ga oslobađa 
strijeljanja ili vješala; nekoga osudi na doživotnu tamnicu ili 
višegodišnju robiju; nekoga šalje u logor, a nekoga osudi na 
plaćanje globe. Ustanovljenje krivnje i osudu povjerava čov¬ 
jeku, kvalificiranom sucu. Na nj prenosi ovlast. 

Kad, dakle, ljudi u naravnom redu imaju toliku moć, 
zašto ne bi Bog u vrhunaravnom redu mogao dati ljudima — 
svećenicima takvu moć: da spašavaju ili tvrdokorne označe 
kao nedostojne Božjeg milosrđa. Bog je pun milosrđa, On 
hoće da se svi ljudi spase, On je dobri otac. Zašto ne bi 
mogao ovlastiti svećenika, da otvori odnosno zatvori nebo 
kad je nebo upravo za čovjeka stvoreno! 

»Oni koji pristupaju na sakramenat pokore, primaju od 
Božjeg milosrđa oprost uvrede Bogu učinjene i ujedno se 
pomiruju s Crkvom koju su griješeći ranili, i koja radi za 
njihovo obraćenje s ljubavlju, primjerom i molitvom« (Lu¬ 
men Gentium, 11). 


STID KOD ISPOVIJEDANJA 

Jedan od prvih i glavnih uzroka zašto se ljudi ne ispovi¬ 
jedaju jest neugodnost ili stid. Otvarati svoje rane, pokazivati 
svoju bijedu — ne da mi se, stid me je. Što će svećenik 
misliti o meni. Drugi su bolji, a ja sam sav prljav. Svećenik 
će se sablazniti. On će se smutiti i u čudu pitati: pa zar ima 
i tako loših ljudi? 

Svećenik je u svemu što čuje u ispovjedaonici dužan 
šutjeti, mora čuvati tajnu. Ta se tajna zove ispovjedna tajna. 
Crkva udara vrlo teškim kaznama svećenika koji bi se usudio 

odati ispovjednu tajnu, štoviše, i sva svjetovna zakonodav¬ 
stva po svijetu poštuju ispovjednu tajnu. Nigdje se na svijetu 
ne traži od svećenika da nastupa kao svjedok u stvarima za 
koje zna iz ispovjedaonice. Svuda i kroz sva vremena se 
poštivala ispovjedna tajna. Ispovjedaonica je slična grobu. 
Tajne što ih je pokojnik ponio sa sobom u grob nitko neće 
nikad doznati. Tako ni ono što je saopćeno u ispovijedi. Is- 
povjedna tajna spada među najveće tajne. Ako je ikoja tajna 
među ljudima sigurna, to je sigurna ispovjedna tajna najsa- 
čuvanija. S te se strane pokornik ne treba bojati, tu je isklju¬ 
čen svaki strah. 

što će svećenik misliti? Ništa zla nego samo dobro, što 
je čovjek obrazovaniji i odgojeniji, to bolje, dublje i svestra- 
nije razumije ljudsku narav, ljudske slabosti. Visoko obra¬ 
zovana i odgojena čovjeka ne može ništa sablazniti. Ne može 
bolesnik doći k liječniku s nekom bolešću o kojoj obrazovan 
liječnik nije nikad čuo ili o njoj čitao. Tako ni pokornik ne 
može otkriti grijeh o kome svećenik za svoga dugoga učenja 
ne bi nešto čitao ili o tom grijehu nešto čuo. Nesreća koja 
se danas dogodila jednomu, sutra će se dogoditi drugomu. 
Svi nosimo slabu ljudsku narav. Zato opisuje Sveto Pismo: 
Tko stoji, neka gleda da ne padne. Nitko nije u krepostima 
tako utvrđen, a da se ne bi mogao zaboraviti i pasti. Ali nitko 
nije ni toliko iskvaren a da se ne bi mogao popraviti i postati 
bolji. Kad, dakle, svećenik čuje makar i najteže grijehe, sudi 
o pokorniku dobro. Što je počinio, iskreno priznaje i žali — 
dakle čestit je i pošten čovjek. Slabost je grijeh počiniti i u 
grijeh pasti, ali je veliko junaštvo grijeh iskreno priznati i 
za nj se pokajati. 

Kad bolesnik dođe k liječniku, treba ne samo reći sve 
što osjeća u bolesti, nego treba rane i pokazati. A vrlo često 
treba pokazati i najtajnije dijelove tijela. U ispovjedaonici 
se sve izvršava riječima. A lijepim i biranim riječima se može 
sve reći, i ono što je najgore i najodvratnije. Niti se traži 
otkrivanje sukrivaca, niti opisivanje mjesta, niti raščlanjiva¬ 
nje pojedinosti — kaže se samo toliko da svećenik razabere 
o čemu se radi. Kad liječnik ispituje bolesnika, što hoće pos¬ 
tići? Da upozna bolesnika i može propisati lijek. I svećenik 
kad nešto pita, želi samo saznati duševno stanje pokornikovo 
da mu može pomoći — osloboditi ga od grijeha. 


Kad se radi o ispovijedi, Crkva je toliko širokogrudna da 
n e veže vjernike uz stalnoga svećenika. Vjernicima daje punu 
slobodu: hoćeš ići k svom župniku ili drugom svećeniku, 
ovom ili onom svećeniku — redovniku — glavno je da se 
valjano ispovijediš, da duša bude čista i savjest mirna. Bitno 
je da grijesi budu oprošteni, a sporedno je da li to biva po 
ovom ili onom odobrenom ispovjedniku. Prvi su kršćani jav¬ 
no pred cijelom crkvenom općinom priznavali svoje grijehe. 
Sv. Augustin je napisao knjigu »Ispovijesti« u kojoj je svemu 
svijetu otkrio svoje grijehe. 

Tko se sada stidi svećeniku ispovjediti svoje grijehe, bit 
će jednom pred čitavim svijetom postiđen i zauvijek nesre¬ 
tan. Takvoga Bog opominje: »Ja ću pokazati narodima tvoju 
golotinju, i kraljevstvima tvoju sramotu. Osramotit ću te i 
drugima učiniti za porugu« (Nah 3, 5). Tko se stidi ispovje¬ 
diti grijehe tajno u ispovjedaonici, na sudnji dan će ih morati 
priznati pred cijelim svijetom. Sv. Augustin primjećuje: Ako 
čovjek prikrije, Bog otkrije, ako čovjek otkrije, Bog prikrije. 
Bolje je dakle priznati, nego kroz vjekove gorjeti! 


ISPOVJEDNIK 

Isus Krist nije dao samo apostolima vlast opraštati gri¬ 
jehe. Krist je tu vlast dao i njihovim nasljednicima: bisku¬ 
pima i svećenicima. Krist je dao sredstva milosti — svete 
sakramente — za sva vremena i za sve ljude. Zato je i poslao 
apostole u svijet s onom vlasti kojom je njega Otac poslao. 
S tom vlasti prenijeli su apostoli i na svoje nasljednike 
sudačku vlast opraštati grijehe. Njihovi nasljednici prenijeli 
su sa sv. redom tu vlast dalje, i tako je došla do nas. Kato¬ 
lička Crkva je uvijek vjerovala i naučavala da biskupi i sve¬ 
ćenici imadu vlast dijeliti sakramenat pokore. 

Sakramenat pokore je naređen kao duhovni sud. Zato 
djelitelj ovoga sakramenta treba da ima pored vlasti reda 
još i sudačku vlast. Radi toga treba da djelitelju viši poglavar 
odobri da smije izvršavati vlast reda i da mu odredi međe u 
kojima će moći vršiti sudačku vlast. 

Viši poglavar može nižemu i oduzeti sudačku vlast, ali 
mu ne može izbrisati vlast reda. Znači: nije više ispovjednik, 

ali ostaje i dalje svećenik. Kod nas je jednako kao i kod 
svjetovnih sudaca. Netko svrši na sveučilištu pravo. Povrh 
svršenih nauka treba dobiti vlast sudovanja. Tu vlast dobiva 
pravnik posebnim imenovanjem u kojem je naznačeno gdje 
će biti sudac. Ako sudac nešto skrivi, viša vlast mu može 
oduzeti sudsku vlast i on više nije sudac, ali ostaje i dalje 
pravnik. 

Papa ima sudačku vlast u cijeloj Crkvi, a biskupi svaki 
u svojoj biskupiji. Svećenici, kako njihov biskup odredi. Papa 
i biskupi mogu stegnuti svećeniku sudačku vlast. Biskup 
može reći svećeniku: dajem ti vlast ispovijedanja na tri go¬ 
dine. Nakon toga mora svećenik ponovno moliti za vlast, a 
biskup mu je može dati ili odbiti molbu. Biskup može dati 
vlast ispovijedanja za čitavu biskupiju, ili je dati samo za 
jednu župu. Može reći svećeniku: imaš pravo ispovijedati 
samo svjetovne osobe, a ne redovnike ni redovnice. 

Biskup redovno oduzima svećenicima vlast nad nekim 
većim grijesima da grešnici uvide kako su ti grijesi neobično 
teški i da radi toga od njih bježe. Takvi se grijesi zovu bis¬ 
kupu pridržani grijesi. 

Kod nas, na pr. u zagrebačkoj nadbiskupiji, su pridržani 
grijesi: svojevoljno ubojstvo čovjeka, djelom počinjeno; gri¬ 
jeh rodoskvrnuća, počinjen između osoba koje su srodne 
u 1. ili 2. koljenu loze upravne ili neupravne. Da ispovjednik 
može odriješiti pokornika od ovih grijeha mora za to imati 
posebno ovlaštenje od biskupa. U drugim su biskupijama 
pridržani biskupu drugi grijesi: psovanje Boga ili Majke Bo¬ 
žje, palež, krivotvorenje mjera i utega, ozljeda roditelja, 
oskvrnjivanje crkve itd. 

U smrtnoj pogibli nije ni jednom svećeniku ograničena 
sudačka vlast. Svaki valjano ređeni svećenik, bio on otpadnik 
ili izopćen, ili sa službe uklonjen, ili krivovjerac ili raskolnik, 
može po vlasti reda svakoga pokornika odriješiti od svih 
grijeha i od svih crkvenih kazna. Crkva je dobra i blaga maj¬ 
ka. Ona hoće samo dobro svojim vjernicima makar kakvi 
bili. Njoj je na srcu da se spase sva njezina djeca. Zbog toga 
daje svim svećenicima vlast da na smrtnom času mogu odri¬ 
ješiti svakoga pokornika od svih grijeha i od svih kazni. 

Svećenik je u ispovjedaonici učitelj, liječnik i sudac. Kao 
učitelj je dužan pokornika poučiti u pitanjima vjere i ćudo¬ 

r eđa kad opazi da je pokornik na krivom putu. Ispovjednik 
kao liječnik pušta pokornika da opiše svoju duhovnu bolest, 
da mu može pružiti duhovni lijek. Kako liječnik želi boles¬ 
nikovo tjelesno ozdravljenje tako ispovjednik želi pokorniko- 
vo duhovno zdravlje. Kao sudac dužan je ispovjednik prosu¬ 
diti da li je pokornik vrijedan odrješenja ili ne; prema tome 
da li će mu grijehe oprostiti ili ga otputiti bez odrješenja. 


MILOSTI SAKRAMENTA POKORE 

Kad se pokornik dostojno ispovjedio, postigao je opro- 
štenje svih grijeha što ih je učinio poslije krštenja. Oproštena 
mu je vječna kazna koju bi morao trpjeti u paklu. Vremenite 
kazne, koje bi morao trpjeti ovdje na zemlji ili na drugom 
svijetu u čistilištu, nisu oproštene sve nego samo neki dio, 
srazmjerno skrušenosti i izvršavanju pokorničkih djela. 

Utješna je Božja poruka: »Čini li bezbožnik pokoru za 
svoje grijehe, neka živi, a ne umre; njegovih zločina što ih je 
učinio neću se više sjećati«. Isus je divno smirio Mariju 
Magdalenu kad joj je rekao: »Oprošteni su ti grijesi tvoji«. 
I poganin Seneka je u svoje vrijeme mudro primijetio: »Koji 
se kaje što je sagriješio, taj je posve nevin«. 

Odrješenjem se vječna kazna obraća u vremenitu. Bog 
čini kao kralj koji smrtnu kaznu mijenja u dugu kaznu za¬ 
tvora. Adamu, prvom čovjeku, koji je u raju teško uvrijedio 
Boga, Bog je oprostio grijeh i vječnu kaznu; nije došao u 
pakao. Ali ga je kaznio teškim vremenitim kaznama. Istjerao 
ga je iz raja. Morao se mučiti i napokon umrijeti. »U znoju 
ćeš lica svoga jesti kruh, dok se ne vratiš u zemlju od koje 
si uzet«. Kralj David je počinio dva teška grijeha: načinio je 
preljub s Urijinom ženom i dao ubiti Uriju. Bog mu je opro¬ 
stio grijehe, ali ga je za njih teško kaznio. Jedan mu je sin 
umro, a drugi — Apsalon — podigao bunu protiv oca i zadao 
mu gorkih jada. Sv. Grgur Veliki veli: »Grijeh ne ostane 
nikad bez kazne. Ili čovjek kazni sam sebe čineći pokoru ili 
Bog kazni grijeh na njemu«. Svaki grijeh slijedi ili zadovolj¬ 
ština ili kazna. Na duši biva slično kao i na tijelu. Makar je 
r ana na tijelu zacijelila, ipak još ostaje brazgotina. Tako i na 
duši. Makar je grijeh oprošten, kazna za grijeh ostaje. 






Vremenite kazne za grijehe moramo trpjeti ili na zemlji 
ili u čistilištu. Na zemlji zadovoljavamo za grijehe kad svr¬ 
šavamo ona djela pokore što nam ih je svećenik naložio u 
ispovijedi. Ili kad svojevoljno vršimo pokornička djela kao 
što su molitve, post, milostinja i druga djela kršćanskog 
milosrđa. Za grijehe zadovoljavamo kad strpljivo snosimo 
nevolje što nam ih Bog šalje. U čemu se sastoje te nevolje? 
To su bolesti, siromaštvo, nemir u obitelji, muž bez posla, 
loša djeca, suša, tuča, prodaja, skupoća i drugi jadi što ih 
život sa sobom donosi. 

Misao je sv. Augustina: Bog nam u svojoj mudrosti ne 
oprašta s grijesima sve kazne zato da ne bismo omalovaža¬ 
vali grijeh pa i opet lakoumno griješili. Na krstu se opraštaju 
svi grijesi i sve kazne, a u pokori svi grijesi, ali ne i sve kazne. 
Grijesi su, naime, poslije krsta mnogo teži nego prije krsta. 
Grijesi prije krsta su više grijesi slabosti, a grijesi poslije 
krsta su grijesi zloće. Kršten čovjek je na krstu rasvijetljen 
od Duha Svetoga; on dublje i jasnije spoznaje težinu grijeha, 
pa je i odgovornost kod njega veća. Kršten čovjek po krstu 
postaje hram Božji i kad nakon krštenja griješi, oskvmjuje 
u sebi hram Božji. Sveto Pismo pita kršćane: »Ne znate li da 
ste hram Božji i duh Božji da stanuje u vama? Ako tko ošte¬ 
ti hram Božji, upropastit će njega Bog. Jer je hram Božji 
svet, a to ste vi«. Kad kršten čovjek griješi, on je grijehom 
prekršio krsni zavjet kojim se na krstu obvezao da će vjerno 
živjeti po kršćanskoj vjeri. 

Pogledajte malo u obiteljski život. Kad je dijete neposlu¬ 
šno i učini nešto što je zabranjeno, plemenit otac će mu prvi 
put oprostiti pogrešku. Bude li drsko i neposlušno i drugi 
put, otac će ga kazniti. Tako čini i milosrdni Bog. Na krštenju 
oprašta sve: i grijehe i kazne; nakon krštenja ide teže — 
grijehe oprašta, ali ne oprašta sve kazne. 

Što je kajanje za grijehe savršenije, to je i oproštenje 
kazna obilnije. Isus je rekao Mariji Magdaleni: »Tko mnogo 
ljubi, tomu se mnogo oprašta«. Sv. Toma Akvinac iznosi i ovu 
misao: Katkad Bog gane srce čovjeka tako jako da odmah 
postigne potpuno oproštenje svih grijeha i kazni. 

VRAĆANJE POSVETNE MILOSTI 


U sakramentu pokore opet Duh Sveti navraća k duši i 
daje joj milost posvećujuću. I dobra djela, učinjena u stanju 
milosti prije grijeha, a to su zaslužna djela, opet oživljuju. 

Duša obraćena grešnika ponovno je lijepa pred Bogom i 
gogu mila. Obraćeni grešnik prima opet, kao izgubljeni sin, 
lijepo odijelo — posvećujuću milost i prsten — znak ljubavi 
Božje. Bijelo odijelo što ga čovjek prima na krstu, okaljao je 
smrtni grijeh. Pokora ga je opet očistila. Ondje gdje je prije 
bila ljaga na tom odijelu, bit će jednoć zlatni uresi. Čudo 
bi bilo kad bi koža jednog crnca s jednostavnom čijom rječju 
pobijelila. Po odrješenju skrušena grešnika događa se mnogo 
više: duša koja je radi grijeha bila crna kao žalobno odijelo, 
zabijeli kao snijeg. Sv. Efrem lijepo kaže: Pokora su ljestve 
po kojima opet dolazimo onamo odakle smo pali. Kad je čov¬ 
jek u stanju milosti, to je on iznova dijete Božje, baštinik 
neba i može opet vršiti djela zaslužna za nebo. 

Pokora čini da zasluge svih dobrih djela, koja su prije u 
stanju milosti učinjena, opet ožive. Smrtnim su grijehom 
zaslužna djela postala mrtva, bez vrijednosti su kao da nikad 
nisu ni postojala. Kad se čovjek ispovjedio, uklonio je smrt¬ 
ni grijeh — zapreku, pa je Duh Sveti opet došao u dušu i po 
milosti posvećujućoj sprijateljio čovjeka s Bogom. Tada su i 
prijašnja dobra djela postala opet Bogu draga. Slično je u 
duši kao kad livadu, dugotrajnom sušom spaljenu, nanovo 
osvježi blaga kiša i povoljno vrijeme. Što je kiša obilnija i 
vrijeme ljepše, to će se i livada ljepše zazelenjeti i bujnije 
procvasti. 

Ako je čovjek došao na ispovijed bez smrtnoga grijeha 
na duši, pa već ima milost posvećujuću, onda mu ispovijed 
umnožava posvećujuću milost. Posvećujuću milost prije ispo¬ 
vijedi ima u duši onaj koji nema teškoga grijeha, ili se za 
grijehe savršeno pokajao. Takav čovjek po ispovijedi postaje 
još draži Bogu i veći prijatelj Božji. Zato imaju krivo oni 
koji kažu: »Ja se ne trebam ispovijedati, jer nemam teškoga 
grijeha«. Makar nemaš smrtnoga grijeha idi rado na ispovijed, 
Pa će ti se stanje milosti povećati, bit ćeš još miliji i draži 
Bogu. To nije zapovijed, već savjet. 

Pokora daje čovjeku i druge milosti da može Bogu milo 
Uvjeti i da ne padne iznova u grijeh. Tko je slomio nogu 

nema prijašnje snage, postao je slabiji. Mora nositi povoje 
podupirati se o štap. Jednako je s grešnikom poslije njegova 
obraćenja. Treba mu božanske pomoći. Nju dobiva po pokori. 
'Nakon pokore je grešniku kao hromu koji dobiva štake. Kako 
je nekada izgubljeni sin dobio obuću da lakše hoda trnovitim 
putom Božjih zapovijedi, tako obraćenik dobiva silu Duha 
Svetoga da lakše svladava napasti i ne padne više u grijeh. 
Ispovijed, dakle, ne služi samo za oproštenje već učinjenih 
grijeha, nego je također i zaštitno sredstvo protiv budućih 
grijeha. 

Obraćenici postaju često vjerni i gorljivi Božji sluge. Zato 
je i rekao Isus da je u nebu veće veselje nad jednim obraće- 
nim grešnikom koji čini pokoru, nego nad 99 pravednika. 
Koji nam se vojnik više sviđa: onaj koji još nije bio u ratu 
i zato nije pobjegao s bojnog polja, ili onaj koji je pred ne¬ 
prijateljskom silom pobjegao, ali je kasnije — da ispravi svoj 
kukavičluk — od važni je navalio na neprijatelja i prisilio ga 
na bijeg? Prvi je neiskušani pravednik, a drugi je gorljivi 
pokornik. 


RASIPNI SIN 

Rasipni sin iz Svetoga Pisma je dirljiv primjer čovjeka 
koji se nakon dubokog pada iskrenom i temeljitom pokorom 
opet visoko diže. 

Isus sam pripovijeda: »Neki je čovjek imao dva sina. I 
mlađi od njih reče ocu: Oče, daj mi dio imanja što pripada 
meni. I podijeli im imanje. I iza nekoliko dana, pokupivši sve, 
mlađi sin otide u daljnju zemlju i ondje prosu imanje svoje 
živeći raspušteno. A kad on sve potroši, postade veliki glad u 
onoj zemlji i on stade oskudijevati. I otide u najam kod jed¬ 
noga građanina one zemlje. I on ga posla u svoja polja da 
pase svinje. I želio je da napuni svoj trbuh mahunama što su 
svinje jele, i nitko mu ih nije davao. A došavši k sebi reče: 
Koliko najamnika oca moga imaju kruha i suviše, a ja ovdje 
umirem od gladi! Ustat ću i poći ću k ocu svomu i reći ću mu: 
Oče, sagriješio sam protiv neba i protiv tebe. Više nisam 
vrijedan nazvati se sin tvoj, primi me kao jednoga od svojih 
najamnika. I ustavši otide k ocu svomu. Kad je on još poda¬ 
leko bio, ugleda ga otac njegov, i sažali mu se i potrčavši 

pade mu oko vrata i poljubi ga. Tada mu sin reče: Oče, sagri¬ 
ješio sam protiv neba i protiv tebe. Više nisam vrijedan da 
se z ovem sin tvoj. A otac reče slugama svojim: Brzo iznesite 
najljepšu haljinu i obucite ga, i podajte mu prsten na ruku 
i obuću na noge, i dovedite ugojeno tele i zakoljite da jedemo 
i da se veselimo, jer ovaj sin moj bio je mrtav, i oživio je, bio 
je izgubljen i našao se« (Lk 15, 11—24). 

Koliko ima mladića na svijetu koji poput ovoga rasipnoga 
sina bešćutno ostavljaju dobroga oca i plemenitu majku, koji 
nepromišljeno bježe iz toploga obiteljskoga doma. Vuče ih 
uvijek želja za neobuzdanom slobodom i zabranjenim užici¬ 
ma. A što nalaze u svijetu? Mjesto raja i sreće ledeni svijet 
pruža bijedu i nesreću. 

Gladan, bos, odrpan ispituje mladić svoju savjest. Kako 
mu je lijepo bilo kod dobroga i bogatoga oca. A sada? Ispod 
zadnjega sluge, žao mu je i kaje se. Bio je prema ocu drzak, 
nepošten i do skrajnosti nezahvalan. Kakav mu je izlaz iz 
očajnog stanja? Dobra odluka: Ustat ću i poći k svomu ocu, 
molit ću za oproštenje. Jedino časno rješenje. »Oče, sagriješio 
sam protiv neba i protiv tebe«. Ispovijeda se ocu. Ispovijeda 
se otvoreno, jasno i ponizno. Pripravan je i na zadovoljštinu. 
Ne misli više na dostojanstvo sina u očevoj kući, nego »primi 
me kao jednoga od svojih najamnika«. 

Otac sve prašta na najnježniji način i vraća mu sva prava 
pravoga sina. Gospod Bog često osobitom milošću obasipa 
zalutale sinove da biser digne iz blata i povede do velikog 
savršenstva. Tko da izbroji od vremena sv. Pavla do danas 
sve duše koje nikad ne mogu dosta zahvaliti Bogu što ih je 
očinskom dobrotom oteo duševnoj smrti i vječnoj propasti. 

Otac je zagrljajem i oproštenjem obratio rasipnoga sina i 
učinio od njega čestita i poštena čovjeka. S koje god strane 
gledamo ovoga oca, on je plemenit i velik. Otac je slika do¬ 
broga i milosrdnoga Boga koji širokogrudno i velikodušno 
oprašta svakom grešniku kad se iskreno kaje za grijehe i ima 
volju popraviti život. 


ISPIT SAVJESTI 

Da pokornik može dostojno primiti sakramenat pokore 
mora prije ispitati svoju savjest. Ispitivanje savjesti sastoji 

se u tome da čovjek ozbiljno razmisli koje je grijehe počinio 
a nije ih još ispovjedio. 

Kad ispitujemo savjest, treba je ispitati tako brižno kao 
da ćemo poslije ispita poći na Božji sud. Ispitivanje savjesti 
ne smije biti površno ili lakoumno, jer bi nam tada sakra- 
menat pokore bio više na propast nego na spasenje. Ali briga 
kod toga svetoga posla ne smije biti ni pretjerana, kako to 
čine strašljive ili presavjesne osobe, jer Bog ne traži od nas 
ništa što je preko naših sila. 

Ispitivanje savjesti je vrlo važno, jer po njemu dolazimo 
do spoznaje samoga sebe, a to je početak popravka života. 
Kao što se ne može izliječiti bolest koja se ne pozna, tako se 
ne može okajati, niti ispovjediti, a niti ukloniti grijeh, ako 
ga ne spoznamo. 

Mnogim ljudima nedostaje spoznaja samoga sebe. Ima 
ih koji istražuju sve prirodne tajne i proračunavaju kretanje 
zvijezda, a nikad ne misle na sebe i ništa ne znaju o onom 
što se događa u njihovoj nutrini. Oni su uza sve svoje znanje 
i pored svega svoga ugleda nesretni, jer im duševno stanje 
nije sređeno. Makar ti, čovječe, pregledao visine nebeske, du¬ 
ljinu zemaljsku i dubinu morsku, a sam si sebi tuđ, sličan 
si čovjeku koji gradi kuću bez temelja. Sv. Bernardo veli: 
Stvoritelj je svakom čovjeku dao knjigu, a to je savjest. Po 
njoj treba marljivo listati, jer iz čitave svoje knjižnice samo 
tu ćeš knjigu uzeti u vječnost. Tko spoznaje samoga sebe, 
spoznat će i Boga. Ako sami sebe sudimo, nećemo biti suđeni. 

Ispitivanje savjesti treba početi zazivom Duha Svetoga. 
Imamo li svjetlo tada ćemo stvar brže i lakše naći. Kad nas 
Duh sveti rasvijetli, lakše ćemo potražiti i pronaći naše gri¬ 
jehe. Kad sunčane zrake prodru u sobu, opazit ćemo odmah 
bezbroj prašaka kojih prije nismo vidjeli. Tako i duša, pro¬ 
svijetljena Duhom Svetim, opazi na sebi i najmanje nesavrše- 
nosti. Sv. Toma Akvinac upozoruje: Spoznaja samoga sebe je 
Božji dar koji možemo steći samo molitvom. Naše oko vidi 
diuge stvari dobro, a samo sebe ne vidi. Slično je s našim 
duhom — oštrouman je tražeći tuđe pogreške, a tup dok 
traži svoje, vlastite. 

Najlakše ćemo se sjetiti svojih grijeha ako prođemo de¬ 
set zapovijedi Božjih, pet zapovijedi crkvenih, glavne grijehe 
i staleške dužnosti. 

Božje zapovijedi: 1) Jesam li vjerovao kako me uči kato¬ 
lička Crkva? Možda sam sumnjao o vjeri? Govorio ili čitao 
protiv vjere? Praznovjeran bio, ili se bavio čarolijama? Ili 
zazivao duhove? Jesam li se rado i pobožno molio Bogu? 2) 
Jesam li prosto govorio, kleo, krivo se zaklinjao? Zavjetovao 
s e, a ne izvršio zavjet? 3) Jesam li bez opravdana razloga izo¬ 
stao od sv. mise u nedjelju i blagdane? Jesam li bio sabran 
i pobožan kod sv. mise? 4) Moj odnos prema roditeljima, uči¬ 
teljima i poglavarima? Možda bio neposlušan, grub, vrijeđao 
ili prezirao? Jesam li ljubio iskreno i djelotvorno svoju do¬ 
movinu, radio za njen napredak, bio spreman za nju na žrtve 
i samoprijegor? 5) Srdžba, mržnja, prezir drugoga? Svađe, 
neprijateljstva, tučnjave, ubojstvo? Pometnuće? 6 i 9) Neči¬ 
ste misli, riječi, djela? Oči, uši, doticaj? Da li sam protiv ne¬ 
čistih napasti bio odlučan? 7 i 10) Krađa, prijevara, otima¬ 
čina? Počinio štetu? Nađeno možda nepovraćeno? Želja za 
tuđim imanjem ili ženidbenim drugom? 8) Laž, krivo svjedo¬ 
čanstvo, ogovor, kleveta? Zle misli o bližnjemu, sumnjičenja, 
krivi sud, potvaranje? Krive oporuke? Glavni grijesi: Da li 
sam bio ohol, škrt, zavidan, neumjeren u jelu i pilu, srdit, 
lijen? Možda druge pomagao i navodio na grijeh? — Staleške 
dužnosti: Muž ženi, žena prema mužu. Marljivost, savjesnost 
i točnost u službi, namještenju, poduzeću? Odgovorne i pro¬ 
fesionalne dužnosti. 

Što je ispit savjesti bio temeljitiji, to je opravdanija nada 
da će i ispovijed biti spasonosnija. 


VAŽNO KOD ISPITA SAVJESTI 

Svrha je ispitivanja savjesti da čovjek upozna samoga 
sebe, svoje dobre i zle strane. Što je u duši dobro to će raz¬ 
vijati i usavršavati, a zlo ili grijeh će nastojati da ukloni iz 
duše. Nitko nije tako dobar a da ne bi mogao biti bolji, a 
ni tako opak da se ne bi mogao popraviti. Ispovijed je pri¬ 
lika da se duša očisti, a kad je ona čista, onda je plodno polje 
za sve kreposti — bogoslovne i ćudoredne. 

Kod teških grijeha treba razmisliti koliko puta smo ih 
počinili. Na ispovijedi je potrebno reći broj teških grijeha 
zbog toga da ispovjednik upozna duševno stanje pokornikovo 
i da mu prema tome znade odrediti lijek i pokoru. Ako po- 

kornik ne zna točan broj teških grijeha, reći će otprilike ko¬ 
liko je koji teški grijeh počinio kroz jedan dan, tjedan ili 
mjesec. 

Laki se grijesi kod ispovijedanja mogu izostaviti, nije ih 
potrebno ispovijedati, ali je dobro i korisno ispovijedati ih. 
Česta je pogreška da ljudi kod ispitivanja savjesti traže lake 
grijehe, a teške mimoilaze. Takvi su slični farizejima koje je 
Isus nazvao slijepim vođama koji cijede komarca a proždiru 
devu. Ako bi netko ispovijedao samo lake grijehe, a teške bi 
prešutio, ispovijed bi bila nevaljala. I makar kako često bi 
se ispovijedao, u duhovnu životu ne bi ništa napredovao. Taj 
pokornik bio bi neprestano u teškim grijesima, a dok je duša 
u teškim grijesima, ona je duhovno mrtva i nesposobna za 
krepostan život. 

Na ispovijedi treba reći i okolnosti koje mijenjaju vrstu 
grijeha. Tko je silom oduzeo tuđu stvar, nije dosta reći: ja 
sam ukrao, nego treba reći: ja sam oteo. Krađa i otimačina 
to su različite vrste grijeha. Tko je ukrao u crkvi — to je 
svetogrdna krađa, a ne obična. Treba reći: ja sam ukrao u 
crkvi. Tko je roditelje tukao, nije dosta reći: ja sam drugoga 
tukao, nego treba reći: tukao sam roditelje. Tući roditelje da¬ 
leko je teži grijeh nego tući koga drugoga. Govoriti protiv 
Boga i vjere pred djecom, pa da ona ne idu u crkvu niti se 
mole Bogu, neprispodobivo je veći grijeh nego takova što 
govoriti pred odraslim ljudima koji do takova brbljanja ništa 
ne drže nego se još i smiju. Tada na ispovijedi treba reći: 
Govorio sam protiv Boga i vjere pred djecom i sablaznio ih. 
A sablazniti djecu — to je strašan grijeh. Svima onima koji 
govore pred djecom protiv Boga i božjih svetinja, poručuje 
Isus: »Tko sablazni jednoga od ovih malenih koji vjeruju u 
mene, bolje bi mu bilo da mu se objesi mlinski kamen o 
vratu njegovu i da potone u dubini morskoj« (Mt 18,6). 

Ispitivanje savjesti ne traži samo kršćanska vjera. Savjest 
ispituju svi ljudi u svim zvanjima. Kad je učenik dobio lošu 
svjedodžbu, ispituje savjest: odakle loše ocjene, gdje je 
krivnja? što će poduzeti da ocjene u buduće budu bolje. Ako 
je seljaku podbacila pšenica ili vinograd slabo urodio, on is¬ 
pituje savjest: Gdje je krivnja? Ili nije zemlju dobro izorao 
ili sjeme nije valjalo? Ili nije vinograd u pravo vrijeme oko¬ 
pao, ili ga nije poštrčao? Trgovac ispituje savjest: na kojoj 


• e robi zaradio, a na kojoj je izgubio? Što ima poduzeti da za¬ 
rada bude veća, a gubitak manji? 

Svuda je potrebno ispitivanje savjesti, svagdje je po¬ 
treban nadzor nad vlastitim djelovanjem ako čovjek hoće 
naprijed, ako želi nešto dobra postići u životu. Pogotovo je 
potrebno temeljito ispitivanje savjesti u vjerskim pitanjima 
prije ispovijedi, jer o valjanoj ispovijedi ovisi i sretna sa¬ 
dašnjost i blažena vječnost. 


POKAJANJE 

Za grijehe se treba kajati, jer bez kajanja nema opro- 
štenja. Kajanje je bol u duši što smo grijehom Boga uvrije¬ 
dili. Grijeh — uvredu Bogu — treba mrziti, ali se ujedno mo¬ 
ramo i pouzdavati u Božje milosrđe. 

Marija Magdalena se kajala za svoj raspušteni život kad 
je klekla pred noge Isusove, suzama ih prala i kosom otirala. 
Petar se kajao što je zatajio Isusa, svoga dobroga Učitelja. 
Sveto Pismo spominje da je gorko plakao. David se kajao 
radi preljuba što ga je učinio sa ženom Urijinom, i radi uboj¬ 
stva nevinoga čovjeka Urije. Od boli i žalosti bacio se na ze¬ 
mlju, glavu posuo pepelom, ništa nije jeo niti pio. Suznim je 
očima neprestano vapio k Bogu: »Smiluj mi se, Bože, po ve¬ 
likom milosrđu svojem, i po prevelikoj dobroti svojoj uništi 
krivicu moju . . . Skrušeno i ponizno srce, Gospodine, nećeš 
prezreti«. 

Pravo pokajanje treba da je unutrašnje. A unutrašnje je 
kad nam je doista od srca žao što smo sagriješili, i kad srcem 
mrzimo grijeh kao najveće zlo. Pokajanje je bol u duši. Po 
prirodnom zakonu je tako da će se unutrašnja bol očitovati 
izvana, pa će pokajnik biti ozbiljan i snužden, a mogu mu od 
unutrašnjeg bola navrijeti i suze na oči. Kad bi čovjek samo 
izvana pokazivao žalost, a u duši je ne bi osjećao, bio bi lice¬ 
mjerne. 

Kajanje treba da je općenito. Takvo je kad se kajemo 
za sve svoje grijehe, ili barem za sve smrtne. 

Kajanje mora biti vrhunaravno. Kajati se moramo zato 
što smo grijehom Boga uvrijedili, nebo izgubili i pakao za¬ 
služili. Kajanje treba da izvire iz vjere u Boga, iz vjere u ne- 

vidljivi vrhunaravni svijet. Tko se za grijehe kaje samo radi 
njihovih vremenitih zlih posljedica, to je naravno pokajanje: 
takvo pred Bogom nema zasluge. 

Pokajanje je ozbiljna mržnja na grijeh i potpuno odvra¬ 
ćanje od grijeha. Pokajanje je više stvar volje nego srca. 
Sv. Augustin tumači kako izgleda pravo pokajanje kad piše: 
»Ako ti ono što te je prije radovalo napunja sada tvoju dušu 
gorčinom, a ono što te prije veselilo neizrečeno muči, to je 
pravo pokajanje«. 

Treba se kajati za sve grijehe. Tko se ne bi kajao makar 
samo za jedan jedini teški grijeh kajanje bi bilo bez vrijed¬ 
nosti. Treba zatrpati sve rupe kroz koje prodire more u brod; 
ako ostane makar samo jedna otvorena, brod će potonuti. 

Kad bi se čovjek kajao za grijehe a ne bi imao ufanja u 
Božje milosrđe da će mu Bog grijehe oprostiti, to bi bila 
zdvojnost ili očaj. Juda se kajao što je Isusa izdao, ali se nije 
ufao u Božje milosrđe. Krivo je sudio da je njegov grijeh 
tako velik da mu ga Bog ne može oprostiti. Zdvajao je i u 
zdvojnosti se sam sudio, objesio. Grijehu izdaje dodao je novi 
teški grijeh — samoubojstvo. Petar je zatajio Isusa. Počinio 
je teški grijeh, ali se ufao u Boga da će mu grijeh oprostiti. 
Bog mu je oprostio i još ga učinio prvakom apostolskim. 

Pokajanje slijede katkada pokorničke suze. Marija Mag¬ 
dalena je suzama oplakala grijehe svoje mladosti. Petar je 
suzama oprao izdaju Isusa. Kroz cijeli je život oplakivao svoj 
grijeh. Kad god je čuo pijetla gdje kukuriče, sjetio se svoga 
grijeha i svaki put je gorko zaplakao. Pokorničke suze do¬ 
vode čovjeka da temeljito popravi svoj život. One su slične 
ljekovitim izvorima. Kao što ljekoviti izvori iscjeljuju tjelesne 
bolesti, tako pokorničke suze iscjeljuju duhovne bolesti. Suze 
donose unutarnju utjehu. One osvježuju čovjeka kao rosa 
biljke. Suze pokorničke vesele anđele i tjeraju đavle. Sv. Am¬ 
brozije veli: »Plači sam nad sobom, onda te neće morati po¬ 
slije tvoje smrti drugi oplakivati«. 


RAZLOZI KAJANJA 

čovječe, bio ti kršćanin ili poganin, razmotri milijune 
zvijezda na nebu. Svaka ima svoje određeno mjesto. Giba se 

točno i nepogrješivo u određenom pravcu. Divan red i sklad. 
Nigdje sukoba. 

Na zemlji živi preko tri milijarde ljudi. Svaki ima hranu. 
Svaki pripada određenoj obitelji, narodu, državi. Odmjereno 
je točno gdje i kako će se koji pojaviti na zemlji. U kom će 
zvanju razvijati svoje duševne i tjelesne sposobnosti. Gdje i 
kada će poći s ovoga svijeta. Božje je znanje neizmjerno a 
isto tako i skrb Božja za čovjeka. 

A koliki su duhovi na nebu. Ima ih nebrojeno, reklo bi 
se po našu pučku — više nego pijeska na morskoj obali i 
više nego kapi u moru. Svaki od nas ima svoga anđela čuvara 
koji nas nadzire i vodi da živimo časno i pošteno, da živimo 
životom dostojnim čovjeka, dostojnim Božjega djeteta. 

Veliko je Božje veličanstvo, nedokučiva svemoć Božja! 
Veliko je znanje, mudrost, dobrota i ljubav Božja. Bog nam 
je dao ono što mu je najmilije, jedinorođenoga Sina, da nas 
otkupi i spasi. 

Grijesima teško vrijeđamo neizmjerno Božje veličanstvo, 
svoga Ijubeznoga Oca i najvećega dobročinitelja. 

Teškim grijesima izgubili smo nebo a zaslužili pakao. 
Radi grijeha čeka nas nesretan život — bolesti i jadi, bijeda 
i duševni nemir. Čekaju nas i muke u čistilištu koje imaju 
kraj, a one u paklu su beskonačne. Nije pakao bajka za dje¬ 
cu, nego gola stvarnost. Radi svega toga potrebno je iskreno 
kajanje. 

Kad se čovjek kaje za grijehe iz straha pred pravednom 
Božjom kaznom — to je kajanje dobro i spasonosno. S tak¬ 
vim kajanjem dobiva pokornik u ispovijedi odrješenje od gri¬ 
jeha i pomirenje s Bogom. Međutim, to je kajanje nesavršeno, 
nepotpuno. Ali vezano na sakramenat ispovjedi dovoljno. 

Kad se kajemo što smo grijehom uvrijedili Boga, svoga 
predobroga Oca, što smo grijehom uvrijedili Boga, najveće i 
najmilije dobro, to je potpuno ili savršeno kajanje. To je ka¬ 
janje iz ljubavi prema Bogu kao dobrome Ocu. Tko se sa¬ 
vršeno kaje za grijehe, postizava oproštenje odmah, dakle 
već prije ispovijedi, a ispovjedit će se čim prije dospije. Ako 
jc umro prije ispovijedi, samim savršenim pokajanjem do¬ 
bio je oproštenje grijeha i spasio dušu. Savršenim pokaja¬ 
njem spašavali su se ljudi prije Isusa, a spašavaju se i danas 
svi pogani koji ne znaju za kršćanstvo i sakramenat pokore. 

Savršeno pokajanje treba pobuditi češće u životu, a na¬ 
pose na smrtnom času i u životnoj pogibli. Preporučuje se 
da se savršeno pokajanje pobudi navečer prije spavanja. p Q . 
buđuje se ovako: Kajem se od sveg srca što sam uvrijedio 
Boga, najveće i najmilije dobro. Dobro je pobuditi savršeno 
pokajanje prije svakog opasnog posla, putovanja i slično. R az , 
log je tome jednostavan: o njemu možda u tim izuzetnim 
okolnostima ovisi čitava vječnost. 

Čvrsto zapamtimo i nikad ne zaboravimo: Bez kajanja 
se ne mogu grijesi nikada oprostiti. »Bez kajanja nema opro¬ 
šten ja«. 


DOBRA ODLUKA 

Kad se čovjek kaje za grijehe, treba s kajanjem imati 
ufanje da će mu Bog oprostiti grijehe. Kajanje bez ufanja 
dovodi do zdvojnosti. Judi je bilo žao što je Isusa izdao. Ali 
je držao da je njegov grijeh tako velik i toliko strašan da mu 
ga Bog ne može oprostiti. Zdvajao je i u zdvojnosti se obje¬ 
sio. Izgubljeni sin se kajao, ali je imao i ufanje u očevu do¬ 
brotu. Molio je za oproštenje i dobio ga. Nikada u čovječjem 
životu nema razloga zdvojnosti ili očaju. Koliko god su veliki 
i teški grijesi čovječji, još je veće Božje milosrđe. Nema gri¬ 
jeha tako teška ni tako odvratna koji Bog ne bi oprostio, ako 
se čovjek za nj kaje i ima ufanje u oproštenje. Gospod' Bog 
poručuje otvoreno i jasno svim ljudima i za sva vremena: 
»Tako bio živ ja, nije mi milo da umre bezbožnik, nego da se 
vrati bezbožnik sa svoga bezbožnoga puta i da živi« (Ezek 
33, 11). 

S pokajanjem treba da je združena i dobra odluka. Tko 
se iskreno kaje taj treba da ima pravu volju popraviti se i 
ne griješiti više. Nije dosta samo jezikom izvana reći: »čuvat 
ću se u buduće grijeha«, nego tu odluku treba imati i u nut¬ 
rini svojoj, u duši, u srcu. Treba se čuvati svakoga grijeha, 
a naročito svih teških grijeha, a ne samo jednoga ili drugoga 
grijeha. 

Kad stvaramo dobru odluku da ćemo popraviti svoj ži¬ 
vot, ne smijemo se oslanjati samo na sebe, na svoje sposob¬ 
nosti, jer ćemo i opet pasti u grijeh, nego treba sve svoje 

nastojanje oko dobra povjeriti Božjoj pomoći koja se zove 
niilost Božja. Petar je imao dobru volju kad je uvjeravao 
Isusa: Ako te svi ostave, ja te neću nikad ostaviti. Ali se 
pouzdao samo u sebe, a ne u Božju pomoć. Pa što se dogodilo 
od njegove dobre volje? Zaboravio se, bio je slabić, triput 
je zatajio Isusa. 

Osobito je važno izbjegavati bližnje grešne prigode. U 
čemu se sastoji bližnja grešna prigoda? To je osoba, društvo, 
igra i sve što obično zavodi na grijeh. Muškarac se ne smije 
sastajati sa ženskom s kojom redovito kod sastanka dolazi 
do grijeha. Sastanci se moraju prekinuti. Čovjek, odan piću, 
mora prekinuti s društvom koje ga navodi da se opija. Stra¬ 
stveni kartaš koji kod kartanja gubi vrijeme i novac, mora 
odbaciti karte. Skitnica — danguba treba da se prihvati ozbi¬ 
ljna posla. 

Za grijehe treba činiti zadovoljštinu i nadoknaditi svaku 
učinjenu štetu. Zakej, starješina carinički, primio je Isusa u 
svoju kuću i rekao: »Evo polovicu svoga imanja, Gospodine, 
dajem siromasima, i, ako sam koga u čemu prevario, vraćam 
četverostruko« (Lk 19, 8). Netko je ukrao tuđe volove. Nije 
dosta reći: Ja se kajem i neću više krasti. Treba još i volove 
vratiti bilo u naravi bilo u novcu. Drugi je ubio nevina čov¬ 
jeka. Treba se kajati i imati dobru volju više ne ubijati. Ali 
treba još i odštetu dati ženi udovici koja je ostala bez muža, 
i djeci koja su ostala bez hranitelja. Treći je zaveo djevojku 
i ona je rodila dijete. Povrh kajanja treba da se oženi djevoj¬ 
kom ili opskrbiti nju i dijete. Četvrti je ubio tuđe živinče ili 
posjekao hrast u tuđoj šumi. Uz kajanje za zao čin treba pla¬ 
titi štetu za ubijeno živinče i posječeni hrast. 

Nije teško priznati grijeh i kajati se za nj. Teško je ču¬ 
vati se grešne prilike i ostaviti zlu naviku. Muškarac priležnik 
i žena priležnica vrlo dobro znadu da ljubav izvan redovnog 
braka nije dopuštena. Njima je žao što grešno žive. Ali pomi¬ 
sao da bi se morali rastati vrlo im je teška i čini im se to 
nemoguće. Zato ne idu na ispovijed nego žive grešno i dalje, 
čovjek sa zlom navikom — da svaki čas opsuje Boga, Majku 
Božju ili izreče koju drugu tešku kletvu — žali i plače nad 
svojim grijesima. Ali kad bi trebalo ostaviti tu ružnu naviku 
i ostaviti se kletve — to je po njegovu sudu nemoguće. Zato i 
ne vodi računa o kletvi nego kune bez prestanka i gomila gri¬ 
jeh na grijeh. 

Pojavi li se rak-rana na ruci ili na oku, ruka se mora 
odsjeći i oko odstraniti, kako god to bilo teško i bolno, ako 
se hoće spasiti život. Tako se čovjek mora čuvati i grešnih 
prilika i zle navade ukloniti, ako se hoće izmiriti s Bogom i 
spasiti dušu. 


ISPOVIJED 

Teško je naći i jednu ustanovu prirodnoga i Božjega za¬ 
kona protiv koje bi ljudi-katolici a još više nekatolici — toli¬ 
ko mrmljali koliko protiv tajne ispovijedi. Čemu drugome 
otkrivati svoje jade? Pa to je protiv naravi! 

Ispovijed nije protiv naravi, ona je u skladu s naravi, 
sama narav je traži. Kad je ženi teško na srcu, ona se ispovi¬ 
jeda mužu. Traži utjehu. Tvrdi i opori muž, kad ga stigne 
nesreća, kad mu je duša potresena, ispovijeda se ženi. Otkri¬ 
va vjerno i najtajnije osjećaje. Traži pomoć i utjehu. Djeca 
se ispovijedaju roditeljima. Prijatelj prijatelju. Bolesnik se 
ispovijeda liječniku. Ne samo da vjerno kazuje što ga boli, 
nego treba pokazati i dijelove tijela gdje ga boli. Kad si dru¬ 
gome saopćio svoje jade, i on te s pažnjom saslušao, kao da 
je dio tvojih jada uzeo na sebe. Otada jade nosite dvojica pa 
ti je lakše. Lakši je teret kad ga nose dvojica ili više njih 
nego kad ga nosi jedan sam. 

Narav, dakle, sama traži ispovijedanje ili očitovanje svo¬ 
jih teškoća drugome. Isus Krist — Bog i čovjek — koji vrlo 
dobro pozna ljudsku narav, tu naravnu težnju je stavio u 
zakon i propisao ispovijedanje kao vjerski zakon. Apostolima 
je rekao: »Primite Duha Svetoga! Kojima oprostite grijehe, 
bit će im oprošteni, a kojima zadržite, bit će im zadržani«. 
A da apostoli mogu prosuditi kojima će oprostiti, a kojima 
grijehe zadržati, treba da pokornici sami iskreno ispovjede 
svoje grijehe. 

Ispovjediti se reći će: skrušeno kazati učinjene grijehe 
svećeniku da nas od njih odriješi. Ispovijed se vrši tajno. I 
pokornik i ispovjednik treba da govore tiho, da ih nitko dru¬ 
gi ne čuje. Ispovijedati se treba potpuno. Pokornik treba da 
kaže barem sve teške grijehe kojih se sjeća. Kad ne može 
reći sve da kaže barem koji. Tako je kod umirućih. Ili kad 

lađa tone. Ili kod bolesnika kojima je teško govoriti. Ili u 
bolnici gdje ima više bolesnika u istoj sobi, pa bi drugi mogli 
ćuti grijehe. U svim ovakvim prilikama ispovijed je valjana, 
makar nisu rečeni svi teški grijesi. A nisu rečeni jer ih je 
teško ili nemoguće bilo reći. Ostaje obveza da se ispovijed 
dopuni kad se za to ukaže mogućnost. 

Može se dogoditi da čovjek na ispovijedi zaboravi kazati 
koji teški grijeh. Ispovijed je valjana, a zaboravljeni grijeh 
će kazati na slijedećoj ispovijedi. 

O teškim grijesima treba kazati: koliko puta smo koji 
teški grijeh učinili. Kada grešnik ne zna koliko je puta učinio 
koji teški grijeh, treba da kaže: ovaj grijeh sam učinio ili 
svaki dan, ili svaki tjedan, ili svaki mjesec po prilici. Treba 
ispovjediti i potrebne prilike koje mijenjaju vrstu grijeha. 
Kad bi netko udario svećenika ili koju drugu duhovnu osobu, 
nije dosta reći: tukao sam bližnjega, nego treba reći: tukao 
sam svećenika. To nije obična tučnjava, nego svetogrđe. Tko 
je u crkvi krao, nije dosta reći da je krao, nego treba reći: 
ukrao sam u crkvi. Krađa u crkvi nije obična krađa, nego 
svetogrdna krađa. Treba reći i takve okolnosti koje laki grijeh 
čine teškim i smrtnim. Tko je ukrao veliku svotu novaca, nije 
dosta reći: krao sam, nego treba spomenuti kolika je bila ta 
svota. Tko je tuđu kuću upalio, nije dosta reći: učinio sam 
drugomu štetu. Šteta može biti malena: ako si mu uzeo par 
jabuka sa stabla, ili par klasova u polju, ili par dinara iz 
novčanika. Treba reći: upalio sam kuću; dakle počinio veliku 
štetu. Prema tome nije dosta reći: ja sam zlo mislio ili zlo 
činio, nego treba navesti po imenu što sam zla mislio ili činio. 
Lakih grijeha ne trebamo ispovijedati, ali je to dobro i spa¬ 
sonosno. Kad se ispovijedaju prilike ili okolnosti kod grijeha, 
treba se kloniti pripovijedanja suvišnih stvari. U ispovijedi se 
ne spominje ničije ime — ni svoje niti tuđe. Na ispovijedi se 
kazuju samo grijesi, a tko je taj koji tuži, to zna samo Bog. 

Naša ispovijed treba da je iskrena. Iskreno se ispovijeda¬ 
mo kad se ispovjedniku upravo onako tužimo kako spoznaje¬ 
mo da smo pred Bogom krivi, te niti što tajimo a niti se 
izgovaramo. Grešnik koga muči sram ili stid neka promisli 
da on tim čini novi grijeh ako se iskreno ne ispovjedi. Neka 
promisli i to da je ipak bolje grijehe tajno ispovjediti sve¬ 
ćeniku koji je dužan o njima šutjeti, nego u grijehu nemirno 
živjeti, nesrećno umrijeti, te se na sudnji dan pred svim 

svijetom osramotiti. Onaj grešnik koji svojom krivnjom nije 
kazao koji teški grijeh ili zato što se nije dovoljno ispitao ili 
što se stidio kazati, treba da ponovi cijelu ispovijed. 

Ispovijed treba da je razgovijetna. Razgovijetno se ispo¬ 
vijedamo kada tako jasno govorimo da ispovjednik može sve 
razumjeti. 

Opomena je sv. Augustina: »Tužiš li sebe, Bog će te ispri¬ 
čati; ispričaš li sebe, Bog će te optuživati«. 


ZADOVOLJŠTINA 

U sakramentu pokore ne opraštaju se uvijek i sve vre¬ 
menite kazne za grijehe. Bog nije tako milosrdan da bi pre¬ 
stao biti pravedan — veli sv. Augustin. Pravednost Božja 
traži da se za grijehe dobije kazna, da se za uvrede dade za¬ 
dovoljština. Grešniku se nalažu pokornička djela da njima 
smanjuje i uništava vremenite kazne, da pokorničkim djelima 
dade Bogu zadovoljštinu za počinjene uvrede. 

Zadovoljštinu učiniti reći će: izvršiti onu pokoru koju 
nam je zadao ispovjednik. U prva se kršćanska vremena za¬ 
davala vrlo stroga pokora. Nekad je bila pokora da se posti 
o kruhu i vodi. Ili, da se kroz dulje vremena uzdržavalo od 
mesa i vina. Pokora se sastojala i u tom da je pokornik morao 
javno pred cijelom kršćanskom zajednicom ispovjediti svoje 
grijehe. Bilo je pokora koje nisu trajale samo nekoliko dana, 
nego po više mjeseci. Neke su pokore trajale i godinama, kat¬ 
kad i do smrti. Gdjekoji su pokornici otišli u pustinju i tamo 
kroz više godina vršili pokornička djela. 

Stroga se pokora nalagala ne samo za teške zločine nego 
i za malene prestupke. Teškom se pokorom kažnjavalo one 
koji nisu htjeli postiti, ili koji su zanemarivali sv. misu, ili 
se u crkvi smijali ili nečedno vladali. Danas se nalažu lake 
pokore koje nisu ni u kakvom odnosu prema kaznama koje 
smo zaslužili. Zato se od nas očekuje da i sami svojevoljno 
učinimo koje pokorničko djelo, da si tako skratimo čistilišne 
kazne. Svrha je, dakle, pokorničkih djela da bar donekle 
zadovoljimo za grijehe i tako smanjimo vremenite kazne. Po¬ 
kora ide i za tim da popravimo svoj život. 

Svaki put kad god Bog oprašta teške grijehe s njima 
oprašta uvijek i vječnu kaznu koju bi čovjek morao trpjeti u 
paklu. Vremenite kazne Bog ne oprašta uvijek. Vremenite su 
kazne: bolesti, siromaštvo, bijeda, jadi i nevolje ovoga svijeta 
i muke koje trpe u čistilištu. David je sagriješio dva teška 
grijeha: preljub i ubojstvo čovjeka. Priznao je grijehe i za 
njih se kajao, a Bog mu je poručio po proroku Natanu: »Go¬ 
spod je tebi oprostio grijeh tvoj. Nećeš umrijeti, ali će umri¬ 
jeti sin koji ti se rodio«. Praroditeljima Adamu i Evi Bog je 
oprostio grijeh — uvredu, ali su se za kaznu morali kroz 
čitav život mučiti, podnositi raznovrsne jade i boli dok nisu 
konačno pošli s ovoga svijeta. 

Ako grešnik ne izvrši naloženu pokoru, a na ispovijedi 
imao je volju izvršiti je, ispovijed mu valja, ali on ipak griješi 
i gubi mnoge milosti. Međutim, nije dosta izvršiti samo onu 
pokoru koju nam dade ispovjednik, nego treba da se trsimo 
i drugim dobrim djelima zadovoljiti pravdi Božjoj. Naročito 
je važno da strpljivo podnosimo životne nevolje kao pokoru. 
Radi savjesno i marljivo svoje svakidašnje poslove Bogu za 
ljubav. Kad si bolestan, trpi to da budeš sličan Isusu u mu¬ 
kama. Kad te muči neimaština i bijeda, reci: I Isus je bio 
siromašan i bijedan. Kad ti umre netko od roda ili od dragih, 
pomisli: I Majka Božja je izgubila Isusa kad ga je najviše 
trebala. Sve što je gorka u životu uzmi bez mrmljanja iz 
Božje ruke i reci: Bog dao, Bog oduzeo, neka se vrši sveta 
volja Božja. 

Treba se sprijateljiti s pokorom. Tko bježi od pokore na 
ovom svijetu trpjet će teže muke u čistilištu. Pravdi Božjoj 
treba svakako udovoljiti. Bolje je na ovom svijetu nego na 

drugom. 

Treba se čuvati ponovnog pada u grijeh. Da se to ne dogo¬ 
di, treba savjesno izvršavati ispovjednikove opomene, kloniti 
se brižno grešnih prilika, često se valjano ispovijedati i do¬ 
stojno pričešćivati. 

čovječe kršćanine! Ispovijedaj se često. Svaki put dobro 
ispitaj savjest. Skrušeno se pokaj. Odluči popraviti život. 
Očituj iskreno sve grijehe da ti bude sakramenat pokore na 
spas a ne na propast. 

ISPOVIJED U POVIJESTI 


Već je u Starom zavjetu postojala ispovijed. Nije bila 
sakramenat nego kao slika sakramenta. Prva je ispovijed bila 
u raju. Bog je bio ispovjednik, a Adam i Eva pokornici. Kad 
su praroditelji sagriješili, Bog zove Adama i pita: »Gdje si?« 
Adam odgovori: »Kad začuh sušanj koraka tvojih u vrtu, 
uplaših se, jer sam gol. Zato se sakrili«. A Gospod upita Ada¬ 
ma: »Tko ti kaza da si gol? Da nijesi možda jeo s drveta s 
kojega ti zabranili jesti?« Adam odgovori: »Žena, koju si mi 
dao za družicu, ona mi dade s drveta i jedoh«. Gospod upita 
Evu: »Zašto si to učinila?« Žena odvrati: »Zmija me zavede, 
zato sam jela« (1 Mojs 3, 9—13). 

I od Kaina je Bog tražio ispovijed. Gospod upita Kaina: 
»Gdje ti je brat Abel?« Kain odgovori: »Ne znam. Zar sam 
ja čuvar brata svojega?« Kain ne priznaje svoj zločin — bra- 
toubojstvo. Nato će Bog oštro: »Što si učinio? Glasno viče sa 
zemlje k meni krv brata tvojega. I zato da si proklet, prognan 
od domaćeg tla, što je otvorilo usta svoja da popije iz ruke 
tvoje krv brata tvojega!« 

I sv. Ivanu Krstitelju su ljudi ispovijedali svoje grijehe. 
Kad je Ivan krstio na rijeci Jordanu — »Izlazila je k njemu 
sva Judeja i svi Jeruzalemci i on ih krstio na rijeci Jordanu 
i ispovijedali su grijehe svoje« (Mk 1, 5). 

Kad je Isus Krist došao na svijet i zakonom propisao 
ispovijed, nije uveo ništa novo, nego je samo usvojio i potvr¬ 
dio ono što traži sama narav i što je već na neki način posto¬ 
jalo. 

Odmah iza smrti Isusove — već u apostolsko vrijeme — 
postojala je ispovijed. Djela apostolska spominju »da su 
mnogi vjernici dolazili k sv. Pavlu ispovijedajući i priznava¬ 
jući djela svoja« (19, 18). Sv. Ivan apostol i evanđelista na¬ 
glašava važnost ispovijedi kad piše: »Ako ispovijedamo gri¬ 
jehe svoje, vjeran je i pravedan Bog: oprostit će nam grijehe 
i očistiti nas od svake nepravednosti« (1 Iv 1, 9). 

Sveti oci i crkveni učitelji prvih stoljeća vrlo često opo¬ 
minju u svojim spisima kršćane na sv. ispovijed i kod toga se 
služe lijepim prispodobama. 

Tertulijan — umro 240. — ispoređuje kršćanina koji neće 
da kaže svoje grijehe svećeniku, s bolesnikom koji od stida 

neće liječniku pokazati rane. Origen — umro 254. — ispore¬ 
đuje grijeh sa hranom koja se ne da prokuhati. Kao što ne¬ 
probavljiva hrana muči želudac tako dugo dok se iz želuca ne 
izbaci, tako i grijeh muči našu dušu dok ga se ne oslobodimo 
u ispovijedi. Sv. Bazilije: Bolesnik neka se obrati na onoga 
koji umije liječiti bolesti; tako se i grešnik mora obratiti na 
onoga koji ima vlast opraštati grijehe, naime na svećenika, 
djelitelja Božjih tajna. Sv. Augustin: Nije dosta da Bogu, ko¬ 
mu nije ništa sakriveno, ispovijedamo svoje grijehe, nego ih 
moramo ispovjediti njegovu zamjeniku, svećeniku. 

Na temelju povijesnih dokaza, kaže protestantski povjes¬ 
ničar Gibbons da je nemoguće protiviti se, već se mora pri¬ 
znati da je ispovijed postojala kroz čitava prva četiri stoljeća. 

Da je ispovijed postojala u kasnijim stoljećima imamo 
bezbrojne dokaze. Kršćanski vladari su imali čak i stalne 
ispovjednike. Karlo Martelo, vladar u 8. st., ispovijedao se 
sv. Martinu. Karlo Veliki — u 9. st. — ispovijedao se sv. 
Hildebrandu, nadbiskupu kelnskom. Car Oton — u 10. st. — 
imao je ispovjednika sv. Olrika, biskupa iz Augsburga. I naj¬ 
starije kršćanske sljedbe, koje su otpale od Crkve, pridržale 
su ispovijed. 

Ispovijed nije ljudsko iznašašće. Kad bi ispovijed bila 
ljudskog porijekla, znalo bi se kao i za sva druga ljudska 
iznašašća, tko i kada ju je iznašao? Naprotiv: jednodušno je 
vjerovanje i učenje u Crkvi da je ispovijed stara toliko, koli¬ 
ko je staro i samo kršćanstvo, i da je ispovijed božanska 
ustanova. 


li Kako će čovjek omiljeti Bogu 

OPROSTI 


Katolička Crkva ima svoju duhovnu riznicu. To su zado¬ 
voljština Isusova i svetih. Iz toga blaga Crkva dijeli oproste. 
Isus je, naime, sve svoje zadovoljštine darovao Bogu za nas. 
Majka je Božja činila mnoge i velike zadovoljštine kad je s 
Isusom trpjela, a za sebe nije trebala zadovoljština, jer je 
bez grijeha bila začeta i nikada u životu nije počinila ni naj¬ 
manjega grijeha. Mnogi su sveci činili više zadovoljština nego 
što je trebalo za uništenje njihovih vremenskih kazni. Sve ove 
preobilne zadovoljštine Majke Božje i svetaca zajedno sa za¬ 
dovoljštinama Isusovim čine riznicu iz koje Crkva dijeli op¬ 
roste na korist svojih vjernika. 

Božja providnost je odredila tako da se oproštenje grije¬ 
ha i kazni za grijehe ne dobiva bez zadovoljštine. A Božjoj se 
pravednosti zadovoljuje tako da sv. Petar i njegovi nasljednici 
pape uzimaju iz crkvene riznice od zasluga Isusovih i svetaca 
i prinose ih Bogu za oproštenje naših vremenitih kazna. Naj¬ 
prije treba da se u ispovijedi oproste teški grijesi i vječna 
kazna u paklu. Iza toga dolazi opraštanje vremenitih kazna. 
To biva putem oprosta izvan ispovijedi. Oprost je, dakle, 
otpuštenje vremenitih kazna koje Crkva daje izvan sakra¬ 
menta pokore. Oprost je sličan pomilovanju. Zločinac je osu¬ 
đen na smrt. Radi skrušenog kajanja vladar pretvara smrtnu 
kaznu u doživotni zatvor. Kad se krivac u zatvoru čestito vla¬ 
da, vladar mu doživotnu tamnicu skraćuje na nekoliko godi¬ 
na, a ako se izvanredno dobro vlada, oprašta mu kaznu sasvim 
i pušta ga na slobodu. 

Da možemo dobiti oprost, traži se da smo u milosti po- 
svećujućoj, to jest da na duši nemamo teškoga grijeha. Povrh 
toga da ispunimo sve uvjete što ih je Crkva naložila za dobi¬ 
vanje oprosta. Isus Krist je dao Crkvi vlast da dijeli oproste. 
Isus je bez izuzetka rekao apostolu Petru i njegovim naslje¬ 
dnicima: »Što god razriješiš na zemlji, bit će razriješeno i na 
nebesima« (Mt 16, 19). Pravo dijeliti oproste pripada u prvom 
redu Sv. ocu papi, jer je njemu Isus predao ključeve kraljev¬ 
stva nebeskoga. Ali i biskupi mogu dijeliti neke djelomične 
oproste. 

Oprost može biti potpun kad nam se opraštaju sve vre¬ 
menite kazne; djelomičan kad nam se otpušta samo neki dio 
vremenitih kazni. Kad god je govor o oprostu, opraštaju se 


samo čistilišne kazne. Za potpuni se oprost redovito traži sve¬ 
ta ispovijed i pričest, te određeni sveti čini ili molitve; pone¬ 
kad pohod koje određene crkve i molitve na nakanu Sv. oca 
pape. A za postignuće djelomičnog oprosta traže se molitve 
ili koja druga dobra djela naznačena posebno za svaki oprost. 
Crkva daje oproste živima i mrtvima. Iza II Vatikanskog 
sabora Crkva je revidirala i dosta suzila oproste. 

Jubilejski oprost je onaj potpuni oprost koji podjeljuje 
Sveti otac papa svakih dvadeset i pet godina, ili u znamenitim 
zgodama. Prvi jubilejski oprost je proglasio Bonifacije VIII 
za 1300. godinu. Potpuno oproštenje svih vremenitih kazna 
dobio je svaki vjernik koji je u 1300 g. kroz 15 dana uzastopce 
pohodio crkve sv. Petra i sv. Pavla u Rimu. Za 1350. god. ras¬ 
pisan je opet jubilejski oprost, samo su hodočasnici morali 
pohoditi još i treću crkvu, a to je bila crkva sv. Ivana u Late- 
ranu. Tom zgodom je došlo u Rim oko tri milijuna hodočas¬ 
nika. 

Kasniji su Pape raspisivali jubilejski oprost u čast 33 
godine Isusova života svake 33. godine i tražili da se posjeti i 
četvrta crkva — sveta Marija Veća. S vremenom su Pape ras¬ 
pisivali jubilejski oprost svake 25. godine. Toga se običaja 
drže pape i u naše vrijeme. Zadnji je jubilejski oprost bio 
raspisan za 1950. godinu. 

Kako tko sije, tako će i žeti. Tko sije obilno, obilno će i 
žeti. A tko sije oskudno ili škrto, oskudno će i žeti. Tako je 
i u duhovnom pogledu s oprostima. Tko se rado služi s opro¬ 
stima i iskorišćuje ih, poći će s ovoga svijeta odterećen na 
drugi svijet i imati smirenu i blaženu vječnost, a tko bude 
nemaran u skupljanju oprosta, morat će u čistilištu trpjeti 
kazne i nakon možda dugih čistilišnih muka tek dobiti nebo. 
Cijenimo oproste i trsimo se da ih dobijemo što više sebi i 
pokojnicima na korist. 

»Stoga između vjernika, bilo onih koji su postigli nebes¬ 
ku domovinu, bilo onih koji ispaštaju u čistilištu svoje čine, 
bilo onih koji još putuju kao stranci na zemlji, doista postoji 
neprekinuta veza ljubavi i obilna izmjena svih dobara kojima 
se ublažuje božanska pravda, kada se okaju svi grijesi čita¬ 
voga mističnoga Tijela; milosrđe se pak Božje potiče na 
blagost, da bi skrušeni grešnici bili što prije privedeni do 
Punoga uživanja dobara Božje obitelji« (Apostolska konsti¬ 
tucija o izmjeni propisa o svetim oprostima, br. 5). 

BOLESNIČKO POMAZANJE 


Bolesničko pomazanje je sakramenat u kojem bolesnik 
mazanjem svetim uljem i molitvom svećenikovom prima mi¬ 
lost za dobro duše, a više puta i tijela. 

Sv. Jakov apostol piše: »Boluje li tko među vama, neka 
dozove svećenike crkve, te neka mole nad njim, mažući ga 
uljem u ime Gospodnje i molitva vjere spasit će bolesnika, i 
ozdravit će ga Gospodin; i ako je u grijesima, oprostit će mu 
se« (Jak 5, 14—15). 

Papa Inocent I — oko 400. — izrijekom kaže da se ove 
riječi sv. Jakova odnose na sakramenat bolesničkog pomaza¬ 
nja. Sv. Cezarije, biskup arlski — u 6. st. — opominje 
kršćane da u teškoj bolesti prime tijelo Gospodinovo i dadu 
se mazati uljem, da bi postigli zdravlje zajedno s oproštenjem 
grijeha. I najstariji krivovjerci pridržali su sakramenat bo¬ 
lesničkog pomazanja. Tridentinski sabor uči da je preblagi 
naš Otkupitelj Isus ustanovio ovaj sakramenat da nam pruži 
pomoć u teškoj bolesti na smrtnom času, kad su nasrtaji ne¬ 
čistoga na dušu neobično jaki. 

Sakramenat bolesničkog pomazanja dijeli se tako da sve¬ 
ćenik maže svetim uljem bolesniku u obliku križa: oči, uši, 
nosnice, usne, ruke i noge govoreći: »Po ovom svetom ma¬ 
zanju i po svom blagom milosrđu oprostio ti Gospodin što 
god si sagriješio: pogledom, sluhom, tekom, govorom, doti¬ 
cajem i hodom. Amen«. 

Bolesničko pomazanje djeluje slično kao i ulje. Ulje jača 
tijelo i čini ga otpornim. Rvači se običavaju prije odlučne 
borbe namazati uljem da tijelo bude jače, gipkije i otpornije, 
da ih protivnik ne može tako lako pograbiti i oboriti na zem¬ 
lju* Ulje blaži boli i liječi rane. Sveto Pismo spominje kako 
je milosrdni Samaritanac našao putnika svega izranjena i na 
pola mrtva. Pun samilosti pristupi k ranjeniku, zavi mu rane 
i zali uljem i vinom. 

Bolesničko pomazanje jača čovjeka jer mu daje snage 
da strpljivo snosi sve muke i da svladava sve napasti. Iskus¬ 
tvo svjedoči da su se mnogi bolesnici poslije sv. pomasti sas¬ 
vim promijenili. Dok su prije bili veoma nestrpljivi, i teško 

se bojali smrti, poslije su se posve smirili, postali strpljivi i 
odan: u Božju volju. Nečisti duh kod smrti čovjekove upotre¬ 
bljava svu svoju lukavost da čovjeka odvrati od pouzdanja 
u Božje milosrđe. Bolesničko pomazanje tjera đavla i oslab¬ 
ljuje njegove udarce. To pokazuje smrt sv. Eleazara. Kad je 
taj svetac bio blizu smrti, iznenada su se crte njegova lica 
promijenile i tužio se da ga muči zao neprijatelj. Čim je 
primio sv. pomazanje, odmah se razvedrio. 

Bolesničko pomazanje koristi duši time što umnožava 
milost posvećujuću, oprašta lake grijehe, i sve smrtne grije¬ 
he koje bolesnik ne može više ispovjediti. Jača bolesnika u 
muci i napastima, a osobito u smrtnoj borbi. Tijelu koristi 
tako da olakšava više puta bolesniku bol, i daje mu zdravlje 
ako je to za spas duše. 

Obredi i molitve bolesničkog pomazanja mole za tjelesno 
zdravlje. Ako već treba da bolesnik umre, mole za blaženu 
smrt. U svakom je, dakle, slučaju bolesničko pomazanje veo¬ 
ma korisno i spasonosno. Ne valja smetnuti s uma duševni 
mir i utjehu što je bolesnik stječe s posljednjim sakramenti¬ 
ma. Kad je bolesnik smiren u duši, jača ga to i mnogo prinosi 
njegovu ozdravljenju. I liječniku je olakšano djelovanje kad 
mu je bolesnik miran, strpljiv i odan. 

Zato je veoma nerazborito odgađati bolesničko pomaza¬ 
nje od straha pred smrću ili ga sasvim propustiti. Bolesnik 
će, naime, prije ozdraviti ako se zarana posluži pomoći odre¬ 
đenom od Boga, nego ako dotle čeka da bez čuda ne može 
više ozdraviti. Ako je bolesnik na smrt bolestan, najbolje je 
što može željeti da blaženo umre, a tu mu milost daje ovaj 
sveti sakramenat. 

I ukućani teško griješe ako im bolesnici njihovom kriv¬ 
njom na vrijeme ne prime posljednje sakramente: pokore, 
sv. pričesti i bolesničkog pomazanja. Dužnost je ukućana da 
na vrijeme razboritom kršćanskom poukom priprave boles¬ 
nika i sklone ga kako bi dostojno primio te svete sakramente. 


PRIMALAC BOLESNIČKOG POMAZANJA 

Sakramenat bolesničkog pomazanja ne zove se tako zato 
kao da bi čovjek poslije tog sakramenta doista morao umri- 

jeti ili kao da taj sakramenat treba primiti istom kad je bo¬ 
lesnik u zadnjim trzajima. Bolesničko pomazanje zove se tako 
jer taj sakramenat Crkva podjeljuje kad se mora bojati da 
će bolesnik umrijeti, i jer je među sakramentalnim mazanji¬ 
ma posljednje. Već je, naime, kršćanin prije bio pomazan 
kod krsta na glavi, kod krizme na čelu, a svećenik kod ređe- 
nja na dlanovima. 

Bolesničko pomazanje može primiti svaki kršćanin koji 
je došao k razumu, a teško obolio. Čovjek je teško bolestan 
kad mu prijeti smrtna pogibao. Prema tome ako čovjeka boli 
zub ili glava ili slično, ne može primiti bolesničko pomazanje. 
Jednako tako ni vojnik prije bitke, a ni na smrt osuđeni prije 
smaknuća. To nisu bolesnici. Izuzetak čine starci. Oni mogu 
svaki čas primiti bolesničko pomazanje ako se zlo osjećaju, 
jer je starost već sama po sebi teška bolest. 

Tko je teško bolestan treba da što prije primi bolesničko 
pomazanje. Tko bolesničko pomazanje svojom krivnjom pri¬ 
ma istom u besvjestici, tomu neće toliko koristiti kao kad 
bi ga kod pune svijesti skrušeno i pobožno primio. »Milost 
se toga sakramenta bogatije dijeli ako ga bolesnik prima dok 
je još posve kod razuma te može očitovati vjeru, počitanje i 
pobožnost«. 

Kasno primljeno pomazanje teško može koristiti i tijelu. 
Učeni sv. Robert Belarmin veli: »Od bolesničkog pomazanja u 
naše dane radi toga se rijetko ozdravljuje, jer ga mnogi odga¬ 
đaju, dok već nijesu blizu smrti, a onda mogu tek čudom 
ozdraviti«. Tako su postali nedostojni milosti ozdravljenja po 
svojoj nemarnosti. Zapostavljati tako veliki sakramenat ne 
može biti bez grijeha, jer se time žalosti i vrijeđa Duha Sve¬ 
toga. 



Bolesničko pomazanje je upotpuna sakramenta pokore. 
Tko ne može primiti sakramenat pokore poradi dobi ili defek¬ 
ta, ne može primiti ni upotpunu sakramenta pokore — bo¬ 
lesničko pomazanje. Ovamo ubrajamo djecu koja još nisu 
došla k razumu. I odrasli koji su kroz čitav život lišeni razu- 


Bolesničko pomazanje može se u svakoj opasnoj bolesti 
jedanput primiti. Ali se i u istoj bolesti može opet primiti 
ako je pogibao minula pa je nova nastala. Bolesnik treba 

primiti bolesničko pomazanje, ako je ikako moguće, dok je 
još sasvim pri sebi. 

Bolesnik kad pr ; ma bolesničko pomazanje treba da je u 
milosti posvećujućoj. Zato treba, ako mu je moguće, da se 
prije ispovijedi ili barem savršeno pokaje. Treba da probudi 
vjeru, ufanje i ljubav, i predade se u volju Božju. Ako Bog 
hoće da ozdravim — hvala Mu! Ako je volja Božja da umrem 

— i opet hvala Bogu! Neka se uvijek i svagdje vrši volja 
Božja! 

Rođaci se bolesnikovi moraju pobrinuti da bolesnik u 
pravo vrijeme primi sakramente umirućih. Više puta se uku¬ 
ćani izgovaraju da bi bolesnika uznemirili kad bi ga sjetili 
na svete sakramente. Takva nježnost je najveća okrutnost 
prema bolesniku. Iz krivo shvaćenog obzira prema bolesniku 
bolesnik je umro bez sakramenata, pa je možda zauvijek pro¬ 
pao, a krivnju nose na duši takvi ukućani. Rođaci koji neće 
bolesnika podsjetiti na sakramente umirućih slični su onima 
koji neće upozoriti slijepca, kad ide prema jami, da ga ne 
prestraše. A ipak je bolje slijepca upozoriti, makar se i pre¬ 
strašio, nego da padne u jamu i ubije se. 

Pobožni je običaj da se kod teškoga bolesnika, koji je 
blizu smrti, upali svijeća blagoslovljena na Svijećnicu. Svijeća 
predočuje Spasitelja — svjetlo svijeta. Upaljenom svijećom 
se želi u Boga isprositi pomoć za umirućega. Blagoslivajući 
svijeće svećenik je molio: da Bog uvede u vječno svjetlo one 
koji upale blagoslovljenu svijeću. Ukućani ne smiju biti toliko 
bezobzirni te svijećom dosađivati umirućemu i strašiti ga. 

Ako nam dragi Bog pošalje tešku bolest, nemojmo odga¬ 
đati do zadnjega časa primiti svete sakramente — pokoru, 
sv. pričest i bolesničko pomazanje — jer nas može preteći 
smrt prije negoli dođe u pomoć svećenik. Desi li se, ne dao 
Bog, najgore, i tada treba odmah pozvati svećenika da učini 
što može: da podijeli uvjetno ispovjedno odrješenje, a bezu¬ 
vjetno bolesničko pomazanje u nuždi. Uskogrudno računanje 

— sat-dva iza smrti, ne dolazi u obzir, jer su sakramenti usta¬ 
novljeni zbog ljudi i samo za njih. 

SVETI RED 


DUHOVNI STALEŽ 

Po Božjem pravu razlikujemo dva staleža: duhovni i svje¬ 
tovni stalež. U duhovni stalež ubrajamo: svjetovne (biskupij¬ 
ske) svećenike, redovnike i redovnice, a svjetovnom staležu 
pripadaju: seljaci, radnici, obrtnici, činovnici i bezbroj drugih 
svjetovnih zvanja. 

Bog je u svojoj neizmjernoj providnosti i mudrosti odre¬ 
dio svakomu pojedinomu čovjeku zvanje koje slobodnom 
voljom odabere. Za predviđeno zvanje Stvoritelj je odredio i 
posebne milosti pomoću kojih će čovjek lakše vršiti Božju 
volju u tom zvanju i time polučiti svoju konačnu svrhu. 

Duhovni stalež je sam po sebi uzvišeniji od svjetovnoga. 
Nijedno, naime, dostojanstvo na zemlji nije više od svećenič¬ 
koga. Rimski katekizam uči: »Budući da su biskupi i sveće¬ 
nici Božji tumači i poslanici koji u Božje ime uče ljude Božji 
zakon i životne zapovijedi i zastupaju samoga Boga na zemlji, 
jasno je da se od njihove službe nijedna druga uzvišenija ne 
može zamisliti. Zato se u Svetom Pismu zovu ne samo anđeli 
nego i bogovi, jer među ljudima zastupaju moć i veličinu be¬ 
smrtnog Boga. 

K svetom ređenju smije pristupiti samo onaj koga Bog 
zove u svećeničko zvanje. Kako za apostole tako i za sve 
kasnije duhovne osobe vrijede riječi Isusove: »Niste vi iza¬ 
brali mene, nego sam ja izabrao vas«. U istom smislu piše 
sv. apostol Pavao: »I nitko sam sebi neka ne daje časti nego 
koji je pozvan od Boga kao Aron«. Rimski katekizam razlaže 
to mjesto ovako: Od Boga su pozvani u svećeničko zvanje 
koje, nakon provjerenih istinskih znakova pravog zvanja, pri¬ 
me u duhovni stalež crkveni poglavari — biskupi. Za one 
koji bi se drsko i silom ugurali u svećeničko zvanje veli Gos¬ 
pod Bog: »Nisam poslao tih proroka pa ipak trče. Nisam go¬ 
vorio njima pa ipak prorokuju«. Ovakvi koji bi se silom uvu¬ 
kli u svećeničko zvanje bili bi od svih ljudi najnesretniji i 
najbjedniji, a za Božju Crkvu najveća nesreća. 

Nitko, dakle, ne smije silom u duhovno zvanje, jer Bog 
duhovno zvanje nikomu ne duguje. Bog odabire u duhovni 
stalež koga On hoće. A izbor vrše duhovni poglavari kojima 

je Isus Krist tu vlast prepustio. Svećeništvo je milost koju 
j3og daje svećeniku zato da vrši javno bogoslužje i po njemu 
vodi vjernike u sretni — prekogrobni — život. 

Bog nikoga ne zove u svećenički stalež sam neposredno 
nego posredno po biskupu koji mladića primi u sjemenište, 
a iza toga među svećenike. Da biskup može nekoga primiti u 
sjemenište i zarediti za svećenika, taj mora imati svećeničko 
zvanje. To su znakovi koji daju biskupu sigurnost da će kan¬ 
didat biti dobar svećenik. 

Nekada su ljudi misb'li da je potrebna posebna Božja 
objava ili posebno Božje nadahnuće po kojem će mladići ras- 
poznati da h Bog zove u duhovno zvanje. Drugi su mislili 
da mladić treba osjećati neko izvanredno nagnuće za sveće¬ 
nički stalež. Međutim, ni objava, ni nadahnuće, ni posebna 
sklonost nisu potrebni da se ustanovi svećenički poziv. Za 
duhovno zvanje ne traži se ni naročito veselje ili oduševljenje. 
Dječaci i djevojčice s veseljem prate vjerske obrede, veseli ih 
pjevanje, crkvene proslave, blagdani. Brzo se oduševe, puni 
su oduševljenja, zamišljaju u svojoj mašti sasvim drukčije 
duhovno zvanje nego ono stvarno jest. Kod odluke za duhov¬ 
no zvanje traži se razumno prosuđivanje i čvrsta volja. A ako 
kod toga sudjeluje još veselje i oduševljenje — tim bolje. 

Duhovno zvanje — to je pitanje koje biskup postavlja 
mladiću, a mladić ima odgovoriti: da ili ne. Tek nakon toga 
kad Bog zove čovjeka i kad ga Crkva primi i čovjek svoje¬ 
voljno primi poziv — tek tad se može govoriti o pravom zva¬ 
nju. 

Za duhovno zvanje treba se čovjek odlučiti svojom slo¬ 
bodnom voljom. Ako čovjek ima veselje i sposobnost za sve¬ 
ćeničku službu, a on se ipak odluči za drugo pošteno zvanje, 
još se ne bi moglo reći da je pogriješio protiv zvanja. Ali kad 
bi bilo sasvim jasno da Bog zove mladića, a mladić se ne bi 
odazvao, sigurno bi pogriješio protiv zvanja. Tko dakle osjeća 
u sebi nagnuće za duhovno zvanje i drži da je ono od Boga, 
a ipak se iz opravdanih razloga odluči za drugo zvanje, ne 
griješi. Nije prekršio Božju zapovijed, ali ne slijedi nagnuće 
koje bi moglo biti poziv Duha Svetoga. 

Svoje vječno spasenje izvrgao bi pogibli tko bi odabrao 
duhovno zvanje iz nečasnih poticaja, ili ako bi primio više 
redove, a zna iz iskustva da neće moći vršiti dužnosti spojene 
sa svetim redom. 

SVEĆENIČKO ZVANJE 


Dva su znaka po kojima se prosuđuje da li je netko p 0 . 
zvan u svećenički stalež. Jedan se zove prava nakana, a drugi 
sposobnost. 

Pravu nakanu ima tko odabire svećeničko zvanje zato da 
propovijedanjem evanđelja, dijeljenjem svetih sakramenata 
i vršenjem javnoga bogoslužja privodi duše k Bogu u sretnu 
vječnost. Pravu nakanu, dakle, imaju oni koji hoće u sveće¬ 
nstvu polučiti ovu bitnu duhovnu svrhu, koji idu u svećeni- 
štvo radi Boga, Božje slave i duhovnoga dobra vjernika. Ne 
bi imao prave nakane tko bi ovu bitnu svrhu isključio ili kod 
koga bi odlučivali drugi — strani razlozi. Kad bi netko išao 
u duhovno zvanje samo zato da u njemu nađe i osigura egzi¬ 
stenciju, namještenje, kruh, ili zbog toga jer roditelji žele 
da bude svećenik, iii zato što želi pomagati stare i nemoćne 
roditelje — ne bi imao prave nakane, prema tome ni zvanje. 
Kad prava nakana ne bi bila isključena, ali bi kraj nje posto¬ 
jali drugi razlozi koji se s njom ne slažu, ne bi se moglo go¬ 
voriti o jasnom zvanju. A vrlo bi sumnjivo bilo zvanje kad 
bi se kandidat odlučio za nj iz obzira prema roditeljima, ro¬ 
đacima ili iz obzira prema drugim osobama s kojima je vezan 
prijateljstvom ili o njima ovisan radi njihove pomoći. 

Sposobnost je drugi znak po kojem se prosuđuje sveće¬ 
ničko zvanje. Može netko imati vruću želju i najbolju volju 
da postane svećenik, ali nema sposobnosti, nije za svećenika. 
Slijep, gluh, hrom, padavičar, nepismen čovjek, pijanica, kar¬ 
taš, skitnica ne može postati svećenikom, makar svećeničko 
zvanje toliko želio, jer nema sposobnosti za nj. 

Traži se sposobnost tjelesna i duševna. Za uspješno oba- 
vljanje svećeničke službe traži se tjelesno zdrav čovjek. Mora 
imati dobar vid i sluh. Svećenik mora biti smiren, staložen, 
sabran, promišljen, jer je njegova služba puna odgovornosti 
pred Bogom i pred ljudima. Ljudi sa slabim živcima nisu po¬ 
desni za svećenike. Takvi redovito nemaju jake volje i odlu¬ 
čnosti makar bili koliko nadareni. A svećenik mora biti pro¬ 
mišljen i odlučan makar ga odlučnost stajala i života. 

Duševna sposobnost je umna i voljna. Svećenik treba da 
ima visoko obrazovan um. Njegova služba traži veliko znanje. 
Svećenik mora biti svjetlo svijeta. Katolička je Crkva uvijek 

budno pazila da ima što obrazovaniji kler. Ne obična ili pros¬ 
ječna naobrazba, nego najviša što postoji u ljudskom druš¬ 
tvu. Kultura i školstvo potječu manje-više iz krila katoličke 
Crkve. Tako je u hrvatskom narodu. Ogroman dio dobara na 
kulturnom polju izgradilo je katoličko svećenstvo. Činjenica 
je da su na svijetu najkulturniji narodi baš kršćanski narodi, 
a svoju kulturu ili napredak primaju baš od kršćanstva po 
visoko obrazovanom kleru. Posljednji pape naročitu pažnju 
posvećuju upravo naučnoj spremi svećenstva. U crkvenom je 
zakoniku odlučeno da se iz sjemeništa otpuste oni pitomci 
kod kojih nema nade da će moći steći dovoljno znanja (k. 
1371). 

Još važnija je voljna, ćudoredna ili moralna sposobnost. 
Isus Krist je obnovio svijet s malom četom ljudi — s dvana¬ 
est apostola. A prilike nisu bile ništa bolje od današnjih. Ne 
radi se toliko o broju duhovnih radnika koliko o njihovoj 
vrijednosti. Spašavanje duša je u prvom redu djelo Božje 
milosti, ali puno ovisi i o sposobnostima i radu svećenika. 

U prvom se redu traži od svećenika ponizna poslušnost 
papi i biskupima. Ako se već od običnoga vjernika traži da 
bude dušom i srcem odan papi i biskupima, od svećenika se 
to traži još više, makar poslušnost tražila od svećenika i veli¬ 
kih žrtava. Baš na poniznu poslušnost upozoruje Isus kad 
kaže: »Učite se od mene, jer sam krotak i ponizan srcem«. 

Od svećenika se traži puno ljubavi prema vjernicima. Sve¬ 
ćenik ima zadaću u dušama izgraditi Isusa Krista. Taj je po¬ 
sao težak i traži vrlo mnogo žrtava. Te će žrtve podnijeti sa¬ 
mo onaj svećenik kojega vodi nadnaravna ljubav k dušama. 
Takvu je dužnu ljubav osjećao sv. Pavao kad je pisao Korin- 
ćanima: »Ja ću najradije sve prikazati i sama sebe žrtvovati 
za duše vaše«. 

Od svećenika se očekuje lijepo vladanje i drag nastup, 
što i nije drugo nego vanjski odraz plemenite ljubavi prema 
vjernicima. Grube ćudi koje svakoga odbijaju od sebe, ljudi 
koji ni s kim ne mogu živjeti u miru, značajevi koji nikad 
nikomu ne priušte lijepe riječi, nisu za propovjedaonicu, ni 
za bolesnike ni za djecu u školi — jednom riječju nisu za 
svećenika. 

Naročito se traži pobožnost. Duhovne osobe trebaju imati 
tvr du i postojanu volju živjeti po Božjoj volji. Zato crkveni 

zakonik traži od duhovnih osoba da žive sveti je od svjetov¬ 
njaka i da svjetovnjacima budu primjer pobožnosti. Duhovne 
osobe treba da svuda zastupaju Božju stvar. To će moći samo 
onda ako njihova pobožnost bude ispravna i njihova ljubav 
prema Bogu istinita — ne samo u riječima nego i u djelima: 
Ovu svetu volju da žive i rade po Božjoj volji, duhovne će 
osobe razvijati u sebi svagdanjim razmatranjem, čestim po¬ 
hodima presv. otajstvu, molitvom krunice, dnevnim ispitiva¬ 
njem savjesti, primanjem svetih sakramenata i djetinjom 
ljubavi prema Majci Božjoj. 


CELIBAT ILI BEŽENSTVO 

Katolička Crkva traži od svojih duhovnih osoba da žive 
samotno. Svećenici i redovnici bez žene, a redovnice bez muža. 
Duhovne osobe treba da žive u celibatu, a to znači bez do¬ 
dira s osobama drugoga spola, bez obitelji, kako je to do¬ 
pušteno svjetovnjacima — muškim i ženskima. 

Celibat ili beženstvo nije dogma ili članak vjere. »Djevi- 
čanstvo se doista ne traži po samoj naravi svećeništva«. (Sve¬ 
ćenički celibat, 17). Crkva ne kaže: Celibat je objavljena isti¬ 
na — treba je vjerovati za spasenje. Crkva kaže: Celibat je 
stvar crkvene stege, staleškoga zapta, pitanje discipline. Ka¬ 
tolička Crkva, vođena Duhom Svetim, smatra da će duhovne 
osobe sa samotnim životom više doprinijeti slavi Božjoj i 
duhovnom dobru vjernika — zato propisuje samotan život 
ili celibat. 

Iako celibat nije dogma, ima ipak dogmatsku pozadinu. 
Bog Otac odvi jeka spoznaje božansku narav. Spoznavajući 
božansku narav rađa vječnu Misao. Ta Misao — to je druga 
božanska osoba koja je u vremenu uzela ljudsku narav i po¬ 
stala čovjekom, koji se zove Isus Krist. Ovo rađanje druge 
božanske osobe odvijeka, od Oca, jest čisto duhovno rađanje 
ili djevičansko rađanje, rađanje misaono — slično kod ljudi 
kad čovjek rodi svoju lijepu misao. To je prvo rađanje druge 
božanske osobe. Kad druga božanska osoba u vremenu uzima 
tijelo od BI. Dj. Marije i postaje čovjekom i rodi se od Dje¬ 
vice u betlehemskoj štalici kao Bog i čovjek Isus Krist — 
to je drugo rađanje druge božanske osobe, ili rađanje druge 
božanske osobe u vremenu. I to je rađanje djevičansko, bez 

dodira s mužem-čovjekom, jer je Majka Božja začela Isusa po 
Duhu Svetom, a ne po čovjeku. Djevica je bila kod začeća, 
Djevica u porodu i ostala Djevicom nakon poroda. Kod pret¬ 
vorbe pod sv. misom Isus Krist postaje nazočan pod prili¬ 
kama kruha i vina. Po riječima svećenika kruh i vino pre¬ 
tvaraju se u tijelo i krv Isusovu. Svećenik duhovno, mistično 
ili tajanstveno rađa Isusa na oltaru. To je treće ili mistično 
rađanje Isusovo. Ovo — treće rođenje Isusovo na oltaru treba 
da bude što sličnije prvom i drugom, treba da bude duhovno 
ili djevičansko poput prvoga i drugoga. A bit će takvo ako 
svećenik, mistični roditelj Isusov na oltaru, bude što sličniji 
nebeskom Ocu i Majci Božjoj. A bit će sličan Ocu nebeskom 
i Majci Božjoj kad bude živio djevičanski — znači bez dodira 
s osobom drugoga spola, kad bude živio u celibatu. 

Isusov primjer. Isus je kroz cijeli svoj život živio samot¬ 
no. »Krist je ostao cijeli svoj život u stanju djevičanstva, koje 
označuje njegovo posvemašnje predan je na službu Bogu i 
ljudima«. (Svećenički celibat, 21). Koliko god su ga neprija¬ 
telji žestoko napadali, vrijeđali i ponizivali, u pitanju čistoće 
i u odnosu prema ženskima nikad mu nitko nije ništa pred¬ 
bacio. Za sv. Pavla je poznato iz Svetoga Pisma da je živio u 
celibatu. Drugi su apostoli, kad ih je Isus pozvao u apostol¬ 
sku službu, ostavili sve i pošli za Isusom. Sv. Ivana apostola 
i evanđelistu je Isus najviše volio — tumače sv. oci — baš 
radi njegova nevina života. 

Najjači životni razlog za celibat je u tome da svećenik 
bude lišen obiteljskih briga pa da se sav može posvetiti Bogu, 
duhovnom dobru povjerenih duša i duhovnom preporodu 
svoga naroda. Oženjeni ljudi jednim dijelom su vezani uz 
obitelj, a tek drugim dijelom se mogu posvetiti Bogu. Sve¬ 
ćenik, jer je neoženjen, nema briga za ženu i djecu, pa nije 
razdijeljen, nego je sav Božji, i sve svoje sposobnosti troši 
samo za Boga i Božje svetinje. Sveto Pismo kaže: »Tko 
je neoženjen brine se za Gospodnje kako će ugoditi Gospo¬ 
dinu. A koji je oženjen brine se za svjetsko, kako će ugoditi 
ženi pa je razdijeljen«. 

Vi koji ste u braku znate vrlo dobro iz iskustva kolike 
su, kako velike i teške obiteljske brige. Briga za stan, hranu 
i odjeću. Školovanje djece. Ženidba i udaja djece. Jadi rodi¬ 
teljski kad je dijete bolesno, duševno ili tjelesno zaostalo. 
Kolika tuga i bol kad je dijete opako, raspušteno, skitnica, 

propalica. Koliki su očevi i majke, koji uslijed preteškoga te¬ 
reta obiteljskih briga i jada prije reda posijede, ostare i pođu 
u grob. 

život pokazuje da očevi i majke najveći dio vremena, imo¬ 
vine i truda ulažu u obitelj, u sređivanje obiteljskih briga i 
potreba, a razmjerno vrlo malo vremena i truda mogu ulo¬ 
žiti u poslove izvan obitelji. Konačno, to je i razumljivo. Uz¬ 
državati obitelj — to je prirodni zakon, a prirodni zakon je 
prvi i najsvetiji. Prije su ocu obitelji njegova žena i djeca ne¬ 
go sve drugo. On je najprije muž i otac, a tek nakon toga 
činovnik u uredu, profesor, liječnik, sudac, advokat i kako se 
već zovu razni poslovi i zanimanja. 

Kad katolička Crkva traži celibat, ima pred očima da nje¬ 
zine duhovne osobe budu slobodne od obiteljskih briga i ja¬ 
da, da se sasvim posvete službi Božjoj. Sve svoje vrijeme, 
svu imovinu, sav svoj trud i napor, čitavo svoje biće treba 
da posvete Bogu i dušama. 

Kršćanstvo kroz cijelu svoju — veliku i časnu — povijest 
neprestano ističe i naglašuje da je djevičanski život nad brač¬ 
nim. Tko se ženi dobro čini, a tko djevičanski živi bolje čini. 
Tko djevičanski živi sličniji je Bogu i anđelima nego oni koji 
žive u braku. Anđeli su čisti duhovi, nemaju tijela ni tjeles¬ 
nih zahtjeva, a djevičanski čovjek se odriče tjelesnih za¬ 
htjeva i u tijelu živi poput anđela. 

»Svećenički celibat, nad kojim Crkva bdije kao nad sjaj¬ 
nim biserom svoje krune, uživa najveću pohvalu i cijenu i u 
ovo naše vrijeme, kad su se skoro sasvim izmijenili i menta¬ 
litet i strukture«. 

»Pravi i duboki razlog celibata jest izbor tješnje i potpu¬ 
nije osobne veze s misterijem Krista i Crkve u korist čita¬ 
vog čovječanstva« (Svećenički celibat, 1,54). 


SVEĆENIČKO DOSTOJANSTVO I SLUŽBA 

Svećenikom se postaje po sakramentu svetoga reda. Sve¬ 
ćeničko je dostojanstvo veliko, a svećenička služba je teška 
i puna odgovornosti. 

Svećenik ima u mnogom pogledu veću moć od zemalj¬ 
skih poglavara i od nebeskih anđela. Zemaljski vladar može 


174 


na smrt osuđenoga pomilovati, ali ne može ni jednoga čo¬ 
vjeka odriješiti od grijeha niti kruh i vino pretvoriti u tijelo 
i krv Kr stovu. Vladari su zemaljski namjesnici, nisu posred¬ 
nici između Boga i ljudi kao svećenici. Svećeniku je dana moć 
koja nije dana anđelima. Nijedan anđeo ne može svojom ri¬ 
ječju kruh pretvoriti u tijelo Kristovo. Svi anđeli zajedno ne 
mogu odriješiti ni jednoga grijeha. 

Svećenik je posrednik između Boga i ljudi, on nosi naše 
prošnje k Bogu i donosi Božja dobročinstva k nama. Sveće¬ 
nik je glasnik koji zastupa potrebe ljudi kod Boga. On je 
anđeo — glasnik Gospodnji, poslanik Božji ljudima, on ljudi¬ 
ma javlja volju Božju. Svećenika je poslao Bog da nas vodi 
u vječnu domovinu. Svećenik je zastupnik Božji ili ovlašteni 
poslovođa Božji — veli sv. Ivan Krizostom. Zato se čast što 
se iskazuje svećeniku, odaje samomu Bogu. Toga radi kaže 
Isus Knst o svećenicima: »Tko vas sluša, mene sluša, tko 
vas prezire, mene prezire«. Sv. Franjo Asiški kaže da bi on, 
kad bi u isto vrijeme sreo svećenika i anđela, najprije po¬ 
zdravio svećenika. 

Svećenička služba je teška služba. Dužnosti su im oz¬ 
biljne, velike i odgovorne. Dužni su svaki dan moliti brevijar 
ili časoslov. Obvezani su na doživotno beženstvo ili celibat. 
To znači da su dužni samotno živjeti — bez ženidbe, bez 
braka, bez obitelji. Dužni su ići k bolesnicima i dijeliti svete 
sakramente ne samo danju nego i po noći. štoviše, i zaraže¬ 
nima raznim bolestima dužni su pružati utjehu svete vjere. 
Njihova je služba ispovijedanje, koje mnogo puta traje i po 
više sati na dan. Svećenici su dužni izbjegavati bučne zabave. 
Dužni su drugima prednjačiti dobrim primjerom. 

Svećenik ostaje uvijek svećenik, makar i loše živio. Sve¬ 
ćenički red se ne može izgubiti. Zato svećeniku pripada uvi¬ 
jek štovanje radi svetoga reda koga nosi na sebi. Zato su i 
poganski upravitelji svećenicima pravoga Boga iskazivali ve¬ 
liko poštovanje. Kad se Aleksandar Veliki na svom pobjedo¬ 
nosnom putu približavao gradu Jeruzalemu, izađe mu ususret 
veliki svećenik sa svim svećenstvom u svečanom odijelu da 
ga moli za milost. Aleksandar pade na koljena pred velikoga 
svećenika i ispuni mu sve želje. Kad se jedan od vojskovođa 
tomu čudio, reče mu Aleksandar: »Ne klanjam se ja velikom 
svećeniku, nego pravom Bogu čiji je on sluga«. I sam okrutni 

hunski vođa Atila, koji je htio Rim opljačkati, dao se od pape 
Leona Velikoga sklonuti da se vrati. 

Bog dopusti i kod svećenika slabosti da, imajući pred 
očima svoje propuste, budu blaži i milosrdniji u prosuđiva¬ 
nju slabosti kod svjetovnjaka. Sv. Franjo Asiški kaže o sveće¬ 
nicima: »Ja na njima neću vidjeti pogrešaka, nego ću u njima 
gledati samo namjesnike Božje«. Sv. Katarina Sijenska veli: 
»I kad bi svećenici bili đavli u tijelu, ipak bismo morali nji¬ 
hovu službu štovati, ako ne bismo htjeli Boga vrijeđati«. Vrlo 
je nepravedno i nepošteno pogreške jednoga svećenika pri¬ 
pisivati cijelom staležu. Tko bi to bio tako lud pa bi prezirao 
Tsusa i sve apostole, jer je među njima bio izdajica Juda? 
Sv. Augustin duhovito pita: »Koje mi ljudsko društvo na ovoj 
zemlji može pokazati da je prosto od svake pogreške?« 

Baš zbog toga što je svećenička služba tako teška i odgo¬ 
vorna, i veliki sveci su se ustručavali primiti svećenički ili 
biskupski red. Sv. Franjo Asiški ostao je samo đakon i nije 
se dao rediti za svećenika. Sv. Ciprijan se sakrio kad su ga 
htjeli izabrati za biskupa u Kartagi. Držali su se nedostoj¬ 
nima i tek onda prihvatili čast kad su spoznali da je to očito 
volja Božja. Bog po svojoj slobodnoj volji zove u svećenički 
stalež koga hoće i kad hoće. To je načelo naglasio i Isus kad 
je rekao apostolima: »Niste vi izabrali mene, nego sam ja 
izabrao vas«. 


SVETI RED 

Sveti red je sakramenat kojim se podjeljuje svećenička 
vlast i milost potrebna za izvršavanje svećeničkih dužnosti. 
Svećenici imadu osobitu vlast da mogu pretvarati kruh i vino 
u tijelo i krv Isusovu i da mogu opraštati grijehe. 

Isus Krist je ustanovio sveti red na Veliki četvrtak na 
Zadnjoj večeri. Uzeo je kruh u ruke i rekao nad njim: Uzmite 
i jedite, ovo je tijelo moje. Zatim uze čašu s vinom i reče: 
Uzmite i pijte iz nje svi, jer je ovo krv moja novoga i vječnoga 
zavjeta koja će se proliti za vas i za mnoge na oproštenje 
grijeha. Nakon toga reče apostolima: To činite na moj spo¬ 
men. Riječima: To činite na moj spomen — zaredio je Isus 
apostole za svećenike i dao im vlast pretvarati kruh i vino 

u tijelo i krv njegovu. Apostoli i njihovi nasljednici služe se 
ovom vlašću u svetoj misi kad i oni poput Isusa na Zadnjoj 
večeri pretvaraju kruh i vino u tijelo i krv Isusovu. 

Kako je Isus na Zadnjoj večeri zaredio apostole za sveće¬ 
nike, tako i apostoli nakon Uzašašća Isusova na nebo rede 
biskupe i svećenike, a biskupi kasnije svećenike. Tako je to 
do dana današnjega da samo biskupi imaju vlast podjeljivati 
sveti red. 

Tko je primljen u duhovni stalež zove se klerik, jer mu 
je životna zadaća ili baština služiti Bogu. I cio stalež u koji 
sv. red svrstava one koji ga primaju zove se kler. 

U redove se ubrajaju: red podđakona, đakona te sveće¬ 
nički i biskupski red. Posljednja tri reda — red đakona, sve¬ 
ćenički i biskupski red — sačinjavaju sakramenat sv. reda. 
Klerici su po podđakonatu uvršteni u duhovni stalež, a po 
đakonatu, svećeničkom i biskupskom redu prima njihova 
duša božanski pečat, neizbrisivi biljeg, pa je redenik trajno 
združen s Kristom, velikim Svećenikom Novoga zavjeta i su¬ 
djeluje kod njegova posredovanja između Boga i ljudi. 

Podđakon dobiva pravo da uz đakona sudjeluje kod sve¬ 
čane sv. mise. Dužan je živjeti u potpunoj čistoći i dnevno 
moliti časoslov. Poslužuje kod oltara i pjeva poslanicu kod 
svečane sv. mise. Đakon prima vlast da služi svećeniku ili 
biskupu kod službe Božje, da pjeva evanđelje kod svečane 
sv. mise, da — dopuštenjem biskupa ili župnika — svečano 
krsti, propovijeda i dijeli sv. pričest. Među đakonima su naj¬ 
glasovitiji: Sv. Stjepan, sv. Lovro i sv. Franjo Asiški. 

Ređenje za svećenike vrši se ovako: Biskup polaže ruke 
na buduće svećenike i zaziva Duha Svetoga. Pored toga maže 
njihove ruke sv. uljem i pruža im posuđe. Time oni primaju 
uz bogate milosti svećeničku vlast, a napose vlast da prinose 
Bogu sv. misu i opraštaju grijehe. 

Od svećeničkog reda je viši samo biskupski red. Uz druge 
vlasti biskup ima napose vlast rediti svećenike, redovito di¬ 
jeliti sv. potvrdu i upravljati Crkvom. Biskupski red obično 
pođijeljuju tri biskupa. Biskupskim se redom dobiva punina 
svećeničke vlasti. 

Papa, kad je već biskup, ne prima novog sv. reda. On je, 
čim bude izabran, otac, pastir i učitelj cijele Crkve, jer je 

kao nasljednik sv. Petra namjesnik Kristov. U njega je puni¬ 
na sve duhovne vlasti. 

Svi oni kojima u nekoj mjeri pripada crkvena vlast čine 
crkveno poglavarstvo koje se zove hijerarhija. 

Jer je svećenička služba teška i odgovorna, Crkva opomi¬ 
nje svoje vjernike neka često i rado mole za svećenike. U tu 
je svrhu Crkva odredila u posebne dane specijalne molitve, 
da po molitvama vjernika Bog udijeli Crkvi što više dobrih i 
svetih svećenika. Isus Krist je osobito naglasio: »Molite Go¬ 
spodara žetve da pošalje radnike u žetvu svoju«. 

ŽENIDBA 


Biljke, životinje i ljudi — to je živa priroda. Što se opaža 
u živoj prirodi? Sve živo teži za hranom i pićem. Biljke vuku 
hranu iz zemlje, a natapa ih kiša. Kod životinja — svaka vrsta 

_traži svoju hranu i napaja se vodom. I kod čovjeka je tako. 

Hranu uzima svaki dan, a žeđu gasi vodom ili kojim drugim 
pićem. Prirodni nagon za hranom i pićem je najjači nagon 
kod živih bića. Iza nagona za hranom i pićem po jačini do¬ 
lazi odmah spolni nagon, koji se kod ljudi zove ljubav. Razli¬ 
ka je između ljudi i životinja. Dok kod životinja jedan spol 
nesvijesno traži drugi, kod ljudi su te međusobne težnje svi- 
jesne i ravnaju ih razum i volja. 

Svi ljudi kakvih god nazora bili, kakvo god životno mi¬ 
šljenje zastupali, postavljaju ljubavnim težnjama ograde. Ne¬ 
ka muškarac i ženska ozbiljno i razumno prosude je li jedan 
za drugoga, da li su im ćudi i druge okolnosti takve da će 
moći zajedno živjeti. Kad su razumom sve okolnosti ispitali, 
tada neka se slobodnom voljom odluče i povežu u životnu 
zajednicu, koja se zove ženidba ili brak. 

Bog je Stvoritelj svega što postoji u svemiru. Bog je i 
čovjeka stvorio i nadario ga razumom i slobodnom voljom. 
Kako u svemu drugom životnom djelovanju razum i volja vo¬ 
de čovjeka, tako ga trebaju voditi i u pitanju ženidbe. Među¬ 
tim, Bog je i izravno uredio pitanje ženidbe tako da ženidba 
ima božansko podrijetlo. Bog je stvorio prvoga muškarca i 
prvu žensku, povezao ih u ženidbu, blagoslovio i rekao: »Ra- 
stite i množite se, i napunite zemlju«. 

Što je hrana za čovjeka pojedinca, to je ženidba za ljud¬ 
ski rod. Hrana uzdržava čovjeka pojedinca u životu, a ženid¬ 
ba rađanjem i uzgajanjem djece uzdržava ljudsko društvo u 
njegovu životu. 

ženidba je korijen obitelji. Kao što ne možemo zamisliti 
stabla bez korijena, tako ne možemo zamisliti ni obitelji bez 
ženidbene zajednice. Obitelj je kolijevka koja daje narodu 
nove članove, državi nove građane, Crkvi novu duhovnu djecu, 
a nebu buduće svece. Obitelj je najstarija ljudska zajednica. 
To je osnovna stanica čitavog društvenog života. Kroz obi- 

telj dijete ulazi u veću — građansku ili duhovnu zajednicu. 
U obitelji upija dijete u sebe različite sklonosti, navike i mi- 
sli koje ga skoro uvijek prate kroz njegov život te mu daju 
neki naročiti osobni pečat. Otud velika važnost obitelji u ži¬ 
votu čovječanstva. Zato se s pravom kaže: Kakve obitelji, 
takav narod. 

Kad imamo pred očima veličinu i važnost obitelji, onda 
nam postaje razumljivo i lako shvatljivo da je Crkva kroz sva 
vremena posvećivala ženidbi i obitelji svoju najveću brigu i 
svoju najveću ljubav, a za uzor obiteljskog života stavlja 
pred oči svojim vjernicima svetu Obitelj u Nazaretu — Isu¬ 
sa, BI. Djevicu Mariju i svetog Josipa. 


SVRHA ŽENIDBE 

0 ženidbi se mnogo govori i piše. Šire se i pogrešni po¬ 
gledi na ženidbu, netočni pojmovi i štetni savjeti. Već se 
Papa Pijo XI tužio da mnogi, ili uopće ne znaju za svetost 
kršćanske ženidbe, ili tu svetost niječu, ili je posve zabacuju. 

U čemu je tajna ženidbe, njezina uzvišenost i dužnost, 
što ova institucija nalaže oženjenima? ženidba je božanska 
ustanova. Nju je ustanovio sam Bog, kad je stvorio čovjeka 
te rekao Adamu i Evi: »Rastite i množite se«. Potomstvo je 
prvotna svrha ženidbe. Djeca su plemenito bogatstvo koje 
sam Bog daje supruzima. »Sinovi su dar od Gospoda . . . « — 
veli Sveto Pismo. Blago roditeljima koji primaju ovaj uzvi¬ 
šeni dar iz ruku Gospodnjih. 

Kršćanski bi supruzi morali moliti kao pobožni Tobija u 
Starom zavjetu: »Ti, Gospodine, znadeš da ne uzeh ženu za 
razbludu, nego iz ljubavi prema potomstvu koje će u sve vi- 
jeke tebe blagoslivljati«. Djeca su usavršavanje ženidbenog 
veza, on se zajedničkim porodom učvršćuje. U svojoj djeci 
roditelji gledaju nastavak svoga vlastitog života. Dijete je sli¬ 
ka, odraz i oca i majke. Zato roditelji već po naravnom za¬ 
konu tako žarko ljube svoju djecu. 

Tko neće promatrati ženidbu sa stanovišta objavljene 
vjere neka je gleda kao prirodnu pojavu. Kvočka ima puno 
zdravih i lijepih pilića. Na jabuci se grane savijaju pod obil¬ 
nim i sočnim jabukama. Trs je pun slatkoga grožđa. Bujna 

pšenica talasa se na polju. Radujemo se i veselimo i brojnim 
pilićima i rumenim jabukama i slat kome grožđu i bujnoj 
pšenici. Hvalimo plodove i blagoslivamo plodnost. Sve što 
rodi u prirodi veseli čovjeka. I što su plodovi obilniji, to je 
i čovjekovo veselje veće. Isti prirodni zakon vrijedi i za ljude 
i njihovu plodnost. Treba se djeci veseliti i željeti što više 
djece — to je pouka prirode, a ne bojati se djece i priječiti 
im dolazak na svijet. 

»U okviru zadaće prenošenja života roditeljima, prema 
tome, nije slobodno postupati samovoljno, kao da bi oni mo¬ 
gli posve samostalno odlučivati o čestitim putovima koje tre¬ 
ba da slijede; oni, naprotiv, moraju svoj postupak uskladiti 
sa stvaralačkom Božjom namjerom, izraženom s jedne stra¬ 
ne u samoj naravi braka i njegovih čina, a s druge strane u 
stalnom naučavan ju Crkve«. 

»Bog je mudro rasporedio prirodne zakone i razdoblja 
plodnosti tako da već sami po sebi čine da porodi slijede je¬ 
dan za drugim u stanovitim vremenskim razmacima. Ali 
Crkva, dok ljude opominje na opsluživanje normi prirodnog 
zakona, što ga stalnim naučavanjem tumači, uči da je po¬ 
trebno da svaki bračni čin mora ostati po sebi usmjeren na 
prenošenje ljudskoga života« (ITumanae Vitae, 10 i 11). 

Drugotna je svrha ženidbe da supruzi budu međusobna 
pomoć jedan drugomu. Sam Bog je rekao prije nego je stvo¬ 
rio Evu: »Nije dobro za čovjeka da bude sam. Načinit ćemo 
mu pomoćnicu koja će mu biti jednaka«. Opet kaže Sveto 
Pismo: »Bolje je dvojici nego jednome. Jer padne li jedan, 
digne ga opet drugi. A teško jednome ako padne! Nema dru¬ 
goga da mu pomogne podići se«. 

Čovjek je po svojoj naravi upućen na tuđu pomoć. Tuđu 
pomoć treba čovjek kroz cijeli svoj život, a naročito u bolesti 
i nesreći. Zato se svaki čovjek brine za prijatelje. Po ženi do¬ 
biva muž ne samo prijatelja nego i trajnog životnog prati¬ 
oca koji ga ne zaboravlja ni nakon groba. 

ženi, jer je slabija, treba životni vođa i stalna životna pot¬ 
pora. To dobiva od muža. Mužu, kad se umoran i izmučen na¬ 
kon napornog dnevnog rada vrati kući, treba nježnosti i to¬ 
pline, radosti i veselja. To mu pruža plemenita žena. 

Goetheova je misao: »Djevojka treba muža da je štiti, a 
muž ženu da ga razveseli i razvedri kad ga nesreća snađe«. 

Muž je tjelesno jači pa je radi toga pozvan da radi izvan 
kuće. Žena je nježnija i osjećajnija i zbog toga upućena na 
rad u kućanstvu. Lijepo opaža jedan pjesnik: »Muževa j e 
kuća svijet, a ženin svijet je kuća«. Muž i žena se dakle među 
sobom popunjuju i jedan na drugoga korisno djeluju. Time 
ženidba pospješuje sreću obaju supruga. 

Treća je svrha ženidbe da bude sredstvo za ublaživanje 
t jelesne požude. »Zbog bludnosti — veli Sveto Pismo — neka 
svaki ima svoju ženu, i svaka neka ima svoga muža. Muž neka 
ženi čini dužnu ljubav, a isto tako i žena mužu. Žena nije 
gospodar svojega tijela nego muž, tako i muž nije gospodar 
svojega tijela nego žena. Ne odijelite se jedan od drugoga, već 
ako se dogovorite za vrijeme da se posvetite u molitvi, i opet 
da se sastanete, da vas sotona ne iskuša poradi vaše neuz- 
držljivosti«. 

Ženidba je prvenstveno ustanova prirodnoga i Božjega, a 
zatim crkvenoga i građanskoga zakona. Svi je mudri zakoni 
visoko cijene i poštuju i sve moguće poduzimaju da ženidbu 
učvrste i usavrše, da je dignu do što višega ideala. Sudite o 
ženidbi onako, kako sudi Bog, vjera, Crkva i plemeniti ljudi 
kroz svu povijest i bit ćete sigurno sretni u braku. 


ŽENIDBA JE SAKRAMENAT 

Ženidbu je Bog ustanovio. Zato je katolička Crkva često 
zove svetim i uzvišenim staležom. 

I najdivljiji su narodi ženidbu smatrali božanskom ured¬ 
bom. To se vidi odatle što su svoje ženidbe uvijek sklapali 
uz vjerske obrede. Za sklapanje su ženidbe izabrali posveće¬ 
ni dan; tom su zgodom prinosili žrtve i svećenik bi nad nji¬ 
ma izricao molitve. 

U Starom je zavjetu sam Bog po Mojsiju izdavao odre¬ 
đene zakone o ženidbi. Isus Krist u svom zakoniku više puta 
govori o ženidbi, štoviše, i sam je prisustvovao ženidbi u Kani 
Galilejskoj i tom zgodom — po jednodušnom tumačenju sve¬ 
tih otaca — kršćansku ženidbu digao na čast sv. sakramenta. 

Među kršćanima, dakle, ženidba nije samo prirodna veza 
nego i nadnaravna veza slična onoj između Krista i Crkve. 
Kršćanska ženidba nije jednostavan ugovor nego ujedno čin 

koji dijeli milosti. Taj ženidbeni ugovor, učinjen pred sveće¬ 
nikom, Isus Krist je uzvisio na čast sakramenta. Ženidbeni 
se ugovor i sakramenat ne mogu rastaviti i odijeliti. Kad god 
je ženidbeni ugovor sklopljen prema propisima Crkve, on je 
valjan ugovor i ujedno je postao sakramentom. 

Ženidbena zajednica je odraz duhovnoga jedinstva između 
Kr : sta i Crkve. Kao što Krist i Crkva čine jedno tijelo, ko¬ 
jemu je Krist glava, tako su muž i žena jedno tijelo, kojemu 
je muž glava. Sveto Pismo naglašava: »Kao što se Crkva po¬ 
korava Kristu, tako i žene svojim muževima u svemu. Muževi, 
ljubite svoje žene kao što je i Krist ljubio Crkvu i samoga 
sebe predao za nju. Muževi su dužni ljubiti svoje žene kao 
svoja tjelesa. Tko ljubi ženu, sebe samoga ljubi« — jer muž 
i žena čine jedno tijelo. Veza između muža i žene je tjesnija 
nego ona između roditelja i djece. »Toga radi ostavit će čovjek 
oca svojega i mater i pridružit će se ženi svojoj i bit će dvoje 
jedno tijelo« — to su riječi Adamove koje je izrekao kad mu 
je Bog doveo ženu Evu. Ovim je riječima Adam divno izrazio 
jedinstvo i nerazrješivost ženidbe. 

Ženidbena je zajednica i ženidbeno jedinstvo u Novom za¬ 
vjetu veliko otajstvo, jer je odraz najsavršenije zajednice iz¬ 
među Krista i Crkve. Kao što je zajednica Krista i Crkve ne- 
razrješiva, jedinstvena, sveta i milosna, tako treba da je i 
kršćanska ženidba — zajednica nerazrješiva, jedinstvena i 
sveta. 

Kako ne možemo pomisliti da bi Krist ostavio svoju 
Crkvu, ili da bi se Crkva Njemu iznevjerila, tako ne smije ni 
muž ostaviti svoju ženu, a žena se ne smije iznevjeriti svome 
mužu. Nema razloga radi kojeg bi se mogla prekinuti veza 
nakon toga što su sklopili i izvršili kršćanski brak. Čak, kad 
bi se utvrdilo, da je žena nerotkinja, muž je ne smije osta¬ 
viti i oženiti se drugom. Kad bi tako uradio, bio bi krivac 
preljuba. 

Samo jedna Crkva — zaručnica Kristova, tako i muž ima 
samo jednu ženu. Krist i Crkva među sobom su nerazdruživo 
spojeni; isto tako je veza muža i žene nerazrješiva. Poveza¬ 
nost Krista s Crkvom je puna milosti. Jednako i povezanost 
muža i žene obiluje milostima. Krist je glava Crkve, muž je 
glava ženi. Crkva je poslušna Kristu, žena mužu. Krista i 
Crkvu oživljava jedan duh. Slično muž i žena treba da budu 

jedno. Krist ne ostavlja Crkve, ni muž ne smije ostaviti ženu. 
Crkva nije nevjerna Kristu. Naprotiv supruzi treba da su 
vjerni i odani jedan drugomu ne samo kroz neko vrijeme ne¬ 
go kroz cijeli život sve do groba. 

Ova sličnost ženidbene veze s vezom između Krista i Crk¬ 
ve, razlog je da je ženidba dignuta na čast sakramenta. Za- 
n'mljivo je da su i sve vjerske sljedbe, koje su u starije vri¬ 
jeme otpale od katoličke Crkve, smatrale ženidbu sakramen¬ 
tom. To je dokaz da je kršćanstvo od svoga početka držalo 
ženidbu sakramentom. Konačno je Tridentinski sabor — da 
ukloni svaku sumnju — ženidbu svečano proglasio sakramen¬ 
tom, tj. Božjom i svetom ustanovom, a svakoga tko bi druk¬ 
čije učio ‘sključuje iz zajednice katoličke Crkve. 


ŽENIDBA JE JEDINSTVENA I NERAZRJEŠIVA 

Bog je stvorio jednoga Adama i jednu Evu. Znači, Bog 
je htio da ženidba bude jedinstvena i neće da ženidba bude 
drukčija nego samo među jednim mužem i jednom ženom. 

U Starom je zavjetu postojalo jedno vrijeme kad je muž 
mogao imati više žena. Isus Krist je protiv takve ženidbe i 
upućuje na početak kad je ženidba bila jedinstvena. »Niste 
li čitali da je onaj koji je u početku stvorio čovjeka, kao 
muško i žensko stvorio ih«. Drugim riječima: Niste li čitali 
da je Bog stvorio samo jednoga muškarca i jednu žensku i 
to dvoje povezao u jedinstvenu ženidbu. Ženidba, dakle, ima 
biti onakva kakva je bila u početku, tj. jedinstvena. 

Jedan od najjačih razloga za jedinstvenost ženidbe je sta¬ 
tistika koja pokazuje da se na čitavom svijetu rađa gotovo 
jednaki broj muške i ženske djece. Prema tome sam naravni 
zakon kao da traži da muž ima samo jednu ženu i žena samo 
jednoga muža. 

Svrha je ženidbe rađanje i uzgajanje djece. U tom se 
slažu svi ljudi — bez razlike kakav životni nazor ispovijedaju. 
Svrha se ženidbe — rađanje i odgajanje djece — ne bi mogla 
u potpunosti postići kad bi žena imala više muževa. 

Kolike bi svađe, tučnjave i razdora bilo među više mu¬ 
ževa radi jedne žene. Taj se oblik ženidbe, kad bi žena imala 
više muževa — a stručno se zove — poliandria — protivi svrsi 

ženidbe u svim smjerovima i zato ga prirodni zakon posve¬ 
ma zabacuje. 

I drugi se oblik poligamije — da muž ima više žena — 
također protivi svrsi ženidbe. Kad bi muž imao više žena, 
rađalo bi se više djece, ali bi bila muka s njihovim odgojem. 
Žene bi bile ljubomorne čijoj će djeci otac biti bolji. Svaka 
bi htjela da njezinu djecu otac bolje hrani, ljepše odijeva i 
osigura bolju budućnost. Djeca bi se svađala među sobom, 
a isto tako i žene. A što bi bilo tek u ljubavnom pogledu? 
Muž sa više žena sve ne bi mogao jednako voljeti. 

Prirodni zakon pobija i zabranjuje mnogomuštvo i mno- 
goženstvo i traži jedinstveni brak. Samo jedan muž i jedna 
žena mogu biti sretni zajedno. U jedinstvenom braku je lju¬ 
bav između muža i žene srdačni ja i toplija. I ljubav prema 
djeci i djece prema roditeljima daleko je veća i privrženost 
čvršća nego u ikojem obliku, bilo mnogomuštva bilo mnogo- 
ženstva. 

Kad, dakle, katolička Crkva uči, zapovijeda i brani jedin¬ 
stvenost ženidbe, to nije njezina samovolja, nego ona brani i 
štiti prirodni zakon koji je od svih zakona najjači i najsvetiji. 

Kad su muškarac i ženska sklopili valjanu ženidbu i iz¬ 
vršili je, njihova je ženidba nerazrješiva. Muž i žena treba 
da žive zajedno do groba — do smrti jednoga ili drugoga. Tek 
nakon smrti žene muž je slobodan i može se opet oženiti, a 
žena je slobodna tek nakon smrti muža i može se opet udati. 

Mojsijev zakon je dopuštao Izraelcima da su mogli dati 
ženi rastavno pismo, otpustiti je i uzeti drugu. To je Mojsije 
dopustio radi velike putenosti i ćudoredne nesavršenosti izra¬ 
elskoga naroda. Novi vječni zakonodavac Isus Krist u Novom 
zavjetu dokida to dopuštenje i traži bezuslovno nerazrješi- 
vost ženidbene veze. Isus poručuje Izraelcima: »Mojsije je 
vama dopustio otpuštati vaše žene radi vašega tvrdog srca, 
ali u početku nije bilo tako. Što je Bog sastavio, čovjek neka 
ne rastavlja«. 

Pape su se kroz svu povijest Crkve vjerno držali Kristova 
načela o nerazrješivosti ženidbe i nisu dopuštali ni pod koju 
cijenu da se muž za života zakonite žene ponovno oženi, niti 
da se žena za života svoga zakonitoga muža ponovno uda. 
Engleski kralj Henrik VIII htio se rastaviti od svoje zakonite 
žene Katarine Kastilske i oženiti dvorsku damu Anu Bolen. 

Tražio je odobrenje za rastavu od pape Klementa VII. Makar 
je Henrik VIII imao lijepih zasluga za katoličku vjeru i radi 
zasluga dobio časni naslov »branitelj vjere«, papa ipak nije 
popustio. Papa nije popustio ni onda kad je Henrik Vili 
strašno progonio katolike. Radije je pregorio i otpad cijele 
Engleske od katoličke Crkve nego da dopusti razrješenje va¬ 
ljane ženidbe. Papa je naglasio da nema prava dokidati Božju 
zapovijed. 

Sv. Pavao uči: »Žena koja je pod vlašću jednoga muža 
vezana je na zakon dok muž živi. Prema tome je preljubnica, 
ako se, dok muž živi, pridruži drugomu mužu. Umre li njezin 
muž, onda je slobodna od zakona muževa«. »Oženjenima ne 
nalažem ja, nego Gospodin, da se žena od muža ne rastavlja. 
A ako je rastavljena, neka ostane bez ženidbe, ili neka se iz¬ 
miri s mužem«. 

Ako po nesreći dođe do preljuba, ili je bračni život radi 
kojega drugog razloga nesnošljiv, može se dobiti jedino ra¬ 
stava od stola i postelje. To znači da takvi supruzi ne mo¬ 
raju zajedno stanovati, ali se ne može niti muž ponovno že¬ 
niti dok je žena živa, niti se može žena ponovno udati dok 
je muž živ. 

Katoličkoj Crkvi prigovaraju često puta njezini vjernici, 
a još više inovjerci, da je kruta i nemilosrdna u ovom pita¬ 
nju, da je bešćutna za ljudske slabosti. Što kaže na ovo pita¬ 
nje prirodni zakon? Svrha je ženidbe rađanje i odgajanje 
djece. Da se djeca mogu čestito odgojiti i na vlastite noge 
postaviti, treba da zajedno rade i zajedno djeci pomažu oba 
roditelja: otac i majka. Otac radi izvan kuće: na polju, u 
rudniku, u tvornici, u uredu, u školi, plovi morem i donosi 
kući zasluženu imovinu. Majka boravi kod kuće i pametno 
raspoređuje u kućanstvu doneseni novac. Otac će kao glava 
obitelji pograbiti djecu na red kad nije što u redu, pa i strogo 
kazniti, a blaga majka će djecu pomilovati i oca smiriti da 
se natrag vrati sklad u obitelj. Kad se djeca rađaju po prirod¬ 
nom zakonu, bit će ih više u obitelji, a ne samo jedno ili 
dvoje. Roditelji će cijeli život trebati zajedno raditi, dok djecu 
jedno za drugim opskrbe. I dok su najmlađe osamostalili, 
bit će već i stari i nesposobni za novu ženidbu. Sad im kaže 
vlastita pamet: kako ste u mladim danima bili zajedno, budite 
zajedno i pod stare dane. Kud ćete u starosti jedan od dru¬ 
goga! 

Prirodni, dakle, zakon veže muža i ženu čvrsto zajedno i 
zapovijeda da radi djece kroz cijeli život žive i rade zajedno. 
Kad katolička Crkva propovijeda nerazrješivost ženidbe, on¬ 
da ona ne uči ništa nova, nego samo izlaže, tumači i brani 
ono što traži prirodni zakon. A prirodni zakon je svet i ne¬ 
promjenljiv i Crkva ga nema prava ni mijenjati ni obarati. 
To je Božji zakon i stoga je nepovrediv. Velika je dužnost 
njegove Crkve da ga ispravno aplicira i brižno čuva. 


ŽENIDBENE RASTAVE 

Žalosna je pojava da danas ima mnogo mladića i djevo¬ 
jaka, koji bi se mogli zakonito ženiti a ne žene se prema pra¬ 
vilima svoje vjerske zajednice. Boje se formalne ženidbe, jer 
je smatraju opasnošću. Nezakoniti ili divlji brakovi su ne¬ 
moralni i neprirodni. Priroda traži trajno vezanje muškarca 
i ženske, traži plod ljubavi — djecu, priroda traži obiteljsku 
zajednicu. 

Jedna od rak-rana našega društva je rastava već posto¬ 
jećih brakova, ženidbene rastave su dokaz neozbiljnog i po¬ 
vršnog shvaćanja ženidbe. Crkva upozoruje mladence: brižno 
ispitajte i dobro promislite da li ste jedno za drugo. Pitajte 
za savjet roditelje i prijatelje. Kad ste se jednom povezali 
u ženidbenu zajednicu, treba sve dobro i zlo zajednički dije¬ 
liti, a ne odmah kod prve poteškoće klonuti duhom i jedan 
drugoga napustiti. 

Najčešće se čuje opravdanje za rastavu i kod muževa i 
kod žena: da su se u braku razočarali. Muž je otkrio kod 
žene slabosti, a žena kod muža i tvrde da ne mogu više biti 
zajedno. A tko jamči mužu, koji je prvu ženu napustio, da će 
druga biti bolja, da će druga biti bez mane i ljage? Svak nosi 
torbu svojih slabosti. Tko jamči ženi, koja je napustila prvoga 
muža, da će drugi biti bez mane. Nova rana nikada ne može 
iscijeliti prvu. Bilo kakvo krpanje nikada ne postiže savršen¬ 
stvo neoštećenog predmeta. Bolje je čuvati što posjedujemo, 
nego hlepiti za nepoznatim. 

Kod rastave najgore prolaze djeca. Nakon rastave rodi¬ 
telja djeca su ili kod oca ili kod majke, ili su jedna kod oca, 
a druga kod majke. Djeci kod oca je teško bez majke, a 

djeci kod majke je teško bez oca. Niti otac može djeci nado¬ 
mjestiti majke, a niti majka oca. Djeca rastavljenih roditelja 
među drugom djecom su kao izgubljena i manje vrijedna. 
Prirodno je da se djeca ponose sa svojim roditeljima. Pogo¬ 
tovo kad roditelji nešto više znače u društvu. Djeca rastavlje¬ 
nih roditelja s bolju u duši i sa sjetom na licu žalosno iz¬ 
javljuju da nemaju majke, ili da nemaju oca. 

Djeca će prije ili kasnije doznati zašto su se roditelji 
rastali. Kad djeca doznaju da je otac njihovu dobru i pleme¬ 
nitu majku ostavio radi druge — razuzdane, možda čak i po¬ 
kvarene ženske, ona će prezreti i zamrziti oca. Kad djeca do¬ 
znaju da je majka ostavila njihova dobroga oca radi kakva 
pustolova, nitkova, ili ženskara, teško će je i priznavati maj¬ 
kom. 

Što znače rastave brakova za narod, za zajednicu? što 
više rastava, to manje djece i manje stanovnika u državi. Ra¬ 
stavljeni muž i žena ili uopće nemaju djece, ili imaju jedno 
— najviše dvoje. Kad bi imali više djece, briga za djecu bi 
ih obuzimala i ne bi im dolazile lude misli da se rastaju. Svaki 
narod nastoji da ima što više djece, što više stanovnika, jer 
zemlja pripada živima, a ne mrtvima. Samo oni narodi koji su 
brojni idu naprijed. Narodi bez dovoljno djece izumiru. »Sa¬ 
mo kršćanski narodi ne izumiru«, rekao je jedan naš povje¬ 
sničar. Zato treba i kršćanski živjeti. 


BRAK BEZ DJECE 

Ljudi bilo kojega staleža ili zvanja spašavaju se na taj 
način da svaki Bogu za ljubav savjesno vrši dužnosti svoga 
staleža. Oženjeni će se spasiti ako rađaju djecu kako to traži 
prirodni i Božji zakon. Sveto Pismo naglašuje: »žene će se 
spasiti rađanjem djece«. Sve živo u prirodi ima svrhu da do¬ 
nosi plodove. 

Može koji brak biti bez djece, a da kod toga nema kriv¬ 
nje. žena može biti po naravi nerotkinja ili je muž po naravi 
svojoj nesposoban da postane otac. Nisu krivi da nemaju 
djece. Često i sami mnogo trpe što nemaju djece. Takvi muž 
i žena neka se uzajamno tješe i neka nastoje da međusobnim 
poštivanjem i ljubavlju jedan drugome olakšaju i poljepšava- 

ju dane života. Neka tu doživotnu svoju žrtvu velikodušno 
Bogu prikažu. Takvim se supruzima preporučuje da pomognu 
odgojiti koje tuđe siromašno dijete i na nj prenesu svoju 
roditeljsku brigu i ljubav. 

Ima supružnika koji ne žele imati djece, ili imaju jedno, 
najviše dvoje. Ako muž i žena svojom krivnjom nemaju djece, 
kakvu svrhu ima njihov život? Za koga rade, kome će osta¬ 
viti svoju imovinu? Kakva će im biti starost? Tko će ih do- 
hraniti i pokopati? Kako će izgledati na Božjem sudu? Obi¬ 
telji sa više bistre i zdrave djece obično su sretne. Djeca svr¬ 
šavaju nauke, dobivaju radna mjesta, pomažu jedan drugoga, 
zatim roditelje. Na čast su domovini i Crkvi. 

Jedno dijete u obitelji zadaje više brige i jada nego da 
ih je sedam. Jedinci i jedinice nisu naučili raditi, mjesto njih 
rade roditelji. Ne znaju pregarati niti se čega odreći, jer re¬ 
dovito sve imaju što zažele. Nemaju društvenog osjećaja, jer 
nemaju ni brata ni sestre, s kojima bi morali dijeliti rodi¬ 
teljsku ljubav. Sve što roditelji imaju to je njihovo. Za njih 
mora biti, pa makar se roditelji satrli i uništili u poslu. 

Iskustvo pokazuje da su mnogi roditelji požalili što su 
rodili samo jedno dijete. Kad roditelji ostare, jedinci i jedi¬ 
nice za njih ništa ne mare niti što žrtvuju, jer nisu nikad u 
životu iskusili što znači imati brigu ili se nečega odreći. 

Što još pokazuje životno iskustvo? Da u životu najčešće 
stradaju baš jedinci i jedinice. Radi razmaženosti i mekoput- 
nosti nisu otporni i životni ih udarci prije slome nego djecu 
iz brojne obitelji. Koliko puta se dogodi da je od ove ili one 
bolesti umro ili u nesreći nastradao baš jedinac ili jedinica, 
a tamo gdje ih je b : lo sedmero, svi su ostali živi i zdravi. Vrlo 
često u ratu padaju baš jedinci. 

Kad umre jedinac ili jedinica, roditelji krive čitav svijet 
za nesreću, pa hule i na samoga Boga. Nakon gubitka jedinca 
ili jedinice najbrži je izlaz: pokoru činiti i gorko okajavati 
grijeh protiv prirode. 

Kako je na svijet došlo jedno ili dvoje djece, tako je mo¬ 
glo doći na svijet i više njih. Jedno ili dvoje djece u obitelji 
gotova je optužba protiv roditelja. To je dokaz da su rodi¬ 
telji poduzimali nešto protiv djece, da su se čuvali djece. 
Svako sprečavanje rađanja djece bilo na koji nedozvoljeni 
način grubo je kršenje prirodnoga i Božjega zakona. Bog je 

postavio svoje zakone da ih ljudi poštuju i vrše, a ne da ih 
krše i gaze. Svako iz'gravanje, kršenje i gaženje svojih zakona 
Bog uvijek i oštro kažnjava. 

»Crkva uči da je dopušteno voditi računa o prirodnim mi¬ 
jenama, koje su imanentne moćima rađanja, te imati ženid- 
beni odnošaj samo u neplodnim razdobljima, i na taj način 
tako regulirati broj porođaja, da se ne povrijede moralna na¬ 
čela što smo ih upravo izložili. 

Crkva je dosljedna sama sebi i svome učenju, kako kad 
smatra da je bračnim drugovima dopušteno da vode računa 
o razdobljima koja su neplodna, tako kad kao stalno nedo¬ 
puštenu osuđuje upotrebu sredstava koja su izravno protivna 
plodnosti; pa makar ovaj drugi način postupanja iznosi do¬ 
kaze koji izgledaju časni i ozbiljm. U stvari, ova se dva slu¬ 
čaja veoma razlikuju, u prvom se bračni drugovi zakonito 
služe moću dobivenom od prirode; u drugom oni priječe da 
se red rađanja odvija po svojim naravnim tokovima« (Huma- 
nae Vitae, 16). 


ABORTUSI — POBAČAJI 

U braku je dopušteno sve što je naravno. A naravno je 
sve što razvija i njeguje ljubav i dovodi do rađanja djece. Za¬ 
branjeno je u braku sve što sprečava začeće i rađanje djeteta. 

Danas se puno naglašava i preporučuje kontracepcija. 
Pod tim se izrazom razumijevaju svi načini i sva sredstva ko¬ 
ja idu za tim, da žene ne začinju i ne rađaju djece. Muževi i 
žene koji se takvim načinima i sredstvima služe, vrlo dobro 
znadu da je to velik grijeh protiv prirodnoga i Božjega za¬ 
kona. 

Abortus ili pobačaj je izbacivanje nezreloga ploda iz maj- 
č ; ne utrobe. Pobačaj je naravan ili slučajan kad se dogodi iz 
naravnih razloga — kad se dogodi bez ičije krivice. Drugi se 
zove umjetni ili svojevoljni koji ljudi izvode promišljeno i 
svojevoljno. Takav je nedopušten i grješan — to je ubojstvo 
čovjeka. To je zločin. Čim se plod u utrobi začne, on je dijete 
— čovjek. Ako se dijete izbaci van prije reda, dok još vani 
ne može živjeti, znači oduzeti mu život ili ubiti čovjeka. 

»Zato treba već od začeća na j brižni je štititi život; a po¬ 
bačaj i čedomorstvo užasni su zločini« (Gaudium et Spes, 
51). 

Tko ubija nevino dijete u majčinoj utrobi? Otac i majka. 
Bez njihovog znanja i bez njihove privole ne može i ne smije 
to učiniti nijedan liječnik i nijedna primalja, ni bilo itko drugi. 
Kad god se abortus izvrši, glavnu i najveću krivicu snose ro¬ 
ditelji. Roditelji dižu ruke na vlastito dijete, roditelji oduzi¬ 
maju život vlastitom djetetu! To je strahovit i odvratan zlo¬ 
čin. 

Pobačeno dijete izgubilo je život prije nego je do¬ 
šlo na svijet. Ono nije kršteno, umrlo je bez sv. krsta, pa je 
izgubilo i blaženi prekogrobni život. 

Roditelji su, dakle, i svi oni koji sudjeluju kod pobačaja 
teški zločinci, jer su djetetu oduzeli vremeniti i vječni život, 
oduzeli su mu sva dobra ovoga i prekogrobnoga života. Radi 
težine zločina, koji je sadržan u pobačaju, katolička Crkva 
kažnjava sve koji sudjeluju kod pobačaja. Ta je kazna tako 
velika da od nje ne može odriješiti svaki svećenik nego samo 
b skup ili onaj koji ima posebnu ovlast od biskupa. 

Pobačaj je štetan po majčino zdravlje, a česta je poslje¬ 
dica pobačaja rak i druge teške bolesti. Takve roditelje prati 
i grižnja savjesti. Svakome je jasno da je pobačaj nedopušte¬ 
na, nečasna, prljava i zla stvar pred Bogom i pred ljudima. 


»BIJELA KUGA« 

Među našim svijetom vlada zaraza koja se zove »bijela 
kuga«. Nakon prvoga svjetskoga rata, a pogotovo nakon dru¬ 
goga, oženjeni ljudi izbjegavaju rađanje djece. Žene upotreb¬ 
ljavaju sredstva protiv začeća ili čine pobačaje — tj. abortuse. 

»Ima onih koji se usuđuju na te probleme donijeti ne¬ 
časna rješenja, pače ne prezaju ni pred ubojstvom. Takvima 
Crkva doziva u pamet da ne može biti istinske opreke između 
Božjih zakona o prenošenju života i njegovanja prave bračne 
ljubavi« (Gaudium et Spes, 51). 

Nekada je bijela kuga harala po Slavoniji i Posavini. 
U Slavoniji ide na bolje i porodi se množe. U Posavini hara 
bijela kuga i dalje. Međutim, zahvatila je već i Podravinu i 

Zagorje, pa provaljuje i u Međimurje. Nažalost prodire us¬ 
trajno i u druge naše krajeve, donedavno u natalitetu uzorne. 

Tjelesnoj kugi je nestao gotovo svaki trag u našim kraje¬ 
vima zaslugom medicinske znanosti. Bijela kuga — čuvanje 
od djece — š ; ri se sve dalje i uništava hrvatski narod više 
nego ikoja bolest, više nego sve ratne grozote. 

Ima u hrvatskom narodu ljudi koji se grade velikim rodo¬ 
ljubima. Kad razgovarate s njima, uvelike ističu svoje rodo¬ 
ljublje. Kad pogledate u njihove obitelji, ili uopće nemaju 
djece ili je u kući jedno a najviše dvoje. Tužni su to rodo¬ 
ljubi koji ne vrše ni najosnovnije dužnosti prema svome 
narodu! 

Kad gledamo matične knjige, u mnogim župama ima više 
mrtvih nego rođenih. Mjesto da se množimo, jačamo i idemo 
naprijed, mi propadamo, izumiremo. Nekada je Francuska 
bila u tom pogledu na zlu glasu, jer je imala više mrtvih nego 
rođenih. U zadnje se vrijeme Francuska lijepo diže, tj. njezino 
se pučanstvo množi. 

Imade kod nas čitavih sela bez djece. U kući naći ćete 
samoga starca ili staricu. Oboje su zapušteni. Gdje su im 
sinovi i snahe? Gdje su unuci? Nikoga nemaju. Tko će ih 
dohraniti? Tužna je njihova starost. Uzeli su stranoga čovjeka 
da ih dohrani, a on gleda samo za sebe. Prepisali su i posjed 
na njega. Sad je on gospodar. Bezbroj je ovakvih staraca i 
starica koji već na ovoj zemlji trpe kaznu za svoje grijehe 
protiv prirode. Čuvanje od djece gorko oplakuju. Sve neće 
okajati na zemlji, okajavat će i na drugom svijetu. 

Mnogi se izgovaraju da nemaju čime uzdržavati djecu. A 
zanimljivo je da baš najsiromašniji krajevi kao što su Lika, 
Bosna, Hercegovina, Dalmatinska Zagora imaju najviše djece. 
I sva su djeca živa, zdrava, bistra i otporna. Kad čitamo 
životopise velikih ljudi, vidimo da u najvećem postotku po¬ 
tječu iz obitelji s brojnom djecom. Narodna poslovica lijepo 
kaže: »Tko daje zube, dat će i kruha«. Bog koji je dao zakon 
o rađanju djece dat će i sredstva za njihovo uzdržavanje. 

Ima žena koje se boje porođajnih muka, pa i smrti kod 
porođaja, pa se zato čuvaju djece. Takve žene neka se sjete 
kako su bezbrojni vojnici na bojnom polju dali život u obra¬ 
nu domovine. Umrli su za opće dobro. Koliki rudari u rudni¬ 
cima ostavljaju svoje mlade živote — za opće dobro. — Ko¬ 

liki se izložili smrtnoj opasnosti da nešto privrijede čim će 
uzdržavati sebe i obitelji. Tako i žena mora biti pripravna na 
žrtvu za opće dobro. 

»Moramo još jednom izjaviti da je kao dopušten način 
reguliranje poroda, posve isključen izravan prekid već zapo¬ 
četog procesa rađanja, a naročito izravan pobačaj, pa makar 
to bilo iz razloga liječenja. 

Isto tako treba isključiti, kako je crkveno Učiteljstvo to 
u više navrata izjavilo, izravno obesplođivanje, bilo stalno bi¬ 
lo privremeno, bilo muškaraca bilo žena. 

Jednako, u predviđanju bračnog čina, u toku njegova 
vršenja ili odvijanja njegovih prirodnih posljedica, isključen 
je svaki zahvat kojemu je svrha, ili put za svrhu, to da se 
onemogući rađanje novog života. 

S druge strane, Crkva ne smatra nedopuštenim upotrebu 
načina liječenja koji su potrebni za liječenje bolesti tijela, 
pa i ako bi odatle nastalo, makar predvidivo, sprečavanje 
plodnosti, pod uvjetom da to sprečavanje ni iz kojeg razloga 
ne bude izravno namjeravano« (Humanae Vitae, 14 i 15). 


NASTRANO SHVAĆANJE BRAKA 

Ima oženjenih ljudi koji se u braku ne drže nikakvih za¬ 
kona i ne paze na bračnu vjernost. Bračne čine vrše protiv 
naravi. Djece uopće nemaju, ili je samo jedno. U njihovim je 
brakovima sve nastrano. Rugaju se obiteljima koje imaju 
više djece. Kako je bolno čuti oca i majku kad se tuže kako 
im se u selu rugaju što imaju više djece. Mjesto da se sa svih 
strana čuju pohvale o obiteljima s brojnom djecom, mjesto 
da se natječu tko će više pomoći takvim obiteljima u hrani, 
odjeći, u novcu, školovanju i namještenju, oni se još rugaju 
i takve obitelji preziru, čestite obitelji koje u svom obitelj¬ 
skom životu obdržavaju prirodne, Božje i građanske zakone 
smatraju manje vrijednima i zapostavljaju ih. 

To je isto kao kad bi netko hvalio otimača, propalicu i 
ubojicu, a kudio čestita i poštena čovjeka. Čemu zakoni koji 
propisuju pravednost i poštenje, ako kršitelji zakona imaju 
veću čast i veću vrijednost nego ljudi koji te zakone vrše? 
Ne dajmo se zavaravati. Iza svakoga zakona stoji njegov za- 

konodavac koji bdije da li se zakon vrši ili ne. I nijedan za¬ 
konodavac ne stoji skrštenih ruku kad se njegovi zakoni krše. 
Svaki zakonodavac predviđa nagrade za vršioce zakona ali i 
kazne za kršitelje. 

Zar će Bog, koji je postavio zakon: Ne ubij! — ravno¬ 
dušno gledati kako se ubijaju nevina djeca? Neće. Nego će 
takvu nemajku kazniti rakom ili kojom drugom bolešću pa će 
brzo otići za pobačenim djetetom. Grižnja savjesti bit će joj 
jedna od najtežih kazni. Pod stare dane kukat će u bijedi i 
samoći. Smrt će biti zdvojna. Čestitim roditeljima dat će Bog 
zdravlje, mirnu savjest i zadovoljstvo. Uživat će u djeci, jer 
lijepo napreduju. Veselit će se kad vide u obitelji međusobno 
povjerenje, slogu i ljubav. Koliki je užitak ocu i majci kad su 
djeca odrasla i stala na vlastite noge, lijepo privređuju i rado 
se navraćaju u roditeljski dom. Za takve se roditelje pod 
stare dane brinu djeca. Ni na čemu ne oskudijevaju. 

Još je jedna nastranost koja se opaža. U gradovima se 
nažalost, na ulicama vidi sve više muških i ženskih sa psima, 
a sve manje kolica s djecom. Sve što je Bog stvorio, treba ci¬ 
jeniti i razborito voljeti. Tako i životinje. Ali na ljestvici vred¬ 
nota čovjeku je prije i bliže čovjek nego životinja. Ako neki 
ne mogu imati djece, neka uzmu brigu nad tuđim, pa će ono 
biti časniji član obitelji nego pas. 


ŽENIDBENE ZAPREKE 

Ženidbena zapreka je okolnost u osobi, radi koje ona po 
pravu ne može sklopiti ženidbu ni dopušteno ni valjano. Ma¬ 
kar se zapreka nalazila samo u jednoj stranci, čini ona ipak 
ženidbu za obje stranke nedopuštenom i nevaljanom. 

Jedne je zapreke postavio sam Bog, a druge su postavili 
ljudi. Prve se zovu zapreke božanskoga prava, a ostale su 
ljudskog prava — bilo da ih je postavila Crkva ili država. 

Božanskoga su prava zapreke: nemoći, ženidbenog veza, 
krvnog srodstva u izravnoj lozi i prvo koljeno u pobočnoj lozi. 
Sve ostale zapreke i zabrane su čisto ljudskog prava. 

Ženidbu čini nevaljanom zapreka dobi. Crkveno pravo 
propisuje za muškarce dob od 16 navršenih godina, a za žen¬ 
ske dob od 14 navršenih godina. Ne može, dakle, valjanu že¬ 

nidbu sklopiti muškarac prije navršene 16. godine, a ženska 
prije navršene 14. godine. 

Veća dob od 16 god. kod muškarca i od 14 godina kod 
ženske nije potrebna za valjanost ženidbe. Međutim, dužnost 
je župnika odvraćati stranke od ženidbe u toj dobi, jer u na¬ 
šim krajevima ni mladići sa 16 godina, a ni djevojke sa 14 
godina nisu još tjelesno i duševno zreli za ženidbu. 

Ženidba je uzvišena i ozbiljna ustanova s velikim i teš¬ 
kim dužnostima. Nisu za ženidbu nerazvijena i neozbiljna dje¬ 
ca, nego razvijeni i zreli mladići i razvijene i zrele djevojke 
koji su sposobni shvatiti važnost i veličinu ženidbe i imaju 
snage podnijeti bračne terete. 

Što se dobi tiče, u Hrvatskoj postoje dvije krajnosti. Na 
selu se žene prerano, a u gradovima prekasno. Na selu dje¬ 
vojka još nije navršila ni 15 godina i već je sile u brak. Još 
je pravo dijete, kržljavo i nerazvijeno koje nužno treba rodi¬ 
teljske njege. Još bi se igrala s djecom, a već mora misliti 
na gorki kruh bračnoga života. Kad svećenici opominju rodi¬ 
telje zašto se tako rano žele riješiti kćeri, oni odgovaraju da 
je takav običaj i da bi sa 18 bila već stara pa je nitko ne bi 
htio. Neozbiljan i djetinjast muž, još neozbiljnija i djetinja¬ 
stija žena; radi čega god se posvade. Nezreo muž za sve nespo¬ 
razume krivi ženu, a nezrela žena svu krivnju baca na muža. 
Konačni svršetak — nesretan i nemoguć brak. 

U gradovima je druga krajnost. Brakovi se sklapaju iza 
25 . pa i iza 30. godine. Bude slučajeva da muškarci imaju i 
preko 40. Razlog su često nauke koje dugo traju, a prije svrše¬ 
nih nauka nema smisla stupati u brak, jer mladi muž i žena 
nemaju od čega živjeti. Treba najprije svršiti nauke i nekako 
se okućiti, a tek onda se može misliti na bračni život. Ima 
mnogo slučajeva gdje bi se mladić i djevojka već davno ože¬ 
nili, ali nemaju stana. Stambene poteškoće vladaju manje više 
po cijelom svijetu. 

Često se događa da su mnogi mladići i djevojke prije 
braka održavali nedopuštene veze. Brak za njih više nema 
čara. Bračna ograda im je teška i nesnosna, pa je ruše i od¬ 
laze u svijet svaki svojim putem. 

Ni prerani ni prekasni brakovi ne svršavaju sretno. Pre¬ 
rani, jer su nezreli i bez potrebnog pogleda na brak i život, 
a prekasni jer su prezreli i istrošeni od neurednog i nečistog 

života pa ih brak više ne privlači i ne smiruje. Zlatna sredina 
bi za muškarca bila 25, a za žensku 20 godina. 


NEMOĆ I ŽENIDBENI VEZ 

Ima muškaraca koji zbog tjelesnog defekta nisu sposobni 
za bračne čine i ne mogu postati očevima. Jednako ima žen¬ 
skih istog nedostatka koje ne mogu biti supruge ni majke. Pri¬ 
roda im je uskratila sposobnost i moć za bračni život i rađa¬ 
nje djece. 

Takvi ne mogu sklopiti valjanu ženidbu. Ako su je ipak 
sklopili, pa se naknadno ustanovilo da su oboje, ili makar 
samo jedan, bili nemoćni prije ženidbe, ženidba se može po¬ 
ništiti. Svrha je ženidbe — bračni život, rađanje i odgajanje 
djece. 

Takvi su muškarci i takve ženske osuđeni na samotan 
život. Nema smisla ni bilo kakvog opravdanja da se srde na 
prirodu, ili proklinju sudbinu, ili prigovaraju Bogu. Spasiti 
se mogu jednako kao i oženjeni, a dobra djela mogu činiti još 
više nego oženjeni, jer nisu vezani na uski obiteljski krug. 
Imaju veću slobodu i šire polje rada nego oni koji su ože¬ 
njeni. Jedne vodi Bog u nebo preko obitelji, a druge samot¬ 
nim putem ili izvan obitelji. 

Bog hoće da se svi ljudi spase. Zato ima svaki svoj put u 
blaženu vječnost. Sporedno je da li taj put prolazi kroz brak 
ili mimo braka. 

Ženidbenu zapreku nadalje čini i ženidbeni vez. To znači 
da osoba koja je sklopila valjanu ženidbu, ne može sklopiti 
novu valjanu ženidbu s drugom osobom, dokle god postoji 
veza s osobom iz prvoga braka. Tek kad je jedna stranka 
umrla, druga je slobodna. Ili ako je ženidba proglašena neva¬ 
ljanom, tada su obje stranke slobodne i mogu sklopiti svaka 
s drugom osobom novu ženidbu. Valjano sklopljena i izvršena 
ženidba je nerazrješiva. To znači da se razrješuje samo smrću 
muža ili žene. 

Nerazrješivost ženidbe ne ide nikako u glavu ni mnogim 
katolicima. Zato na katoličku Crkvu radi nerazrješivosti bra¬ 
ka viču ne samo inovjerci nego često i sami katolici. Katoli¬ 

čka Crkva mora slušati prigovore da je nemilosrdna i okrutna 
kad stavlja na svoje vjernike tako teške okove. 

Katolička Crkva nije izmislila nerazrješivost braka. Nije 
to svojevoljna odredba Crkve nego je to zahtjev naravi. 

Svrha je ženidbe rađanje i odgajanje djece. Da se djeca 
mogu čestito odgojiti, treba da zajedno doprinose otac i maj¬ 
ka. Otac radi izvan kuće a majka vodi kućanstvo. Otac drži 
red u kući i kad treba djecu kažnjava, a majka blagošću smi¬ 
ruje oca i pazi da kazne ne budu preteške. Tako će zajednički 
život i rad muža i žene teći dokle god i zadnje dijete ne po¬ 
stave na noge. 

Odgoj djece traži da otac i majka cijeli život ostaju za¬ 
jedno. Djeca rastavljenih roditelja često su bez odgoja, za¬ 
puštena i teret zajednici. 

Lijepo je kad muž i žena žive u ljubavi, slozi i skladu ci¬ 
jeli život i uzorno odgajaju djecu. Naravni i Božji zakon na¬ 
laže da muž i žena žive u ljubavi i u miru i da budu vjerni 
jedan drugomu do groba. 

Ako muž i žena baš nikako radi teških razloga ne mogu 
zajedno živjeti, postoji u krajnjim slučajevima rastava od 
stola i postelje. To znači da mogu svaki na svojoj strani ži¬ 
vjeti, ali nijedan ne može sklopiti novu ženidbu dok je drugi 

živ. 


ZAPREKA VIŠEG REDA, ZAVJETA, KRVNOG SRODSTVA 

I TAZBINE 

Zapreka višega reda sastoji se u tome da duhovnik, koji 
je valjano primio viši red, ne može po crkvenom pravu sklo¬ 
piti valjanu ženidbu. Prvi red je podđakonat. Kad je mladić 
zaređen za podđakona, već ne može sklopiti valjanu ženidbu. 
To još više vrijedi za đakone, svećenike i one koji su po ređe- 
nju viši. Sve su dakle duhovne osobe s višim redovima vezane 
na celibat i beženstvo. 

ženidbenu zapreku čini i zavjet. Ova je zapreka u tome 
da osoba koja je učinila određeni zavjet čistoće, ne može 
po crkvenom pravu sklopiti valjanu ženidbu dokle god je 
veže taj zavjet, ženidbenu zapreku čine svečani redovnički 

zavjeti i onaj privremeni zavjet, koji po posebnoj odredbi Sv. 
Stolice č ; ni redovnika nesposobnim za valjanu ženidbu u vre¬ 
menu dok traje. 

Što je Bogu posvećeno treba da ostane samo u Božjoj 
službi. 

* * * 

Krvno srodstvo je veza ili odnošaj među osobama koje 
se osniva na naravnom ili tjelesnom rođenju jedne od druge 
ili obiju od zajedničke treće. 

Zapreka krvnoga srodstva je na naravnom rođenju osno¬ 
vani odnošaj osoba koji ih po naravnom pravu čini nesposob¬ 
nima da međusobno sklope valjanu ženidbu. 

U izravnoj lozi tvori krvno srodstvo ženidbenu zapreku u 
svakom koljenu, dakle u beskonačnost. U izravnoj su lozi 
krvno srodni otac i kći, djed i unuka, pradjed i praunuka. 
Ili majka i sin, baka i unuk, prabaka i praunuk. U izravnoj 
lozi nema, ne smije i ne može biti ženidbe. 

U neizravnoj ili pobočnoj lozi tvori krvno srodstvo ženid¬ 
benu zapreku samo do trećega koljena uključivo. To znači: 
valjanu ženidbu ne mogu sklopiti brat i sestra, ni njihova dje¬ 
ca, ni njihovi unuci. 

Crkva postavlja ženidbenu zapreku u krvnom srodstvu i 
zbog toga što su djeca iz braka u blizom krvnom srodstvu 
redovito duševno ili tjelesno zaostala. Takva su djeca kreteni 
i idioti. Što su otac i majka po krvi bliži, to je veća opasnost 
za djecu da će biti duševno ili tjelesno nakazna. To pokazuje 
priroda kod svih živih bića. I sjeme, ako se uzima neprestano 
s iste njive, i domaće životinje, ako se neprestano samo među 
sobom oplođuju, ostaju jalove ili donose slab i kržljav plod. 
Tako je i među ljudima, ako se u velikom rodu žene. U tom 
se pitanju slažu agronomi, liječnici i svećenici. Zato Crkva 
moli i zaklinje svoje vjernike; ne ženite se u blizom krvnom 
srodstvu, jer ćete imati kržljav i bolestan pomladak; imat 
ćete djecu koja će vam biti tuga i žalost, ni od kakve pomoći 
i utjehe; bit će samo veliki i teški teret. 

Tazbina je veza ili odnošaj među osobama koji se osniva 
na valjanoj ženidbi. Muž je u tazbini s rođacima svoje žene, a 
žena s rođacima svoga muža. Lozu i koljeno određuje krvno 
srodstvo. Muž je u rodu — svojtan — s rođacima svoje žene 

u onoj lozi i u onom koljenu u kojoj su lozi i koljenu te osobe 
srodne njegovoj ženi. Jednako je i žena u rodu ili svojtna s 
rođacima svoga muža u onoj lozi i u onom koljenu u kojoj 
su lozi i u kojem koljenu te osobe srodne njezinu mužu. 

Tazbina tvori ženidbenu zapreku u izravnoj lozi u svim 
koljenima. Ne može muž sklopiti valjanu ženidbu sa ženinom 
kćerju ni unukom ni praunukom. Ni žena s muževim sinom, 
unukom ni praunukom. U neizravnoj ili pobočnoj lozi tvori 
tazbina ženidbenu zapreku samo do drugoga koljena uklju¬ 
čivo. Ne može muž sklopiti valjanu ženidbu sa ženinom se¬ 
strom ni s njezinom kćerju. Ni žena s muževim bratom i nje¬ 
govim sinom. U izvanredno teškim i važnim okolnostima mo¬ 
že se dobiti oprost od te zapreke. 


ZARUKE 

Prije vjenčanja sklapaju se zaruke. Zaruke su ugovor iz¬ 
među muškarca i ženske koji obećavaju da će međusobno 
sklopiti ženidbu. 

Vrijeme između zamka i vjenčanja je vrlo važno. Zaruč¬ 
nici treba da ozbiljno promisle jesu li jedan za drugoga. Kad 
se jednom sklopi valjana ženidba, nema više uzmaka natrag. 
Bračna zajednica je nerazrješiva. Muž i žena moraju biti za¬ 
jedno do groba. Kad jedan umre, onda je tek drugi slobodan 
i može sklopiti novu ženidbu. 

Za vrijeme zaruka treba ispitati jedan o drugomu: Kakvo 
mu je tjelesno zdravlje? Da li je duševno uravnotežen? Ako 
je koja stranka teško sušičava, tuberkulozna, padavičava, lu¬ 
da — s njom nema smisla sklopiti ženidbu, jer je unaprijed 
jasno da će takav brak biti nesretan. Kakve je ćudi? Ako je 
ženska mila, dobroćudna, tiha, uslužna, štedljiva, radina, šu¬ 
tljiva — Bog je blagoslovio — donijet će ti mir, sreću i bla¬ 
goslov u kuću. Bit ćeš sretan u braku. Naprotiv, ako je goro¬ 
padna, svadljiva, jezičava, lijena i raskošna, a k tome velikih 
zahtjeva, neće u braku biti ni mira ni sreće. Sve ovo vrijedi 
i za muškarce. 

Zaručnici treba da razgovaraju iskreno i otvoreno. Treba 
da jedan drugome otvore sve svoje dobre i zle strane. Ništa 

se ne smije skrivati ni tajiti, jer će sve prije ili kasnije izaći 
na vidjelo. Bolje je da se sve sazna prije vjenčanja, i da do 
vjenčanja uopće ne dođe, nego da se zle sklonosti saznaju tek 
nakon vjenčanja kad je već kasno. Ulagivanje, laganje i pre¬ 
tvaranje nema smisla. 

Ozbiljni mladići i djevojke pitaju za savjet prije ženidbe 
roditelje i iskusne prijatelje i znance. Roditelji i prijatelji, 
puni životnoga iskustva, reći će ti otvoreno i jasno da li je 
ova ili ona djevojka za tebe. Ništa ti neće skrivati, jer ti žele 
dobro. Oni tvoju sreću smatraju svojom srećom, a tvoju ne¬ 
sreću svojom nesrećom. Tko može djevojci dati bolji savjet 
nego otac i majka, dobra i iskrena prijateljica. 

Prirodno je da zaručnici gledaju na ljepotu. Ono što je 
lijepo, ugodnije je od onoga što je ružno. Prije vjenčanja 
treba govoriti i o imovini od koje će u braku živjeti. Treba 
imati makar i skromnu imovinu. Ali u ljepoti i imovini nije 
sve. Više nego ljepotu i imovinu treba gledati ljepotu duše. 
Da li osoba s kojom se kaniš vjenčati ima vjeru i da li živi 
po vjeri. U lijepom tijelu ne mora stanovati i lijepa duša. 
Ako je žena donijela u kuću bogati miraz, ona će ga brzo i 
rastepsti, ako ne živi po načehma vjere, koja kaže: budi mar¬ 
ljiva i štedljiva i s malim zadovoljna. Žena koja ne poštuje 
Boga neće poštivati ni muža. A muž koji gazi Božje zakone 
još prije će pogaziti ženidbeni zakon i napustiti ženu kad 
oboli ili se dogodi koja nesreća. 

Kod sklapanja zaruka treba gledati na naobrazbu i od¬ 
goj. O čemu će visoko obrazovani muž razgovarati s nepis¬ 
menom ženom? Ili sveučilištarka s običnim seoskim mom¬ 
kom? Ili žena otmjeno odgojena i profinjenog ukusa s mužem 
prostakom i grubijanom? Velika su, teška i ozbiljna pitanja 
koja treba riješiti prije nego se pođe na vjenčanje. 

Iza zaruka slijede navještaji u župnoj crkvi. Ženidba se 
redovito ne smije sklopiti a da nije prije javno naviještena. 
Javnost treba da zna tko se s kim kani vjenčati da ljudi mogu 
na vrijeme otkriti zapreke ako postoje. Svi su vjernici dužni 
da biskupu ili župniku pravodobno prijave zapreke i zabrane 
koje su im poznate. Svi smo dužni u životu jedan drugom 
pomoći, a pogotovo u ovako važnom pitanju kao što je že¬ 
nidba. 

OBRED VJENČANJA 


Katolička Crkva traži da se zaručnici prije vjenčanja is- 
povijede i pričeste. To je starodrevni običaj. Ženidba je Božja 
ustanova, sveta uredba, sakramenat Novoga zavjeta. Zato je 
razumljivo da Crkva želi da se k vjenčanju pristupa s čistom 
dušom i s dužnim poštovanjem kako to traže Božje svetinje. 
Ženidbom počinju zaručnici novi život, pun briga i odgovor¬ 
nosti. Bračne su dužnosti velike i teške, a ljudska je narav 
slaba. Da se bračni život može odvijati po prirodnom i Bož¬ 
jem zakonu, trebaju zaručnici Božju pomoć. A Bog će dati 
svoju milost zaručnicima samo onda kad oni pokažu dobru 
volju i čisto srce. 

Preporučuje se da zaručnici obave opću ispovijed, tj. is¬ 
povijed iz čitavog života. Sve što je u dosadašnjem životu bilo 
neuredno, treba izbaciti iz duše i započeti novi život. 

Obred vjenčanja objavljen je u odluci Drugog vatikan¬ 
skog sabora, a proglašen vlašću pape Pavla VI. Obred vjenča¬ 
nja sastoji se od ovih dijelova: 

Ulazak u crkvu. Svećenik na vratima ili na oltaru doče¬ 
kuje i pozdravlja mladence. Može se prijem i izostaviti, a 
vjenčanje počne odmah s misom, ili ako je bez mise, nepo¬ 
sredno pred samim oltarom. 

Služba riječi. Čitaju se odabrani odlomci Staroga i No¬ 
voga zavjeta koji govore o ustanovi ženidbe, uzvišenosti čina 
i dužnostima. Svećenik zatim drži homiliju u kojoj izlaže 
otajstvo kršćanske ženidbe, dostojanstvo bračne ljubavi, mi¬ 
lost sakramenta i zadaće supruga. 

Vjenčanje. Svećenik pita mladence da li su došli bez pri¬ 
sile da potpuno slobodno sklope ženidbu i da li su spremni 
da se u braku za svega svoga života uzajamno ljube i po¬ 
štuju. Mladenci potvrdno odgovaraju svako za se. Svećenik 
potom poziva mladence da pruže jedno drugom ruku te pred 
Bogom i njegovom Crkvom izraze privolu da, uzimajući pri¬ 
sutnu zaručnicu za svoju ženu, odnosno zaručnika za svoga 
muža, obećaju jedno drugom vjernost u dobru i zlu, zdravlju 
i bolesti, ističući ljubav i poštovanje jedno drugom u sve 
dane svoga života. Zaručnici mogu sami izgovarati ovu pri¬ 
volu ili odgovarati na svećenikove upite. 

Privolu potvrđuju zakletvom, stavljajući desnu ruku na 
raspelo: »Tako mi pomogao Bog, BI. Dj. Marija i svi sveci 
Božji«. 

Blagoslov i predaja prstenja. Svećenik zatim blagoslivlje 

prstene. Mladenac uzme prsten i natakne ga mladenki na 
prstenjak, a isto tako i mladenka mladencu. Stavljajući prsten 
govore: Primi ovaj prsten u znak moje ljubavi i vjernosti. 
U ime Oca i Sina i Duha Svetoga. 

Molitva i blagoslov. Obred se prosljeđuje moljenjem mo¬ 
litve vjernika, zazivanjem posebnih blagoslova nad mladence, 
a zaključuje se moljenjem Gospodnje molitve i završnim ga¬ 
nutljivim blagoslovom. Na kraju svećenik, roditelji, kumovi i 
znanci čestitaju mlađencmia. 

Obred vjenčanja opominje mladence da žive u ljubavi, 
jer je brak bez ljubavi nesnosni teret i pravo ropstvo. Gdje 
je mir i sloga u braku tu je radost i veselje, tu su i najteži 
bračni tereti laki. Moraju čuvati potpunu vjernost jedno dru¬ 
gomu, jer je bez vjernosti nemoguće održati jedinstvo i među¬ 
sobno povjerenje. Neka vazda imaju pred očima da se u braku 
treba ravnati po Božjim zakonima. 


MEĐUSOBNE OBVEZE 

Kršćanska je ženidba slika jedinstva Kristova s Crkvom. 
Između Isusa Krista i Crkve postoji savršeno jedinstvo. Krist 
je svega sebe predao Crkvi, živi u Crkv\ s Crkvom i za Crkvu. 
Tako između muža i žene treba da bude najsavršenije jedin¬ 
stvo, duševno i tjelesno. 

Sveto Pismo opominje muževe: »Muževi, ljubite svoje 
žene kao što je i Krist ljubio Crkvu i sebe samoga predao 
za nju. Muževi su dužni ljubiti svoje žene kao svoja tjelesa. 
Svaki pojedini da ljubi onako svoju ženu kao samoga sebe« 
(Ef. 5. 25, 28, 33). »Žene da ljube muževe« (Tit 2,4). Ljubav 
muža prema ženi i žene prema mužu treba da je veća, vjerni¬ 
ja, toplija, srdačnija i požrtvovanija od ljubavi prema rodi¬ 
teljima i od ljubavi prema djeci. 

Ljubav muža i žene ne smije biti samo nagonska ni samo 
ljudska. Kršćanski muževi treba da ljube svoje žene kako je 

Krist ljubio Crkvu, a žene da ljube svoje muževe kako Crkva 
ljubi Krista. Muž ne smije u ljubavi ići tako daleko da mu 
zena bude idol, tj. kao kakvo božanstvo. Prava se ljubav muža 
žene očituje u strpljivom podnošenju slabosti i u velikoduš¬ 
nom opraštanju uvreda. Kad je jednom zgodom Sokrat po¬ 
učavao svoje učenike pred kućnim vratima, grdila ga je nje¬ 
gova žena Ksantipa kroz prozor i u bijesu izlila vrč vode na 
muža i učenike. Sokrat je dostojanstvenim mirom prešao pre¬ 
ko poniženja i uvreda i samo mirno rekao: »Znao sam ja da 
poslije grmljavine udara pljusak«. 

Kad je muž opak, žena će ga prije popraviti dobrotom, 
šutnjom, strpljivim snošenjem njegovih slabosti i molitvom, 
nego predbacivanjem i svađom. Takvim je postupkom sv. Mo¬ 
mka, majka sv. Augustina, obratila svoga muža Patricija. Sv. 
Augustin veli: »Više mu je govorila svojim životom nego rije¬ 
čima«. Dobrota ženina često čini zla čovjeka dobrim, a razbo¬ 
rite žene pobjeđuju šutnjom. Čim žena započne svađu, razara 
svoju obiteljsku sreću. 

Grijeh je dakle kad se muž i žena mrze, kad se svađaju, 
vrijeđaju i jedan drugoga ponizuju, kad se međusobno ogo¬ 
varaju i kleveću, kad su jedan na drugoga ljubomorni, kad 
jedno drugome ogorčuju život. 

Muž i žena su dužni jedan drugoga pomagati. Zajedno 
raditi i sticati imovinu da obitelj ima od čega živjeti. U žalo¬ 
sti jedan drugoga tješiti, u bolesti njegovati, jedan drugoga 
poučavati, dobrim primjerom na krepostan život poticati, je¬ 
dan za drugoga moliti, jedan nad drugim bdjeti. I muž i žena 
treba da vrše vjerske dužnosti. Naročito je važno za obitelj¬ 
ski mir da strpljivo snose svoje slabosti i da opraštaju uvrede. 
I u najuzornijem braku ima nedostataka, mušica i hirova. 
Strpljivost, po primjeru Isusa i strpljivoga Joba, pomoći će 
da muž i žena ostanu zajedno, da se obitelj održi na okupu. 

Muž i žena treba da zajedno stanuju. »Zato će čovjek os¬ 
taviti oca i majku i prionut će za ženu svoju, i bit će dvoje 
jedno tijelo« (Mt 19,5). Mjesto stanovanja odabire muž i žena 
je dužna slijediti muža. Sporazumno mogu i odvojeno stano¬ 
vati, pa i na dulje vrijeme. Međutim, treba paziti da odvo¬ 
jeno stanovanje ne bude grešna prilika. Kod odvojenog sta¬ 
novanja treba paziti i na to da ne strada odgoj djece. 

PRAVA I DUŽNOSTI MUŽA I ŽENE 


Gdje postoji društvo postoji i vlast koja zapovijeda, daje 
naloge kojima se drugi pokoravaju i izvršavaju ih. Obitelj j e 
prvo naravno društvo. Sastoji se od oca, majke i djece. Vlast 
mora postojati i u obitelji. Prirodni zakon postavlja muža za 
upravitelja obitelji. U upravi obitelji i obiteljske imovine že¬ 
na i muž zajedno sudjeluju. 

žena mora mužu iskazivati štovanje. Muž ženi zapovije¬ 
da prijazno, blago i obzirno. Mora znati da mu je žena posve 
ravna. Krivo čine muškarci kad postupaju sa ženama kao s 
robinjama. Sv. Ambrozije dovikuje mužu: »Ti nisi gospodar 
nego suprug, nemaš sluškinju nego suprugu. Bog hoće da joj 
ne daš osjetiti svoje premoći«. Žena ima i radi svoje slabije 
naravi pravo da se s njome blaže postupa. 

i 

Muž je dužan ženu hraniti i odijevati. Dužan je ženi pri¬ 
baviti i sve ostalo što je potrebno da može dostojno svome 
staležu živjeti kod kuće i u javnosti. To je muž dužan činiti 
i onda kad je žena došla u kuću bez ikakva miraza. 

Mužu pripada i očinska vlast. On ima pravo i dužnost 
nadzirati i upravljati radom, vladanjem i odgojem svoje dje¬ 
ce. Protiv očinske su vlasti griješili nekada stari pogani kad 
su prisvajali pravo da mogu djecu ubijati i prodavati u roblje. 
To je bio prekršaj protiv prirodnoga prava, grubo izrablji¬ 
vanje očinske vlasti. Bilo je izrabljivanja očinske vlasti i kod 
kršćanskih roditelja u srednjem vijeku, kad su očevi ženili 
sinove i udavali kćeri bez obzira na volju i njihovo raspolo¬ 
ženje. A događalo se i to da su protiv volje i sinove i kćeri 
slali u samostane. 

Muževa je vlast u obitelji velika i važna, ali i puna teške 
odgovornosti. Razborit otac — sretna obitelj, nesretan otac 
— nesretna i cijela obitelj. 

Iako je žena podložna mužu, nije ona sluškinja nego dru¬ 
žica, u svemu ravnopravna mužu. Pripada joj pravo na pri¬ 
stojno uzdržavanje. 

Griješila bi žena kad bi obiteljsku imovinu trošila bez 
znanja muža i kad bi trošila više nego što troše žene istoga 
položaja. 

Žena će trajno aktivno sudjelovati u vođenju kuće i obi¬ 
telji, uzeti vlast i upravu kuće u ruke jedino onda ako je 
muž nemaran i nesposoban pa se uopće ne brine za obitelj. 
Tada nužda traži da sačuva obitelj od propasti. Ona treba da 
u svemu pomaže mužu. Dođe li muž kući umoran i izmučen 
od posla, žena će ga lijepo dočekati i smiriti svojom vedri¬ 
nom. Za ženu vrijede Schillerove riječi: »Štujte žene, one ple¬ 
tu i uvijaju nebeske ruže u zemaljski život«. 

Žene trebaju nastojati da muževima bude što udobnije u 
obiteljskom domu. Ako je muž smiren i zadovoljan u svom 
domu, rado će boraviti u krugu svoje obitelji. Poučavat će 
obitelj, tješiti i na dobro bodriti. Što god privrijedi donijet će 
kući. Obitelj će živjeti u međusobnom povjerenju i ljubavi i 
uživat će ugled. Susjedi će prstom upirati na takvoga oca i 
govoriti: Gledaj ovu obitelj, kako je sretna! Prati je Božji 
blagoslov, jer su i otac i majka i njihova djeca jedna duša i 
jedno srce. 


BRIGA ZA DJECU I NJIHOV ODGOJ 

Djeca dolaze na svijet po ljubavi oca i majke. »Po neotu¬ 
đivom pravu čovjeka na brak i rađanje djece odluka o broju 
djece ovisi o ispravnoj odluci roditelja i ne može se nikako 
prepustiti sudu javne vlasti«. (Gaudium et Spes, 87). Zato 
su ona zajedničko dobro oca i majke. Od svih dobara najdra¬ 
gocjenije dobro. Odraz i slika roditeljske naravi. Nastavak 
roditeljskoga života. Produženi roditeljski život. Ako su če¬ 
stita, tad su radost i veselje, ponos i slava roditeljska, ako su 
pak loša — bol i žalost, jadi i sramota roditeljska. 

Djeca su Božji dar, Božji posjed i Božje vlasništvo. Dok 
su roditelji dali samo tijelo djetetu, Bog daje neumrlu dušu. 
Duša je nad tijelom, jer daje život tijelu. Dok se tijelo na¬ 
kon smrti raspada, duša živi i dalje, živi uvijek, i nikad ne 
prestaje živjeti. Duša je vredniji dio djeteta, jer potječe iz¬ 
ravno od Boga. Ako je dijete posjed i vlasništvo roditelja, 
još je više posjed i vlasništvo Božje, jer je od Boga više pri¬ 
milo nego od roditelja. Odgoj djeteta počinje vrlo rano. 

Roditelji se trebaju brinuti za stan, hranu i odjeću svojoj 
djeci. Ovdje postoje dvije krajnosti. Jedni roditelji idu u 

brizi i ljubavi predaleko i maze djecu. Pružaju im u hrani i 
odjeći više nego je potrebno. Tako nauče djecu na velike za¬ 
htjeve. Kad ih kasnije u životu zadesi siromaštvo i bijeda, ne 
znaju trpjeti nego klonu duhom i padaju u očaj. Druga je 
skrajnost kad su roditelji nemarni pak ne daju djeci ni ono 
što je najnužnije. 

Roditelji su dužni da dijete šalju u školu, jer je nepi¬ 
smeno dijete slijepac kraj zdravih očiju. Jedni će dijete dati 
u zanat, drugi na više nauke. Uvijek ih treba voditi misao: 
dijete neka ima svoje zvanje, svoje samostalno životno uz¬ 
državanje. 

Naročito je važno da djecu već od rane mladosti priuča- 
vaju da se rado mole Bogu, da revno polaze u crkvu i na 
kršćanski nauk. Kršćanski odgojeno dijete ima osiguran i vre¬ 
meniti i vječni život. Bog svojih nikad ne ostavlja. Kralj David 
s pravom veli: »Bio sam mlad i ostario sam, ali nisam nikada 
vidio da je koji pravednik ostavljen bio i da su njegova 
djeca morala prosjački«. 

Roditelji su dužni moliti se za djecu. Molitvom im stiču 
Božji blagoslov. Primjer daje pobožni Job koji je svaki dan 
molio za djecu i žrtve prinosio Bogu da ublaži srdžbu Božju, 
ako su djeca čime uvrijedila Boga. Sv. Franjo Saleški iznosi 
l jepu misao: »Roditelji moraju često govoriti sa svojom dje¬ 
com o Bogu, a još češće s Bogom o svojoj djeci«. 

Napokon, neka paze roditelji da ni jedno dijete ne iz- 
baštine. Ako je dijete opako, tim ga neće popraviti. Neka se 
roditelji sjete da su i oni svoga dobroga Oca nebeskoga često 
uvrijedili, a ipak ih Otac nebeski nije izbaštinio, nego svima 
— bez razlike — ostavlja pravo na nebo. 

Djecu odgajati znači voditi ih Kristu — veli sv. Karlo 
Boromejski. Sv. Augustin naglašuje da su svećenici dužni lju¬ 
de poučavati u kršćanskom nauku u crkvi, a roditelji u svo¬ 
jim domovima. Sv. Ivan Krizostom opominje roditelje: »Vi, 
roditelji, budite apostoli svoje djece. Vaša kuća neka bude 
vaša crkva«. Benedikt XIV upozoruje roditelje koji svojoj 
djeci ne pružaju prvu vjersku pouku, da hrle u susret vječnoj 
propasti. 

Djecu treba poučiti bar u glavnim istinama vjere: Jedan 
je Bog. U Bogu su tri osobe. Bog je svijet stvorio, svijet uz¬ 

država i svijetom upravlja. Isus je postao čovjekom i na križu 
nas otkupio. Bog dobro nagrađuje a zlo kazni. U vjerovanju 
apostolskom je ukratko sažeta sva kršćanska nauka. Zato 
Crkva želi da djeca znaju vjerovanje apostolsko ne samo na 
pamet, nego da shvate i razumiju značenje njegovo. U najrani¬ 
joj mladosti treba da djeca nauče molitve: Očenaš i Zdravo- 
marija, Slava Ocu, Gospino pozdravljen je, a naučit će ih 
od roditelja, ako će se roditelji s djecom križati i zajednički 
s djecom moliti. 

Kod odgoja je naročito važan dobar primjer. Dobri pri¬ 
mjeri koriste više nego i najbolji govori, jer oči više uvjera¬ 
vaju nego uši. Sv. Ambrozije lijepo opaža: Što čujemo, zabo¬ 
ravimo, a što smo vidjeli, uvijek gledamo. Opaska sv. Cipri- 
jana: Djeca će uvijek više paziti na ono što roditelji čine, 
nego na ono što govore, jer djela imaju također svoj jezik 
i rječitija su od usta. Djela roditeljska su knjige iz kojih 
djeca uče. Zato roditelji ne smiju nikad ništa zla pred dje¬ 
com činiti. 

Sv. Ambrozije savjetuje majku: Bdij sa svom brigom nad 
tim, da tvoje dijete ni na tebi ni na svom ocu ne vidi ništa 
što bi bilo grijeh. — Poput roditelja svi ostali ukućani ne 
smiju ništa zla pred djecom govoriti ili činiti. Djeca, naime, 
drže ono za dopušteno što vide kod kuće. 

U djece je velik nagon za oponašanjem, te oponašaju sve 
što vide. Njihovo je srce slično ogledalu koje sve predočuje 
što se pred njim drži. Roditelji treba da se sjećaju ozbiljno 
Spasiteljeve opomene: »Tko sablazni jednoga od ovih male¬ 
nih, koji u mene vjeruju, bolje bi mu bilo da se objesi mlin¬ 
ski kamen o vratu njegovu i da potone u dubinu morsku«. 
Propadne li duša djetetova radi roditeljskoga nemara, tad se 
roditelji opravdano moraju bojati prijetnje Božje: »Krv ću 
njegovu tražiti iz vaše ruke«. 

Kod odgoja treba spajati ljubav i strogost. Roditelji neka 
rijetko i blago kažnjavaju. Kazna je lijek. Uzima li se lijek 
prečesto i u velikoj mjeri, tada on škodi i mjesto zdravlja do¬ 
nosi smrt. Bolje je dobre sklonosti kod djece promatrati i 
njegovati, nego samo zle istraživati i neprestano kažnjavati. 

Ljubav se roditeljska ne smije izroditi u maženje. Nije 
dobro da roditelji iz neuredne ljubavi prema djeci sve dječje 
pogreške propuštaju bez kazne. 

Teško je pojmiti da dijete kroz vrijeme odgoja nikad ne 
bi osjetilo tjelesne kazne. To bi moralo biti izvanredno dobro 
dijete, ili bi roditelji bili izvanredni odgojitelji. Jedno i drugo 
je velika rijetkost. Iskustvo pokazuje da koji put ni lijepa 
pouka ni dobri primjeri ne koriste, pa treba upotrijebiti i 
neku oštriju kaznu. Sveto pismo veli: »Tko štedi šibu, mrzi 
na svojega sina«. I na drugom mjestu: »Ako dječaka šibom 
udariš, ne će zato umrijeti«. 

Ljudi na visokim položajima rado naglašuju da svoj ži¬ 
votni uspon duguju strogom i odlučnom roditeljskom odgo¬ 
ju. Propali đaci i propali ljudi uopće redovito krivnju bacaju 
na roditelje. Možda neki imaju i pravo. Da su im roditelji 
bili stroži svršili bi koju školu i u životu nešto polučili. Ko¬ 
ristili bi sebi, roditeljima i zajednici. 

U životu roditelja ništa ne može biti ljepše i veće, pleme¬ 
nitije i uzvišenije od odgoja djece. Najveća žalost roditeljska 
su zla, a najveća radost su čestito odgojena djeca. Kako su 
ponosni otac i majka kad se o njihovoj djeci lijepo i pohvalno 
govori. Zla djeca nanose roditeljima samo sramotu. 

Kršćanski odgoj djece je u prvom redu u rukama majke. 
Kod odgoja djece treba da se otac i majka lijepo popunjava¬ 
ju. Otac je više zastupnik Božje moći i pravde, a majka po 
svojoj blagosti i nježnoj ljubavi više slika Božje dobrote i 
milosrđa. Na ocu je da svojim životnim ugledom potvrdi i 
odobri što je majka djecu naučila i da djeluje na djecu da 
majčine naloge izvršuju. 

O odgoju ovisi budućnost djece. Kako su djeca u mla¬ 
dosti odgojena takova obično ostanu kroz čitav život. S dje¬ 
com je kao s poljem. Polje donosi dobre plodove ako je dobro 
obrađeno. Neobrađeno ili loše obrađeno polje donosi slabe ili 
nikakve plodove. Dijete je po svojoj duši mekano i osjetljivo. 
Zato utisci što ih dijete prima u mladosti nikad ne iščeznu 
iz njegove duše. Dijete je slično mladom drvetu. Znakovi što 
si ih urezao u mlado drvo ne izgube se nikad. Naprotiv, što 
drvo više raste, to su i urezani znakovi veći. Što se u mlado¬ 
sti nauči, to se u starosti čini. 

U kasnijim se godinama čovjek teško mijenja. Mlado drvo 
još možeš savijati, ali staro ne. Dok je željezo usijano, možeš 
ga kovati koliko hoćeš i dati mu oblik kakav hoćeš, a kad 
jednom ohladni i postane tvrdo, udaraj po njemu koliko god 

možeš, oblik mu ostaje uvijek isti. Zemlja se obrađuje na 
vrijeme — u proljeće. U proljeće valjano obrađena donosi bo¬ 
gate plodove. Seneka veli: Lako je upravljati mladim srcima, 
ali je teško iskorijeniti opačinu koja je s nama odrasla. 

Zločine čine najviše oni koji su imali zanemaren odgoj 
u mladosti. Roditelji, velika je na vama odgovornost u pogle¬ 
du odgoja vaše djece. Roditelji, koji zapuštaju odgoj svoje 
djece ubijaju i dušu djeteta. 

Mnogi roditelji mnogo rade i nastoje da svojoj djeci pri- 
vrijede što više imovine, a da se za njihov odgoj gotovo ništa 
ne brinu. 

Ima opravdanih tužbi, da su djeca nezahvalna roditelji¬ 
ma. Mnogo su dobra od roditelja primila, a malo ili ništa vra¬ 
ćaju. Nema sumnje da to boli roditelje i s pravom se tuže 
na takvu djecu. Ali stoji i to da je velik broj roditelja koji 
su zanemarili odgoj djece, djeci ništa dobra nisu dali, pa im 
djeca nemaju što vraćati. Kako tko posuđuje, tako mu se 
vraća. Tko je puno posudio, ima pravo da mu se puno i vraća. 

Međutim, kako god ljudsko društvo nisko stajalo, još 
uvijek ima uzornih roditelja koji su pripravni i na najteže 
žrtve za djecu, ali i uzorne djece, koja su ne samo do groba 
nego i preko groba zahvalna svojim roditeljima. Koliko put 
se događa da su roditelji već davno umrli, i mahovinom im 
je grob zarastao, a djeca, i sama u godinama, još uvijek rado 
dolaze na njihov grob, donose cvijeće, i Bogu upravljaju tople 
molitve za sretnu vječnost svojih roditelja. 

MJEŠOVITE ŽENIDBE 

Za sretan brak dobro je da su zaručnik i zaručnica jed¬ 
nake ili slične ćudi, podjednake naobrazbe i odgoja, a naroči¬ 
to je važno da su i iste vjere. Vrlo je nezgodno ako su muž 
i žena različite vjere, neka djeca majčine ili očeve vjeroispo¬ 
vijesti. Nastaju poteškoće oko odgoja djece, pohađanja crkve, 
slavljenja blagdana i dr. Djeca, da se ne zamjere ni ocu ni 
majci, uopće ne vrše vjerske dužnosti, postaju ravnodušna 
prema vjeri i žive kao da uopće nemaju vjere. 

Ipak Crkva katkad dopušta mješovite brakove, dakako 
uz neke uvjete. Crkva poznaje krutost života i ljudske slabo¬ 
sti. Svako pravilo ima izuzetaka, svaki zakon predviđa poseb- 


14 Kako će čovjek omiljeti Bogu 

ne slučajeve, a tako i katolička crkva iz opravdanih razloga 
dopušta i mješovite ženidbe. Obje stranke moraju poštivati 
vjersku slobodu i slobodno vršenje vjerskih dužnosti. Ako ka¬ 
tolička stranka u mješovitom braku ne vrši vjerske dužnosti 
i ne pazi na vjerski odgoj djece, prati je nemir u duši, grižnja 
savjesti i odgovornost pred Bogom. 

Problem mješovitih ženidaba rješavao je i Drugi vatikan¬ 
ski sabor. Papa Pavao VI objavio je novi papinski dekret o 
mješovitim ženidbama pod naslovom »Matrimonia mixta« 
(Mješovite ženidbe). U uvodnom dijelu dekreta naglašava se 
da je Crkva svjesna kako mješovite ženidbe, osim rijetkih iz¬ 
nimaka, ne pridonose zbližavanju među različitim kršćanskim 
zajednicama, niti utiru put jedinstva. Iz mješovitih brakova 
redovno proizlaze velike opasnosti za vjeru supruga i za vjer¬ 
ski i uopće moralni odgoj djece. 

Crkva odvraća od sklapanja mješovitih brakova, jer je 
njezina živa želja da katolici u svom bračnom životu uzmog¬ 
nu doseći savršeni duhovni sklad i puno zajedništvo života. 

Ipak novi dekret pomaže da se stvari srede tako da bi 
bilo zajamčeno apsolutno poštivanje zakona božanskog prava. 
Dekret naglašava bitnu razliku mješovitih brakova skloplje¬ 
nih između kršćana različitih zajednica (katolika s pravo¬ 
slavnim ili protestantima) i brakova kršćana s nekrštenima. 
Radi različitih gledišta nekatolika o braku, katolička disci¬ 
plina prema mješovitim ženidbama ne može za sve biti jed¬ 
naka, nego se mora prilagoditi različitim slučajevima i okol¬ 
nostima. S pravoslavnim nas veže mnogo više nego s drugim 
kršćanima, jer oni imaju sve valjane sakramente, valjano sve¬ 
ćenstvo i euharistiju. Zato su brakovi katolika s pravoslav¬ 
nima, sklopljeni u pravoslavnim crkvama i pred pravoslav¬ 
nim svećenicima, valjani. Obzirom na dopuštenost traži se 
dopuštenje katoličkog biskupa. 

Brak katolika s krštenim nekatolikom uvijek je valjan, 
ako je pravilno sklopljen, a brak katolika s nekrštenom oso¬ 
bom nije valjan, osim ako je sklopljen po katoličkoj formi. 
U takvim slučajevima biskup daje dopuštenje kad se uvjeri 
da postoje pravi razlozi i uz određene kautele. Katolička 
stranka u tom braku obavezana je čuvati svoju vjeru. Nekato- 
lička je stranka u tom ne smije smetati. Katolička i ne¬ 
katolička stranka moraju obećati da će djeca biti katolički 

krš tena i katolički odgojena. Crkva traži da se nekatolička 
strana na vrijeme upozori kakve je obaveze preuzela. Brak 
s nekrštenim je u načelu valjan samo ako je sklopljen pred 
katoličkim svećenikom, odnosno u obliku koji propisuje ka¬ 
tolička crkva, kako je gore istaknuto. 

Mjesni biskupi mogu odobriti iz ozbiljnog razloga da se 
ženidba valjano sklopi i pred nekatoličkim službenikom. Ako 
je nekatolička stranka krštena, vjenčanje se može svečano 
obaviti i za vrijeme mise. Zabranjuju se vjenčanja gdje bi 
zajedno obred vjenčanja vršili katolički i nekatolički službe¬ 
nik. Ne dopušta se ni prethodno ili naknadno vjenčanje pred 
nekatoličkim službenikom. Dekret ne isključuje ni mogućnost 
da nekatolički službenik bude prisutan kod vjenčanja, da pri 
tom izmoli određene molitve ili održi slovo. 

Mjesnim biskupima daje se ovlast ukrijepljenja u korije¬ 
nu između katolika i nekatolika koji su već sklopili brak mi¬ 
mo katoličkih propisa. Oni koji već žive u brakovima s pro¬ 
testantima koji nisu sklopljeni u katoličkoj crkvi (isto vrijedi 
i za starije mješovite brakove s pravoslavnima koji su sklop¬ 
ljeni prije 1967) ne moraju ponovno na vjenčanje u katoličku 
crkvu, nego biskup može njihove brakove proglasiti valjani¬ 
ma, (ako samo postoji prava ženidbena privola s obje stra¬ 
ne), kao da su obavljeni u katoličkoj crkvi. 

DJEVIČANSKI STALEŽ 


Katolička Crkva visoko cijeni ženidbu, jer je ženidba Bož¬ 
ja ustanova. Bog ju je ustanovio u osvit ljudske zajednice, a 
Isus ju je digao na čast svetog sakramenta. Katolička Crkva 
propovijeda svetost, jedinstvo i nerazrješivost ženidbe. Crkva 
kroz svu svoju povijest budno pazi, da se vjerno vrše ženid- 
beni propisi i ne popušta od svetoga značaja ženidbe, makar 
se što diglo protiv njene uzvišenosti. 

Međutim, djevičanski stalež, odabran radi Boga i Bogu 
za ljubav, je još odličniji. Uvijek je u Crkvi vladalo uvjere¬ 
nje, da mladić i djevojka, udovac i udovica bolje čine ako se 
Bogu za ljubav odreknu ženidbe i žive samotno. 

Kad je Isus jednom zgodom izlagao razne ženidbene te¬ 
rete, koji izviru iz nerazrješivosti ženidbe, primijetili su apo¬ 
stoli: »Ako je tako nije se dobro ženiti«. Na to je Isus nado¬ 
vezao da ima ljudi koji cijene djevičanstvo radi Boga, ali svi 
ljudi to ne razumiju. Ovdje Isus uzdiže djevičanstvo nad že¬ 
nidbu. A sv. Jeronim dodaje: »Velika je vjera i velika kre¬ 
post biti najčišći Božji hram, svega se za žrtvu prinijeti Bogu 
i biti svet tijelom i dušom«. 

Sv. Pavao u prvoj poslanici Korinćanima (gl. 7) piše: 
»Dobro je čovjeku da se ne dotakne žene. Jer bih htio da svi 
ljudi budu kao i ja. A neoženjenima i udovicama velim: do¬ 
bro im je, ako ostanu kao i ja« — tj. bez žene, da žive samot¬ 
no, djevičanski kao i sv. Pavao. »Tko je neoženjen, brine se za 
Gospodnje, kako će ugoditi Gospodinu. A tko je oženjen, bri¬ 
ne se za svjetsko, kako će ugoditi ženi, pa je razdijeljen. I 
žena neudata i djevica brine se za Gospodnje, da bude sveta 
tijelom i dušom, a koja je udata brine se za svjetsko, kako 
će ugoditi mužu. Tko udaje svoju djevicu, dobro čini, a onaj 
koji ne udaje, bolje čini«. 

Mladić i udovac koji se žene, djevojka i udovica koje se 
udaju, dobro čine, jer je ženidba sveta ustanova. A mladić i 
udovac koji se radi Boga ne žene, djevojka i udovica koje se 
radi Boga ne udaju, bolje čine, jer je djevičanski život nad 
ženidbenim. 

Mladić i udovac, djevojka i udovica, jer nemaju obitelj¬ 
skih briga, mogu se čitavi posvetiti Bogu, vjeri, molitvi, raz¬ 
matranju, pobožnostima i dobrim djelima. Mogu se više žrt¬ 

vovati za siromahe, za bolesnike, za zapuštenu djecu i za bi¬ 
jedne, nego oni koji su oženjeni. 

Muškarci koji su oženjeni i ženske koje su udate, naj¬ 
veći dio svoga vremena i svojih sposobnosti troše na obitelj. 
Muž da ugodi ženi, žena da ugodi mužu, a oboje kako će na 
noge postaviti djecu. Obiteljske su brige velike i teške i traju 
kroz cijeli život. Od jutra do večera neprestana borba za život, 
za uzdržavanje obitelji. Koliki jadi i neprospavane noći kad 
je muž ili žena ili dijete bolesno, kad tko u obitelji umre, ili 
obitelj padne u bijedu! Jasno je da obiteljski ljudi ni izda¬ 
leka ne dospiju toliko se posvetiti Bogu, molitvi i pobožnosti¬ 
ma kao oni koji su neoženjeni. 

Isus je za svoju majku odabrao najčišću, najljepšu i naj- 
uzvišeniju djevicu što ju je ikada Zemlja nosila. Sam je živio 
kroz cijeli svoj život djevičanski. Njegov je djevičanski život 
bio tako očit, toliko poznat i tako visoko cijenjen da mu ni 
najgori neprijatelji u tom pogledu nisu se usudili ništa pri¬ 
govoriti. Sv. Ivana apostola baš radi djevičanskog života od 
svih je apostola najviše volio. I kad je na križu umirao, oda¬ 
brao je djevičanskoga apostola sv. Ivana i njemu predao svo¬ 
ju djevičansku majku da ju časno dohrani. Primjerom je svo¬ 
jim Isus jasno pokazao da više cijeni djevičanski nego ženid- 
beni stalež. 

Tridentinski sabor uči da je djevičanstvo nad ženidbom. 
Sv. Ivan Krizostom uči: Djevičanstvo nadvisuje ženidbeni sta¬ 
lež toliko koliko anđeli ljude. Sv. Izidor: Djevičanstvo ima 
toliku prednost pred ženidbom koliko nebo pred zemljom i 
duša pred tijelom. Sv. Ambrozije: Časna je ženidba, ali je još 
časnije djevičanstvo. 

Bog nikomu ne ostaje dužan. Svaku žrtvu bogato nagra¬ 
đuje. A pogotovo bogato nagrađuje ovako veliku žrtvu kao što 
je djevičanski život odabran radi Boga. Krist Gospodin kaže: 
»Tko ostavi kuću ili braću ili sestre ili oca ili mater ili ženu 
ili djecu ili polja poradi moga imena, primit će stoput ono¬ 
liko i baštinit će život vječni«. 

BLAGOSLOVINE 


Blagoslovine — to su sveti obredi koje je Crkva ustano¬ 
vila, ili predmeti koje je Crkva blagoslovila za pobožnu upo¬ 
rabu vjernika. 

Blagoslov se Božji sastoji u tome da Bog oslobodi čo¬ 
vjeka od zemaljskih zala: od bolesti, siromaštva, sramote, 
nesreće, napasti i drugih jada što čovjeka snalaze ovdje na 
zemlji, i da dade čovjeku zemaljska dobra: zdravlje, dug ži¬ 
vot, imetak, čast, sreću i druga dobra kojima se čovjek veseli 
u ovom smrtnom žvotu. Opreka je Božjem blagoslovu pro¬ 
kletstvo Božje, a sastoji se u tom da Bog dopusti, da ljude 
zadese raznovrsne nesreće bilo za života ili na smrti. 

Božji blagoslov dobivaju ljudi kad rade u ime Božje ili 
u ime Isusovo. Bog ne može ostaviti bez nagrade čovjeka koji 
u svom životu i radu m sli na Boga, teži za Bogom, radi Boga 
čini dobro i izbjegava zlo, dakle čovjeka koji je svim svojim 
bićem povezan s Bogom. Blagoslov se Božji dobiva savjesnim 
svetkovanjem nedjelje i blagdana. Djecu blagosliva Bog kad 
poštuju roditelje. Takvoj djeci daje Bog dug i sretan život 
na zemlj'. Milostinja, što je ljudi daju za potrebe crkve ili da 
ublaže bijedu siromaha razara mnoge grijehe i oslobađa od 
vječne propasti. Češće i pobožno slušanje sv. mise je neiscrpi¬ 
vi izvor Božjeg blagoslova. A naročito sredstvo za postizava¬ 
nje Božjega blagoslova jesu baš u tu svrhu određene blago¬ 
slovine. 

Nakon istočnoga grijeha leži u stvorovima i na čitavoj 
prirodi Božje prokletstvo. Bog je ostavio na zemlji tragove 
svoje srdžbe: bolest i smrt ljudi i ostalih stvorova. Neprija¬ 
teljstvo i rat među ljudima i među životinjama. Bure, oluje, 

poplave, mraz, tuča. Strašna vrućina i nesnosna zima. Otrov¬ 
ne i grabežljive životinje. Gamad na ljudima i životinjama. 
Hruštevi, koji uništavaju šume, polja i vinograde. Crvi i gu¬ 
sjenice, koji izjedaju drveće i cvijeće. Kad čovjek temeljito 
razmotri sve nevolje što ga biju na zemlji, onda je zemlja 
uistinu »suzna dolina«. 

Da ublaži i ukloni prokletstvo Božje, Isus je često blago¬ 
slivljao, iscjeljivao bolesne i izgonio zle duhove. Tu je vlast 
dao i apostolima. I Crkva se često služi tom vlašću. Crkva bla- 
goslivlje ili posvećuje neke predmete i moli Boga, da po tim 
blagoslovljenim ili posvećenim predmetima istjera nečiste 
duhove ili iscijeli bolesti. Kod posveta se i blagoslova služi 
Crkva vidljivim znakovima, osobito znakom sv. Križa i blago¬ 
slovljenom vodom, a kod posveta i sv. uljem. Pali se i svjetlo 
koje označuje Spasitelja, svjetlo svijeta. Često se blagoslov¬ 
ljeni i posvećeni predmeti okade tamjanom: to upozorava lju¬ 
de da blagoslovine treba pobožno upotrebljavati. 

Svećenik blagoslivlje vjernike na koncu sv. mise. Pokor¬ 
nika kod sv. ispovijedi. Sve vjernike koji se prije sv. pričesti 
skupno ispovijedaju. Sve koji se pričešćuju. Zaručnike kod 
vjenčanja. žene poslije poroda. Na blagdan sv. Blaža se blago- 
siivlju grla. Blagoslov se daje umirućima i pokojnima. 

Žena poslije poroda moli Božji blagoslov za svoje novo¬ 
rođeno dijete. Taj blagoslov potječe iz Staroga zavjeta. Tamo 
je svaka majka četrdeseti dan poslije rođenja dječaka ili 
osamdeseti dan poslije rođenja djevojčice morala sa svojim 
djetetom doći u hram i prikazati dijete Bogu. I Majka Božja 
je vršila taj propis i četrdeseti dan nakon poroda donijela je 
Isusa u jeruzalemski hram i prikazala ga Bogu. Uspomenu 
na Isusovo prikazanje u hramu slavimo na Svijećnicu (2. II). 

Blagoslov sv. Blaža uvela je Crkva na uspomenu sv. Blaža, 
biskupa u Sebasti u Armeniji koji je umro 316. Sv. Blaž je izli¬ 
ječio jednoga dječaka kojemu je u grlu zastala riblja kost. Iz¬ 
liječio ga je tako da mu je dvije upaljene svijeće, što ih je 
dječakova majka darovala crkvi, u obliku križa stavio pod 
vrat i nad njim molio. I danas Crkva, dijeleći blagoslov sv. 
Blaža, moli da Bog po zagovoru sv. Blaža kršćane sačuva od 
bolesti grla i svih drugih zala. 

Umiruće blagoslivlje svećenik kad im dijeli sakramente 
umirućih, a pokojne kad ih sprovodi na vječni počinak. 

ŠTO SVE CRKVA BLAGOSLIVLJE? 


Crkva blagoslivlje ne samo ljude — osobe, nego i stvari 
kojima se ljudi služe. 

Obično se blagoslivlju kruh, meso i jaja o Uskrsu da kod 
uživanja ne naškode nego da koriste zdravlju. Vino na blag¬ 
dan sv. Ivana, apostola i evanđeliste. Poljski plodovi prigo¬ 
dom ophoda na Markovo i na prosne dane (prema prastarom 
običaju) da ih vihor ne obori, ni tuča ne potuče, ni poplava 
ne uništi. Kuće se blagoslivlju naročito o blagdanu Svetih 
triju Kralja da u njima bude zdravlje, čistoća, pobjedna kre¬ 
post, poniznost, dobrota i blagost, potpuno izvršivanje zakona 
i zahvaljivanje Bogu Ocu i Sinu i Duhu Svetomu. Voda se 
blagoslivlje da odgoni đavle i uklanja bolesti. Zato se toplo 
preporučuje vjernicima da uvijek imaju u svom stanu blago¬ 
slovljene vode i škrope njom sebe i stan. Svijeće se blago¬ 
slivlju na Svijećnicu i na Veliku subotu i upozoruju nas na 
Isusa — svjetlo svijeta. Palme na Cvijetnicu, a sveta ulja se 
posvećuju na Veliki četvrtak. Posebno se svečano posvećuju 
crkve i manje svečano kapele, oltari i groblja. Najčešće se 
blagoslivlju: križevi, kipovi, krunice, medaljice i zastave. Ko¬ 
načno, Crkva blagoslivlje i posvećuje sve što pripada Božjoj 
službi. 

Među blagoslovine se ubraja i zaklinjanje zlog duha. Za¬ 
klinjanjem nalaže Crkva sotoni u ime Isusovo, da ostavi ljude 
ili stvari. Sveto Pismo spominje da je Isus dao vlast izgoniti 
đavle i apostolima. »I dozvavši svojih dvanaest učenika, dade 
im vlast nad nečistim duhovima da ih izgone«. Egzorcizam 
može činiti svećenik samo s posebnim biskupovim dopušte¬ 
njem. 

Za svoga boravka na zemlji Isus Krist je pokazao da je 
Gospodar ne samo zlih duhova nego i gospodar čitave prirode 
i svih prirodnih sila. Kod njegova su se rođenja objavili ču¬ 
desni znaci. Kod njegove je smrti pomrčalo sunce protiv sva¬ 
koga prirodnoga zakona. Na njegovu su se zapovijed stišali 
valovi na uzburkanom moru. More je bilo pod njegovim no¬ 
gama čvrst put. Na njegovu se molbu odmah osušila neplodna 
smokva. Po njegovoj se volji umnožila hrana u rukama njego¬ 
vih učenika. Sve moguće jade i nevolje i samu smrt i raspada¬ 
nje mrtvoga tijela je uklanjala svemoguća volja Isusova. A 

Crkva je namjesnica Kristova. I ona ima pravo zazivati blago¬ 
slov Božji na prirodne sile i njezine molitve neće biti bez 
uspjeha! 

Isus je sam blagoslivljao i time blagoslovine preporučio 
nama. Isus je blagoslovio kruh i ribe, djecu, učenike kod 
svoga uzašašća na nebo. I prije Isusa su blagoslovine bile u 
običaju. Bog je blagoslovio praroditelje u Edenu. Noa je bla¬ 
goslovio svoja dva sina. Jakob prije svoje smrti svojih dva¬ 
naest sinova. Mojsije prije svoje smrti izraelski narod. Aron, 
a poslije njega židovski svećenici, morali su ujutro i navečer 
u predvorju hrama narod blagoslivljati. Činili su to tako da 
su podigli ruke nad narod i zazivali tri puta ime Jehova. 

Blagoslove redovito dijele biskupi i svećenici, ali ih mogu 
dijeliti i svjetovnjaci. Vjernici blagoslivlju svoju djecu prije 
spavanja, prije putovanja, prije vjenčanja ili na smrtnom kre¬ 
vetu. Česti je običaj da kućedomaćin načini križ nad kruhom 
prije nego ga načne, nad jelom prije ručka ili večere. To je 
molitva Bogu da nam hrana koristi. 

Blagoslovine nas čiste od lakih grijeha i čuvaju od mno¬ 
gih napasti i tjelesnih zala. Ali nas ne oslobađaju od onih na¬ 
pasti i tjelesnih nevolja koje nam služe za spasenje duše. Od 
blagoslovina ne smijemo očekivati veći učinak nego što ga 
imaju po molitvi Crkve. Krivo bi mislio tko bi držao, ako nosi 
sa sobom blagoslovljenu medaljicu Majke Božje ili Sveca da 
neće izgorjeti u vatri ili se utopiti u dubokoj vodi. To Crkva 
u molitvi kad blagoslivlje medaljice ne moli, niti takova što 
vjernicima obećaje. Kod blagoslova pobožnih predmeta Crkva 
moli da oni, koji se tim predmetima služe, dobiju zdravlje 
za tijelo i zaštitu za dušu, a ne da budu spašeni od vrato¬ 
lomnih nedaća. 

Blagoslovine koriste najviše ako je čovjek bez smrtnoga 
grijeha i ako ih upotrebljava s pouzdanjem u svemoć Božju. 
Pobožni kršćani cijene blagoslovine i veoma se njima služe. 
Škrope se s blagoslovljenom vodom, nose blagoslovljene 
predmete, imaju svete slike u svojim stanovima, rado obavlja¬ 
ju svoje molitve u crkvi, jer je molitva djelotvornija u crkvi 
nego na kojem drugom mjestu. Blagoslovine valja upotreb¬ 
ljavati osobito u teškim napastima i bolestima. 

MOLITVA 


Moliti znači dići pamet i srce k Bogu. Moli tko misli na 
Boga, teži za Bogom, sinovski i prijateljski osjeća za Boga i 
raduje se Bogu. 

Kad je čovjek u nazočnosti koje plemenite i drage osobe, 
tad je čitavo njegovo biće zabavljeno tom osobom, a na sve 
drugo zaboravlja. Tako se treba vladati kad razgovaramo s 
Bogom kad se Bogu molimo. 

Sama pomisao na Boga još nije molitva. I đavli u paklu 
misle na Boga pa ipak se ne mole. Uz misli, upravljene Bogu, 
Stvoritelju i Gospodaru našemu, svemogućemu i sveznajuće¬ 
mu Početniku života našega, za Boga treba i osjećati onako 
kako dobra djeca osjećaju za svoga oca i vjerni prijatelj za 
svoga prijatelja. 

Za molitve treba da se naše misli i naši osjećaji dižu k 
Bogu kako se Isus na dan svoga uzašašća dizao prema nebu. 
Ili kako se oblaci tamjana dižu k nebu. Ili kako se ševa kad 
pjeva diže u nebeske visine. 

Sv. Ivan Hrizostom kaže: »Najveća je čast i dostojanstvo 
čovjekovo što može sa svojim Stvoriteljem govoriti i pouz¬ 
dano se sjediniti«. Od svih stvorova na zemlji, a tih je bez¬ 
broj, jedini čovjek svjesno govori s Bogom, jedini čovjek moli. 
Isti svetac veli: »Diviti se moramo kako se Bog blagohotno 
snizio do nas, jer nam ne samo dopušta nego i zapovijeda 
da s njim govorimo«. 

Nekada za vrijeme molitve klečimo. Što hoćemo kleča¬ 
njem izraziti? Da smo maleni i ništetni pred Bogom. Bog j e 
neizmjeran, a mi smo zemaljski smrtnici. Kod molitve skla- 

parno i ruke. Sklopljene ruke su kao svezane ruke. Znače da 
smo nemoćni i slabi, a prava i trajna pomoć dolazi samo od 
Boga. Što može čovjek sam po sebi? Zlo činiti, griješiti, biti 
zloban i pakostan, jer je »mišljenje sina čovječjega zlo od 
njegove mladosti« (1 Mojs 8,21). A »svaki dobri dar i svaki 
savršeni poklon odozgo je, silazeći od Oca zvijezda, u koga 
nema promjene« (Jak 1,17). Za molitve se i u prsa udaramo 
da pokažemo da smo grješnici i da grijesima zaslužujemo 
udarce od Boga. Radi naših nas grijeha Bog često bije. Što 
su drugo tjelesne bolesti, duševni nemiri, svađe, razdori, ne¬ 
sloga u ob'telji, neposlušna i opaka djeca, nego udarci iz 
Božje ruke, da Bog ukroti našu divlju i buntovnu narav. 

Koji put se u molitvi bacamo na zemlju, padamo ničice 
na tlo. Sravnjujemo se sa zemljom da pokažemo da smo pred 
Bogom prah i pepeo. Tako se Isus Krist molio na Maslinskoj 
gori. U smrtnoj borbi Isus »pade na lice svoje moleći se i 
govoreći: Oče moj, ako je moguće, neka me mimoiđe kalež 
ovaj, ali ne kako ja hoću, nego kako ti« (Mt 26,39). Poput 
Isusa i novozavjetni svećenici padaju ničice u molitvi na 
Veliki petak na podnožju oltara. Kod osobito žarke molitve 
moli se s uzdignutim i raširenim rukama. Tako se molio 
Isus raspet na križu. Jednako Isusu i mi svećenici molimo 
uzdignutim i raširenim rukama u sv. misi, a čine to rado i 
naši vjern ci. 

Vanjskih znakova kao što je klečanje, sklapanje ruku, 
udaranje u prsa i padanje ničice na zemlju Bog ne treba, jer 
Bog vidi i najtajnije naše misli i osjećaje i vrlo dobro znade 
naše duševno raspoloženje i bez vanjskih znakova. Vanjski 
su znakovi potrebni ljudima zato da njima potičemo sebe i 
druge na pobožnost. I upravo zato, jer vanjski znakovi nisu 
nužni za pobožnost, pobožnost može postojati i bez njih, pa 
se vanjski znakovi mogu i izostaviti kad to traži valjan raz¬ 
log. Od čovjeka koji nema noge, ili je hrom ili uzet, ne traži 
se klečanje kod molitve. Njegova je molitva Bogu draga i 
duši korisna i bez klečanja. Čovjek koji je teško bolestan ne 
može ni klečati, ni ruke sklapati, niti se u prsa biti, a još 
manje ničice na zemlju pasti, pa ipak pobožno moli ako misli 
na Boga i s pouzdanjem upravi k Bogu koji uzdah, čovjek 
izmučen od dnevnoga napornoga rada, jedva dočeka da dođe 
večer, da legne u krevet i da ležeći moli krunicu ili koju 
drugu molitvu. Čini što može i molitva mu je valjana. Hodo- 

časnici mole hodajući. Svi koji su na cesti ili ulici, mole sto¬ 
jeći, kad u podne zvoni. 

Prirodno je da se unutrašnji osjećaji očituju vanjskim 
znakovima. Međutim, unutrašnja molitva može biti pobožna 
i bez vanjskih znakova, a vanjski znakovi imaju vrijednost 
samo onda ako su vjerni odraz unutrašnjega raspoloženja. 


MOLITVA U DUHU I USMENA MOLITVA 

Moliti možemo u svojoj nutrini, u duhu. Dižemo k Bogu 
svoj um i svoje srce, a da izvana ne pokazujemo nikakva 
znaka, niti itko drugi opaža da molimo. Tako možemo moliti 
kad hodamo, sjedimo, ili što radimo. Takva je molitva mogu¬ 
ća na svakom mjestu, u svako doba, kod svakog posla i u 
svakom tjelesnom stavu. 

Usmeno se molimo kad mičemo ustima, kad izgovaramo 
molitvu. Usmenu molitvu izgovaramo sad tiše, sad glasnije. 
Nekad čovjek moli sam za sebe, a nekad zajedno s drugima. 
Lijepo je kad čitava obitelj moli zajedno glasno u svom do¬ 
mu, a još je ljepše i svečanije kad se vjernici skupe u župnoj 
crkvi ili kojoj kapeli, gdje predmoli glasno svećenik ili koja 
druga osoba, a svi drugi vjernici skladno odgovaraju. Krunica 
i litanije se redovito mole u zajednici tako da jedan predmoli, 
a svi drugi nazočni skupno odgovaraju. 

Usmena je molitva nužna i korisna. Nužna je jer je čov¬ 
jek sastavljen od duše i tijela, pa treba da mole oba sastavna 
dijela — duša i tijelo zajedno. Na usmenu molitvu upućuje 
prorok Ozija kad kaže: »Uzmite sa sobom riječi pokajanja! 
Obratite se Gospodu i recite mu: Oduzmi svu krivnju i umi- 
lostivi se! I mi ćemo ti žrtvovati hvalospjev usana svojih« 
(Oz 14,3). Čovjeku je prirođeno da unutrašnja čuvstva izvana 
očituje. Kad je čovjek u duši smiren, zadovoljan i sretan — 
i lice mu je veselo. A kad u duši ćuti bol ili nesreću — lice 
mu je tužno i snuždeno. Nemoguće je tako vješto sakrivati 
unutrašnje osjećaje, a da ne bi prije ili kasnije probili van. 
»Od punine srca usta govore«. O onom čega je srce puno, 
nužno i usta govore. Kad čovjek nekoga u duši iskreno voli, 
onda će mu to i riječima izraziti i darovima potvrditi. A ako 
čovjek nekoga u duši mrzi, izvana će to očitovati ogovorom 

i klevetom, a možda će ga i nožem ili sjekirom napasti. Kad 
čovjek u duši visoko cijeni i ljubi Boga, onda će ustima rado 
govoriti o Bogu i toplom molitvom zasvjedočiti mu svoju 
privrženost. 

Kad bi se ljudi molili samo u nutrini, u duhu, ne bi se 
moglo nadzirati tko se moli a tko ne moli. Ni to tko se isprav¬ 
no moli, a tko se krivo moli, pa Boga umjesto da slavi, još 
Boga vrijeđa. Kad bi netko u duhu molio ovako: Pomozi mi 
Bože da sretno ukradem, ili s uspjehom upalim tuđu kuću, 
ili ubijem neprijatelje — taj bi se krivo molio i takvom bi 
molitvom vrijeđao Boga. Kad bi se ljudi samo u duhu molili, 
svaki bi se molio na svoj način — ne bi bilo jedinstva u 
molitvi. Kad se na glas molimo, a pogotovo kad se u zajednici 
molimo, lako je prosuditi da li je molitva prava ili kriva, da 
li smo u molitvi jedinstveni kako crkvena vlast želi i propi¬ 
suje, ili netko uvodi u zajednicu krive, neodobrene molitve. 

Usmena molitva ima tu moć da molitelju rasplamti srce 
i uvećava pobožnost. Molitelj, kad čuje svoju molitvu, odu¬ 
ševljava se za pobožnost; i druge, koji ga slušaju kako pobož¬ 
no izgovara molitvu, pobuđuje na pobožnost. Bogu su napose 
drage zajedničke usmene molitve. Njih Gospod Bog osobito 
rado uslišava. Isus naglašava: »Ako dvojica od vas na zemlji 
jednodušno zamole što mu drago, dat će im Otac moj koji je 
na nebesima. Jer gdje su dvojica ili trojica sabrani u moje 
ime, ondje sam ja među njima« (Mt 18,29). 

Kad bi netko samo ustima molio, a u duši ne bi mislio 
na ono što moli, takva bi molitva bila bez uspjeha. Tako su 
se molili farizeji, pa se zato Isus tužio na njih: »Taj narod 
štuje me ustima, a srce je njihovo daleko od mene« (Mt 15,8). 
Sv. Augustin lijepo pripominje: Mnogi viču k Bogu samo 
glasom svoga tijela, a ne glasom svoga duha. Tko ruke sklapa, 
kleči, u prsa se udara, a kod toga ništa ne misli, licemjerac je. 

Kod usmene molitve mogu se moliti molitve iz molitve¬ 
nika, ali možemo s Bogom razgovarati i svojim riječima. U 
molitvenicima se nalaze molitve za razne zgode. Svaki će 
molitelj odabirati one molitve koje više odgovaraju potreba¬ 
ma njegove duše. 

Ne moramo uvijek moliti iz molitvenika. Dobro je koji 
put razgovarati s Bogom slobodno — bez molitvenika — mo¬ 
liti svojim riječima. Tako se Isus molio na Maslinskoj gori 

kad je govorio: »Oče moj, ako je moguće, neka me mimoiđe 
kalež ovaj, ali ne kako ja hoću, nego kako ti!« (Mt 26,39). 
Kad svojim riječima razgovaramo s Bogom, ne moraju to 
biti neke osobite ili birane riječi, nego neka budu jednostavne 
riječi. Razgovarajmo s Bogom iskreno i od srca, jer Bog ne 
gleda na riječi nego na srce. Treba gledati da riječi budu 
srdačne. Desni razbojnik na križu izrekao je kratku molitvu: 
»Gospodine, sjeti se mene kad dođeš u kraljevstvo svoje!« 
Molitva je bila srdačna i puna pouzdanja i radi toga uslišana. 
Isus mu je odgovorio: »Zaista ti kažem, danas ces biti sa 
mnom u raju« (Lk 23, 42—43). 

čovjek može moliti sam ili zajedno s drugima. Isus je 
preporučio obje vrste molitve. Molitvu u samoći ili skrovito- 
sti kad je rekao: »A ti kad se moliš, uđi u sobu svoju i zatvo¬ 
rivši vrata, pomoli se Ocu svomu u tajnosti, i Otac tvoj, koji 
gleda u tajnosti, naplatit će ti« (Mt 6,6). A zajedničku je mo¬ 
litvu preporučio kad je naglasio: »Ako dvojica od vas na 
zemlji jednodušno zamole što mu drago, dat će im Otac moj 
koji je na nebesima« (Mt 18, 19). 


ZAŠTO MOLIMO? 

U razgovoru se s Bogom dotičemo raznovrsnih pitanja. 
Kad gledamo svemir, divimo se mudrosti Božjoj i slavimo 
Boga. Mučeni grižnjom savjesti radi naših grijeha, činimo 
pokoru i molimo Boga za izmirenje. A nakon dobivenih da¬ 
rova, a primamo ih svaki dan, u molitvi zahvaljujemo Bogu. 

Boga slavimo radi njegove neizmjerne savršenosti. Kad 
god se okrenemo oko sebe, svuda odsijava Božja savršenost. 
Sunce, mjesec, zvijezde, gorde planine, nepregledna mora, 
plodne ravnice, bezbrojne biljke i životinje, ljudi sa svojim 
veličanstvenim djelima — sve je to stvorila svemoć Božja i 
uredila mudrost Božja. Sve je u svemiru u divnom skladu i 
redu, sve nas to potiče da slavimo Boga. Velik si, Gospodine 
Bože, i neizmjerna su djela Tvoja! 

»Svet, svet, svet je Gospod Bog nad vojskama! Puna je 
sva zemlja slave njegove« (Iz 6,3). Boga u molitvi 
pojedinci, slavi ga Crkva u sv. misi sa slavopjevom »Slava 
Bogu na visini« i sa »svet«. U Crkvi postoji posebni slavopjev. 

»Tebe Boga hvalimo«. Anđeli još više slave Boga, jer su čisti 
duhovi, pa su savršeniji od ljudi i po naravi bliže Bogu. An¬ 
đeli spoznaju Boga i Božje savršenosti izvorno a ne preko 
stvorova kao mi ljudi. Njihova je sva služba u nebu u tome 
da se dive Bogu i slave nedokučivu savršenost Božju. 

U molitvi se obraćamo Bogu da nam pomogne u svim 
potrebama duše i tijela. Bog hoće da Ga molimo za sve što 
nam je nužno. Sv. Terezija veli: Tko ne moli, ne dobiva. Bog 
hoće da ga postojano molimo. Bog pozna naše potrebe i mo¬ 
gao bi nam pomoći i bez molitve. Ipak hoće da Ga molimo 
da ne bismo smatrali da nam svoje darove mora dati. Božji 
su darovi dobročinstvo, a dobročinstvo treba isprositi. 

Isus je na Maslinskoj gori molio za sebe da ga mimoiđe 
gorki kalež, strašna muka koju je kao Bog predvidio i koju 
po odredbi Božje providnosti ima trpjeti. Molio je — za obra¬ 
ćenje nepr jatelja — grješnika, kad je vapio k Ocu: »Oče, 
oprosti im, jer ne znaju što čine«. Sv. Stjepan, prvi mučenik, 
kad su ga kamenovali, molio je za sebe: »Gospodine Isuse, 
primi duh moj!« I za neprijatelje je molio: »Gospodine, ne 
primi im ovo za grijeh!« (D Ap 7, 59—60). Apostoli su se na 
moru u lađici molili Isusu: »Gospodine, izbavi nas, propado- 
smo!« (Mt 8, 25). Prvi kršćani su se molili gorljivo za sv. 
Petra dok je bio u tamnici. Sv. se Monika kroz godine i go¬ 
dine žarko molila za obraćenje svoga sina Augustina. 

Kad molimo Boga za oproštenje grijeha — to je pokor¬ 
nička molitva. Pokoru je činio i za oproštenje grijeha je 
molio kralj David nakon teških grijeha preljuba i ubojstva. 
Tom je zgodom ispjevao pokornički psalam: »Smiluj mi se r 
Bože, po velikom milosrđu svojem«. To je onaj dirljivi i po¬ 
tresni psalam što ga svećenici mole u raznim zgodama. 

Prorok Jona dođe u grad Ninivu i reče: »Još četrdeset 
dana i Niniva će propasti«. Ninivljani povjerovaše Bogu, ogla- 
siše post i obukoše se, veliki i mali, u pokorničke haljine. 
Vijest o tom doprije i do kralja u Ninivi. Tada on ustade sa 
svojega prijestolja, skide sa sebe svoj plašt, zamota se u 
pokorničku haljinu i sjede u pepeo. Onda dade oglasiti u 
Ninivi zapovijed kralja i njegovih knezova: Ljudi i životinje, 
goveda i ovce ne smiju okusiti ništa. Neka se glasno zaziva 
Bog, i neka se svaki okani svojega zla puta i opakoga djela 
svojih ruku! Možda se opet umilostivi Bog i odustane od 


223 


ljutoga gnjeva svojega tako da ipak ne izginemo« (Jon 3, 
4—9). Ovo je izrazita pokornička molitva, molitva za opro- 
štenje grijeha. 

Bog hoće da se za svako dobročinstvo zahvalimo. Sveto 
Pismo nas opominje: »Na svem zahvaljujte, jer to hoće Bog 
od vas u Kristu Isusu« (1 Sol 5, 18). Kad je Isus jednom 
zgodom izliječio 10 gubavaca, samo se jedan vratio i zahvalio 
na dobročinstvu. Isusa se bolno dojmila gruba nezahvalnost 
one devetorice, pa se gorko potužio: »Ne očisti li se deseto¬ 
rica, a devetorica gdje su?« (Lk 17, 17). 

Zahvalnost je najbolje sredstvo da od Boga dobijemo 
nova dobročinstva. Mnoge darove Bog uskraćuje ljudima baš 
zbog toga što ih ljudi ne znaju cijeniti i što nisu zahvalni 
Bogu. 


MOLITVA GREŠNIKA I PRAVEDNIKA 

Molitva čini od grešnika pravednike, jer po molitvi greš- 
nici stiču oproštenje grijeha. Razbojnik na križu, na desnoj 
Isusovoj strani, pomolio se Isusu vrlo kratkom molitvom: 
»Gospodine, sjeti me se kad dođeš u kraljevstvo svoje«. Isus 
mu je oprostio grijehe i zajamčio spasenje: »Zaista ti kažem: 
danas ćeš biti sa mnom u raju«. Carinik u hramu molio je 
ponizno i skrušeno: »Bože, milostiv budi meni grešniku«. 
Molitva je ganula Božje milosrđe i otišao je kući opravdan. 
Kralj David, koji je bio preljubnik i ubojica, kad je čuo ukor 
proroka Natana, skrušeno je priznao: »Sagriješio sam protiv 
Gospodina!« Natan odgovori Davidu: »I Gospod je tebi opro¬ 
stio grijeh tvoj«. 

Tko počne moliti, prestane griješiti, a tko prestane mo¬ 
liti, počne griješiti. Molitva preobražava ljude, jer po njoj 
postaju slijepci prosvijetljeni, slabići jaki, a grešnici sveci. 

Molitva mijenja grešnika u pravednika, jer grešniku pri¬ 
bavlja milost skrušenosti i obraćenja. Što se naša zemlja 
više približi suncu, to više primi od sunca svjetla i topline. 
Tako i naša duša tim više prima svjetla i jakost od Isusa 
Krista što se više u molitvi približimo Kristu. Molitva je pra¬ 
va knjiga propovijedi jer po molitvi postizavamo prosvjetlje- 

nje. Što više molimo, to jasnije spoznajemo veličanstvo i do¬ 
brotu Božju, posljednju svrhu svoga života, volju Božju, pra¬ 
vu vrijednost zemaljskih stvari i svoju vlastitu slabost. Unu¬ 
trašnje se prosvjetljenje kod mnog T h svetaca očitovalo i iz¬ 
vana. Mojsijevo se lice sjalo kad je nakon razgovora s Bogom 
sišao s brda. I Isusovo se lice u molitvi na gori Taboru pre¬ 
obrazilo, i odijelo je njegovo bilo bijelo i sjajno. 

Po molitvi duša naša dobiva novu snagu. Molitva je za 
dušu nebeska rosa. Kao što rosa po noći osvježuje biljku 
tako se i naša duša oporavlja po molitvi. Molitva je za dušu 
što je san za tijelo. U snu tijelo otpočine i skuplja novu snagu. 
Tako i duša otpočine i skuplja novu duhovnu snagu u molitvi. 
Zato je potrebno da se nakon duljega rada i prije važnih 
poslova utječemo molitvi. Za Isusa čitamo u Svetom Pismu 
da je često molio i čitave noći probdio u molitvi, a napose 
je žarko molio na Maslinskoj gori uoči svoje gorke muke. 

Molitva uzdržava pravednike u pravednosti, jer ih štiti 
od napasti i čuva od grijeha. Napast potamnjuje naš razum 
i slabi našu volju. Molitva djeluje obratno: ona prosvjetljuje 
razum i jača volju. Molitva djeluje protiv napasti kao voda 
protiv vatre. Sv. Ambrozije: Molitva je štit kojim odbijamo 
đavlove vatrene strelice. Sv. Krizostom: Molitva je sidro spa¬ 
sa za onoga koji je u pogibli da će mu duša pretrpjeti brodo¬ 
lom. 

Pravednik po molitvi postizava mnoge kreposti. Opaska 
je sv. Augustina: »Tko zna pravo moliti, zna također pravo 
živjeti«. Sv. Bonaventura: Mnogim krepostima sjaji koji je 
vrlo odan molitvi. Čovjek prisvoji sebi značaj onoga s kojim 
često opći. Tko s Bogom postojano opći poprimit će značaj 
Boga. Drvo koje raste na takovu mjestu kamo sunce dobro 
sja, dobro će rasti i donositi bogate plodove. To isto vrijedi 
za čovjeka koji se često u molitvi stavlja pred sunce milosti. 

Po molitvi postizavaju pravednici oproštenje vremenitih 
kazni za grijehe i vječnu nagradu. Misao je sv. Augustina: 
»Molitva se vije u nebo i odmah silazi Božje milosrđe«. Jed¬ 
nim jedinim Očenašem — veli sv. Augustin — ako se od srca 
izmoli, može se zadovoljiti za sve lake grijehe čitavog dana. 
Isusove su riječi: »Kad moliš, uđi u svoju sobu i zatvori vra¬ 
ta i moli se svom Ocu skrovito, a tvoj Otac, koji vidi u 
skrovitosti, naplatit će ti«. 


15 Kako će čovjek omiljeti Bogu 

Molitva razvedruje čovjeka, jer diže čovjeka k Duhu Sve¬ 
tom koji je tješite!j i odgoni žalost duha. Isus Krist obećaje 
okrepu svima koji se u molitvi k Njemu obrate. »Dođite k 
meni svi koji ste umorni i opterećeni i ja ću vas okrijepiti«. 
Sv. Jakob apostol upozoruje: »Ako je tko među vama žalos¬ 
tan, neka moli«. »Kušajte i vidite, kako je sladak Gospod« 
— veli Sveto Pismo. 

Tko ne moli ne može se spasiti. Tko ne moli nema sile 
da se napastima opire. Čovjek bez molitve sličan je vojniku 
bez oružja, ptici bez krila, lađi bez vesla i kormila. Čovjek 
bez molitve je trska koju vjetar amo i tamo ljulja. Tko ne 
moli njemu je kao ribi na suhom, kao drvetu iščupanu iz 
zemlje, kao čovjeku bez hrane ili bez daha. 

Upravo zato jer je molitva od neprocjenjive vrijednosti 
za naše spasenje, Isus traži da treba svagda moliti i nikad 
ne klonuti duhom. Svi narodi svijeta obavljaju molitve, a 
to je dokaz da je dužnost molitve upisana u srce svakom 
čovjeku. 


MOLITVA JE KORISNA 

Spasitelj Isus Krist je otvoreno i jasno obećao: »Sve što 
god u molitvi s vjerom zamolite, to ćete dobiti«. Drugom 
zgodom nas potiče: »Molite i dat će vam se, tražite i naći 
ćete, kucajte i otvorit će vam se«. Sv. Augustin pripominje 
da je molitva ključ do svega blaga božanske dobrote. 

Kao što se novcem može od ljudi sve postići, tako se 
molitvom može od Boga sve postići. Tko je, dakle, u nuždi 
treba moliti Boga za pomoć. A ako to ne čini, onda se ne može 
tužiti na svoju bijedu nego na svoju lijenost i ludost. 

Bog ne uslišava svaki put odmah naše molitve. Sv. Augu¬ 
stin mudro primjećuje: Bog za to pusti da dugo molimo da 
se vidi je li nam prošnja ozbdjna i da primljene milosti tim 
više cijenimo. Tko odmah prestane moliti ako mu molitva ne 
bude za čas uslišana, pokazuje da ne moli ozbiljno. Tko pak 
ozbiljno moli, taj će tim gorljivije moliti što Bog na dulje 
odgađa uslišanje njegove molitve. Sjetimo se iz Svetoga Pi¬ 
sma slijepca na putu u Jerihon. Slijepac je sjedio kraj puta 
i molio milostinju od dobrih ljudi. Kad je čuo da mimo pro- 

laži Isus, stade vikati punim glasom: »Isuse, sine Davidov, 
smiluj mi se«. Pratnja Isusova ga je karala i opominjala da 
šuti. Međutim, on ne samo da nije zašutio nego je još jače 
vikao: »Sine Davidov, smiluj mi se«. Za nagradu što je ustra¬ 
jao u molitvi reče mu Isus: »Progledaj, Tvoja ti je vjera 
pomogla«. Katkad nas Bog i radi toga ne usliši odmah, jer 
znade da ono što molimo za sada nam ne bi koristilo nego 
škodilo. 

S molitvom je dobro spojiti post i milostinju. Sv. Augu¬ 
stin kaže da su post i milostinja dva krila molitve. I zavjet 
će sigurno pomoći da molitva bude prije uslišana. Preporu¬ 
čuje se da se molimo pred milosnim slikama i kipovima i na 
grobovima svetaca. Bog je doduše svuda — veli sv. Augustin 
— ali svuda on ne uslišava jednako naše molbe. Bog prije i 
radije uslišava onu molitvu koju u isto vrijeme obavlja više 
ljudi zajedno. »Ako dvojica od vas na zemlji jednodušno 
zamole što mu drago, dat će im Otac moj koji je na nebesi¬ 
ma«. 

Katkada Bog ne usbšava naše molitve, jer nam neće dati 
ono što bi nam moglo škoditi. Bog nas često i radi toga ne 
uslišava što nismo vrijedni uslišenja. A nisu vrijedni uslišenja 
oni koji mole bez vjere i pouzdanja, kao ni oni koji su u 
smrtnom grijehu i neće da se klone svojih zlih sklonosti. A 
ima i takvih koji nisu uslišani jer ne mole postojano. 

Ipak uzalud nitko ne moli. Ako Bog i ne da ono što ga 
molimo, dat će nam sigurno drugo bolje. Bog postupa kao 
otac. Dijete želi imati nož, a otac mu pruži lijepu jabuku da 
ga umiri. Ni grješnik ne moli uzalud. On molitvom postizava 
milosti koje su mu potrebne za obraćenje. 

»Mol : š li, a nisi uslišan, to nikada ne pripisuj Bogu što 
ti je prošnja uskraćena, nego tome što si zlo obavljao moli¬ 
tvu svoju, ili time što bi ti malo koristilo kad bi ti molitva 
bila uslišana. U tom slučaju Bog će ti, ako si molio, udijeliti 
drugu milost, i to milost koja je bolja od one za koju si 
molio«. Bog može neizmjerno više činiti nego mi moliti ili 
razumjeti. 

Međutim, čovjek je najprije dužan svojim naravnim sila¬ 
ma postići ono što od Boga moli. Bog pomaže samo one koji 
i sami nastoje sebi pomoći. Bog ne pomaže ni lijenčine ni 
kukavice, već radine i odvažne ljude. Bilo bi neopravdano 

kad seljak ne bi ni orao ni kopao ni sijao, a očekivao bogatu 
žetvu. Ili, kad đak ne bi cijelu godinu ništa učio, a na koncu 
bi tražio dobru ocjenu. Ili vojskovođa, koji bi samo molio 
za pobjedu, a ne bi se baš ništa borio ni on ni njegova vojska. 
Treba najprije marljivo orati, kopati i sijati i toplo se Bogu 
moliti — tada je pravo očekivati bujnu žetvu. Treba cijelu 
godinu marljivo učiti i Bogu se moliti pa će sigurno ocjene 
na koncu godine biti povoljne. 

Smiješno bi bilo kad bi netko pao na zemlju i sam bi se 
mogao dići, a ne bi se htio dići nego bi čekao da ga tko drugi 
digne. Značilo bi napastovati Boga kad bismo molili da ču¬ 
dom pomogne našu lijenost. 


KAKO TREBA MOLITI? 

Molitva je svakomu koji je došao k razumu potrebita za 
spasenje. »Kad je već Krist čitave noći molio, što mi tek 
moramo činiti da se spasimo« — upozoruje sv. Ambrozije. 

Molitva je svima nama potrebita jer je Bog zapovijedio 
moliti. »Molite, i dat će vam se; tražite, i naći ćete; kucajte i 
otvorit će vam se«. Bez molitve ne bismo dobili milosti koje 
trebamo da možemo ustrajati u dobru do svršetka svoga ži¬ 
vota. »Bez mene ne možete ništa učiniti« što bi bilo zaslužno 
pred Bogom, a kamoli ustrajati u stanju milosti posvećujuće 
do svršetka života, što je veliki Božji dar ustrajnosti. 

Čuje se prigovor: zar ne zna Bog i bez naše molitve što 
nama treba? Nema sumnje da to Bog zna, jer je sveznajući. 
Bog zna sve što je bilo, što je sada, i što će biti, a i to što 
mi mislimo. Kako onda ne bi znao našu bijedu, jade, žalosti i 
bolesti, sve potrebe naše duše i našega tijela. Mi ne molimo 
zato da Bogu kažemo što nam treba, već da Boga priznamo 
kao darovatelja svega dobra, te da molitvom zasvjedočimo 
kako smo mi u svemu o njemu ovisni, pa da tako budemo 
vredniji njegovih darova. 

Naša će nam molitva biti korisna budemo li molili u ime 
Isusovo. U ime Isusovo moli, tko moli ono što Isus hoće da 
molimo. A Isus hoće da molimo sve ono što je Bogu na čast 
i za spasenje našoj duši. 

Tko moli u ime Isusovo? Svaki koji želi da mu Bog po¬ 
mogne da se ostavi grdog i prostog govora, besramnih šala, 
bogumrskih kletava i psovki, da se okani krađe i otimačine, 
laži i varanja, ogovaranja i klevetanja, diranja u tuđe pošte¬ 
nje, da napusti sve grešne veze. Grešnik moli da mu Bog 
oprosti grijehe, da ih skrušeno okaje, iskreno ispovijedi i 
učini za njih dostojnu pokoru. 

U ime Isusovo moli svaki koji traži milost da može do¬ 
stojno primati svete sakramente, činiti dobra djela i napre¬ 
dovati u krepostima, da bude uvijek u milosti posvećujućoj, 
dakle u prijateljstvu s Bogom. U ime Isusovo moli otac kad 
moli Boga za pomoć da u obitelji bude mir, sloga i među¬ 
sobno povjerenje; majka kad moli da joj Bog blagoslovi obi¬ 
telj koja će živjeti pravim kršćanskim životom; muž kad moli 
za vjernost ženi, a žena za vjernost svome mužu; roditelji 
kad mole za djecu, a djeca kad mole za roditelje. Kad god 
molimo za milost da možemo vjerno izvršivati Božje zapo¬ 
vijedi i po Božjem zakonu ustrajno živjeti — sve je to dobra 
molitva, molitva u ime Isusovo. 

Sve što je Bogu na čast a ljudima za spasenje, izra¬ 
ženo je lijepo u molitvi Očenaš. Ovu je molitvu molio sam 
Isus Krist i naučio je apostole moliti. To je Isusova molitva 
i kad je molimo, molimo u ime Isusovo. Ova molitva naglašu- 
je da je Bog naš otac. Svima ljudima da bude sveto ime Božje. 
Na zemlju da dođe kraljevstvo Božje, a doći će kad mi ljudi 
budemo svoj život ravnali po volji i zapovijedima Božjim. 
Molimo za kruh naš svagdanji, tj. za sve ono što nam je pot¬ 
rebno za uzdržavanje našega života na zemlji. Molimo i za 
oproštenje grijeha naših, ali pod uvjetom da i mi drugima 
oprostimo nanesene uvrede. 


POBOŽNA MOLITVA 

Molitva je prijateljski razgovor s Bogom. Kad s nekim 
uglednim govorimo, to se samo s njime bavimo. Tako mora¬ 
mo i mi kod molitve duh svoj uzdizati samo k Bogu. 

Mnogi časte Boga samo usnama, a mislima su daleko od 
Boga. Na takve se potužio Bog preko Izaije proroka kad je 
rekao: »Narod ovaj poštuje me ustima, a srce je njegovo 

daleko od mene«. U molitvi misle na vremenite poslove, zao¬ 
kupljeni su dnevnim brigama ili mole nehajno. 

Tko moli rastreseno, mlako i nehajno, ne postizava ništa 
od Boga. Sv. Ciprijan lijepo primjećuje. »Kako možeš tražiti 
da Bog na tebe pazi kad ni ti sam ne paziš na sebe«. Tko zlo 
moli, a ipak se nada uslišenju, sličan je čovjeku koji u mlin 
saspe loše zrno, a ipak očekuje lijepo brašno — veli sv. Ber¬ 
na r do. 

Kod molitve nije potrebna osjetna pobožnost. Nije po¬ 
trebno da kod molitve osjećamo osobitu utjehu i izvanrednu 
radost. Takva pobožnost je izvanredna milost. To je obično 
nagrada Božja. Međutim s njom nije molitva zaslužnija. Jed¬ 
nako tako, ako u molitvi ne osjećamo veselje i ne rastapamo 
se od užitka i miline, nego osjećamo hladnoću i nevoljkost, 
nije radi toga molitva gora. štoviše, ovakva molitva može biti 
i zaslužnija jer kod nje trpimo. Zato radi neraspoloženja i 
suhoće ne valja molitvu napustiti. Bog pripušta hladnoću i 
suhoću u molitvi da spoznamo svoju slabost i budemo poniz- 
niji. Sv. Franjo Saleški upozoruje: »Kad kod molitve ne bis¬ 
mo drugo radili, nego samo odbijali rastresenost i napasti, 
to bismo molitvu ipak dobro obavili. Jer Bogu se mili naša 
dobra volja«. 

Prije nego počneš molitvu pripravi se i ne budi kao čov¬ 
jek koji kuša Boga. Svirači brižno uređuju svoja glazbala 
prije sviranja; čovjek se sprema kad kani u posjete kojoj 
uglednoj osobi. Tako se i prije moFtve treba staviti u Božju 
prisutnost te si živo predstaviti da nas Bog gleda i pomno 
promatra kako ćemo obaviti molitvu. 

Prije molitve treba iz srca odstraniti sve zemaljske brige 
i m’sli. Kad se patrijarha Abraham spremao za žrtvu na gori 
Moriji, ostavio je ispred brda magarca i sluge i sve drugo što 
nije bilo potrebno za žrtvu pa je rekao: »Kad se poklonimo, 
vratit ćemo se k vama«. Što god nema veze s molitvom, treba 
za vrijeme molitve odstraniti iz duše da ona bude slobodna i 
da se sva bavi samo Bogom. Isus je jednom zgodom istjerao 
iz hrama Božjega sve koji su prodavali i kupovali u hramu, 
ispremetao stolove mjenjačima i klupe onima što su proda¬ 
vali golubove. Rekao im je: »Kuća moja neka se zove kuća 
molitve, a vi načiniste od nje špilju razbojničku«. I u našu 
se dušu često uvuku razne grešne misli, želje, težnje i osje¬ 

ćaji koji našu dušu čine špiljom razbojničkom. Sve što je 
grešno i neuredno treba za vrijeme molitve ukloniti, da naša 
duša bude čisti hram Božji gdje će se nalaziti samo svete 
misli i sveti osjećaji. Ako se ipak za vrijeme molitve pojavi 
rastresenost protiv naše volje, nije ta rastresenost grešna. 
Mi ćemo nastojati da je uklonimo ili svladamo. 

Za vrijeme molitve moramo zatvoriti vrata duše naše. To 
su naša osjetila preko kojih dolaze u dušu razne grješne mi¬ 
sli i slike. Naročito treba paziti na oči jer preko očiju dolazi 
u dušu najviše grješnih slika. Tijelo treba da bude u čed¬ 
nom stavu. Ili ćemo klečati, ili stajati, ili sjedjeti. Ležeći 
može moliti samo bolesnik ili čovjek umoran od naporna ra¬ 
da. Položaj tijela treba da je takav da pobožnost uveća, a 
ne da pobožnosti smeta ili je umanjuje. 


PONIZNA I POSTOJANA MOLITVA 

Ponizno molimo kada spoznajemo da smo sami po sebi 
slabi, i da nismo vrijedni onoga što od Boga tražimo. 

Ne smijemo misliti da svojom molitvom iskazujemo Bogu 
veliku službu. Bog ostaje Bog — beskrajno savršen, svemo¬ 
guć i svet i bez naše molitve. Mi mu svojom molitvom ne 
dodajemo ništa što On već ne bi imao. Ali je za nas čast i 
veliko dostojanstvo što nas Bog hoće slušati i uvažavati naše 
molbe. 

Ponizno se molio carinik u hramu. Stajao je izdaleka i 
nije htio ni očiju podignuti prema nebu, nego se udarao u 
grudi govoreći: »Bože, milostiv budi meni grešniku«. I baš 
zato što se ponizno molio bio je uslišan. A uslišao ga je sam 
Isus kad je izjavio: »Ovaj otide opravdan kući svojoj«. Po¬ 
nizno se molio poganski satnik. Taj je plemeniti čovjek imao 
bolesnoga slugu koji je uzet ležao kod kuće i silno se mučio. 
Molio je Isusa da mu izliječi slugu. Isus mu reče: »Ja ću doći 
i izliječit ću ga«. A satnik odgovori: »Gospodine, nijesam vri¬ 
jedan da uđeš pod krov moj, nego samo reci riječ i ozdravit 
će sluga moj«. Ova je satnikova molitva uzor ponizne molitve 
i mi je svaki put molimo kad god se pričešćujemo. Satnikova 
je molitva obilno nagrađena. Isus mu je rekao: »Pođi, i kako 
si vjerovao neka ti bude! I ozdravi sluga u taj čas«. Sveto 
pismo naglašava da molitva ponizna čovjeka prodire oblake. 

Postojano molimo kad ne prestajemo moliti ni onda ako 
nam se i čini da nas Bog nije uslišao. U molitvi moramo biti 
kao djeca. Djeca viču i dodijavaju dok ne dobiju što žele. 
Misao je sv. Jeronima da su ljudi zlovoljni ako ih netko od¬ 
više uznemiruje prošnjama. Treba dakle ustrajati u molitvi 
i ne klonuti duhom ako molitva nije odmah uslišana. 

Bog katkada stavlja ustrajnost moliteljevu na kušnju. 
Žena Kananejka je vikala za Isusom i molila: »Smiluj mi se, 
Gospodine, sine Davidov! Moju kćer vrlo muči đavao«. Isus 
ne odgovori ni riječi. Žena viče i moli dalje. Apostoli su mo¬ 
lili Isusa: »Otpusti je jer viče za nama«. Isus odgovori: »Ni¬ 
sam poslan nego k izgubljenim ovcama doma Izraelova«. A 
žena dođe pred Isusa. Duboko mu se klanjala i molila: »Go¬ 
spodine, pomozi mi«! Isus odgovara: »Nije pravo uzeti kruh 
od djece i baciti psićima«. A žena se nije uvrijedila nego po¬ 
nizno dodaje: »Da, Gospodine, jer i psići jedu mrvice što pa¬ 
daju sa stola gospodara njihovih«. Isusa je toliko ganula ova 
ponizna i ustrajna molitva nesretne žene da joj je doviknuo: 
»Ženo, velika je vjera tvoja, neka ti se ispuni želja. I ozdravi 
njezina kći od one ure«. 

Dirljiv je prizor ustrajne molitve i molitva slijepca od 
rođenja na putu u Jerihon. Slijepac je sjedio kraj puta i mo¬ 
lio milostinju od dobrih ljudi. Kad je čuo da mimo prolazi 
Isus, poviče što ga je grlo nosilo: »Isuse, sine Davidov, smi¬ 
luj mi se! Prolaznici su ga karali što viče, ali on nije zašutio 
nego je još jače vikao: »Sine Davidov, smiluj mi se!« Kad se 
Isus približio, upita slijepca: »Što hoćeš da ti učinim?« On 
reče: »Gospodine, da progledam«. A Isus mu reče: »Progledaj! 
vjera ti je tvoja pomogla«. I odmah progleda i pođe za njim 
slaveći Boga. I sav je narod, koji vidje, hvalio Boga«. 

Sveta je Monika 18 godina sa suzama molila da joj Bog 
obrati sina Augustina. Ustrajala je u molitvi i uspjela. Sin 
Augustin se obratio i postao svećenik, biskup i svetac, svijetla 
pojava i neobična veličina u Kristovoj Crkvi! 

Mnogi ljudi, ako nisu odmah uslišani, brzo klonu i pre¬ 
stanu moliti. Treba da upamtimo: Što nas dulje Bog pusti 
da čekamo to je sjasnija njegova pomoć. Tada daje puno više 
nego smo molili, ili uopće očekivali. Duhovita je primjedba 
sv. Franje Saleškoga. Godinu dana moramo čekati dok u ze¬ 
mlju bačeno sjeme donese plod, a plodove molitve rado bi¬ 
smo odmah uživali. 


232 


BOGU ODANA MOLITVA 


Bogu odano molimo kada ostavljamo na volju da nas usli¬ 
ša kad i kako je to njegova sveta volja. 

Bogu odano se molio Isus Krist na Maslinskoj gori kad 
je molio: »Oče, ako hoćeš, odnesi ovaj kalež od mene, ali ne 
moja volja, nego tvoja neka bude«. Bog najbolje znade što 
nama koristi. Ne smijemo dakle mi Bogu niti propisivati niti 
zapovijedati što će nam dati i kada će nam dati, kao što ni 
bolesnik neće propisivati liječniku koji će mu lijek dati. 

Neka je majka silno molila da joj dijete ozdravi. Župnik 
joj je savjetovao neka radije moli da se vrši volja Božja. Na 
to majka poviče uzbuđeno: »Ne, to ne smije biti, moja se volja 
mora vršiti«. I nastavi molitvu. Dijete je doista ozdravilo, pro¬ 
vodilo poslije vrlo opak život i umrlo kao zločinac na vješa- 
lima. Kolika bi bila sreća za tog čovjeka da je u mladosti 
umro. Dobro je dakle uslišanje molitve posve prepustiti Bogu 
jer Bog vidi i budućnost. 

Naša molitva treba da je pouzdana. Pouzdano molimo 
kada se tvrdo ufamo da će nas Bog uslišati, ako je ono što 
molimo njemu na slavu a nama na spasenje. Divan je uzor po¬ 
uzdane molitve molitva proroka Ilije na brdu Karmel. Pro¬ 
rok Ilija reče narodu: »Jedini sam ja još ostao prorok Go¬ 
spodnji. Balovih proroka ima četiri stotine i pedeset. Neka 
nam dadnu dva junca! Oni neka sebi izaberu jednoga junca, 
neka ga raskomadaju i metnu na drva, ali ognja da ne pod¬ 
meću! Ja ću priugotoviti drugoga junca i metnuti na drva, a 
da ne podmetnem ognja. Tada prizovite ime svojega boga, a 
ja ću prizvati ime Gospodnje. Bog koji odgovori ognjem pravi 
je Bog. I sav narod odgovori: Tako je pravo!« Balovi su sve¬ 
ćenici prizivali od jutra do podne ime Balovo vičući: »Bale, 
usliši nas!« Ali nije dolazio nikakav glas i nikakav odgovor. 
Nakon toga prinese prorok Ilija svoju žrtvu i pomoli se: »Go¬ 
spode, Bože Abrahamov, Izakov i Izraelov, danas daj objavi 
da si ti Bog Izraelov i ja sluga tvoj, i da sam ja sve ovo učinio 
po tvojoj zapovijedi! Usliši me, Gospodine, usliši me i daj 
da upozna ovaj narod da si Ti, Gospode, pravi Bog i da si 
obratio srca njihova! Tada pade Gospodnji oganj i spali žrtvu 
paljenicu i drva. Kad to vidješe svi ljudi, baciše se ničice na 
svoje lice i povikaše: »Gospod je pravi Bog, Gospod je pravi 
Bog«. 

Isus je svečano obećao: »Sve što god moleći s vjerom za¬ 
molite, to ćete primiti«. Tko sumnja u uspjeh svoje molitve 
neće mu biti ni uslišana. 

Zašto ne dobivamo uvijek ono što molimo? Zato jer ne 
molimo pravo, ili nam ono što molimo, nije duši za spase¬ 
nje. Gospod Bog poručuje svakomu od nas ljudi: Ako te otac 
tvoj i majka ostave, ja te nikada neću ostaviti. Ljudski očevi 
i majke mogu imati slabosti i nedostataka, pa se mogu zabo¬ 
raviti i napustiti svoje dijete, pa ono strada u životu. Bog je, 
naprotiv, beskrajno savršen i dobrostiv — pun ljubavi pa za¬ 
to nama i svim stvorovima daje nebrojena dobra. Nikad se k 
Bogu ne obraćamo uzalud. Ako ne dobijemo dar koji molimo, 
dobit ćemo sigurno drugi bolji i savršeniji. 


KADA TREBA MOLITI? 

Isus Krist upozoruje da treba svagda moliti i nikad ne 
klonuti duhom. Kao što neprestano dišemo, tako moramo i 
svoj duh neprestano dizati k Bogu. Sv. apostol Pavao opomi¬ 
nje vjernike: »Molite se bez prestanka«. 

Tko Boga traži nalazi ga uvijek i svuda. Kad čovjek moli, 
povezan je s Bogom. I što više moli. tjesnije je povezan s 
Bogom. A tko postojano moli, sličan je anđelima koji nepre¬ 
stano gledaju lice Božje. 

Neprestana molitva odstranjuje mnoge napasti. Zato je 
i Isus na Maslinskoj gori naglasio: »Bdijte i molite se da ne 
padnete u napast«. Pobožni Toma Kempenac pripominje da 
nas molitva štiti kao obrambeni zid protiv neprijatelja. 

Treba da molimo osobito ujutro i uvečer, prije i poslije 
jela i kad zvoni na molitvu. Prvi su se kršćani sastajali na 
molitvu prije zore. I danas je još običaj u Crkvi da zvono 
još prije sunčanoga izlaza podsjeća kršćane na jutarnju mo¬ 
litvu. Tko ujutro ne moli, nego se odmah poda svjetovnim 
brigama, sličan je putniku koji je odmah na početku svoga 
putovanja ušao u krivi vlak i vozi se sasvim krivim putem. 
Ako temelj na kom počiva kuća nije čvrst, kuća se ruši. Ako 
si izostavio jutarnju molitvu, sav posao preko dana ostat će 
bez blagoslova. 

Uvečer se molimo da se zahvalimo Bogu za dobročinstva 
primljena preko dana; molimo za oproštenje grijeha što smo 

ih preko dana učinili; da nas Bog čuva preko noći. Spasi¬ 
telj Isus Krist je obavljao koji put molitvu i kroz cijelu noć. 
Od nas se ne traži produljena molitva kroz cijelu noć. Kad 
nas je Bog uzdržavao cijeli dan, kako ćemo poći na počinak 
bez zahvale. Najveći dio ljudi umire i na Božji sud polazi 
baš u noćno doba. Zato je pravo i spasonosno kod večernje 
molitve ispitati savjest i probuditi savršeno pokajanje, da 
možemo, ako nas Bog pozove, s mirom poći na drugi svijet. 
Svaki razboriti trgovac navečer pregleda svoje poslovanje da 
vidi je li što privrijedio ili izgubio, makar se tu radi samo o 
vremenitoj koristi. Još više je čovjek dužan uvečer ispitati 
svoju savjest da vidi kako je obavio poslove koji su u vezi 
s njegovom dušom. S Bogom valja dan početi, s Bogom ga i 
završiti. 

Molitva prije i poslije jela ima svrhu da se Bogu zahvali¬ 
mo za hranu i da ga molimo da nas sačuva od grijeha koji 
se počinjaju neumjerenošću kod hrane i pila. Isus Krist bi 
se uvijek prije jela zahvalio Ocu nebeskom. Obično bi pogle¬ 
dao prema nebu i naklonio glavu. Takva se molitva izrijekom 
spominje kod Zadnje večere na Veliki četvrtak. Sveto Pismo 
nas opominje: Kad jedeš i nasitiš se, čuvaj se da ne zaboraviš 
na Gospoda. Prorok Danijel u lavskoj jami odmah je zahvalio 
Bogu za poslani objed. 

Kod stola se obično griješi time što ljudi previše jedu i 
piju. Kad se opiju, onda jedan drugoga ogovaraju i kleveću. 
Kad se ponapiju, onda se i posvade i potuku, pa bude krva¬ 
vih glava, a nerijetko dođe i do ubojstva. Iza toga sudovi i 
parnice, globe, zatvori a možda i smrt na vješalima. Pijani 
ljudi prave lakrdije, proste i neumjesne šale. Nečisti grijesi 
redovito su posljedica preobilnoga jela i pila. I te kako je 
dakle na mjestu molitva prije i poslije jela, da nas Bog očuva 
od neumjerenosti i svih drugih grijeha koji su spojeni s ne¬ 
umjerenošću. 

I crkvena zvona nas podsjećaju na molitvu. Tri puta na 
dan: ujutro, u podne i navečer zvone na molitvu »Anđeo Go¬ 
spodnji«. Zvona zvone kad tko umre i kod sprovoda da se 
pomolimo za pokojnika. Na mnogim mjestima zvone na po¬ 
dizanje i kod blagoslova s presv. oltarskim sakramentom. Ne 
valja propustiti molitvu kad Crkva zove na molitvu. I ovdje je 
na mjestu opaska sv. Augustina: »Tko s Crkvom moli, naj¬ 
bolje moli«. 

MOLITVA U NAPASTIMA 


U nevolji moramo moliti jer to Bog traži. »Zazovi me u 
dan nevolje — veli Gospod — i spasit ću te i ti ćeš me slaviti«. 

Apostoli na moru kad su im valovi potapali lađu probu¬ 
dili su Isusa, koji je spavao u lađi, i žarko ga moliti: »Gospo¬ 
dine, izbavi nas, propadosmo! Isus im reče: Što ste bojažljivi, 
malovjerni! Tada ustade Isus i zapovijedi vjetrovima i moru, 
i postade velika tišina. A ljudi se začudiše govoreći: Tko je 
ovaj da ga slušaju i vjetrovi i more?« Kad je sv. Petar bio 
u tamnici, prvi su kršćani gorljivo molili za njega. I molitva 
im je bila uslišana. Anđeo Gospodnji dođe u tamnicu, kucne 
Petra u rebra, probudi ga i reče: »Ustani brzo! I spadoše mu 
verige s ruku«. Anđeo je čudom izveo Petra iz tamnice. I kad 
ga je izveo, anđeo se udaljio, a Petar došavši k sebi reče: 
»Sad zaista znadem da je Gospodin poslao anđela svoga te 
me izbavio iz ruke Herodove i od svega čekanja naroda ži¬ 
dovskoga«. Ljudi — umjesto od Boga — traže u nevoljama 
pomoć od ljudi, a ljudska je pomoć malena ili nikakva. 

Dok smo živi uvijek će biti napasti. Napastovan je bio 
i Isus. Njega je napastovao đavao u pustinji. Najprije da 
pretvori kamenje u kruh. Iza toga postavio je đavao Isusa 
na vrh hrama i rekao mu da se baci dolje i da mu se neće 
ništa dogoditi. Konačno ga odveo na goru vrlo visoku i po¬ 
kazao mu sva kraljevstva ovoga svijeta i rekao: »Sve ovo dat 
ću tebi, ako padneš ničice te mi se pokloniš«. Isus je odbio 
napasti jednu za drugom i konačno otjerao đavla riječima: 
»Odlazi sotono, jer je pisano: Gospodinu Bogu svomu se kla¬ 
njaj i njemu jedinom služi«. I baš zato, jer je i sam bio na¬ 
pastovan, upozorio je Isus apostole: »Bdijte i molite se da 
ne padnete u napast«. Isus je dopustio da bude napastovan, 
da nam svojim primjerom pokaže kako treba odlučno napa¬ 
sti odbijati i nipošto na napast pristati. Mi ljudi — uz naj¬ 
bolju volju i pažnju ne možemo postići to da napasti ne bi 
dolazile, ali s milošću Božjom možemo napasti odbiti pa ne¬ 
ma grijeha. Lako je junak biti kad nema borbe. I dobar biti 
kad nema napasti. Ali u borbi izdržati i napasti odlučno od¬ 
bijati — to je junaštvo, to je krepost. 

I prije važnijih pothvata treba moliti pomoć od Boga. 
Tobija opominje svoga sina: »Blagoslivaj Boga u svako vri¬ 
jeme i moli ga da upravlja putove tvoje i da svaki tvoj naum 

uspije po njemu!« Izbor apostola je bio neobično velik i va¬ 
žan događaj za čitavo kršćanstvo. Zato se Isus prije izbora 
povukao u samoću na goru i čitavu noć proveo u molitvi. I 
tek nakon duge i srdačne molitve proveo je izbor apostola. 
Prije nego je uskrisio Lazara Isus se pomolio Ocu nebeskom 
ovako: »Oče, zahvaljujem ti što si me uslišio«. Prije gorke mu¬ 
ke molio je Isus: »Oče, ako i hoćeš odnesi ovaj kalež od mene, 
ali ne moja volja nego tvoja neka bude«. Apostoli su se mo¬ 
lili prije Matijina izbora za apostola na mjesto Jude izdaj¬ 
nika. Bila su dva kandidata: Josip, koji se zvao Barsaba, pre¬ 
zimenom Just i Matija. Apostoli su molili: »Ti, Gospodine, 
koji poznaješ srca svih, pokaži jednoga koga si od ove dvojice 
izabrao, da primi mjesto službe ove i apostolstva iz kojeg 
ispade Juda. I baciše kocke i kocka pade na Mati ju i pribroje 
ga jedanaestorici apostola«. U Jopi je živila velika kršćanska 
dobrotvorka imenom Tabita. Sveto pismo veli za nju da je 
bila »puna dobrih djela i milostinje koju je dijelila«. Tabita 
umre, a prvi kršćani pozovu sv. Petra da je oživi. Petar klekne 
na koljena, pomoli se i okrenuvši se k tijelu reče: »Tabito, 
ustani. Ona otvori oči svoje i vidjevši sv. Petra iziđe«. A 
Petar dozove prve kršćane i pokaže im Tabitu živu. 

Vrlo je spasonosno moliti na smrtnom času. Tada nepo¬ 
mirljivi neprijatelj — đavao svim silama navaljuje na boles¬ 
nika da ga odvrati od Boga i zauvijek strovali u pakao. Bo¬ 
lesniku je na smrtnom času potrebnija Božja pomoć nego 
dok je zdrav. Prema tome treba da bolesnik još više i zaufa- 
nije moli nego obično. Preporučuje se na smrtnom času moli¬ 
tva Majci Božjoj: Moli za nas grješnike sada i na čas smrti 
naše. I sv. Josipu koji je zaštitnik smrti. Sv. Josip je imao 
mirnu i blaženu smrt jer su kod njegove smrti bili nazočni 
Isus i Majka Božja. O da bi i nas na smrtnom času tješili i 
u smrtnoj borbi jačali svemogući Isus, dobrostiva Majka Bož¬ 
ja i milosrdni sv. Josip. 


GDJE TREBA MOLITI? 

Bog je svagdje: na nebu, na zemlji i na svakom mjestu. 
Bog nije daleko ni od jednoga od nas, jer »u njemu živimo, 
mičemo se i jesmo«. Jer je Bog svudašnji, možemo i moramo 
mu se moliti na svakom mjestu. 


237 




Isus Krist se molio u hramu, na svetom mjestu. Već kao 
12-godišnji dječak išao je sa sv. Josipom i BI. Dj. Marijom u 
Jerusalem u hram da se tamo moli Ocu nebeskom. U hramu 
je ostao tri dana. Kad su ga treći dan našli Majka Božja i 
sv. Josip i pitali: »Sinko, što to učini nama? Isus odgovori: 
Zar ne znate da meni valja biti u onom što je Oca mojega!« 

I kasnije, kao odrastao, često je dolazio u hram na molitvu 
i u hramu propovijedao. Smetalo ga je kad su gramzljivi 
ljudi u hramu trgovali i zarađivali, pa je »istjerao sve koji su 
prodavali i kupovali u hramu, i ispremeta stolove mjenjačima 
i klupe onima što su prodavali golubove. I reče im: »Kuća 
moja neka se zove kuća molitve, a vi načiniste od nje špilju 
razbojničku«. U hramu je bio na molitvi i onom zgodom 
kad su doveli k njemu ženu preljubnicu da je sudi. Teško je 
optuživali i predlagali kao kaznu kamenovanje. Isus odgovara 
na optužbu: »Koji je među vama bez grijeha neka prvi baci 
kamen na nju«. Nitko se nije usudio uhvatiti kamen i baciti 
na jadnu ženu, jer je svaki bio svijestan sličnih, jednakih, a 
možda i težih grijeha. 

Isus se molio i u pustinji. Bilo je naročito onom zgodom 
kad je u pustinji sproveo 40 dana i 40 noći u postu i molitvi. 
Molio se i na gori. Narod je otpustio, a sam je pošao na goru 
da se moli. Dirljiva je bila molitva Isusova na Maslinskoj 
gori kad je molio: »Oče moj, ako je moguće neka me mimo¬ 
iđe kalež ovaj, ali ne kako ja hoću nego kako Ti«. Na križu 
molio je za neprijatelje: »Oče, oprosti im, jer ne znaju što 
čine«. 

Job je — sav u gubi — molio na smetlištu: »Smilujte mi 
se, imajte sažaljenja sa mnom, prijatelji moji, jer me je po¬ 
godila ruka Božja«. Tri mladića: Sidrah, Misah i Abdenoga 
molili su u užarenoj peći: »Neka si blagosloven, Gospode, 
Bože otaca naših! Neka je hvaljeno i slavljeno ime tvoje u 
vijeke!« 

»Bog je duh i koji mu se klanjaju, u duhu i istini treba 
da mu se klanjaju«. A u duhu i istini možemo se Bogu uvi¬ 
jek i na svakom mjestu klanjati. Možemo dakle obrađivati 
polje, raditi u tvornici, kopati ugljen u rudniku, rješavati 
parnice u sudnici, hodati po ulici, odmarati se na šetnji 
svuda, svuda se možemo Bogu klanjati. 

Međutim, pravo je mjesto molitve crkva. Crkva je kuća 
Božja, kuća molitve. To je sveto mjesto, baš za molitvu odre¬ 

đeno. Prvi kršćani su se u početku sastajali na molitvu u 
jeruzalemskom hramu. Kasnije su se spuštali u katakombe 
na grobove mučenika. Kad je kršćanstvo dobilo slobodu, gra¬ 
dili su kršćani crkve i kapele, sad veće sad manje, kamo su 
se skupljali na molitvu. Katolička Crkva zapovijeda svojim 
vjernicima: Slušaj pobožno sv. misu u nedjelju i zapovijedane 
blagdane. Ovoj se zapovijedi o slušanju sv. mise u nedjelju i 
zapovijedane blagdane može udovoljiti samo u crkvi, na sve¬ 
tom mjestu. Kršćanstvo je kroz svu svoju dugu i časnu po¬ 
vijest uvijek nastojalo da crkve budu što veće i što ljepše i 
umjetnički uređene, da budu dostojni predstavnik veličine i 
ljepote Božje i da što više vjernika dižu k Bogu. 

I samoća se preporučuje kao pogodno mjesto za molitvu. 
Kad je čovjek sam, u miru i tišini, lakše se sabere, dublje 
zaroni u pobožne misli i jasnije spoznaje Božja nadahnuća. 
Isus je volio samoću. Rado je polazio na Maslinsku goru, bo¬ 
ravio je u pustinji, često molio na bregovima u prirodi. Ko¬ 
načno, i čitav je svijet hram Božji, i priroda najljepša knjiga 
o Bogu. 


ZA KOGA TREBA MOLITI? 

Treba da molimo za sve ljude: za žive i mrtve, za prija¬ 
telje i neprijatelje, osobito za roditelje, braću, dobročinitelje, 
za duhovne i ostale poglavare, štoviše i za grešnike i ne¬ 
vjernike. 

Svi smo ljudi djeca jednoga Oca nebeskoga, a među so¬ 
bom braća. Za sve ljude — bez razlike — došao je na svijet 
Isus Krist, svima je donio Božju nauku i svete sakramente, 
za sve je umro na križu, svi smo pozvani u Božje kraljevstvo 
na zemlji, a to je Kristova Crkva, svi smo pozvani na sretni 
prekogrobni život. Prema tome svi smo dužni jedan drugom 
pomoći, da u sebi izradi što savršeniji lik najuzvišenijeg uzo¬ 
ra — Boga-Čovjeka, Isusa Krista, i time ostvari zadnju svrhu, 
blaženi prekogrobni život. 

Za duše u čistilištu smo dužni moliti da se što prije riješe 
muka i dođu k Bogu u nebo. Blaženi u nebu, duše u čistilištu 
i mi živi na zemlji, činimo jednu duhovnu zajednicu — op¬ 
ćinstvo svetih. Dužni smo se među sobom pomagati. Sveti u 
nebu ne trebaju pomoći, jer su blaženi. Međutim, sveti svo- 

jim zagovorom pomažu nas i duše u čistilištu, a mi živi treba 
da pomažemo duše u čistilištu, a one — kad ostave čistilište 
i dođu u nebo — pomagat će žive na zemlji i poslije smrti u 
čistilištu. Što god dobra činimo za vjerne mrtve, činimo i za 
sebe, jer će nam se pokojnici — kad dođu u nebo — bogato 
odužiti. 

Molimo za prijatelje, jer su nam pomoć, utjeha i veselje 
u životu. Kad smo radosni, idemo k prijatelju da radost bude 
veća, a kad smo žalosni i bolni tražimo prijatelja da nas tješi 
i žalosti će nestati. Nema cijene kojom bi mogao kupiti pri¬ 
jatelja, a ni blaga za koje bismo smjeli izdati prijatelja. Pri¬ 
jatelj je drugi ja. Kao što sam ja sam sebi najbliži, tako mi 
je od drugih ljudi prijatelj najbliže, jer je dio mene, jedno 
sa mnom. I za neprijatelje smo dužni moliti. To nas je Krist 
učio. To je nova zapovijed za koju u Starom zavjetu nisu 
znali. Prvi ju je donio na svijet Isus Krist. »Ljubite neprija¬ 
telje svoje, činite dobro onima koji na vas mrze i molite se 
za one koji vas progone i kleveću. Da budete sinovi Oca svoga 
nebeskoga koji čini da sunce njegovo izlazi nad zlima i do¬ 
brima, i kišu daje pravednima i nepravednima«. Tako je Isus 
učio i svojim primjerom pokazao kad je na križu molio za 
neprijatelje: »Oče, oprosti im, jer ne znaju što čine«. 

Posebna pažnja u molitvi pripada roditeljima. Roditelji 
su nas na svijet donijeli. Roditelji su naši prvi vjeroučitelji 
i odgojitelji. Roditelji doprinose najveće žrtve za budućnost 
djeteta. Oni su iza Boga najveći dobročinitelji djeci, što god 
djeca u životu postignu, postigla su mukotrpnim pregaranji- 
ma roditelja. Baš zbog neprocjenjive požrtvovnosti roditelj¬ 
ske sam Bog štiti roditeljski ugled i nalaže djeci: »Poštuj oca 
i mater«. A lijepo poštovanje iskazuju djeca roditeljima kad 
se za njih mole Bogu da im Bog nagradi žrtve za djecu u 
ovom i prekogrobnom životu. 

Za braću smo dužni moliti, jer nas vežu isti roditelji, 
ista obiteljska zajednica. Zajednički život i rad, zajednički od¬ 
goj, zajedničke radosti i zajednički životni udes. Po krvi su 
nam braća bliža od drugih ljudi, pa je prirodno da ih se i u 
molitvi više sjećamo nego drugih ljudi. Prema dobročinitelji¬ 
ma nas veže zahvalnost. Dobra što smo ih primili treba da 
dobrima vratimo, a među najveća i najdraža dobra ubrajamo 
zahvalne molitve. 

Duhovni i svjetovni poglavari trebaju mnogo mudrosti u 
upravi podložnika. A mudrost je Božja dar koji se više posti¬ 
zava molitvom nego naukom. Jer je služba poglavara teška i 
odgovorna, dužni su podložnici moliti Boga da im olakša 
službu. 

Za krivovjerce molimo da se obrate na pravi put i po¬ 
stanu dobri vjernici, a za nevjernike da upoznaju objavljenu 
vjeru i štuju Boga po uputama Isusove vjere. 

Kad molimo, treba više i češće moliti za duhovna nego za 
vremenita dobra. Treba moliti za ono što je Bogu na čast 
i slavu a našoj duši za spasenje, a iza toga dolazi molitva za 
dug život, zdravlje uspjeh u gospodarstvu, u službi. Tražite 
najprije kraljevstvo nebesko i pravdu njegovu, a ostalo će 
vam se sve dodati. Kralj Salomon se molio Bogu ovako: »Daj 
slugi svojemu srce razumno da može vladati narodom tvojim 
i da zna razlikovati između dobra i zla«. Bogu se dopala mo¬ 
litva Salomonova, pa mu Bog odgovori: »Jer si to zaiskao i 
nijesi se molio za dug život, ni blaga, ni smrti neprijatelja 
svojih, nego si sebi zaprosio mudrost u pravom djelovanju, 
to ću ja udovoljiti tvojoj molbi. Evo, dat ću ti srce mudro i 
razumno tako da tebi jednaka nije bilo prije tebe, niti će biti 
tebi jednaka poslije tebe. Ali dat ću ti i to, što nijesi iskao, 
i blago i slavu, tako da tebi jednaka ne bude među kraljevima 
dok si živ«. 

Boga proslaviti i dušu spasiti — to je prava i glavna mo¬ 
litva, a sve ostalo je manje važno i dolazi na drugo mjesto. 


16 Kako će čovjek omiljeti Bogu 

POGOVOR 


Čovjek će omilje ti Bogu vjernom suradnjom s milošću, 
pobožnim primanjem sakramenata i molitvom. 

Krist je mukom i smrću na križu stekao milosti, a dijeli 
ih po sakramentima i molitvi. 

Zato sam nastojao da nauku o milosti izložim što jasni¬ 
je i što potpunije da čitalac nađe u knjizi sve što treba znati 
o milosti. 

0 sakramentima sam razradio građu tako da sam o svima 
zajedno i o svakom napose iznio sve ono što je zajamčeno kao 
sigurna nauka Katoličke Crkve. 

Smatrao sam da će biti korisno obraditi i molitvu. O mo¬ 
litvi se često i mnogo propovijeda, ali se ujedno i mnogo toga 
pretpostavlja kao poznato, a stvarno nije poznato. 

I molitvu sam obradio ponajvećim primjerima iz Svetoga 
Pisma, jer su oni zajamčeni kao sigurni i djeluju jače nego 
ikoje drugo gradivo. 

Ovim sam sveskom dovršio čitavu bogoslovnu nauku na 
hrvatskom jeziku i — koliko mi je poznato — ovo je prvi po¬ 
kušaj obradbe cijele bogoslovne nauke laganim načinom i 
pristupačnim i najširim krugovima na hrvatskom jezičnom 
području. 


U Zagrebu, 10. VI. 1972. 


Dr JANKO PENIĆ 


242 


Dr Janko Penić 











SADRŽAJ 


MILOST 

Plodovi otkupljenja. 3 

Božja milost. 4 

Djelujuća milost. 7 

Bjelujuća milost je svakomu potrebna. 8 

Bog daje svakomu čovjeku dovoljno milosti . . 10 

Kako djeluje Duh Sveti.12 

Pored svih milosti čovjek ostaje slobodan .... 14 

Posvećujuća milost.16 

Djelovanje posvećujuće milosti.18 

Bogoslovske kreposti.21 

Darovi Duha Svetoga: 

Dar mudrosti i razuma.24 

Dar znanja.25 

Dar savjeta. k . 27 

Dar jakosti.29 

Dar pobožnosti.31 

Dar straha Božjega. 34 

Izvanredni darovi.36 

Dobra djela.38 

Zaslužna djela.40 

SAKRAMENTI 

Sveti sakramenti.43 

Vidljivi znak.i 45 

Nevidljiva milost i unutrašnje posvećenje .... 47 

Valjanost sakramenta.48 

Naredbe od Isusa Krista.50 

Sedam je svetih sakramenata.52 


245 


























Krštenje 


Krštenje.55 

Što se zbiva kod krštenja?.57 

Duhovni preporod.58 

Veličina sv. krštenja.60 

Krst u nuždi.62 

Obred krštenja.64 

Krst krvi. 66 

Krst želje. 68 

Krsni zavjet.69 

Krsno ime i kumovi.72 

Potvrda 

Duh Sveti — pravi Bog.74 

Izlaženje Duha Svetoga.76 

Duh Sveti u Crkvi.77 

Duh Sveti u duši.80 

Potvrda je sakramenat.82 

Milosti svete potvrde.84 

Priprava za svetu potvrdu. 86 

Presveti oltarski sakramenat 

Zadnja večera.89 

Pranje nogu.90 

Pretvorba.92 

Presveti oltarski sakramenat.94 

»Tajna vjere«.96 

Isus u presvetom oltarskom sakramentu .... 98 

Što je Isus obećao?.100 

Tijelo i krv Isusova. 102 

Kako je Isus Krist nazočan u presvetom oltarskom 

sakramentu?.104 

Cijel i nerazdijeljen.105 

Klanjanje presvetom sakramentu.107 

Žrtva.109 

Kristova žrtva na križu.113 

Isus Krist se žrtvovao za sve ljude.115 

Nekrvna žrtva.117 

Misa u prvim kršćanskim vjekovima.118 

Glavni dijelovi nekrvne žrtve.120 

Koristi sv. mise.122 

Komu koristi sv. misa?.124 


246 


Značaj sv. mise.126 

Djelatno sudjelovanje u misi.128 

Sv. misa se služi u crkvi.130 

Jezik u bogoslužju.132 

Pokora 

Sakramenat pokore.136 

Ustanova sakramenta pokore.137 

Stid kod ispovijedanja.139 

Ispovjednik.141 

Milosti sakramenta pokore.143 

Vraćanje posvetne milosti.145 

Rasipni sin.146 

Ispit savjesti.147 

Važno kod ispita savjesti.149 

Pokajanje.151 

Razlozi kajanja.152 

Dobra odluka.154 

Ispovijed.156 

Zadovoljština. 158 

Ispovijed u povijesti.160 

Oprosti.162 

Bolesničko pomazanje 

Bolesničko pomazanje.164 

Primalac bolesničkog pomazanja.165 

Sveti red 

Duhovni stalež.168 

Svećeničko zvanje.170 

Celibat ili beženstvo.172 

Svećeničko dostojanstvo i služba.174 

Sveti red.176 

ženidba 

ženidba. 179 

Svrha ženidbe.180 

ženidba je sakramenat.182 

Ženidba je jedinstvena i nerazrješiva.184 

ženidbene rastave.187 

Brak bez djece.188 


247 





































































Abortusi — pobačaji. 

»Bijela kuga«.191 

Nastrano shvaćanje braka.193 

ženidbene zapreke.194 

Nemoć i ženidbeni vez.196 

Zapreka višeg reda, zavjeta, krvnog srodstva i tazbine 197 

Zaruke.199 

Obred vjenčanja.201 

Međusobne obveze.202 

Prava i dužnosti muža i žene. 204 

Briga za djecu i njihov odgoj.205 

Mješovite ženidbe.209 

Djevičanski stalež .212 

BLAGOSLOVINE 

Blagoslovine.214 

Što sve Crkva blagoslivlje?.216 

MOLITVA 

Molitva.218 

Molitva u duhu i usmena molitva.220 

Zašto molimo? ..222 

Molitva grešnika i pravednika.224 

Molitva je korisna.226 

Kako treba moliti?.228 

Pobožna molitva.229 

Ponizna i postojana molitva.231 

Bogu odana molitva.233 

Kada treba moliti?.234 

Molitva u napastima. 236 

Gdje treba moliti?.237 

Za koga treba moliti? . 239 

POGOVOR 

Pogovor.242 

SADRŽAJ 


Sadržaj 


245 
































